
Prefaţă 
Corespondenţa Eliade-Culianu 


Corespondenţa dintre Mircea Eliade şi Ioan Petru Culianu este, 
din mai multe puncte de vedere, extraordinară. Mai întîi, ea consti- 
tuie, cred, cel mai bogat schimb de scrisori între Eliade şi un 

corespondent individual al său, după acela cu Raffaele Pettazzoni, 
= din cîte au ieşit la iveală pînă în momentul de faţă; corpusul ei 
cuprinde 108 scrisori acoperind o perioadă de 14 ani (1972-1986), 
dintre care 70 sînt semnate de Eliade şi 38 de Culianu (disproporţia 
se explică prin faptul că majoritatea scrisorilor lui Culianu, după 
estimaţia mea cu mult peste 100, n-au fost găsite în „Fondul Eliade” de 
la secţia de manuscrise şi cărţi rare a Bibliotecii Regenstein din 
Chicago ; Culianu a păstrat cu mai multă grijă scrisorile maestrului). 
În al doilea rînd, această corespondenţă spune povestea fascinantă a 
unei relaţii maestru-discipol, singura de acest fel dintre Mircea 

“Eliade şi un român mult mai tînăr, pe care Eliade ajunsese să-l 
considere „singurul prieten căruia am atîtea de spus, şi de întrebat”! 
şi să discute cu el de la egal la egal probleme de istoria religiilor 


1. Citat din scrisoarea lui Eliade către Culianu (a 93-a din prezentul 
epistolar), din 21 decembrie 1983. Eliade se plingea că nu poate sta 
de vorbă cu tînărul său prieten, profesor pe atunci la Universitatea 
din Groningen, Olanda, decît în perioadele de vacanţă, cînd venea 
de la Chicago la Paris, unde petrecea o lună-două pe an: „E absurd, 
şi revoltător, că singurul prieten căruia am atîtea de spus, şi de 
întrebat, îmi e inaccesibil 10-11 luni pe an! ”, scria Eliade. Încă din 
1981, Eliade, în vîrstă de 75 de ani şi a cărui sănătate era de pe 
atunci destul de precară, îi scrisese editorului său parizian Payot că 

şi de literatură. În al treilea rînd, găsim în scrisorile lui Eliade (care 
răspunde unor întrebări repetate ale discipolului său) anumite clarifi- 
cări ale opiniilor sale retrospective cu privire la Mişcarea Legionară, 
deşi lipsesc şi aici, ca şi în Memorii, sau în Jurnal, sau în alte scrieri 
personale şi scrisori ce au fost publicate pînă acum (scrisoarea lui 
Eliade către Gershom Scholem din iunie 1972, bunăoară?), explicaţii 
mai precise ale angajamentelor sale politice de la sfîrşitul anilor '30 
şi începutul anilor '40. 

În sfîrşit, corespondenţa Eliade-Culianu ilustrează evoluţia inte- 
lectuală a acestuia din urmă, discipol strălucit, care trebuia să-şi 
afirme originalitatea faţă de maestru, să încerce să se elibereze de 
el, poate chiar să-l depăşească, începînd prin acte de golire receptivă 
a sinelui şi de supunere oarbă, urmate de o autoafirmare umilă, dar, 
în fond, înnoitoare, originală, „filială”. Dacă acceptăm, fie şi ca 
simplă ipoteză de lucru, teoria criticului american Harold Bloom 
despre „anxietatea influenţei”, atunci avem în cazul lui Culianu, al 
covîrşitoarei adoraţii a maestrului de către discipol, mergînd pînă la 
repetarea ultrafidelă a demersului maestrului, într-o primă fază, un 
exemplu de kenosis. Autonegarea duce însă, într-o a doua fază, la 
eliberare, la o renaştere creatoare, la o afirmare a sinelui în dauna 
modelului, deşi linia de separare rămîne fluidă, incertă, pentru că 


tînărul Culianu este „legatarul meu universal în tot ce priveşte 
cărţile mele, încheiate sau nu” (scrisoarea a 86-a din 3 decembrie 
1981). De notat că, în 1983, Culianu lucra la o nouă versiune mult 
amplificată, de fapt o nouă carte în raport cu monografia sa în 
limba italiană despre Eliade din 1978, în limba franceză de data 
asta, sub titlul Mircea Eliade, l'inconnu (pentru traducerea româ- 
nească a acestui volum, rămas neterminat, vezi I.P. Culianu, 
Mircea Eliade, Bucureşti, Nemira, 1995, ed. a Il-a 1999, care 
cuprinde şi monografia din 1978, şi alte scrieri ale lui Culianu 
despre Eliade). 

2. În legătură cu această scrisoare, vezi comentariul din cartea mea 
Despre loan P. Culianu şi Mircea Eliade. Amintiri, lecturi, reflecţii 
(ediţia a Il-a, revăzută şi adăugită, Iaşi, Polirom, 2002), pp. 16, 
42-46, 222. 

maestrul nu e niciodată contestat decît oblic şi asta mai tîrziu, după 
moartea lui (survenită în aprilie 1986). E vorba, în fond, despre o 
nouă întemeiere a sinelui, care n-ar fi fost posibilă nici fără modelul 
primordial, dar nici fără discontinuitatea produsă de „golirea sinelui”. 
Critica „antitetică” şi „agonistică” pe care o propune Bloom are în 
vedere relaţii pur textuale, extra-biografice, dar ea pare a-şi găsi, dacă 
o aplicăm relaţiei Eliade-Culianu, unele corespondențe sau implicaţii 
biografice interesante, pe care le voi examina în cele ce urmează. 
Pentru început, cîteva repere biografice şi istorice. Mai tînăr cu mai 
bine de patru decenii decît maestrul său (Culianu se născuse în 1950, 
Eliade în 1907), tînărul discipol îi scrie primele scrisori (care n-au 
ieşit la iveală pînă acum) celebrului profesor de istoria religiilor de 
la Chicago de îndată ce se hotărăşte să nu se mai întoarcă în ţară din 
Italia, în iulie 1972 (părăsise România la 4 iulie). În cultura subterană 
a României comuniste, opera antebelică a lui Eliade, dar şi, poate 
incomplet şi oricum mai dificil, cea postbelică, publicată în franceză 
şi în traduceri în diferite limbi, circulase clandestin în anii '50 şi 
'60, pînă la publicarea, în 1969, a volumului La ţigănci şi alte 
povestiri şi a romanelor antebelice Maitreyi şi Nuntă în cer, trecute 
prin cenzură în perioada de „mini-liberalizare” începută în 1964 şi 
curmată brusc prin neo-stalinistele „Teze din iulie” 1971, publicate 
de N. Ceauşescu în cotidianul partidului, Scînteia. Încă de pe băncile 
liceului, Culianu şi-l alesese drept model şi maestru îndepărtat, 
deocamdată inaccesibil, pe Mircea Eliade, a cărui operă o studiase 
cu o pasiune de erudit, stimulat, desigur, şi de erudiţia expansivă, 
arborescentă şi totodată riguroasă a scrierilor eliadiene de istoria 
religiilor. Cititor avid, tînărul Culianu devenise curînd conştient de 
limitele inacceptabile puse în calea informaţiei de sărăcăcioasele 
biblioteci româneşti (sărăcite şi mai mult de cenzura ideologică, în 
urma Căreia se constituiseră aşa-numitele „fonduri secrete” ale 
tuturor bibliotecilor importante) şi de circulaţia eratică a cărţilor în 
cultura subterană, ilicită, pîndită mereu de primejdii represive (să 
nu uităm că în România „gîndirii captive” din acea vreme nu existau 
nici măcar mijloace de multiplicare sau de fotocopiere a textelor). 
Decizia lui Culianu de a se exila, cu prima ocazie (bursa pentru 


i 

cursuri de vară la Perugia, în 1972), a fost astfel motivată deopotrivă 
politic şi cultural. După cum reiese din răspunsurile lui Eliade la 
scrisorile poate pierdute ale lui Culianu (care acoperă o perioadă de 
5 ani, 1972-1977 ; 27 de scrisori de răspuns ale lui Eliade la cel puţin 
numărul dublu sau poate chiar triplu de scrisori trimise de Culianu), 
această decizie a fost plină de riscuri personale, urmată de serioase 
lipsuri materiale şi de mari incertitudini profesionale. 

Culianu spera încă din 1972 să ajungă, cu sprijinul lui Eliade, în 
Statele Unite, pentru studii doctorale acolo (dacă ar fi fost posibil, 
chiar la Chicago). În scrisoarea din 4 august 1972, cu care se deschide 
corespondenţa, Eliade e silit să-l dezamăgească pe discipolul plin de 
speranţe neîntemeiate, care nu făcuse încă cerere de azil politic. 
Pentru studenţii români în Statele Unite, îi scrie Eliade lui Culianu, în 
virtutea unui acord cultural guvernamental recent încheiat între cele 
două ţări, „Guvernul român trebuie să-şi dea consimţămîntul. (...) 
Aici nu văd nici o posibilitate - în afară de «azilul politic» (care nu 
garantează decît intrarea în USA, nu şi bursa sau mijloace de trai). 
Am auzit, însă, că guvernul de la Bucureşti tolerează rămiînerea în 
străinătate chiar cinci ani după ce expiră viza, dacă se invocă, pro 
forma, un argument valabil. Toată speranţa e să poţi supravieţui, în 
Italia sau Franţa, cu ajutorul unei burse «locale». Cum? Nu ştiu”. 

În scrisorile către Eliade din primii ani, care, lipsind din arhiva 
Eliade de la Regenstein, pot fi socotite pierdute, cîteva dintre ele, 
aparent trimise încă din ţară (dacă nu prin poştă, aflată sub sever 
regim de cenzură, atunci prin bunăvoința unor persoane ce călă- 
toreau în străinătate), Culianu îşi făcuse, desigur, sub o formă sau 
alta, un curriculum vitae şi-i trimisese lui Eliade lucrări scrise în 
România, care, bănuiesc, puneau în evidenţă continuitatea dintre 
gîndirea maestrului şi a sa, discipol fidel, dar încă foarte tînăr (avea 
în 1972 doar 22 de ani). Întrebîndu-l pe Eliade dacă una dintre 
aceste lucrări ar putea fi publicată, el primeşte un răspuns nu prea 
încurajator în imediat, dar foarte încurajator pe termen mai lung, 
căci Eliade citise lucrarea în chestiune cu atenţia şi exigenţa la care 
discipolul ar fi trebuit să se aştepte: „În interesul D-tale”, îi scrie 
Eliade în a doua scrisoare, din 18 octombrie 1972, „şi pentru a 

nu[-ţi] periclita prestigiul ştiinţific de mai tîrziu, cred că e mai bine 
să aştepţi. Chiar după versiunea abreviată şi cu referinţele necomplete 
pe care am citit-o, am impresia că cercetarea trebuie continuată şi 
adîncită. Trebuie eliminate o seamă de lucrări de a doua mînă sau 
învechite. Există o bibliografie considerabilă” - şi Eliade citează în 
continuare o serie de titluri şi nume care ar fi trebuit să figureze în 
articolul lui Culianu ; în încheiere, el scrie: „Inutil să continui. Ai 
nevoie de un centru important, cu biblioteci bune şi «specialişti» 
(ca Bausani, etc.)”. În scrisoarea următoare, cea de-a treia, datată 
7 noiembrie 1972, Eliade începe prin a-l ruga pe Culianu să nu se 
supere „pentru cecul alăturat. Îl vei utiliza cum vei crede de cuviinţă, 
cumpărîndu-ţi cărţi sau portocale”. (Culianu, în Italia, la început la 
Perugia, trăia în condiţii materiale extrem de precare, ca mai toţi 
intelectualii români în primele luni ale exilului.) Şi continuă: „Pentru 
vîrsta D-tale, şi condiţiile în care ai lucrat în ţară, articolul (ca şi 
textele pe care le-am citit anul trecut) e destul de meritoriu. Nu am 
nici o îndoială că, o dată statornicit undeva, vei face progrese într-un 
ritm prodigios”. 

„Destul de meritoriu” era, pentru tînărul format într-o cultură 
mai ales subterană, în condiţiile vitrege, profund anti-intelectuale 
ale comunismului, un verdict la prima vedere aspru, dar, de fapt, cît 
se poate de stimulator pentru ambiția şi curiozitatea lui intelectuală 
insaţiabilă. Nu trebuie deci să ne mirăm că Ioan P, Culianu urma să 
îndeplinească întocmai predicția maestrului - „vei face progrese 
într-un ritm prodigios” (de exemplu, la 6 decembrie 1979, Eliade îi 
cere el completări bibliografice : „Te rog, cînd vei avea timp mai 
tirziu, să-mi comunici lucrările importante în 1. germană pe care nu 
le-am consultat. Le voi utiliza la o nouă ediţie” - scrisoarea 72). Ca să 
se poată statornici undeva (mai întîi în Italia, la Universitatea Catolică 
din Milano, între 1973 şi 1976, unde îşi ia doctoratul cu summa cum 
laude), Culianu avea însă, după cum rezultă din scrisorile lui Eliade 
din 5 februarie 1973 şi apoi din 13 iunie 1973, să treacă printr-un an 
în „infern” : „Nu-mi închipuiam că vei fi obligat să duci o asemenea 
viaţă infernală, ca să obţii, în cele din urmă, o viză pentru... Canada 
(unde mă întreb ce ai să faci, cu cine vei lucra etc.). Pentru că mi-ai 


pă 

cerut sfatul, ţi-l dau, foarte sincer : dacă există cea mai mică şansă de 
a putea studia în Italia, fără a «face foame» şi a-ţi ruina sănătatea - 
profită de această şansă”. Canada, în mod hotărit, nu era indicată. 
Peste citeva luni, Eliade mărturisea: „...[M]-am gîndit adesea la 
D-ta, la faptul că ai întîmpinat cele mai multe greutăți [subliniat în 
original] din toţi cei care au ales Occidentul în ultimii 15-20 de ani”. 
Între timp, Culianu găsise (în aprilie 1973) un vag, modest „«post» 
care, cel puţin, te va împiedica să leşini de foame pe străzile Romei”. 
Scrisoarea din 13 iunie 1973 e prima care foloseşte, după urările de 
sănătate şi noroc ce se găsesc şi în precedentele, cuvîntul prietenie : 
„Al D-tale cu prietenie, Mircea Eliade”. În scrisoarea din 26 februarie 
1974 (Culianu era acum student doctoral la Milano), Eliade încheie 
cu „Multă prietenie[,] dar - şi mult noroc”. La 19 septembrie 1975, 
Eliade termină scrisoarea, pentru prima oară, „Cu veche prietenie”. 

Cu un an înainte, în 1974, maestrul şi discipolul se cunoscuseră 
în persoană şi avuseseră conversații îndelungi la Paris. În jurnalul 
său, Eliade nota la 6 septembrie 1974: „Întîlniri : (...) Ioan Culianu, 
tînăr istoric al religiilor foarte înzestrat (timid şi cutezător în acelaşi 
timp)”, iar la 16 septembrie 1974: „Cină cu Ioan Culianu la un 
restaurant chinezesc, apoi stăm de vorbă, în biroul meu, pînă la 
miezul nopţii. Ştiam de mult că Dumézil avea dreptate spunînd: În 
istoria religiilor, ca şi în orice altă disciplină, un singur lucru 
contează : ai sau nu le feu sacre.” E neîndoielnic că, în acea noapte, 
Eliade văzuse, pentru prima oară, strălucirea „focului sacru” în privirea 
„timidă şi cutezătoare în acelaşi timp” a tînărului erudit care împli- 
nise 24 ani. Ca urmare a acestei recunoașteri, Eliade sprijină activ 
cererea pentru o bursă de studii la University of Chicago a lui Culianu 
pentru iarna-primăvara 1975. Îl însărcinase pe Mircea Marghescu, 
de curînd numit asistent la Catedra de franceză a universităţii şi 
prieten apropiat al lui Culianu în vremea aceea, să se ocupe de 
detaliile acordării bursei. În scrisoarea din 8 decembrie 1975, Eliade 
îl anunţa pe Culianu: „Pe scurt: fii, te rog, sigur că toate [subliniat 
în original] vor merge ca pe roate. Marg|hlescu are mînă bună! 
Evident, voi garanta pentru D-ta acolo unde va fi nevoie. De asemenea, 
îţi asigur banii de drum. (...) La începutul lui ianuarie vom fi la 

Paris (4 Place Charles Dullin) pentru sărbătorirea celor 25 de ani de 
căsătorie. Ne vom întoarce la Chicago pe la 15-17 ianuarie. Şi sperăm 
să te găsim aici!...”. Urmează o pauză prelungită în epistolarul 
eliadian, explicabilă prin prezenţa lui Culianu în campusul Universi- 
tăţii din Chicago, unde l-am revăzut şi eu pentru prima oară după ce 
părăsise România (din care mă exilasem şi eu, fără regrete şi fără 
nostalgii, în ianuarie 1973; în 1975 eram profesor de literatură 
comparată la Indiana University şi în luna februarie le-am făcut o 
scurtă vizită soţilor Eliade, la Chicago). La 25 iunie 1975, Eliade, care 
primise între timp mai multe scrisori de la Culianu, îi scrie acestuia 
de la Paris, unde-şi petrecea în fiecare an vacanţa de vară: „Multe, 
sincere mulţumiri pentru scrisori, care-mi dau impresia că sîntem 
împreună, şi pe care le recitesc ca să prelungesc convorbirile prea 
grabnic întrerupte. (...) Aş vrea să te văd scăpat de teză şi de examene 
[Culianu avea să-şi termine foarte curînd doctoratul la Milano] ; 
între altele, şi pentru a-ţi face o propunere de colaborare. Şi anume : 
un Dictionnaire d'Hist/oire] des Religions, la care mă gîndesc de 
mult. (...) Dacă eşti de acord, vom mai sta de vorbă; poate la 
toamnă, la Paris. Volumul, nu prea mare (poate, ca cel al lui Kânig), 
va fi semnat Eliade-Culianu - şi sper că va deveni indispensabil, va 
fi tradus în multe limbi şi vom avea drepturi de autor importante ! ”. 

Ce mi se pare remarcabil, în aceşti primi trei ani de corespon- 
denţă dintre Eliade şi Culianu, e creşterea constantă a preţuirii 
intelectuale şi a sentimentului de prietenie ale maestrului faţă de un 
discipol de excepţie. Generozitatea lui Eliade, pe care au constatat-o 
toţi românii ce au venit în contact cu el de-a lungul exilului său, se 
manifestă încă de la început (cecuri pentru „cărţi sau portocale”, 
cuvinte de încurajare), dar o anumită distanţă se menţine pînă la 
întîlnirea de la Paris din septembrie 1974. Curînd însă această 
distanţă va dispărea fără urmă pentru a face loc solicitudinii amicale 
şi admiraţiei care devine astfel reciprocă, în ciuda marii diferenţe de 
vîrstă. Aceasta va rămîne totuşi marcată, ca şi relaţia implicită între 


3. Am povestit acest episod în cartea mea Despre loan P. Culianu şi 
Mircea Eliade, ediţia citată (vezi supra, nota 2), pp. 89-91. 


12 MATEI CĂLINESCU 


maestru şi discipol, prin folosirea tradiţională în România a adresării 
cu „dumneavoastră” din partea lui Culianu. Încă de la începutul 
exilului său, Culianu voia să scrie o carte despre Eliade şi Eliade era 
la curent cu acest proiect. Avea să fie, în fond, prima carte scrisă de un 
român despre el. La 10 noiembrie 1975 (scrisoarea a 16-a), Eliade 
îl felicită pentru doctorat şi se arată entuziasmat de tot ce face şi vrea 
să facă tînărul său emul, de „şantierul multiform” pe care i-l prezen- 
tase: „Azi dimineaţă am primit scrisoarea din 31 Oct. Ca de obicei, 
bogată în amănunte, pentru mine, stenice şi reconfortante : să asist, 
chiar din depărtare, la un şantier multiform şi febril, aşa cum îţi stă 
bine D-tale (şi cum trebuie [subliniat în original] să fie şantierul 
oricărui expatriat responsabil, mai ales român ! ). Mă bucur de tot ce 
faci şi ai de gînd să faci în anul care vine. Mă bucur, de asemenea, că 
vei termina cartea despre mine ; cine ştie dacă va mai putea apărea 
după 1977-78*! [Oare ce credea Eliade că ar fi putut împiedica 
apariţia cărţii după 1977-1978? Sau să fi fost vorba despre acel 
sentiment de urgenţă temporală care pare a-l fi stăpînit încă din 
tinereţe ? ] Ţine-mă la curent şi cu planurile privitoare la monografia 
istoric-rel[igioasă), a cărei primă versiune am citit-o la Chicago. 
Îndată ce e definitiv pusă la punct, scriu prefața - şi o prezentăm 
unui editor parizian. Cred că şi romanul are şanse să fie publicat. 
Leonid Mămăligă îmi spunea că e dispus să tipărească «texte semni- 
ficative» în colecţia lui, Caietele Inorogului”. 

În ultimul deceniu de corespondenţă, după cum se vede şi din 
scrisorile lui Culianu de după 25 mai 1977 (scrisoarea a 28-a din 
volum), legătura dintre maestru şi discipol se consolidează şi se 
adînceşte. Eliade începuse prin a-şi adresa scrisorile cu „Stimate 
Domnule Culianu”, curînd trece la „Dragă Domnule Culianu”, apoi 
la „Dragă Ion Culianu”, apoi la „Dragă Culianu” (19 septembrie 1975, 
scrisoare încheiată prin formula „Cu veche prietenie”), pentru ca 
din 13 iunie 1977 să treacă la „Dragă Ioane”. Scrisorile lui Culianu, 
mereu respectuoase, pline de recunoştinţă, dar şi uneori îndrăzneţe 
(prin informaţii sau întrebări care nu puteau fi pe placul maestrului), 


4. Cartea lui Culianu despre Eliade urma să apară în 1978. 

folosesc alternativ formulele de adresare „Dragi Doamnă şi Domnule 
Profesor” şi, cînd îi scrie numai lui Eliade, „Mult Stimate Domnule 
Profesor”, cu minime variaţiuni. 

Din scrisorile lui Culianu rezultă că el visa să ajungă în America 
(pentru început la Universitatea catolică Fordham din New York; 
postul la care candidase îi fusese însă oferit altcuiva) şi că, silit de 
situaţia materială, se mulțumea cu postul de „românist” în cadrul 
Departamentului de limbi şi literaturi romanice de la Universitatea 
din Groningen, din Olanda: „Mă simt oarecum exilat, deşi Olanda 
e o ţară f. plăcută [peste un deceniu, cînd l-am văzut în Chicago, 
avea o opinie radical schimbată despre această ţară], din cauză că 
mă ocup de lucruri care mă interesează doar marginal. Deşi am 
primit o propunere de lucru care m-ar readuce pe un făgaş mai 
interesant, nu cred că şeful meu mă va lăsa să plec (trebuie să ţin 
seama de el, deoarece noul loc de muncă ar fi tot aici la universitate, 
la secţia de italiană). De istoria religiilor nici nu poate fi vorba - nu 
sînt de ajuns de bun filolog. Nu cred, deocamdată, că am pierdut 
«pariul» : totul va depinde de sănătate, adică de cantitatea de energie 
pe care o voi putea cheltui în anii următori. Mai depinde şi de faptul 
dacă voi reuşi să fac din teza cu Meslin’ o carte publicabilă, ceea ce 
n-ar fi imposibil” (scrisoarea 28, din 25 mai 1977). „Pariul” despre 
care vorbeşte aici Culianu - acela de a deveni un istoric al religiilor 
cu drepturi recunoscute instituţional - urma să fie cîştigat în deceniul 
următor. În răspunsul său din 13 iunie 1977, în post scriptum, Eliade 
îl consolează pe Culianu, în maniera sa, atribuind o valoare iniţiatică 
şi un sens misterios situaţiei prin care trecea discipolul său: „Toate 
au un sens (secret, fireşte). Probabil că trebuie să mai rămii în 
Europa, şi să publici acolo cărţi şi articole. Vei pătrunde astfel mai 
repede în «viaţa academică» americană”. Trebuie: dacă ai „focul 
sacru”, ai Şi un destin, iar acesta umple de sens episoadele aparent 


5. Este vorba despre teza începută sub direcţia lui Michel Meslin la 
Sorbona, care avea să fie susţinută la 17 iunie 1980 şi să stea la baza 
a două cărţi: Psychanodia (Leiden, E.J. Brill, 1983) şi Expériences 
de L'extase (Paris, Payot, 1984). 

întîmplătoare din viaţa ta. Eliade îi aplica lui Culianu - elogiu 
indirect - o măsură pe care şi-o aplicase şi sieşi. 

Ne aflăm în perioada în care Culianu îşi încheia studiul despre 
Eliade, ce urma să apară - în ciuda premoniţiilor negative din 1975 
ale maestrului - la Assisi chiar în 1978! În scrisoarea a 24-a (din 
10 ianuarie 1977), Eliade răspunde unei cronologii propuse de 
Culianu. Găsim în observaţiile lui Eliade cîteva explicaţii interesante 
ale unor momente delicate din biografia sa. Astfel, un episod din 
1942 - acela al călătoriei lui de la Lisabona la Bucureşti, în luna 
august, despre care mai tîrziu, în Memorii, Eliade avea să vorbească, 
între altele, regretind că nu-l putuse vedea pe Mihail Sebastian, sub 
motiv că era urmărit şi nu voise să-l „compromită” — e descris astfel : 
„1942: în August, după o lungă audienţă la Salazar, plec pentru 
10 zile la Buc. Aş putea spune că aveam un «mesaj» pentru Generalul 
Antonescu. Pe «foarte departe», Salazar îmi spunea asta : forţa D-tale 
e armata ; atunci de ce-o distrugi la Cotul Donului şi în Caucaz ? În 
locul D-tale, eu aş păstra cît mai multe divizii acasă, pentru mai 
tîrziu... Salazar «a înţeles că am înţeles mesajul» cînd a aflat că, a 
doua zi după audienţă, luasem avionul pentru Bucureşti. Evident, 
Gestapoul şi Serv. Secret român m-au luat în primire de la aeroport. 
În audienţă la IcăS, am făcut imprudenţa că i-am transmis «mesajul» 
pentru General. Aşa că n-am mai ajuns să-l văd pe «Conducător». 
(De altfel, cinstit cum era, n-ar fi urmat sfatul lui S. şi ar fi continuat 
să participe cu entuziasm la campania din Rusia. În acea vară, 
probabil că încă credea în victoria Germaniei.)”. (Paragraful, cum se 
arată în note, e înconjurat cu cerneală roşie, cu o notație pe margine : 
„Astea ţi le spun D-tale ; nu trebuie să faci vreo aluzie”.) În conti- 
nuare, Eliade scrie : „Nu cred că e necesar de a aminti că n[u l]J-am 
putut vedea pe Mihail Sebastian. (Nu l-am [sic/] văzut nici pe 
Maniu, Brătianu, etc.)”. Totul în acest pasaj e relatat, cum recu- 
noaşte Eliade însuşi, „pe foarte departe”. Mesajul lui Salazar fusese 
inexplicit, aluziv, extrem de ocolit, în aşa fel încît Salazar însuşi nu 


6. Este vorba despre ministrul de Externe, Mihai Antonescu, căruia i 
se spunea „lcă” Antonescu. 

putea fi sigur că fusese înţeles ; el „înţelesese că fusese înţeles” abia 
a doua zi, cînd Eliade luase un avion spre Bucureşti (dar dacă nu-l 
informase nimeni de plecarea lui Eliade ?). Culianu nu trebuia să 
menţioneze faptul că Eliade nu-l văzuse pe Sebastian - la urma 
urmelor, el nu-i văzuse nici pe Maniu, nici pe Brătianu ! (Dar de ce 
i-ar fi vizitat el pe Maniu şi Brătianu, oameni politici din opoziţia la 
regimul pe care-l reprezenta la Lisabona şi cu care nu fusese nici- 
odată prieten, nici personal, nici măcar ideologic? Şi ce-avea de-a 
face evreul Sebastian, prieten apropiat odinioară, membru al unei 
etnii persecutate, cu cei doi politicieni ?) Repet, relatarea lui Eliade 
e „pe foarte departe” şi pe alocuri neverosimilă. 

În scrisoarea către Culianu din 3 mai 1977, după ce citise manuscri- 
sul - numit „dactiloscriptul” - întregii cărţi, Eliade scrie: „Mi-a 
plăcut, te felicit, şi îţi sînt recunoscător! Cel puţin în Italia, voi fi 
mai puţin răstălmăcit ca pînă acum. (Sper să apară şi în engleză sau 
franceză.) Mi-a plăcut, întîi şi-ntiîi, pentru că, deşi te ştiu «eliadian», 
n-ai căzut în păcatul hagiografiei (aşa cum am făcut eu, în Introdu- 
cerea la ediţia Hasdeu, în 1936)”. Discipolul, din ce în ce mai apropiat 
de maestru, începe să-i facă acestuia confesiuni şi să-i ceară sfaturi 
personale. În scrisoarea a 33-a (15 iulie 1977), Culianu scrie : „Aş dori 
nemaipomenit de mult să vă revăd în septembrie. Dacă este posibil, aş 
vrea să vă prezint o mare admiratoare a Dvs., care mi-a fost studentă 
în Italia, şi care a ajuns la Dvs. prin Evola. (...) Inutil să vă spun că 
ea explică desele mele călătorii în Italia, că am fost (şi pesemne mai 
sînt) foarte îndrăgostit de ea (...). Vă scriu toate acestea deoarece 
sînteţi într-un fel «responsabil» : mi-aţi spus să urmez calea «inimii», şi 
am făcut aşa cum mi-aţi spus, împotriva prudenţei şi a evidenţei. (...) 
Vă plictisesc dacă vă cer un sfat? Să «distrug», sau să continui să 
urmez pe calea «inimii», împotriva oricărui bun simţ, ştiind că unica 
ieşire nu este decît suferinţa ? ”. Cine o fi fost această femeie foarte 
frumoasă, de 21 de ani, pasionată evoliană şi, prin implicaţie, adeptă 
a „tradiţionalismului” lui René Gu€non? Această iubire (sfatul lui 
Eliade lipseşte din corespondenţă) pare a fi avut drept consecinţă nu 
atit anticipata suferinţă, cît un interes secret pentru opera lui Julius 
Evola. Culianu ştie că acesta e un autor „periculos” (un autor care-l 

fascinase şi pe Eliade încă din anii '30, dar cu care Eliade încetase 
să corespondeze”), dar continuă, cum spune el, să „călărească 
tigrul”. În scrisoarea a 34-a, din 29 august 1977, Culianu îi 
mărturiseşte lui Eliade : „Trec printr-o perioadă de muncă îndeajuns 
de febrilă (de obicei nu mă culc înainte de ora 4) şi în afară de toate 
«tomurile brăcuite» în nemţeşte, citesc cu mare entuziasm (pe furiş) 
cărţile lui Evola. Entuziasmul se opreşte evident la premise, deoarece 
îmi definesc libertatea ca drept de a mă opune oricărei pretenţii de 
posesiune a adevărului absolut. Dar cărţile sînt bune şi recunosc că 
de cînd sînt n-am făcut altceva decît să «călăresc tigrul». Că tigrul 
era să mă mănînce, asta este altceva : sînt din nou pe spinarea lui, şi 
niciodată n-am fost instalat atît de confortabil...”. „Tigrul era să mă 
mănînce” - formula, cu aluzie la titlul unei cărţi a lui Evola, e cît se 
poate de sibilină, dar ipotezele nu sînt interzise. Să fi fost vorba, în 
anii italieni, de o apropiere a lui Culianu de anumite cercuri de 
hermetişti şi de „tradiţionalişti” guenonieni de extrema dreaptă 
(emigranţi români [cripto-]legionari, italieni discipoli ai lui Evola şi 
admiratori ai lui Codreanu, precursori ai unui Claudio Mutti? de mai 


7. În Jurnal, în iulie 1974 („Fără dată”), într-o însemnare prilejuită 
de moartea lui Evola, Eliade îi reproşează acestuia că l-a citat în 
autobiografia sa, unde „amintea şi de vizita la Bucureşti în 1937, 
scriind, între altele, că în «cercul lui Codreanu» l-a întîlnit şi pe 
«faimosul istoric al religiilor de mai tîrziu, M.E.». Am avut impresia, 
probabil nejustificată, că încercase să spună: uite, au mai fost şi 
alţi pasionaţi de extrema dreaptă, şi ei, acum, după război, pot 
publica, sînt discutaţi etc. Eu, Evola, de ce sînt încă sabotat, ignorat 
de marea presă etc. Amănuntul acesta m-a mîhnit şi totodată m-a 
iritat. Nu i-am mai scris de atunci. Dar am continuat să-l citesc - şi 
cu acelaşi interes.” 

8. În anii '90, Claudio Mutti, guenonist şi evolian, a scris o seamă de 
lucrări despre Mişcarea Legionară din România şi despre inte- 
lectualii care au îmbrăţişat-o, nu puţini dintre aceştia fiind şi adepţi 
ai „tradiţionalismului”. Vezi, în traducere românească, Mircea 
Eliade şi Garda de Fier (Sibiu, Puncte Cardinale, 1995), Penele 
Arhanghelului. Intelectualii români şi Garda de Fier (Bucureşti, 
Anastasia, 1997) şi, mai recent, Guénon în România. Eliade, Vâlsan, 

tîrziu)? Felul cum îşi definea el libertatea l-a ferit însă de a cădea 
atunci pradă „tigrului”, simbol, în acest context, al posesiunii 
adevărului absolut, al rigidităţii ideologice, al gîndirii primejdioase 
şi - de ce nu? -— al unei primejdii propriu-zise. Metafora „tigrului”, 
pe care Culianu încetase, de altfel, să-l „călărească” de multă vreme, -~ 
va deveni tragic relevantă în luna mai a anului 1991, cînd el a fost 
asasinat în plină zi, într-o clădire din campusul Universităţii din 
Chicago, unde devenise de curînd profesor de istoria religiilor şi 
unde era considerat ca poate principalul urmaş al lui Mircea Eliade, 
deşi el însuşi se distanţa de modelul maestrului, afirmîndu-şi indepen- 
denţa intelectuală. „Tigrul” pe care în trecut îl „călărise comod” — 
acelaşi tigru sau poate altul? - îl pîndise şi, setos de sînge, sărise 
asupră-i. Despre natura acestui tigru s-a speculat mult, după dis- 
pariţia lui fără urmă, în jungla terorismelor ideologice. Eu îmi 
menţin părerea exprimată în cartea mea din 2002, Despre Joan P. 
Culianu şi Mircea Eliade. Amintiri, lecturi, reflecţii, şi anume că 
tigrul care l-a răpus pe Culianu era o corcitură între Securitate şi 
Legiune, avînd poate şi ceva sînge guenonian. 

În aceeaşi scrisoare din 29 august 1977 - poate prin asociaţie de 
idei ~ Culianu face o altă confesiune, contrapunîndu-l pe Eliade, ca 
maestru bun, lui George Bălan, care, înainte de plecarea din România, 
îi fusese un maestru ambiguu şi care-i făcuse, probabil, propuneri 
homosexuale : „Am primit o stranie scrisoare din România, de la 
George Bălan, care-mi aminteşte de «Legăturile (noastre) mai presus 
de cele strict personale - le-aş putea numi legăminte», ba chiar îmi 
cere şi o fotografie... Eu i-am răspuns că de mult am ales calea 
faustică, care mă împiedică să mă opresc, sub pedeapsa damnării, şi 
că Dvs. rămîneţi exemplul meu cel mai bun. Pe de altă parte, eu 
mă rupsesem deja din România de «antroposofii» lui Bălan (printre 


Geticus şi ceilalți (Bucureşti, Vremea, 2003 ; Geticus era pseudo- 
nimul sub care scria Vasile Lovinescu, fostul primar legionar al 
Fălticenilor, iar mai tîrziu, în perioada finală a ceauşismului, autor 
al unor interpretări esoterico-tradiţionaliste ale scrierilor lui Mateiu 


I. Caragiale şi ale lui Ion Creangă). j geti Poeta 

care roiau, cred, nebuni, arivişti şi securişti), după o cvasi-ceartă 
cu maestrul (relativă, nimic mai puţin, decît la credinţa în vise şi la 
uzul cărnii... Aveam 21 de ani şi treceam prin perioada de izolare 
«şamanică» a mea, care a durat pînă în 1973, urmîndu-i, din fericire, 
o «renaştere»...)”. Existenţa unui grup steinerian, în care „roiau (...) 
nebuni, arivişti şi securişti”, în perioada în care N. Ceauşescu îşi 
consolida puterea (1964-1971), e un detaliu interesant pentru un 
viitor istoric al complexei şi adeseori fascinantei culturi subterane 
din România comunistă (îl cunoscusem şi eu fugitiv pe G. Bălan 
şi ştiam de existenţa grupului său heterodox, dar nu mă apropiasem 
de el). 

O scrisoare foarte importantă este cea trimisă de Eliade la 
17 ianuarie 1978, ca răspuns la scrisoarea lui Culianu din 9 ianuarie 
al aceluiaşi an, care s-a rătăcit şi ea, de vreme ce n-a fost găsită în 
arhiva Eliade de la Regenstein. După ce-i mulţumeşte lui Culianu 
pentru un „articol-recenzie” şi pentru „completările din scrisoare” 
referitoare la interpretarea prozei sale fantastice (între altele, la 
nuvelele Incognito la Buchenwald... şi În curte la Dionis), Eliade 
scrie, contrazicîndu-se, cel puţin în aparenţă: „E adevărat, nuve- 
listica mea e din ce în ce mai criptică ! Singura hermeneutică posibilă 
ar fi ignorarea sensului (sau al [sic /] simbolului) şi considerarea 
fiecărei nuvele ca un «Univers paralel», cu structurile, morfologia şi 
limbajul lui specific. Dar despre asta ar trebui să stăm de vorbă 
într-o zi ! ”. Cu alte cuvinte, Eliade recunoaşte că nuvelistica lui e „din 
ce în ce mai criptică”, aşadar mai cifrată, dar îi recomandă cititorului 
să nu cerceteze „criptele”, să nu se întrebe ce anume şi cum e ascuns 
în ele, ci doar să le privească pe dinafară, să le descrie arhitectura, 
să le contemple ca pe nişte obiecte stranii aparţinind unei lumi 
„paralele”, deci fără atingere cu lumea reală, cu evenimente din 
viaţa istorică sau din biografia autorului. Culianu a fost poate primul 
interpret al operei literare eliadiene care, văzînd cripta, s-a simţit 
îndemnat, în ciuda dificultăţilor, să „decripteze”, să dezlege codul 
şi să înțeleagă - nu atît „sensul”, cît dialectica ascunderii lui. Pînă 


„azi, cei mai mulţi critici au urmat sfatul lui Eliade (pe care-l găsim 


CORESPONDENŢA ELIADE-CULIANU 19 


şi în Jurnal, ca, de pildă, în consideraţiile lui despre La ţigănci”), 
chiar fără să fie conştienţi de această dorinţă a autorului, pentru că 
era mai uşor să procedeze astfel. Ei au produs lecturi „profunde”, 
pline de asociaţii mitologice, de dibuiri „arhetipale”, de referinţe mai 
mult sau mai puţin erudite, ignorînd cu seninătate istoria camuflată 
în textele eliadiene sau ceea ce am numit, cu alt prilej, „calendarul 
ascuns”! al său. 

În aceeaşi scrisoare, Eliade, în replică la o referire făcută de 
Culianu la Corneliu Zelea Codreanu, încearcă să-i explice discipo- 
Jului său de ce simpatia sa faţă Garda de Fier, de la sfîrşitul anilor '30, 
constituie un subiect delicat, ce ar trebui ocolit în condiţiile ideolo- 
gice prevalente în Occidentul acelei vremi, întrucît ar putea crea 
confuzii şi neînţelegeri : „Trebuie să recunosc : referinţa la C.Z.C. 
nu mă încîntă, pentru că poate da loc la «confuzii». (Asta îi reproşam 
şi lui Scagno!!: simpatia faţă de Legiune a fost indirectă, prin Nae 
Ionescu, şi n-a avut nici o influenţă în gîndirea şi scrierile mele ; a 
fost doar pretextul de a-mi pierde Conferinţa la Univ. din Bucureşti, 
şi, mai ales, de a fi calomniat între anii 1944-1968, în ţară şi 
străinătate...) În privinţa lui C.Z.C. nu ştiu ce să cred; a fost, 


9. Vezi Mircea Eliade, Jurnal, volumul I, Bucureşti, Humanitas, 1993, 
pp. 585-586. 

10. Vezi în cartea mea Despre Ioan P. Culianu şi Mircea Eliade, ediţia 
citată, discuţia micro-romanului Nouăsprezece trandafiri şi a poves- 
tirii Un om mare, pp. 47-75. O orientare similară, ce refuză să 
ignore istoria, acceptînd toate dificultăţile şi provocările pe care le 
implică acest refuz, găsim şi la Dan Petrescu, în articolul „Ioan Petru 
Culianu şi Mircea Eliade : prin labirintul unei relaţii dinamicet”, în 
Ioan Petru Culianu. Omul şi opera, volum coordonat de Sorin Antohi 
(laşi, Polirom, 2003), pp. 410-458, precum şi în analiza minuțioasă 
a povestirii „Un om mare”, publicată deocamdată doar fragmentar 
în revista ieşeană Timpul. 

ll. Roberto Scagno, actualmente profesor la Departamentul de Roma- 
nistică al Universităţii din Padova, prieten cu I.P. Culianu, susţinuse 
în 1973 la Torino o teză de licenţă despre Eliade: Religiosiză 
cosmica e cultura tradizionale nel pensiero di Mircea Eliade. 

desigur, cinstit şi a izbutit să trezească o generaţie întreagă ; dar, lipsit 
de spirit politic, a provocat cascada de represiuni (Carol II, Antonescu, 
comuniştii) care a decapitat întreaga generaţie pe care o «trezise»... 
Nu cred că se poate scrie o istorie obiectivă a mişcării legionare şi nici 
un portret al lui C.Z.C. Documentele la îndemînă sînt insuficiente. În 
plus, o atitudine obiectivă [îi] poate fi fatală autorului. Astăzi, nu sînt 
acceptate decît apologiile (pentru un număr infim de fanatici, de toate 
naţiile) sau execuțiile (pentru majoritatea cititorilor europeni şi ame- 
ricani). După Buchenwald şi Auschwitz, chiar oamenii cinstiţi nu-şi 
mai pot îngădui să fie «obiectivi». Îmi pare rău că m-am antrenat în 
aceste «consideraţii», sumare şi grăbite. Îţi trimit totuşi paginile astea, 
ca să-ţi propun măcar începutul unei lungi discuţii viitoare”. Cum 
vom vedea, ideea revine şi mai tîrziu. Codreanu avea deci meritul că 
„trezise” o întreagă generaţie, dar şi vina că, „lipsit de spirit politic”, 
declanşase un şir de evenimente care au dus la „decapitarea” aceleiaşi 
generaţii. Reproşul legat de lipsa de spirit politic e ciudat dacă ne 
gîndim că Eliade văzuse Legiunea Arhanghelului Mihail, cum avea 
să scrie în Memorii, ca pe o mişcare religioasă, mistică, opusă prin 
definiţie nu numai „politicianismului” vremii, ci şi politicii ca atare. 
Ce ar fi trebuit să facă Zelea Codreanu dacă ar fi avut mai mult spirit 
politic? Şi, dacă o istorie „obiectivă” a Mişcării Legionare era impo- 
sibilă în condiţiile ideologice din anii '70, de ce se mulţumeşte Eliade 
să constate această imposibilitate, fără a sugera măcar, oricît de sumar 
(într-o scrisoare privată), cum ar trebui să arate o astfel de istorie ? 
Ca şi în Jurnal, ca şi în Memorii, e clar că el nu vrea să reflecteze 
asupra consecinţelor obiective ale ideologiei legionare pentru cultura 
română (şi nu numai pentru generaţia care trecuse printr-o experienţă — 
cît de autentică sau poate de falsă ? — de metanoia, pentru a fi după 
aceea urgisită), ideologie pe care el o îmbrăţişase, şi nu numai în 
calitate de „simpatizant”, doar din pricină că-l urmase pe Nae Ionescu, 
dar de care i se părea de datoria lui să nu se dezică. Dar atunci se naşte 
întrebarea : chiar dacă Eliade însuşi nu făcuse decit să-şi urmeze, 
fidel, maestrul iubit, care fuseseră consecinţele alegerii făcute de 
maestru, care dintre acestea fuseseră, să zicem, „pozitive” şi care, 
poate, nedorite sau „negative” ? E de mirare că, în opera lui Eliade, 

e absentă o meditaţie asupra a ceea ce am putea numi „legea 
consecinţelor neintenţionate”, lege în lumina căreia ar trebui consi- 
derată orice acţiune importantă, orice alegere semnificativă, fie 
aceasta individuală sau colectivă (de grup, de „generaţie”, de partid 
politic sau antipolitic). În viaţa socială, consecinţele neintenţionate 
sînt inevitabile şi ele se revelează doar retrospectiv, într-un act 
reflexiv (sau, în cazuri individuale, printr-un examen de conştiinţă). 
Din solidaritate totală cu maestrul său, Eliade şi-a refuzat prilejul 
unui examen de conştiinţă. Povestea lui Ioan P. Culianu e diferită. În 
timp, în urma unor revelații succesive (pentru care nu era pregătit), 
solidaritatea lui cu maestrul, integrală la început, s-a diluat, a devenit 
parţială, à contrecaur, cu sfişieri interioare care nu s-au exprimat ca 
atare, dar pe care le putem bănui din rezervele lui teoretice şi practice 
faţă de poziţia lui Eliade. În corespondenţa cu Eliade, semnele 
dezacordului cu maestrul sînt doar incipiente, dar destul de clare. 
Scrisoarea lui Eliade din 17 ianuarie 1978, pe care am discutat-o 
mai sus, se încrucişase cu cea a lui Culianu din 9 ianuarie, ce 
lipseşte ; următoarea, din 13 februarie 1978, răspunde unei scrisori 
din 17 decembrie 1977, care nu figurează nici ea printre cele de la 
Regenstein. (Eliade îi scrie lui Culianu: „Am primit acum cîteva 
ceasuri scrisoarea D-tale din 17 Dec., data poştei; 20.X11.77. Deşi 
ai indicat Via Air Mail - Luchtpost, scrisoarea a călătorit pe îndelete, 
ca pe vremurile bune...”.) Şi această scrisoare (numărul 41) e 
importantă. Deducem din ea că Ioan P. Culianu se referea, în ajunul 
apariţiei cărţii sale despre Eliade, la probleme legate de atitudinea 
politică a maestrului. Eliade e cît se poate de clar: „Cum ţi-am mai 
spus, nu mă încîntă «discuţia» atitudinii (sau neatitudinii) mele 
politice - pentru că, pentru a fi cinstită şi exaustivă [sublinierea 
mea, M.C.], implică zeci, dacă nu sute, de pagini — şi nu am nici 
timp, nici tragere de inimă pentru aşa ceva. Repet: Scagno a făcut o 
greşeală lăsîndu-se antrenat în polemica cu Furio Jesi. Încă din 1938 
am înţeles (şi am spus-o - dar numai prietenilor ! ...) că «generaţia 
noastră nu are destin politic» [formulare pe care o găsim şi în 
Memorii]. (...) Dar, ca să nu mă lungesc prea mult, trec la o altă 
«chestiune»: semnificaţia politică pe care ai descifrat-o în cele două 

nuvele. Îţi mărturisesc foarte sincer că nu m-am gîndit la aşa ceva. 
Adrian, în orice caz, credea că misiunea (politică a) poetului era să 
«coboare printre lupi şi mistreți» (...). În ceea ce-l priveşte pe Albini, 
am aplicat aceeaşi tehnică din Mântuleasa sau Pelerina : prezentarea 
poliţistului în atitudini neutre, sau chiar «simpatice», pentru a evita 
atmosfera de teroare realistă şi a revela o altă dimensiune a Universelor 
[sic ! ] concentraţionare. (Cîţi Români nu mi-au reproşat portretul 
«Anei Pauker» ! ) Şi acum, pe scurt, răspund la scrisoarea din 25 Jan. 
[Nici această scrisoare n-a fost găsită şi nu figurează deci în acest 
epistolar.] Regret foarte sincer că te-ai lăsat prins în capcană 
mulţumindu-i lui Lavastine. Nu bănuiam că numele lui este fabu!?. 
Încearcă să-ți precizezi «neutralitatea», evitînd discuţiile cu italienii 
(sau chiar cu olandezii). Vocaţia şi destinul D-tale se îndreaptă spre 
alte orizonturi. (...) P.S. - 14 Feb. Nu cred că eşti obligat să publici 
explicaţiile din Apendice II. N-ai discutat scrierile mele literare, ca 
să te poţi concentra asupra celorlalte - atunci de ce trebuie să faci 
aluzii la Iphigenia sau Salazar? ”. În scrisoarea următoare a lui 
Eliade (a 42-a, din 1 martie 1978), găsim alte precizări politice, toate 
de ordin negativ („n-am fost, n-am făcut”): „Eu n-am fost nici 
antisemit[,] nici pronazist. În polemica cu Gh. Racoveanu, ă propos 
de De două mii de ani, am scris două articole în Vremea, «Iudaism 
şi creştinism». Etc. Etc. Dar nu mai rezist amintindu-mi cît sînge rău 
mi-au făcut aceste tîmpenii (calomniez, calomniez, il en restera 
toujours [quelque] chose ! ...). N-am răspuns şi nu voi răspunde 
niciodată. În ceea ce[-i] priveşte pe Jesi, Donini şi ceilalţi, îmi 
amintesc fraza lui Cioran, în gară, la Paris, în toamna 1943, cînd s-a 
pus trenul în mişcare : «Să-i spui lui Salazar să mă pupe în cur !...»”. 

O scurtă paranteză aici, despre „situaţia cognitivă” vis-d-vis de 
Eliade în care se afla Culianu în acea perioadă, în preajma apariţiei 


12. Philippe Lavastine, esoterist, traducător în franceză al lui 
P.D. Ouspensky (Fragments d'un enseignement inconnu, Paris, Stock, 
1949), de mai multe ori menționat în Jurnalul lui Eliade, avea 
reputaţie de colaboraţionist pentru că publicase în ziare oficiale ale 
guvernului de la Vichy, în timpul celui de-al doilea război mondial. 


CORESPONDENŢA ELIADE-CULIANU 23 


volumului său despre maestru. Eliade remarcase just că el nu căzuse 
în „hagiografie”. Culianu, cu scrupule istorice, discutînd cu unii şi 
cu alţii, afla mereu lucruri noi despre trecutul politic al lui Eliade, 
lucruri nesigure (cum sînt cele difuzate mai ales pe cale orală), 
contestate de unii, afirmate ritos de alţii, între care Jesi, Donini etc., 
în Italia. Nu avusese acces la documente în România (cum nu 
avusesem nici eu) şi reputaţia covîrşitor pozitivă a lui Eliade în ţară, 
cea de mare savant român care izbutise să devină celebru în 
Occident (motiv de mîndrie națională! - în vremea aceea, regimul 
naţional-comunist al lui Ceauşescu devenise atît de sensibil la această 
reputaţie, încît îi făcea lui Eliade tot felul de propuneri să vină într-o 
vizită oficială în România, cu promisiunea că va fi primit de însuşi 
„geniul Carpaţilor”), nu lăsa să se bănuiască un trecut cu anumite 
pete, fie ele şi ambigue. În imposibilitatea de a verifica informaţiile 
primite, Culianu le acorda, fireşte, beneficiul îndoielii, dar nu ezita 
să-l întrebe pe maestru însuşi. Acesta îi răspundea, cum am văzut, 
mai degrabă evaziv, uneori nesincer (ca atunci cînd, după ce Culianu 
crezuse că descoperă semnificaţii politice în două nuvele, îi spunea : 
„Îţi mărturisesc foarte sincer că nu m-am gîndit la aşa ceva”; 
sincerităţile declarate apăsat sînt mai totdeauna dubioase) ; dar asta 
nu înseamnă că tot ce-i scria Eliade era fals. Bunăoară - şi în ciuda 
argumentelor contrare, puţine (principalul fiind un răspuns oral la o 
anchetă din Buna Vestire, din decembrie 1937, „editat” în redacţie) - 
Culianu n-a crezut niciodată că Eliade era antisemit (asta fiind şi 
convingerea mea, după o cercetare atentă a manuscriselor inedite de 
la Regenstein). Că fusese legionar - şi nu numai simpatizant - nu 
mai încape îndoială, după lectura Jurnalului portughez (pe care 
Culianu nu-l cunoştea). Dar nu toţi legionarii pînă la unul erau 
antisemiţi — fie din motive personale, fie din motive istorice. Francisco 
Veiga, în à sa Istorie a Gărzii de Fier? , oferă exemplul unora dintre 
aderenţii Gărzii de Fier de origine macedo-română care, în Grecia 
turcizată, fuseseră aliaţi naturali cu evreii din regiune, alianţă reînnoită, 


13. Vezi Francisco Veiga, Istoria Gărzii de Fier. 1919-1941. Mistica 
ultranaționalismului, Bucureşti, Humanitas, 19952, p. 189. 

împotriva tendinţelor omogenizatoare, anti-minoritare ale statului 
grec modern. Eliade, înfocat naţionalist (pe linia unui misticism 
naţional care, mutatis mutandis, ar putea fi asemănat cu acela al 
unui Péguy, care credea într-o Franţă a spiritului, aşa cum Eliade 
visa o renaştere morală şi spirituală a poporului român), era un 
idealist naiv în materie de politică - de o „naivitate catastrofală”, 
cum remarca Sebastian în Jurnalul său, dar aceasta nu era echivalent 
cu „antisemitismul visceral”, de care a fost acuzat pe nedrept şi fără 
dovezi convingătoare’. 

Fapt e că tînărul Culianu - se apropia acum de 28 de ani - 
proceda ca un istoric, încercînd să stabilească fapte incontestabile şi 
să le interpreteze cît mai strict, ţinînd seama de context, într-o 
perioadă în care documentarea şi verificarea acestor fapte era practic 
imposibilă (trecutul României era pe atunci „secret de stat”, controlat 
ideologic de Partidul Comunist, a cărui „linie” se schimba impre- 
vizibil). La sugestia lui Eliade, el acceptă deci să renunţe la publicarea 
polemicii cu Jesi şi Donini, pe care voise s-o introducă în addenda 
la volumul ce urma să apară la Cittadella Editrice din Assisi. În 
scrisoarea a 43-a din acest epistolar (datată 17 martie 1978), Culianu 
scria: „Acum cîteva zile, foarte trist că v-am amărit cu toată povestea 
Donini & Cie, la care replicile mele au fost f. stîngace, am telefonat [la 
editură] ca să retrag nota finală adăugată in extremis. Acolo explicam 
că n-aţi fost nicidecum antisemit şi că n-aţi fost filonazist, fiindcă 
eraţi filosalazarian. Mai multe persoane mi-au spus însă că ultima 
parte a argumentării nu merge. Am telefonat, cum spuneam, şi am 
avut surpriza (plăcută) să aflu că volumul a apărut deja în librării, 
fără nota respectivă. ÎL veţi primi de îndată ce-l primesc şi eu. În fine, 
va mai trebui doar - în urma încercărilor mele avocăţeşti idioate — 
să-i conving pe Monica Lovinescu şi pe Virgil lerunca că n-am 


14. Vezi Alexandra Laignel-Lavastine, Cioran, Eliade, Ionesco : l'oubli 
du fascisme. Trois intellectuels roumains dans la tourmente du 
siècle, Paris, PUF, 2002 ; Daniel Dubuisson, Mitologii ale secolului 
XX. Dumézil, Lévi-Strauss, Eliade, ediţie augmentată, Iaşi, Polirom, 
2003 etc. 

înnebunit încercînd să iau apărarea Gărzii de Fier şi nici acceptînd 
stilul unui birou comunist de presă care ar încerca să vă «reabiliteze»... 
Vrînd-nevrînd am fost contaminat de atmosfera italiană şi o doză de 
perfidie s-a suprapus peste naivitatea mea funciară (Care, însă, a 
rămas la fel de supărătoare...)”. Nu-mi dau seama ce va fi înţeles 
Culianu prin „perfidie” în contextul scuzelor pe care i le cerea ocolit 
maestrului, dar combinaţia între aceasta şi „naivitatea [sa] funciară” 
îl adusese în situaţia de a face un faux pas, pe care-l regreta. 
Încercînd să-l apere pe Eliade de acuzaţiile lui Donini & Cie - aici 
speculez —, el va fi sugerat că Legiunea nu era chiar atît de „fascistă” 
pe cât se spunea (drept care trebuia să-i convingă pe Monica Lovinescu 
şi pe Virgil Ierunca de faptul că nu voise să facă apologia Legiunii) şi 
că un admirator al lui Salazar (acesta nu intrase în război de partea 
Germaniei şi avea tradiţionalele simpatii portugheze faţă de Anglia) 
nu putea fi „pronazist”. Culianu uitase maxima franceză Qui s'excuse 
s'accuse, maximă pe care Eliade o aplicase consecvent şi lucid de-a 
lungul anilor postbelici („N-am răspuns şi nu voi răspunde nici- 
odată ! ”). Eliade nu s-a supărat cîtuşi de puţin şi scrisorile următoare 
mărturisesc despre eforturile lui de a-l încuraja pe Culianu, citindu-i 
manuscrisele şi propunîndu-le spre publicare la diverse reviste de 
specialitate. „[E]şti un istoric al religiilor şi (...) singurul loc unde se 
poate face ist. rel. este USA”, îi scrie el lui Culianu (scrisoarea a 44-a), 
încheind afectuos şi incluzînd-o şi pe soţia sa, Christinel: „Te 
îmbrăţişăm amîndoi cu dor”. | 

Următoarele patru scrisori ale lui Culianu (64-67, expediate între 
Il mai 1979 şi 3 august 1979) rămîn fără răspuns. În cea dintii, 
Culianu îi relatează lui Eliade, cu regretul „că eu sînt cel care trebuie 
să vă aducă la cunoştinţă”, atacurile furibunde şi în mare parte 
absurde din cartea lui Furio Jesi, Cultura di destra (Garzanti, 1979), 
recenzată înainte de a ieşi pe piaţă în „cotidianul cel mai vîndut din 
Italia, La Repubblica, din 4 curent”. Jesi, arată Culianu, punea 
răspunderea terorismului din Italia (faimoasele pe atunci Brigăzi 
Roşii, extrem-stîngiste) pe umerii „culturii de dreapta” : „Judecînd 
după spaţiul pe care vi-l consacră, în această «cultură» Dvs. aţi avea 
un rol mai «devastant» chiar decît al lui Evola”. Jesi face afirmaţii 

stupefiante : Eliade ar fi un discipol nedeclarat („hoţ de mituri”) al 
marelui kabbalist din secolul al XVI-lea, Isaac Luria, văzut ca 
„fondatorul cel mai important al nihilismului modern”. Culianu se 
gîndise să răspundă, dar îşi dădea seama că ar fi fost „inutil: nici un 
ziar nu m-ar publica (iar prea «la dreapta» nici nu vreau să încerc 
întrucît nu-mi place)”!5. Şi din această scrisoare, şi din cele care 
urmează, se vede limpede că Ioan P. Culianu nu împărtăşeşte valorile 
politice ale dreptei. După o discuţie a nedumeririlor pe care i le-a 
provocat lectura în manuscris a micro-romanului Nouăsprezece 
trandafiri (mai cu seamă conceptul de „libertate absolută” şi legătura 
dintre aceasta şi „spectacol”), el revine, în scrisoarea din 17 mai, la 
capitolul consacrat de Jesi lui Eliade, „dezgustător şi calomnios”. 
Urmează încă două scrisori ale lui Culianu, fără un interes deosebit 
şi, în sfîrşit, răspunsul lui Eliade (după o întîlnire la Paris), în care 
acesta regretă că, „luîndu-ne cu una şi alta, n-am «discutat» 79 tran- 
dafiri. Am recitit-o de curînd şi, în afară de cîteva inadvertenţe şi 
stîngăcii (pe care sper că le voi putea corecta), povestirea mi-a plăcut”. 
În răspunsul prompt al lui Culianu (Il august 1979) la această 
scrisoare din 3 august 1979, găsim o declaraţie de principii foarte 
semnificativă, pentru că explică atitudinea adoptată de Culianu în 
studiul despre Eliade în limba franceză, rămas neterminat, întrerupt 


15. Despre Furio Jesi, Eliade notează în Jurnal, la 6 iunie 1979: 
„Dintr-o scrisoare a lui Culianu, retransmisă de la Chicago [Eliade 
se afla la Paris], aflu că Furio Jesi îmi consacră un capitol de 
calomnii şi injurii în cartea lui recent apărută, Cultura di destra. 
Aflasem mai de mult că Jesi mă consideră antisemit, fascist, garde 
de fer etc. Probabil că mă acuză şi de Buchenwald. Şi totuşi s-a 
angajat să traducă Histoire pentru Rizzoli. (...) Şi, deodată, atacul 
perfid din Cultura di destra. (...) Mi-e indiferent dacă mă înjură 
(n-am să-l citesc şi deci nu-i voi răspunde)” - Mircea Eliade, Jurnal, 
volumul II, 1970-1985 (Bucureşti, Humanitas, 1993), p. 383. Într-o 
altă însemnare, din 23 iulie 1979, Eliade relatează ce-i spune 
C. Poghirc, profesor la Padova, „de campania contra mea în Italia, 
provocată de F. Jesi. Scopul: eliminarea mea dintre favoriţii 
Premiului Nobel” (p. 389). 

fiind în 198316: „Cît priveşte 79 trandafiri : v-am spus că mi-a plăcut 
foarte mult. Altceva eu nu pot spune, întrucît poziţia mea faţă de tot 
ce produceţi Dvs. e întrucîtva specială. În primul rînd e cea a unui 
istoric, pentru că tot ceea ce Dvs. scrieţi, se rescrie în(tr-o) istorie. 
În acest caz, «judecăţile de valoare» nu-şi au rostul, ba chiar, acolo 
unde apar, mă jenează şi le alung cît pot de repede. În al doilea rînd, 
ceea ce scrieţi Dvs. mă interesează în primul rînd nu ca literatură, 
ci ca expresia a cu totul altceva, ca un mesaj care, din întîmplare, 
este transmis în acest fel. Eu rețin că acest mesaj are, pentru cititor, 
un caracter personal: e drept că mai demult, l-am priceput prost, 
dar n-am renunţat. Cred că ăsta este lucrul cel mai important”. 
Ceea ce pare a propune aici Culianu e o hermeneutică istorică 
(fără judecăţi de valoare, în linie poate cu acel epoché recomandat 
de fenomenologi, cu acea suspensie a înclinațiilor, a parti-pris-urilor, 
a reacţiilor aprobatoare sau dezaprobatoare), bazată pe o conştiinţă 
a dublei codificări a textelor (literare) eliadiene, care transmit un 
mesaj - un mesaj personal, dar bine ascuns, în aşa fel încît nu-l poate 
înţelege decît cititorul „iniţiat” sau, cu mari eforturi de a corecta 
înţelegeri greşite anterioare, cititorul „autoiniţiat” — cazul lui Culianu 
însuşi. Hermeneutica istorică poate facilita o astfel de înţelegere, 
dar n-o poate garanta ; nimic n-o poate garanta, pentru că încifrarea 
textelor eliadiene e de un tip special, în care precizia presupusă a 
mesajului se topeşte mereu în ambiguitate, în amfibolii care sînt 
intenţionat complicate de autor în aşa fel încît să fie imposibil de 
rezolvat. Desigur, toate acestea n-au nici o legătură, cum bine intuieşte 
Culianu din poziţia sa de discipol, cu valoarea literară (o valoare pe 
care critici dintre cei mai fini au pus-o sub semnul întrebării). 
Scrisorile care urmează (notez din nou unele goluri în epistolar, 
cîteva scrisori ale lui Culianu lipsesc) consemnează o comunicare 
din ce în ce mai apropiată şi reciproc admirativă între maestru şi 
discipol, cu' repetate eforturi ale lui Eliade de a-l ajuta pe Culianu 
să-şi publice lucrările erudite (în paranteză, Culianu, în această 
perioadă, se pregăteşte să se căsătorească, primind felicitări călduroase 


16. Vezi traducerea în limba română a acestui studiu în I.P. Culianu, 
Mircea Eliade (Bucureşti, Nemira, 1995, ed. a II-a 1998), pp. 153-266. 

de la soţii Eliade ; acest episod, care s-a încheiat cu un divorţ peste 
cîţiva ani, nu pare a fi afectat creativitatea febrilă a încă tînărului 
istoric al religiilor, care nu împlinise 30 de ani). În scrisoarea din 
6 decembrie 1979, Eliade îl numeşte pe Culianu unul din cei doi 
„corifei” ai istoriei religiilor, cel de-al doilea fiind Bruce Lincoln: 
„Bruce Lincoln mi-a scris cîtă plăcere i-a făcut reîntilnirea voastră 
la Roma. Întîlnire simbolică, a celor doi corifei, speranţă a disciplinei 
noastre”. Lauda nu e gratuită, o simplă formulă goală. Bruce Lincoln, 
mare erudit, evreu, marxizant încă de pe atunci, a făcut o frumoasă 
carieră, deloc eliadiană, ba chiar direct opusă fenomenologiei eliadiene 
a religiilor, publicînd multe cărţi şi devenind, finalmente, după un 
periplu universitar, „Caroline E. Haskell Professor of the History of 
Religions” la University of Chicago, unde-şi luase doctoratul. Cartea 
lui cea mai recentă, Theorizing Myth : Narrative, Ideology, and 
Scholarship (The University of Chicago Press, 1999), a primit două 
premii importante, cel al Academiei Americane de Religie (2000) şi 
Gordon J. Laing Prize al editurii Universităţii din Chicago (2003). 
E una dintre dovezile că Eliade aprecia, dincolo de ideologii, origina- 
litatea în gîndire, bogăţia lecturilor, acel feu sacre al savanților 
dedicați unei discipline, acea pasiune a cunoaşterii, indiferent de 
direcţia (metodologică, politică) pe care o putea lua. Aceleaşi criterii 
i se aplică şi lui Culianu, care avea şi el „focul sacru”, identificat cu 
cîţiva ani înainte, deşi publicaţiile lui la acea dată nu erau covir- 
şitoare, fie şi doar din punct de vedere cantitativ. 

E momentul să fac cîteva precizări importante despre Eliade ca 
model şi inspiraţie pentru studenţii săi. Ca profesor - o ştiu de la 
numeroşi foşti studenţi ai săi de la Chicago, pe care i-am cunoscut cu 
diferite ocazii! — Eliade, generos şi ca erudit, şi ca om, se străduia 
să-i ajute pe toţi studenţii săi, fără nici un fel de discriminări ideologice 


17. Una dintre ele a fost colocviul Mircea Eliade, organizat de Norman 
Girardot la Universitatea Notre Dame din South Bend, Indiana, în 
1978, din care a rezultat volumul Imagination and Meaning : 
The Scholarly and Literary Works of Mircea Eliade, editat de 
Norman Girardot şi Mac Linscott Ricketts (The Seabury Press, 
New York, 1982). 


CORESPONDENŢA ELIADE-CULIANU 29 


sau de altă natură. Un Douglas Allen (stîngist, protestatar împotriva 
războiului din Vietnam), un Norman Girardot (specialist în religiile 
din China, dar cu puţine publicaţii de specialitate), un Burton Feldman 
(specialist în istoria receptării şi interpretării miturilor şi discipol 
declarat al lui Nicola Chiaromonte, identificat cu stîngista Partisan 
Review) s-au bucurat în egală măsură de stima, sprijinul şi prietenia 
lui Eliade. În discuţiile pe care le-am avut cu el în anii '70 şi '80, el 
îmi vorbea însă cu discernămînt lucid despre foştii lui studenţi, ale 
căror slăbiciuni le percepea în ciuda simpatiei pe care o avea pentru ei, 
şi totdeauna îl cita ca pe cel mai dotat pe Bruce Lincoln (pe care n-am 
avut prilejul să-l cunosc personal). Ştia că e marxist şi materialist 
cultural, dar asta nu-l împiedica să-i aprecieze calităţile de savant şi 
să-l vadă, cum reiese din scrisoarea citată mai sus, ca pe unul dintre 
„corifeii” istoriei religiilor (categorie înaltă în care nu-i includea pe 
ceilalţi foşti studenţi, chiar dacă-i erau prieteni apropiaţi, ca Burton 
Feldman ; categorie în care îl includea însă pe Culianu, care nu-i 
fusese niciodată student propriu-zis). 

Politica nu-l interesa deloc şi studenţii lui se mirau că nu citea 
niciodată ziare. Nici n-ar fi avut timp căci, savant pasionat, el 
încerca şi reuşea să-şi ţină la zi informaţia în materie de istorie a 
religiilor, domeniu interdisciplinar şi chiar transdisciplinar, implicînd 
lecturi din zone foarte diferite - de la antropologie la teologie, de la 
filosofie şi filosofia cunoaşterii la istorie şi istoria ideilor, de la 
etnografie şi folclor la beletristică, de la hermetism la Jung şi 
alchimie. Găsea totuşi timp, ca român în pribegie, să mai scrie din 
cînd în cînd articole în presa românească din exil, meditații despre 
cultura noastră şi destinul ei în istorie (revenind la tema lui aproape 
obsesivă a „neamului fără noroc”), despre cîte un prieten dispărut 
(Alexandru Busuioceanu, Matyla Ghika, G. Racoveanu, Anton şi Liza 
Zigmund-Cerbu) sau despre cîte o comemorare (Mircea Vulcănescu 
ori Nae Ionescu, faţă de care admiraţia lui rămăsese neştirbită)!€. 


18. Vezi Mircea Eliade, Împotriva deznădejdii. Publicistica exilului, 
ediţie îngrijită de Mircea Handoca, cu o prefaţă de Monica Spiridon 
(Bucureşti, Humanitas, 1992). 

Dar pentru acestea îşi „citeşte” memoria, nu ziare cu informaţii 
politice. Ca mulţi alţi exilați, el îşi trăieşte identitatea românească în 
trecut, deşi, după cum ne arată Jurnalul, e mereu curios să afle ce 
se întîmplă pe plan cultural în România socialistă, în „post-istoria” 
ţării ocupate la început de trupele sovietice, mai apoi auto-ocupată 
ideologic prin dictatura naţional-comunistă a lui N. Ceauşescu, dar 
cu o cultură subterană vie, care din cînd în cînd mai ieşea şi la suprafaţă. 

În corespondenţa din 1980, Culianu menţionează (în scrisoarea 77) 
că a „primit cărţile lui Marino şi Handoca - prima am şi recenzat-o 
(lung). Sînt bune şi utile”. Recenzia despre Hermeneutica lui Mircea 
Eliade de Adrian Marino, prima carte apărută în România comunistă 
despre Eliade, nu-i va fi atras lui Culianu aprecierile exilului româ- 
nesc parizian, care nu-l simpatiza pe Marino, bănuit (pe drept? pe 
nedrept?) de coluziuni cu regimul comunist ce-i îngăduia, cu o 
frecvenţă suspectă, să călătorească în Occident. Culianu, care nu 
proiecta astfel de suspiciuni asupra unei cărţi, preferînd să citească 
textul şi să-l judece fără prejudecăţi, era o rara avis independentă 
intelectual în exilul românesc atît de dezbinat, de bănuitor şi de 
bîrfitor (că astfel de bănuieli îşi greşeau nu o dată ţinta, o dovedeşte 
faptul că liderii intelectuali ai exilului şi-au plasat încrederea în 
oameni care, cum s-a dovedit după 1989, n-au fost chiar atît de 
inocenți pe cît păreau). Nu a fost nici prima, nici ultima oară cînd 
Culianu intra, fără să anticipeze nimic, în moara de rumori răuvoitoare 
ale exilului. Iată un fragment din scrisoarea 80 (29 august 1980), în 
care scriitorul Culianu îi vorbeşte maestrului despre necazurile sale, 
în legătură cu romanul de science-fiction Hesperus, judecat total 
neliterar, exclusiv pe bază de suspiciuni (nejustificate) şi de birfeli cu 
intensă circulaţie orală: „Cît despre literatură (...), din 1970 n-am 
mai publicat absolut nimic, deşi am scris îndeajuns de multişor. (...) 
Romanele poate nu erau grozave, dar cel predat D-lui Mămăligă era 
sigur publicabil. Nu ştiu de ce unii au avut impresia că era vorba 
despre un text... antisemit! ! ! [Caz interesant, în care virtualii 
antisemiţi se temeau de un antisemitism pe care-l proiectau ei înşişi 
şi apoi îl cenzurau în textele altora.] Paruit este probabil prea asediat 
de traduceri ca să se ocupe de un text ca acesta. Nu am speranţa că 

o să-i placă prea mult, fiind un roman de science-fiction. Leonid 
Mămăligă, ca şi alţii, e sensibilizat de isteriile lui Stamatu şi de 
campania Împotriva lui Marino, care s-a nimerit să mă citeze elogios 
tocmai pe mine ! Nici de aici nu sper nimic. Cunoscîndu-le gusturile, 
nu mai trimit textul Monicăi Lovinescu şi lui Virgil Ierunca. Nu cred 
că le va plăcea”. 

Scrisoarea aceasta din 29 august 1980 e semnată „Carmen şi loan”. 
În luna iunie, Culianu se întîlnise cu Eliade la Paris şi i-o prezentase 
pe viitoarea lui soţie, Carmen-Zoe (născută Georgescu şi mama unui 
băiat de vîrstă şcolară, Andrei, dintr-un mariaj anterior). Soții Eliade 
nu putuseră veni la nuntă, dar urmau să facă o călătorie, de mai 
multe ori amiînată, la Groningen, în vara lui 1981, apoi în 1984 (vezi 
scrisoarea a 99-a). În perioada 1980-1984, mai multe dintre scrisorile 
lui Culianu par a se fi pierdut. Conţinutul lor poate fi doar bănuit 
din răspunsurile lui Eliade. Din scrisoarea a 84-a (24 martie 1981), 
se poate deduce că I.P. Culianu îi relatase cu amănunte disputele din 
emigrația pariziană pe seama lui Adrian Marino: „Povestea cu A.M. 
va inspira, probabil, un tînăr romancier, neo-realist şi ispitit de 
fantastic ! ”, scrie Eliade. În continuare, în acea perioadă de speranţe 
nobeliene, Eliade îi declară corespondentului său: „Legenda 
Premiului Nobel e mai simplă: întotdeauna am declarat că, dacă voi 
primi această «distincţie», voi zbura imediat la Bucureşti, ca să 
proclam identitatea mea de scriitor român. Ţi-o spun doar D-tale : 
mă voi duce la Cimitirul Belu şi voi acoperi mormintele Tatei, 
Mamei, fratelui meu şi al lui Nae Ionescu, cu florile lor favorite...”. 

În scrisoarea din 3 decembrie 1981, Eliade îi mulţumeşte lui 
Culianu pentru scrisorile din 27 octombrie şi 12 noiembrie 1981 
(Care iarăşi lipsesc din epistolarul de faţă ; Eliade probabil nu păstra 
cu grijă scrisorile discipolului său). Urmează un pasaj important: 
„Îti sînt foarte sincer recunoscător pentru tot ce ai făcut ca să-mi 
«limpezeşti situaţia» în Italia. După cum ştii, nu mi-am dat niciodată 
osteneala să răspund criticilor şi calomniilor de acest fel. Pentru 
simplul motiv că înţeleg prea bine că, deocamdată, nu se poate face 
nimic; şi nu am dreptul să mă supăr: după cele şase milioane de 
incineraţi, nu pot cere unui autor evreu să fie «obiectiv» ; traumatismul 

crematoriilor este încă prea virulent ca să nu se lase convins de orice 
«informaţie». Poate unele lucruri se vor lămuri după publicarea vol. II 
din Autobiografie”. Lucrurile nu s-au lămurit, din păcate, dar trebuie 
reţinut faptul că Eliade recunoştea că „nu am dreptul să mă supăr” 
şi că, implicit, faţă de enormitatea tragediei celor şase milioane de 
victime ale Holocaustului, acuzaţiile personale care i se aduceau (fie 
ele neîntemeiate sau exagerate) trebuiau acceptate în tăcere de el 
însuşi. Le era totuşi recunoscător celor care încercau să-i „limpe- 
zească situaţia” din proprie iniţiativă şi fără să primească de la el 
vreo îndrumare sau lămurire ajutătoare. 

Între scrisorile 91 şi 92, ambele ale lui Eliade către Culianu 
(prinia datată 29 noiembrie 1982, cea de-a doua datată 3 martie 1983 
şi întreruptă pentru a fi reluată la 28 martie), lipsesc iarăşi cîteva 
scrisori ale lui Culianu, care-i trimisese între timp şi manuscrisul 
fragmentar al noii sale cărţi în lucru despre Mircea Eliade l'inconnu”. 
Reacţia lui Eliade: „Cartea (Introducere - sau Comentariu final) 
este foarte interesantă, chiar atunci cînd nu-ţi împărtăşesc opiniile 
(e.g. «Orthodoxia»)”. În ciuda unor asemenea dezacorduri, în adaosul 
din 28 martie, Eliade îi scrie lui Culianu : „Fără să te întreb, te-am 
declarat executorul meu testamentar. Îţi voi explica în iunie la ce 
m-am gîndit. Tot în iunie vom discuta cartea. Cred că ai stăruit prea 
mult asupra momentului politic, care nu m-a interesat decît 2-3 ani, 
datorită exclusiv iubirii mele faţă de Nae Ionescu. Iar despre lite- 
ratură ai vorbit prea puţin (i.e. în comparaţie cu «politica»). M-am 
gîndit la următoarea soluţie: 1) în mai, voi reciti şi adnota textul; 
2) îţi voi propune un număr de întrebări la care voi răspunde «con- 
centrat» (cu trimiteri la unele texte din Jurnal), răspunsuri pe care le 
poţi dezvolta în voie (dialogîndu-le etc.) pentru că le cunoşti în bună 
parte. Astfel că, la începutul lui iunie, vom avea un material brut de 
Dialoguri. Sînt convins că vom fi amîndoi satisfăcuţi”. 

Încrederea lui Eliade în Culianu atinge apogeul către sfîrșitul lui 
1983, cînd începe să-i propună colaborări din ce în ce mai importante 
(revine la ideea Dicţionarului de istoria religiilor, care ar apărea sub 


19. Vezi supra, nota 16. 

numele amîndurora*) şi, în aceeaşi scrisoare din 21 decembrie 1983, 
îi prezice o carieră comparabilă cu a sa proprie: „Eşti deja unul din 
adevărații istorici ai religiilor, unul din puţinii de care disciplina 
noastră, în criză, are mare nevoie. Eşti recunoscut ca atare de mulţi 
colegi şi studenţi ; dar, ca şi în cazul meu - de altfel norocos -, îţi 
vor trebui încă 15-20 de ani ca să fii proclamat de Academii şi 
Universităţi, şi să devii «popular» în marele public al diferitelor 
culturi”. Culianu însă, discipol nenorocos al unui maestru norocos, 
mai avea de trăit mai puţin de opt ani — cine ar fi zis? 

Trebuie remarcat, în această corespondenţă atît de interesantă, şi 
un aspect al psihologiei lui Eliade, şi anume marele său narcisism. 
În epistola din 27 martie 1984, el îi scrie, pe un ton entuziast, lui 
Culianu: „Dragă loane: Mulţumiri, şi iarăşi mulţumiri! Eşti fan- 
tastic ! În două săptămîni am primit trei articole despre M.E. («persoană 
importantă»...). Eşti pe cale de a funda o mitologie, ridicînd her- 
meneutica şi istoriografia la prestigiul modelelor exemplare”. 
Culianu, pe de altă parte, admirîndu-l cît se poate de sincer şi de 
afectuos pe Eliade şi fiindu-i recunoscător pentru sprijinul primit 
de-a lungul anilor, poate părea pe alocuri excesiv în expresia unor 
asemenea sentimente, poate dintr-o anumită grabă, pentru că mai 
ales recunoştinţa e totdeauna greu de pus în cuvinte bine potrivite şi 
alunecă uşor în hiperbolă. Răspunzîndu-i lui Eliade la scrisoarea din 
care am citat, Culianu scrie la 4 aprilie 1984 : „Aveţi oarecum dreptate : 
cu perseverenţă, încerc şi eu să îndrept marele mit românesc (şi nu 
numai) M.E. pe un făgaş bătut (de curînd) de nenorocita noastră 
civilizaţie occidentală. [Sensul, dacă nu mă înşel, ar fi: să-l pun în 
acord cu cerinţele a ceea ce azi am numi «corectitudine politică».] 
Dar încerc, de asemeni, de a nu-l trăda niciodată pe adevăratul 


20. E vorba despre un proiect ce va fi realizat postum, de către Culianu, 
care a redactat singur Dictionnaire des religions (Paris, Plon, 1990), 
semnat Eliade/Culianu ; ediţia engleză, pregătită împreună cu Hillary 
Wiesner, va apărea sub titlul The Eliade Guide to World Religions 
în 1992 şi va fi retipărită sub titlul The HarperCollins Concise 
Guide to World Religions în anul 2000. 

M.E., care rămîne, pentru mine, exemplul cel mai frumos al acestor 
vremuri tulburi...”. Un an mai tîrziu, la 21 octombrie 1985, cînd 
fusese invitat (la iniţiativa lui Eliade) să ţină trei conferinţe în cadrul 
prestigioaselor Hiram Thomas Lectures, Culianu îi scrie maestrului 
că una dintre conferinţe urma să fie bazată pe articolul său Mircea 
Eliade et la nouvelle anthropologie, explicînd : „«Nouvelle anthropo- 
logie» nu e deloc, pentru mine, ceea ce înţeleg unii francezi ; ci acea 
nouă direcţie antropologică născută din epistemologia lui Kuhn şi 
Feyerabend care v-a recuperat atît de frumos pe Dvs. - şi o va face 
şi mai bine în viitor. E vorba de situarea lui M.E. pe unul din 
locurile cele mai înalte din istoria ideilor contemporane. Pentru 
mine mai e vorba, bineînţeles, şi de un mic omagiu pe care cel din 
urmă discipol al Dvs. vi-l poate aduce”. Nu ştiu cît de mult îl va fi 
încîntat pe Eliade situarea între Thomas Kuhn (teoreticianul para- 
digmelor ştiinţifice „incomensurabile” între ele) şi Paul Feyerabend 
(care în discursul său Împotriva metodei încerca să-l radicalizeze pe 
Kuhn şi să pună bazele unei epistemologii „anarhiste”), dar ideea 
„Micului omagiu” din partea „celui din urmă discipol” nu putea 
decît să-l amuze, măgulindu-l totodată. Prin obsecviozitatea ei exa- 
gerată - date fiind relaţiile de la egal la egal care se stabiliseră între 
Eliade şi Culianu -—, formularea devenea jucăuş-ironică. Lauda sub 
regimul jocului e, oricum, altceva decît flateria. Culianu era pe 
deplin conştient de valoarea sa şi, declarîndu-se, cu falsă modestie, 
cel din urmă discipol al lui Eliade, se juca, desigur, cu sentimentul 
propriei sale originalităţi, schiţîndu-şi programul viitor de a privi 
istoria religiilor prin prisma epistemologiei contemporane. Dar despre 
acest program nu e locul să vorbesc aici. 

Aş încheia pe o notă oarecum frivolă (legată de religie totuşi), 
dar finalmente cu totul nefrivolă. Culianu citise o carte „foarte 
speculativă, dar pasionantă”, Holy Blood-Holy Grail”, pe care i-o 
recomanda lui Eliade : „Susţine că Isus ar fi avut un copil cu Maria 
Madgalena, iar acest Neam Regesc a continuat să trăiască în Provence 


21. Vezi Michael Baigent, Henry Lincoln, Richard Leigh, Holy Blood- 
Holy Grail, New York, Dell, 1983. 

şi mai există şi acum. Un Ordin misterios, Protocoalele Sionului, 
Victor Hugo, nimic nu lipseşte din această carte. (E Anul Victor 
Hugo; au apărut o grămadă de cărţi interesante, pe care le citesc cu 
deliciu.)”. Culianu ştia că şi lui Eliade îi plăceau astfel de lecturi, cu 
teme gnostice, magice sau esoteriste, potenţial „populare”, stimulante 
pentru ceea ce aş numi „imaginaţia secretului” (din conversațiile pe 
care le-am avut cu Eliade în anii '70 şi '80, am reţinut că era un 
cititor mai mult sau mai puţin regulat al revistei Planete scoase de 
Louis Pauwels şi că aprecia Le matin des magiciens de Louis Pauwels 
şi Jacques Bergier, sau L'Homme éternel de aceiaşi, sau La gnose de 
Princeton. Des savants à la recherche d'une religion de Raymond 
Ruyer). În Holy Blood-Holy Grail e într-adevăr vorba despre posteri- 
tatea lui Isus, de legăturile presupuşilor lui descendenţi cu casa 
regală a merovingienilor, de societatea ultrasecretă numită Le prieuré 
de Sion, care i-ar fi avut printre conducătorii ei pe Botticelli, pe 
Leonardo da Vinci şi, mai recent, pe Victor Hugo, de căutarea legen- 
darului Graal (ce n-ar fi un potir, cum se crede, ci proba secretă a 
căsătoriei lui Isus cu Maria Magdalena). Acest material e prelucrat 
şi adus la zi în romanul cu intrigă polițistă al lui Dan Brown, The Da 
Vinci Code (Doubleday, 2003), un uriaş best-seller tradus deja în 
multe limbi şi stîrnind anxietăţi în diferite comunităţi teologice 
creştine, în aşa măsură încît au început să apară cărţi savante al 
căror unic scop e să refuteze vederile eretice din această carte de 
pură ficţiune, bazată pe un schelet (pseudo-)istoric?. Fenomenul - 
căci e vorba despre un adevărat fenomen - i-ar fi interesat şi amuzat 
în mod sigur pe Culianu şi poate şi pe Eliade, care în orele de 
destindere nu se dădeau în lături de la astfel de lecturi. 

Cine ar fi bănuit, în 1983, că Ioan P. Culianu avea să devină, 
înainte de a împlini 42 de ani, victima unui monstruos asasinat 
(determinat, fără îndoială, de un fanatism ideologic sau altul, de 
natură pseudo-religioasă) şi centrul unei enigme polițiste care pînă 
azi n-a putut fi rezolvată? Moartea violentă a savantului aflat în 
=a 


22. Vezi articolul „Defenders of Christianity Rebut «The Da Vinci 
Code»”, în The New York Times din 27 aprilie 2004. 

pragul maturității creatoare, cînd începuse să se despartă de maestrul 
său decedat cu cîţiva ani înainte, va rămîne un mister - un mister 
absurd şi sinistru - chiar dacă odată şi odată vom afla cine şi cum a 
pus-o la cale. Soluţia crimei nu va şterge aura mitică din jurul figurii 
; lui Culianu, aură despre care a vorbit prietenul său, autorul Pendulului 
| lui Foucault (un soi de enciclopedie a esoterismului în formă de 
roman, pe care Culianu o admira), Umberto Eco”. 

| Acest epistolar, important pentru cercetătorii operei lui Mircea 
| Eliade, are şi meritul de a da o dimensiune umană, uneori 
| uman-prea-umană, marelui, miticului erudit loan P. Culianu. 

| 


Matei Călinescu 


i 23. Vezi Umberto Eco, „Crimă la Chicago”, în Ioan Petru Culianu. 
Omul şi opera, volum coordonat de Sorin Antohi (Iaşi, Polirom, 
2003), pp. 322-331. 


Cuvînt asupra ediţiei 


Volumul Dialoguri întrerupte cuprinde un număr de o sută opt 
scrisori schimbate între Mircea Eliade şi loan Petru Culianu în 
perioada 4 august 1972 - 14 ianuarie 1986; şaptezeci sînt semnate 
de Mircea Eliade, restul de treizeci şi opt îi aparţin lui loan Petru 
Culianu. Primele s-au păstrat între hiîrtiile lui loan Petru Culianu şi 
se află în arhiva familiei din Bucureşti. Dintre scrisorile trimise de 
Culianu lui Eliade, cele mai multe au fost descoperite de către tînărul 
istoric al religiilor Eduard Iricinschi, în urma cercetărilor pe care, în 
cadrul unui program doctoral la Princeton University, le-a întreprins 
în vara anului 2003 în Arhiva „Mircea Eliade” de la Biblioteca 
Regenstein a Universităţii din Chicago. Eduard Iricinschi ne-a pus 
cu amabilitate la dispoziţie copii ale acestor scrisori. Patru texte ale 
lui Culianu din fondul epistolar de acum (cele numerotate 43, 54, 
57, 64) s-au păstrat în ciorne şi se găsesc între manuscrisele sale. 

Culianu i-a trimis mult mai multe scrisori celui pe care şi-l alesese, 
încă dinaintea plecării în Italia (4 iulie 1972), drept maestru îndepărtat 
al său. O parte dintre ele s-ar putea să existe încă, în cutii necerce- 
tate, la biblioteca chicagoană ; multe însă, aşa cum, după mărturiile 
lui loan Petru Culianu, Eliade îi afirmase în decembrie 1985, ar fi 
ars în incendiul izbucnit la Meadville Theological Seminary... Şi 
dintre mesajele expediate de Eliade lipsesc, după cum reiese din 
conţinutul textelor publicate, cîteva cărţi poştale ilustrate şi două 
Scrisori ~ este posibil ca şi aici golurile să fie mai însemnate, dar ele 
nu se compară cu ceea ce rămîne nevăzut din corespondenţa emisă 
de Culianu. Notele editorilor încearcă în cîteva rînduri să reconstituie, 
cu prudenţa necesară şi coroborînd informaţiile existente, o parte 

din conţinutul misivelor absente — rezultatele, desigur, trebuie privite 
ca propuneri, sub beneficiul incertitudinii. 

Relaţia dintre Eliade şi Culianu a fost una complexă, iar epistolarul 
pe care-l dăm publicităţii acum, la mulţi ani de cînd şi unul şi 
celălalt au „trecut dincolo”, se va constitui, credem, într-o nouă 
piesă importantă spre desluşirea acestei complexităţi. Student la 
Bucureşti, Culianu a început să-i scrie în 1970-1971 profesorului de 
la Chicago, probabil cu aceeaşi fervoare cu care studentul Eliade, în 
1926 sau 1927, îi scria lui Raffaele Pettazzoni sau se mărturisea „il 
selvaggio ammiratore” al lui Giovanni Papini — deosebirea, esenţială 
pentru formațiunea şi debuturile de carieră ale celor doi, fiind aceea 
că Eliade scria dintr-o ţară liberă, în timp ce tînărul Culianu trimitea 
la început mesaje mai mult sau mai puţin clandestine din închisoarea 
generalizată numită România socialistă. Scrisoarea care deschide 
volumul de faţă este expediată de Eliade pe 4 august 1972, exact la o 
lună de la plecarea lui Culianu în exilul care avea să fie (ca şi propriul 
exil al lui Eliade, de altfel) fără întoarcere. Cei doi se întîlnesc 
pentru prima dată la Paris pe 3 septembrie 1974 şi de atunci încolo 
se vor revedea în fiecare vară, cu excepţia celei a anului 1977, iar 
uneori nu numai în iunie, în preajma venirii lui Eliade în Europa, ci 
şi în septembrie, înainte de reîntoarcerea sa la Chicago. Culianu 
petrece în 1975 patru luni la Divinity School, cu o bursă postdocto- 
rală, iar în martie 1986 este chemat, cu sprijinul lui Eliade, ca 
visiting professor şi Hiram Thomas guest lecturer, la aceeaşi facultate 
(la care din 1988 devine profesor pentru History of Christianity şi 
History of Religions, iar din 1990 şi chairman pentru History of 
Christianity Area). La trei săptămîni de la sosirea lui Culianu în 
America, Eliade, bolnav, este internat la spitalul universitar Bernard 
Mitchell, unde se stinge din viaţă pe 22 aprilie 1986. Acesta ar fi, pe 
scurt, traseul de suprafaţă al relaţiei dintre Eliade şi Culianu, marcat 
de vicisitudinile vremurilor - ca să nu spunem de „teroarea istoriei”, 
sintagmă eliadiană cu care Culianu dialoghează, mai ales în contra- 
dictoriu, aşa cum face, de altfel, şi cu multe alte subiecte specifice 
gîndirii eliadiene, în toată opera sa - ce-i obligaseră pe amîndoi să 
se înstrăineze de ţara de origine. 

Titlul acestui volum a fost dat de editori, dar el se regăseşte în 
cuprinsul „romanului epistolar” pe care-l constituie scrisorile schimbate 
între protagonişti în răstimpul a paisprezece ani. In 1982, Eliade şi 
Culianu pregăteau o carte de convorbiri (proiectul îi aparţinea lui 
Paul Goma, care conducea o colecţie la Editura Hachette), iar 
profesorul îi scria lui Culianu : „Privitor la volumul cerut de Goma : 
sugerez acest titlu : Dialogues (...) interrompus. Cartea va fi semnată 
de amîndoi (...). Alături de «credinţele şi ideile» mele, le vei exprima 
pe ale D-tale...”. Lucrarea nu s-a finalizat aşa cum fusese plănuită, 
„dialogurile” dintre cei doi s-au purtat însă, între 1972 şi 1986, în 
varii forme, între care corespondenţa are, desigur, un loc privilegiat. 

Transcrierea textelor s-a făcut cu respectarea normelor ortografice 
actuale, operîndu-se adică tacit mici modificări în ce priveşte regimul 
ortografic — nu de puţine ori şovăielnic - utilizat mai ales de Eliade. 
Am schimbat şi/sau unificat, astfel, aceia, aceiaşi în aceea, aceeaşi, 
de aceia în de aceea, dela, pela în de la, pe la, aşi al condiţiona- 
lului-optativ în aş etc. Am păstrat scrierea majusculată a lunilor 
anului, folosită peste tot în scrisorile lui Eliade, ca pe o consecventă 
„diferenţă de generaţie” ortografică. 

Pasajele adăugate de corespondenţi pe marginea hîrtiei sau în 
rînduri suprapuse au fost trecute în subsolul paginii, marcate cu ®, 
iar notele editorilor au fost date la finele fiecărei scrisori. Interven- 
tiile în text - completări de cuvinte, adăugarea unor semne de 
punctuație — au fost incluse între paranteze drepte (parantezele drepte 
situate într-un pasaj aflat el însuşi între paranteze rotunde le aparţin 
însă corespondenţilor). 

Editorii îşi exprimă întreaga gratitudine faţă de David Brent, care 
şi-a dat cu maximă bunăvoință acordul pentru publicarea acestui 
volum, şi faţă de tînărul doctorand în istoria religiilor Eduard 
Iricinschi, fără de căutarea asiduă a căruia, în colecţiile speciale ale 
Bibliotecii Regenstein, scrisorile lui Ioan Petru Culianu nu ar fi fost, 
în marea lor majoritate, scoase la lumină. 


Tereza Culianu-Petrescu, Dan Petrescu 


4 August 1972 


Stimate Domnule Culianu, 


Mi-a parvenit, în sfîrşit, scrisoarea D-tale din 25 Iulie, tocmai 
cînd mă întorceam de la Santa Barbara. Restul, nu ştiu cînd le voi 
primi. Am fost la Paris, m-am întors la Chicago doar pentru două 
zile, apoi am plecat din nou etc. Voi relua alergătura la 1 Sept. 

Sînt foarte încurcat că nu-ţi pot fi de ajutor, cel puţin deocam- 
dată. Universitățile se redeschid pe la 1 Oct., cererile de bursă 
se discută pe la Crăciun, rezultatele se anunţă în primăvară - şi 
prima bursă se încasează toamna. În privinţa românilor, studenţi 
sau „post-doctorals”, lucrurile sînt şi mai complicate, în urma 
acordului cultural USA-RSR. Guvernul român trebuie să-şi dea 
consimţămâîntul. . (De aceea s-au pierdut[,] în fiecare an, multe 
burse pentru ingineri, matematicieni etc.) Aici nu văd nici o 
posibilitate - în afară de „azilul politic” (care nu garantează decît 
intrarea în USA, nu şi bursa sau mijloace de trai). Am auzit, 
însă, că guvernul de la Bucureşti tolerează rămînerea în străinătate 
chiar cinci ani după ce expiră viza, dacă se invocă, pro forma, 
un argument valabil. Toată speranţa e să poţi supravieţui, în 
Italia sau Franţa, cu ajutorul unei burse „locale”. Cum? Nu 
ştiu. Te sfătuiesc să[-l] consulţi pe bunul meu prieten, Prof. 
Mircea Popescu?, viale Marconi 437, 00146 Roma (care nu are 
legături cu guvernul RSR), sau pe A. Moretta-Petraşincu?”, via 
Tor dei Conti 17, Roma (pasionat de India, avînd legături cu 
Legația). Arion Roşu“ (Rés. Les Grandes Coudraies, Bât. C, 

Porte 23 - 91 Git-sur-Yvette, France) a trecut şi el prin mari 
greutăţi în Italia, cînd a sosit din Israel. 
Îţi urez, din toată inima, noroc - căci restul vine de la sine. 


Al D-tale[,] 
Mircea Eliade 


NOTE 


1. Hirtie cu antetul HISTORY OF RELIGIONS, AN INTERNATIONAL 
JOURNAL FOR COMPARATIVE HISTORICAL STUDIES, Editors : 
Mircea Eliade/Joseph M. Kitagawa/Charles H. Long/Jonathan 
Z. Smith, Editorial Assistant : Robert D. Pelton, Book Review 
Editor : David L. Carrasco, Editorial Office : Swift Hall, University 
of Chicago, 1025-35 E. 58* Street, Chicago, Illinois 60637, 
Publisher : University of Chicago Press. Plic-tip Via Air Mail, cu 
antetul HISTORY OF RELIGIONS, Swift Hall, University of 
Chicago, 1025-35 E. 58% Street, Chicago, Illinois 60637. Ştampilă 
cu data poştei Chicago, 4 august 1972, destinatar Eg. Signore 
Ioan Petru Culianu, presso Massimo Mensi, Via Sant Agostino 7, 
Firenze, Italy. Tînărul I.P. Culianu plecase din România în Italia 
la 4 iulie 1972, aşadar prima scrisoare a lui Mircea Eliade a fost 
scrisă la o lună după sosirea lui în Occident. 

2. Mircea Popescu (1919-1975), critic literar, a tradus poezie şi 
proză românească în italiană. Rămas în Italia încă din anii 
războiului, a fost profesor de filologie romanică la Universitatea 
de Stat din Roma. Secretar al Societăţii Academice Române 
întemeiate în exil, cu sediul la Roma, redactor al Revistei Scriito- 
rilor Români (München), a colaborat la principalele reviste ale 
diasporei româneşti. 

3. Scriitorul Dan Petraşincu (1910-1997) îşi ia în Italia, unde se 
stabileşte din 1951, numele de Angelo Moretta. În exil se pasionează 
de studiul gîndirii indiene (publică Lo spirito dell'India, 1960, 
Gli dei dell 'India,1966, Il Daimon e il Superuomo,1972, ş.a.) şi 
frecventează cercuri guenoniste. Face dese călătorii în România 
înainte de 1989. 

4. Indianistul Arion Roşu (n. 1924), stabilit în Franţa din 1965, era 
deja pe atunci cercetător la CNRS ; după studii clasice, lucrase 
în România cu Sergiu Al-George, împreună cu care şi tradusese 
din Upanişade, înainte de arestarea acestuia o dată cu „lotul 
Noica”. Înainte de a se stabili la Paris, fusese cîteva luni 
bibliotecar la Universitatea Catolică din Milano. 


2! 
18 Oct. 1972 


Stimate Domnule Culianu, 


Mulţumiri pentru scrisoarea din 7 Octombrie. Mă bucur că, 
cel puţin, deocamdată, nu eşti „pe drumuri”. Sper că lucrurile 
se vor îmbunătăţi. Poţi da numele meu Prof. Gombrich - dar 
eşti sigur că Warburg Institute acordă burse studenților? Aici se 
auzise că Institutul dă scholarships etc.[,] numai cercetătorilor 
post-doctorat. În orice caz, încearcă - şi încearcă oriunde 
altundeva. Am vorbit despre D-ta, în Sept., cu Arion Roşu (şi el 
a trecut prin multe, un an întreg, în Italia). Acum lucrează o teză 
despre manas - extrem de erudită (am citit Introducerea - un fel 
de studiu „history of ideas” despre manas, atît în India cît şi în 
Occident). 

Mă întreb de ce n-ai putea lucra la Roma, cu Gnoli, Bussagli 
şi ceilalţi? Sau măcar la Napoli, unde predă şi polimath-ul 
A. Bausani? 

În scrisoarea din 4 Sept. îmi vorbeai de „inner sense” ca 
„aproape gata”, şi mă întrebai „dacă ar putea fi publicată”. În 
interesul D-tale, şi pentru a nu[-ţi] periclita prestigiul ştiinţific 
de mai tîrziu, cred că e mai bine să aştepţi. Chiar după versiunea 
abreviată şi cu referinţele necomplete pe care am citit-o, am 
impresia că cercetarea trebuie continuată şi adîncită. Trebuiesc 
eliminate o seamă de lucrări de a doua mînă sau învechite. 
Există o bibliografie considerabilă (vol. Le Coeur, în „Etudes 
Carmălitaines” dă cîteva indicaţii, apoi Massignon, Al Hallaj” ; 

H. Corbin, L'homme de la lumière dans le soufisme iranien:, 


ed. Il, 1971) etc. Despre manas, hrdaya etc., în teoriile medi- 
cale[,] cf. Dasgupta, History, II, şi o seamă de studii recente 
ale lui J. Filliozat. Inutil să continui. Ai nevoie de un centru 
important, cu biblioteci bune şi „specialişti” (ca Bausani etc.). 
Îţi trimit Noaptea de Sânziene. 
Urîndu-ţi noroc şi mult curaj! - al D-tale[,] 


Mircea Eliade 


NOTE 


1. Hârtie albă cu antetul The University of Chicago, Committee on 
Social Thought, Chicago, Illinois 60637. Plic %4 A4, cu antetul 
The University of Chicago, Chicago 37, Illinois, The Divinity 
School, cu autocolantă Via Air Mail. Ştampila poştei Chicago, 
19 octombrie 1972, destinatar Mr. loan Petru Culianu, c/o Enzo 
Roscini, Via dei Tornitori 10, 06100 Perugia, Italy. 

2. Louis Massignon, La passion de Husayn Ibn Mansâr Hallâj. 
Martyr mystique de l'Islam execute à Bagdad le 26 mars 922. 
Étude d'histoire religieuse, Paris, Gallimard, 1975, IV vol. (iniţial, 
teza de doctorat a lui Massignon). 

3. Titlul exact este L'homme de lumiere..., ediţia a II-a, Chambery, 
Editions „Prâsence” ; Paris, Librairie de Médicis, 1971. 


7 Nov. 1972 


Dragă Domnule Culianu, 


Întâi şi întîi, rogu-te, nu te supăra pentru cecul alăturat. Îl vei 
utiliza cum vei crede de cuviinţă, cumpărîndu-ţi cărţi sau 
portocale. 

În privinţa articolului, observaţiile mele purtau numai asupra 
eventualei publicaţii (înţelesesem că e vorba de un text pus la 
punct, pe care mi-l trimiteai ca să văd la ce revistă poate fi 
prezentat spre publicare). Pentru vîrsta D-tale, şi condiţiile în 
care ai lucrat în ţară, articolul (ca şi textele pe care le-am citit 
anul trecut) e destul de meritoriu. Nu am nici o îndoială că, o 
dată statornicit undeva, vei face progrese într-un ritm prodigios. 

I-am scris lui loan Cuşa să expedieze Noaptea de Sânziene. 

Spune-mi ce alte cărţi ale mele (dar şi ale altora...) te-ar 
interesa. 

Urîndu-ţi noroc şi toate cele bune, al D-tale[,] 


Mircea Eliade 


NOTĂ 


1. Hîrtie cu antetul HISTORY OF RELIGIONS... etc., plic-tip. 
Ştampilă cu data poştei Chicago, 7 noiembrie 1972, destinatar 
Mr. loan Culianu, c/o Roscini, Via Tornitori 10, 06100 Perugia, 
Italy. 


13 Nov. 1972 


Dragă Domnule Culianu, 


Scrisorile noastre s-au încrucişat, undeva deasupra Atlanticului. 
Alătur „recomandaţia” cerută?. Sper să-ţi fie de folos. 

Am să-i scriu d-lui Poghirc?, poate îmi dă vreo sugestie. 
Cu urări de bine şi noroc, al D-tale[,] 


Mircea Eliade 


NOTE 


1. Hîrtie cu antetul HISTORY OF RELIGIONS... etc., plic-tip. 
Ştampila poştei Chicago, 14 noiembrie 1972, destinatar Mr. loan 
Culianu, c/ò Dr. Roscini, Via Tornitori 10, 06100 Perugia, Italy. 

2. În acelaşi plic, se află şi următoarea scrisoare de recomandare, 
dactilografiată pe o pagină cu antetul THE UNIVERSITY OF 
CHICAGO, COMMITTEE ON SOCIAL THOUGHT, CHICAGO, 
ILLINOIS 60637, cu data, semnătura şi unele corecturi scrise de 
mînă: „November 12, 1972. To Whom It May Concern: The 
purpose of this letter is to recommend Mr. Ioan Culianu, a young 
Romanian scholar, presently living in Perugia, Italy. Although I 
have not had the opportunity to meet Mr. Culianu, we have 
exchanged a number of letters in the last five months, and I have 
had the privilege to read some of his as yet unpublished articles 
on different problems related to the history of religions, Indian 
philosophy, neo-platonism in the Italian Renaissance. For his 
age, Mr. Culianu is an unusually well prepared scholar and I 

have no doubt that he will have a significant career, if he can find 
the necessary means to continue his work in a good University, 
in Italy or elsewhere. I strongly recommend him for any support 
that can be found. Sincerely yours[,] Mircea Eliade. Sewell Avery 
Distinguished Service Professor, and Professor, History of Religions 
and Social Thought, University of Chicago”. 


. L.P. Culianu îi fusese student profesorului Cicerone Poghirc la 


Universitatea din Bucureşti, unde acesta îndeplinea şi funcţiile 
de prodecan la Limbi Romanice, Clasice şi Orientale şi de 
preşedinte al Asociaţiei Române de Orientalistică, a cărei fiinţare 
(într-o nouă formă a ei) se poate spune că i s-a datorat în bună 
parte (resuscitată în 1968, Asociaţia şi-a încetat oficial activitatea 
în 1979, în anul rămînerii definitive a profesorului Poghirc în 
exil). În timpul ultimilor doi ani de facultate, Culianu s-a ocupat 
cu titlu benevol, la rugămintea profesorului său de greacă şi 
latină, de biblioteca Asociaţiei, al cărei sediu se afla la ultimul 
nivel al Universităţii, la Litere. Tînărul Culianu i-a purtat întot- 
deauna admiraţie şi recunoştinţă profesorului şi îndrumătorului 
său, clasicist şi lingvist erudit, cercetător al substratului lingvistic 
şi mitologic traco-dacic şi deopotrivă figură luminoasă a trecătoarei, 
dar intens trăitei perioade de „liberalizare” 1968-1971, profesor de 
care în exil avea să-l lege în anii următori o fructuoasă colaborare 
la Centrul Român de Cercetări din Paris (începînd din 1982), 
precum şi, mai tîrziu, colaborarea la mai multe articole despre 
religia traco-dacă pentru The Encyclopedia of Religion (New 
York, Macmillan, 1987) coordonată de Eliade. Culianu i-a dedicat 
studiul „L «anéantissement sans nulle compassion» dans la nouvelle 
Moara cu noroc...” (Kurier, Bochum, 13/1987 ; tradus în Ioan 
Petru Culianu, Studii româneşti I, Bucureşti, Nemira, 2000, 
pp. 138-152), iar profesorul Poghirc a scris despre volumele Eros 
şi magie... şi Experienje ale extazului (Lupta, Paris, 28/1984). 


5! 
5 Feb. 1973 


Dragă Domnule Culianu, 


Am citit cu strîngere de inimă ultima D-tale scrisoare. Nu-mi 
închipuiam că vei fi obligat să duci o asemenea viață infernală, 
ca să obţii, în cele din urmă, o viză pentru... Canada (unde mă 
întreb ce ai să faci, cu cine vei lucra etc.). Pentru că mi-ai cerut 
sfatul, ţi-l dau, foarte sincer: dacă există cea mai mică şansă de a 
putea studia în Italia, fără a „face foame” şi a-ţi ruina sănătatea — 
profită de această şansă. Chiar dacă nu vei putea lucra de la 
început cu orientalişti de seamă, vei reuşi, cu timpul, să intri în 
contact cu ei — şi eu sînt gata să le scriu, îndată ce-mi vei comunica 
numele celor care te interesează. O diplomă italiană, sau un an, 
doi de lucru cu un savant italian - contează în USA. 

Alternative : a) încearcă să treci în Franţa ; prietenul D-tale 
are experienţă, te va ajuta să obţii (nu o bursă[,] ci) un „ajutor” 
pentru studenţii străini; b) dacă totuşi trebuie să emigrezi în 
Canada, fă-o numai ca o etapă necesară trecerii în USA, unde 
există, măcar la început, posibilităţi de a nu muri de foame (mă 
refer la organizaţiile româneşti de ajutor pentru refugiaţi. Se 
ocupă o bună prietenă a mea, D-na Brutus Coste?, 325 East 
57 Str. New York, N.Y. 10022). 

Decide după cum te îndeamnă „inspiraţia”... Îţi urez, din tot 
sufletul, noroc! 


Al D-tale[,] 
Mircea Eliade 

P.S. Să-ţi trimit Le Yoga la Latina, sau să mai aştept? Ai primit, 
de la Paris, Noaptea I-II? 


NOTE 


l. 


Hîrtie cu antetul HISTORY OF RELIGIONS... etc., plic-tip. 
Ştampila poştei Chicago, 6 februarie 1973, destinatar Mr. Ioan 
Petru Culianu, c/o AAI - CIME, 04100 Latina, Italy. Tînărul 
exilat a stat cinci luni, între 11 noiembrie 1972 şi 6 aprilie 1973, 
în lagărele de refugiaţi de la Trieste şi Latina, experienţă extrem 
de dură pentru el. Din martie 1973, obţine o nouă bursă (mai 
curînd simbolică material, dar importantă moral) de la Universită 
per Stranieri din Perugia, unde se deplasează frecvent, iar de la 
începutul lunii aprilie este angajat drept collaboratore alla ricerca 
la Istituto Europeo per l'Unificazione del Dirito del Lavoro, la 
Roma, unde se şi mută. Slujba propriu-zisă presupunea o muncă 
de traducere (texte de drept internaţional al muncii, pe care le 
traducea din engleză, franceză sau germană în italiană) şi de 
secretariat. 


e 
. Tantzi şi Brutus Coste au fost prieteni apropiaţi ai lui Mircea 


Eliade. Brutus Coste (1910-1984) s-a aflat, ca diplomat, la Lisabona, 
în acelaşi timp cu Eliade. Stabilit în America, consilier al gene- 
ralului Nicolae Rădescu în exil, l-a ajutat mult pe Eliade în 
perioada de început a şederii sale în Franţa (îl ajutase şi la 
Lisabona, după ce Eliade fusese scos din post de guvernul de la 
Bucureşti), sprijinind şi planurile de unire cultural-politică 
românească nutrite de Eliade (v. şi infra, pp. 132-133, n. 3). 


6! 
13 Iunie 1973 


Dragă Domnule Culianu, 


Te rog să mă ierţi că răspund doar la a treia scrisoare a D-tale, 
cea din 23 Mai. Am tot amînat să-ţi scriu, după ce primisem scri- 
sorile din 7 şi 17 Martie (destul de tîrziu, de altfel, din cauza grevei 
poştale). Dar m-am gîndit adesea la D-ta, la faptul că ai întîmpinat 
cele mai multe greutăţi din toţi cei care au ales Occidentul în 
ultimii 15-20 de ani. L-am văzut pe DI[.] Poghirc, şi iarăşi am 
stat de vorbă despre D-ta. Mă bucur aflînd, din ultima scrisoare, 
că ai găsit un „post”? care, cel puţin, te va împiedeca să leşini de 
foame pe străzile Romei. După Congresul de Ist. Rel. din Finlanda 
(22-30 Aug.) vom fi la Paris pînă pe la 10 Oct., dar foarte probabil 
vom veni pentru o săptămînă la Roma, unde sper să te întîlnesc. 

Noaptea de Sânziene (1-11) ţi-a fost expediată astă iarnă de la 
Paris, la adresa pe care o aveai atunci. Foarte probabil, s-a 
pierdut. Îţi voi aduce, personal, un alt exemplar, în Sept. (Îmi 
pare rău că ai citit-o în traducere ; este cartea mea românească 
cea mai bine scrisă...). 

Lucrul cel mai important, poate singurul lucru important, este 
să nu-ţi pierzi curajul. Ai trecut prin atitea încercări, încît nu mai 
pot avea vreo îndoială asupra caracterului lor (să spunem) „iniţiatic”?. 
Aşadar, nu mă pot îndoi nici despre „viitorul” D-tale. Îndată ce vei 
Pătrunde în vreo instituţie academică, fie ca student, fie cercetător, 
vei întîlni oamenii care vor şti să te judece şi să te ajute. 

Am auzit că Mircea Popescu ar fi bolnav. E adevărat? Nu 
mai am de mult ştiri de la el. 

Alătur un cec, pe numele D-tale. Dacă ai greutăţi la încasare, 
rupe-l şi comunică-mi pe ce nume să-l fac. 
Îţi urează multă sănătate şi (în sfîrşit!) puţin noroc. 


Al D-tale cu prietenie[,] 
Mircea Eliade 


NOTE 


1. Hîrtie cu antetul HISTORY OF RELIGIONS... etc., plic-tip. 
Ştampila poştei Chicago, 14 iunie 1973, destinatar Mr. loan Petru 
Culianu, Piazza Re di Roma, 3, Sc. C, Int. 7, 00183 Roma, Italy. 

2. V. supra, p. 50, n. 1. 

3. Eliade proiectează aici asupra biografiei lui Culianu propria sa 
manieră de a-şi interpreta viaţa - şi anume, ca pe o suită de 
încercări iniţiatice, ale „labirintului”, adică tot atîtea morţi sim- 
bolice, urmate de cîte o „renaştere” : de pildă, la 9 martie 1971, 
cînd împlineşte 64 de ani, contractează o pericardită de la o infecţie 
a laringelui, care-l ţintuieşte 25 de zile la spital - „o încercare 
inițiatică, din care m-am trezit renatus ! ” , îi va scrie el, între alții, 
lui Adrian Marino, la 18 mai 1971 (v. Mircea Eliade, Europa, Asia, 
America... Corespondenţă, vol. Il, I-P, Bucureşti, Humanitas, 2004, 
p. 195). Deprinderea aceasta, de a justifica răul ca prodrom al 
binelui, face parte din lecţia indiană : într-adevăr, în India Eliade 
devine atent la „optimismul camuflat” al spiritualităţii indiene, adică 
la „credinţa că un exces de suferinţă stîrneşte setea de eliberare, că, 
în fond, cu cît te simţi mai «pierdut», cu atît eşti mai aproape de 
«mâîntuire», adică de eliberare” (Memorii, Bucureşti, Humanitas, 
19972, p. 194). În destinul său, pare că „imprudenţele şi erorile 
săvîrşite în tinereţe” (ib. , p. 426) i-ar fi fost faste, cf. : „...fără acea 
felix culpa (discipolul lui Nae Ionescu), aş fi rămas în ţară. În cel 
mai bun caz, aş fi murit de tuberculoză într-o închisoare”, reflecta 
el la 29 august 1985 (v. Jurnal, vol. II, 1970-1985, Bucureşti, 
Humanitas, 1993, p. 518). De aici şi atracţia sa pentru gnoză, în 
măsura în care mişcarea de despiritualizare progresivă descrisă 
de aceasta se inversează la un moment dat, sub un impuls divin 
(v. H. Leisegang, La Gnose, Paris, Petite Bibliothèque Payot, 1971, 
p. 29), temă exploatată în nuvela Podul. Imaginarul romantic 

va recupera de la gnostici această „curbă redempţionistă”, care 
„descrie totdeauna o urcare pornind de la o cădere, o răscum- 
părare pornind de la o vină” (cf. Gilbert Durand, Figuri mitice şi 
chipuri ale operei, Bucureşti, Nemira, 1998, p. 243). Nesesizarea 
acestei dialectici abrupte inutilizează, de altminteri, cu totul cartea 
lui Ştefan Borbely, Proza fantastică a lui Mircea Eliade. Complexul 
gnostic (Cluj-Napoca, Biblioteca Apostrof, 2003), pentru că ea este 
crucială în întregul complex viaţă-operă eliadian. Astfel, tot aici 
se articulează şi tema nenorocului-şansă (Ieronim în Uniforme de 
general : „Nu trebuie să ne fie frică de destine tragice şi de nenoroc. 
Astea sînt condiţiile prealabile ale geniului nostru creator” ; v. şi 
jocul noroc/piază-rea din Ivan, mesajul constînd în amintirea 
Fericirilor din Pelerina etc.), extinsă la mari comunităţi etnice : 
astfel, în 1953, Eliade se întreba asupra unui eventual „rezultat 
pozitiv” al terorii milenare exercitate de istorie asupra românilor 
(v. culegerea Împotriva deznădejdii, Bucureşti, Humanitas, 1992, 
pp. 174-175), iar un an mai devreme glosa suferinţele evreilor, cam 
în stilul lui Nae Ionescu: „...toate aceste suferinţe au fost nece- 
sare (...) tragedia poporului ales a fost necesară; altminteri, 
cuvîntul Domnului n-ar mai fi putut ajunge pînă la noi” (ib., 
p. 125). Desigur, aventura sa legionară l-a făcut să exalte jertfa 
drept condiţie a mântuirii neamului, mai tîrziu, în interpretările-i 
la Miorița şi la legenda Meşterului Manole, găsind-o de-a dreptul 
creatoare. În felul acesta, răul capătă la el un rol indispensabil în 
economia binelui. Interesant este că, încercînd să-şi aplice teoria 
„tot răul spre bine” în politică, Eliade va primi o replică memorabilă 
de la Salazar, pe care, din păcate, nu o conştientizează deplin, deşi 
o notează în jurnal : în întrevederea pe care i-o acordă la Lisabona, 
la 7 iulie 1942, Salazar e întrebat de Eliade dacă nu cumva 
descompunerea structurilor demo-liberale din Portugalia a avut 
şi un efect bun, făcînd posibilă revoluţia, astfel că Statul Nou 
s-ar fi înfăţişat ca o consecinţă fatală a descompunerii respective ; 
iată răspunsul lui Salazar, decisiv în laconismul său : „...răul nu 
e creator”, din dispariţia a ceva mort nu rezultă cu necesitate apariţia 
a altceva nou şi viu — în Franţa, democraţia în descompunere n-a 
provocat, în absenţa unor germeni de nouă ordine socială, vreo 
revoluţie, ci doar „marasm şi indiferenţă” (v. Mircea Eliade, 
Diario portugués, Barcelona, Editorial Kair6s, 2001, pp. 38-39). 


MERE nene 


J 
26 Iulie 1973 


Dragă Domnule Culianu, 


Mulţumiri pentru scrisoarea din 26 Iunie. Mă bucur că ai 
reuşit să te „menții la suprafaţă” şi că n-ai pierdut speranţa. 
Privitor la hîrtia de la Bancă, am verificat, şi văd că cecul a fost 
încasat. (Alătur fotocopia). Aşa că, te rog, treci pe la Bancă şi 
încasează suma. 

Din nefericire, nu am reuşit să găsesc cele două lucrări de 
care vorbeşti. (Este vorba de eseul despre „lumina interioară” ? 
Probabil că nu. Pe acesta ţi l-am înapoiat îndată ce l-am citit). 
Textele nu sînt pierdute, pentru că nu zvirl nimic din tot ce 
primesc - dar tocmai de aceasta arhivele mele sînt inutilizabile. 
Voi mai căuta. 

În speranţa că ne vom întîlmi în Sept. la Roma, îţi urez 
vacanțe bune şi multă sănătate. Al D-tale cu prietenie[,] 


Mircea Eliade 


NOTĂ 


1. Hîrtie cu antetul HISTORY OF RELIGIONS... etc., plic-tip. 
Ştampila poştei Chicago, 27 iulie 1973, destinatar Monsieur 
Ioan Culianu, Piazza Re di Roma, 3-C7, 00183 Roma, Italy. 


15 August 1973 


Dragă Domnule Culianu, 


Şi de data aceasta răspund cu mare întîrziere. Dar s-a întîmplat 
că m-am lăsat antrenat în nenumărate treburi şi mărunţişuri — şi 
„ceea ce e mai grav, încă nu m-am lecuit de fobia (sau alergia) 
corespondenţei, de care sufăr de astă toamnă. Miine plecăm în 
Finlanda (Turku) şi pe la începutul lui Sept. vom fi la Paris. Mă 
voi consulta şi cu prietenii de acolo. (Poţi de pe acum scrie lui 
Virgil Ierunca, Boîte Postale 255, Paris 19). Personal, cred că 
romanul trebuie publicat în franţuzeşte, dar cu indicaţia „traduit 
du roumain”, care, se spune, îi asigură o anumită audienţă (după 
scandalul cu Paul Goma). Aşa au apărut, la Flammarion, cele două 
volume de nuvele ale lui Tsepeneag (evident, ele au fost traduse 
din româneşte). 

Poşta - dacă i se mai poate spune aşa -— italiană e atît de 
bogată în surprize, încît nu ştiu dacă ai primit scrisoarea mea 
din 27 Iulie, cu fotocopia cecului încasat de Banca D-tale. În 
aceeaşi zi i-am scris lui E. Costelli, şi el n-a primit nimic. Sper 
că ai fost mai norocos... Şi sper să ne întîlnim la Roma în Sept. 

Cu “cele mai sincere urări de sănătate şi noroc, 


Al D-tale[,] 
Mircea Eliade 

NOTE 
1. Hîrtie cu antetul HISTORY OF RELIGIONS... etc., plic-tip. 


Ştampila poştei Chicago, 19 august 1973, destinatar Mr. Ioan 
Petru Culianu, Piazza Re di Roma, 3-C7, 00183 Roma, Italy. 


.. Din perioada petrecută de Culianu la Milano se păstrează manu- 


scrisele mai multor povestiri încheiate, precum şi fragmente de 
roman, unele în româneşte, altele în franceză. Cel mai întins 
fragment reprezintă şase capitole din opt, cîte trebuia, potrivit 
unor însemnări din Jurnalul său inedit, să cuprindă romanul 
intitulat 8 camere. Nu putem preciza dacă romanul anunţat lui 
Eliade, despre care e vorba în scrisoare, este sau nu o variantă la 
8 camere. Oricum, în scrisorile următoare vor apărea adesea 
referiri la unul sau două romane, înainte de a fi vorba despre 
manuscrisul romanului cunoscut Hesperus (v. infra, de ex. scri- 
sorile 9, 12 etc.). Sfatul publicării unei opere literare în franceză 
„cu menţiunea «traduit du roumain»”, Eliade îl dăduse şi înainte 
de „scandalul Goma” mai multor compatrioți ai săi din exil — 
v., de pildă, scrisoarea către Vintilă Horia din 16 iunie 1960 
(Mircea Eliade, Europa, Asia, America... Corespondenţă, vol. I, 
A-H, Bucureşti, Humanitas, 1999, p. 480), în care îi recomanda 
această „strategie”. 


9l 
30 Oct. 1973 
Dragă Domnule Culianu, 


Mulţumiri pentru vestea bună pe care mi-ai dat-o în scrisoarea 
din 20 Oct.? În sfîrşit, ai cîţiva ani de „Siguranţă” înaintea D-tale ! 
Şi norocul să poţi lucra cu Ugo Bianchi... 

Am renunţat cu părere de rău la călătoria proiectată, dar am 
fost nevoiţi să ne reîntoarcem la Chicago zece zile mai devreme 
(ca să putem asista la „onorificarea” unui coleg şi bun prieten). 
La Paris, am avut marea bucurie de a sta (o săptămînă) de vorbă 
cu Sergiu Al[-]George. Ce om admirabil !+ Sper că destinul se va 
îndupleca, şi ne vom mai întîlni, pentru mai multă vreme. 

Nu ştiu dacă ai primit ultima mea scrisoare, în care îţi 
sugeram să traduci romanul în franţuzeşte, ca să aibă mai multe 
şanse de a fi publicat. (În aceeaşi scrisoare, cred, îţi expediam 
fotocopia cecului din Nov. 1972, arătînd că a fost încasat, în 
Martie 1973, de Istituto Bancario Sao Paolo di Torino). 

Subiectul de teză pe care l-ai ales? e pasionant. Îţi urez, din 
toată inima, succes! Dar şi multă sănătate şi noroc! 


Al D-tale[,] 
$ Mircea Eliade 


NOTE 


l. Hîrtie cu antetul HISTORY OF RELIGIONS... etc., plic-tip. 
Ştampila poştei Chicago, 2 noiembrie 1973, destinatar Mr. Ioan 

Petru Culianu, c/o Domus Nostra, Univ. Catholica Sacri Cordis 
Jesu, L.go A. Gemelli 1, 20123 Milano, Italy. 


. In octombrie 1973, în urma unui concurs, Culianu fusese admis 


ca bursier-cercetător la Departamentul de Ştiinţe Religioase al 
Universității Catolice din Milano. Pentru această perioadă - 
1973-1976 - extrem de importantă şi fertilă din activitatea sa 
ştiinţifică, în cursul căreia întreprinde studii sistematice de istoria 
religiilor, de teologie, filozofie şi filologie, fiind îndrumat de 
profesorul Ugo Bianchi, v. în special Gianpaolo Romanato, 
„Amintirea unui prieten: Ioan Petru Culianu”, în Sorin Antohi 
(coord.), Ioan Petru Culianu. Omul şi opera, laşi, Polirom, 2003, 
pp.101-161; Tereza Culianu-Petrescu, „O biografie”, în id., 
pp. 54-85, sau Ted Anton, Eros, Magic and the Murder of 
Professor Culianu, Evanston, Northwestern University Press, 
1996 (trad. rom. Bucureşti, Nemira, 1997). 


„ În lipsa scrisorii la care răspunde Eliade, nu se poate preciza 


cum era formulat subiectul de teză anunţat de tînărul Culianu ; 
în aceeaşi perioadă însă, el îi scria prietenului său Şerban 
Anghelescu, la Bucureşti, că-i propusese lui Bianchi o teză despre 
„psihologia buddhistă şi psihologia adîncurilor” (scrisoare inedită 
din 26-27 octombrie 1973). 


10! 
30 Ian. 1974 


Dragă Domnule Culianu, 


Primesc chiar acum scrisoarea D-tale din 16-17 Ian. (data 
poştei, 19 Ian.: a „zburat? 11 zile!...) şi răspund pe loc; 
altminteri, se va îngropa şi ea în dosarele cu corespondenţă, 
aşteptînd, aşteptînd... (Ţi-am spus, cred, că, periodic, sufăr de 
fobia corespondenţei). 

Mă bucur, şi te felicit din toată inima, că lucrezi atît de bine 
şi de spornic. Mă bucur, de asemenea, că ai renunţat la teza despre 
„Eranos”. Nu era un „subiect” pentru D-ta. S-ar potrivi mai 
degrabă unui bio-bibliograf, cu oarecare interes pentru istoria 
ideilor controversate în lumea contemporană. Gnosticismul?, şi 
rădăcinile lui, sînt cu adevărat probleme vrednice de a fi cerce- 
tate de un tînăr cu pregătirea şi orientarea D-tale. Aştept, deci, 
cu mare interes articolele publicate (cele din ţară) şi pe cale de 
a fi publicate. 

După Zalmoxis, am publicat La Nostalgie des Origines? 
(Gallimard, 1971), Australian Religions : An Introduction (1972) şi 
Fragments d'un Journal (Gallimard, 1972). Pentru moment, nu 
mai dispun de nici un exemplar din ultima carte ; îndată ce voi 
primi altele (deja comandate), îţi voi trimite. Expediez în pachet, 
cu poşta aeriană, Nostalgie (în trad. italiană) şi Rel. Aust. (în 
trad. franceză). Adaug cîteva extrase. (Ai primit cumva, acum un 
an, „Spirit, Seed & Light”, în H/istory of] R/eligions]?). Despre 
Şamanism n-am mai scris nimic după adăugirile şi corecţiile 

introduse în ediţia II din Le Chamanisme. Am anunţat mai de mult 
un studiu despre şamanismul la Indo-Europeni, dar încă nu e gata. 
L-am făgăduit pentru J/ourna]l of I[ndo-] E[uropean] Studies, 
dar sînt prins acum de altele, şi nu ştiu cînd voi avea răgaz să-l 
închei. 

La Paris, cere[-i] te rog lui Cuşa (prin Ierunca) Noaptea de 
Sânziene şi Strada M[ântu] leasa. Aici, nu mai am exemplare. 

Mi-a plăcut f. mult textul despre Dan Laurenţiu şi traducerea 
poeziei”. Poşta e atît de dezastruoasă în Italia, încît nu ştiu 
niciodată dacă volumele expediate ajung la destinaţie. Dar, să 
sperăm !... 


Îţi urează numai bine, al D-tale cu prietenie - 
Mircea Eliade 


NOTE 


1. Hîrtie cu antetul HISTORY OF RELIGIONS... etc., plic alb cu 
antet, autocolantă Air Mail. Ştampila poştei Chicago, 3] ianuarie 
1974, destinatar Mr. loan Petru Culianu, Via Necchi 9, 20123 
Milano, Italy. 

2. După cum se ştie, Culianu îşi va fixa drept subiect de teză 
gnosticismul şi cercetarea modernă asupra lui, împins şi de 
raţiuni pe care, după Hans Jonas, le caracterizează ca avînd 
„rădăcini existenţiale”. Că între subiectul de indologie (v. supra, 
p. 58, n. 3; chiar dacă nu a continuat pe calea specializării alese 
iniţial, în anii 1973-1974 a ţinut la Milano ore pe subiecte de 
indianistică ; în primul semestru al anului 1974/1975, de ex., 
potrivit unei însemnări din Jurnal, era extrem de bucuros de 
„seminarul despre cosmogonii & teogonii indiene”, la care veneau 
constant vreo treizeci de studenţi, ceea ce îi oferea un răstimp de 
„comunicare săptămînală pe marginea problemelor - unice - 
care mă pasionează”) şi tematica gnostică şi proto-creştină îşi va 
fi propus un moment să se fixeze asupra grupării Eranos şi a 
întîlnirilor de la Ascona, care, iniţiate în 1933 de Carl Gustav 

Jung şi de Olga Fröbe Kapteyn, îi reuniseră, în decursul anilor, 
pe Raffaele Pettazzoni, Martin Buber, Gerardus van der Leeuw, 
Mircea Eliade, Henry Corbin, Gershom Scholem şi pe mulţi alţii, 
faptul nu este atestat de alte mărturii, iar proiectul, după cum 
rezultă şi din scrisoarea lui Eliade, a fost repede abandonat. După 
moartea în 1962 a Olgăi Fröbe Kapteyn, se încheiase şi perioada 
de strălucire a săptămînilor de lucru de la Ascona, iar Eliade 
însuşi încetase să le mai frecventeze. Culianu a scris cu referire 
directă la una dintre întîlnirile interdisciplinare de la Ascona, la 
care participase în august 1977, numai un articol, publicat în 
1978: „La XLVI Eranos-Tagung. Ascona, 17-25 agosto 1977”, 
în Aevum, 52, pp. 343-346. V. şi infra, p. 118, scrisoarea 36 din 
29 august 1977, în care îi spune lui Eliade: „N-am fost total 
decepţionat, dar nici extrem de entuziast. În ce priveşte Eranos, 
se cere, cred, o împrospătare a sîngelui...”. 

„ Titlul începuse să fie scris ca [La Nostalgie) du Para[dis), dar a 
fost şters şi corectat. Şi în alte scrisori ale lui Eliade acest titlu 
este scris greşit (de pildă, într-o scrisoare către Mircea Handoca 
din |! septembrie 1979, reprodusă în Mircea Eliade, Europa, Asia, 
America... Corespondenţă, vol. I, A-H, op. cit., p. 398); cît 
despre faptul că ar fi fost luat de la Nichifor Crainic, Eliade preciza, 
într-o scrisoare către Vintilă Horia din 3l octombrie 1952, că era, 
de fapt, al Sfinţilor Părinţi (ibidem, p. 455), ceea ce nu înseamnă 
că Eliade nu „împrumuta” titluri — de exemplu, Nuntă în cer de 
la Ronald Fraser (Marriage in Heaven), Soliloquii de la Augustin 
sau Unamuno, Şantier de la Joyce, Viaţă nouă de la Dante, 
Căderea în istorie de la Nae Ionescu (Căderea în timp), 
Oceanografie de la Eugenio d'Ors (Oceanografia plictiselii), 
Noaptea de Sânziene de la Sadoveanu, Lumina ce se stinge de la 
R. Kipling, Mitul veşnicei reîntoarceri de la Nietzsche, Piloții 
orbi de la Papini, Fata căpitanului de la Puşkin, poate şi Les trois 
Grâces de la Huxley... 

. Este vorba despre primul text publicat de I.P. Culianu în exil: 
„Dan Laurenţiu”, în revista Fiera Letteraria, Roma, 49/9 decem- 
brie 1973, p. 15, care conţine şi traducerea unui scurt poem, 
„ Rugăciune” („Preghiera”), al poetului român, bun prieten al lui 
Culianu. 


y! 
26 Feb. 1974 
Dragă Domnule Culianu, 


Sînt exasperat şi (ceea ce mi se întîmplă mai rar!) descurajat 
de imoralitatea poştei italiene. Ţi-am trimis, cu avionul, două 
pachete - unul cu extrase (unele, pe sfirşite), adăugasem şi un 
studiu de al D-tale, pe care l-am găsit prin minune în nişte dosare 
mai vechi. Nu mai îndrăznesc să expediez nimic. Anunţă-mă, te 
rog, cînd vei fi la Paris (Chiar înaintea mea ~ eu voi sosi pe la 
15 Iunie, dar sigur voi fi toată luna Sept. şi început de Oct.). Voi trimite 
lui Ierunca un cec la dispoziţia D-tale, ca să-ţi poţi cumpăra cărţile 
de care ai nevoie. Nu ştiu, însă, cum să fac cu extrasele... 

În privinţa volumului omagial, e doar un „proiect” al prof. 
Imp6y?. Voi afla de „dead-line” etc. în cîteva săptămâni. Îl poţi 
redacta în română sau franceză, şi va fi tradus. Nu e exclusiv 
despre scriitorul M.E. - dar în bună parte... 

Mă bucur că lucrezi bine. Aştept textele. Salutări lui Bianchi. 

Multă prietenie[,] dar - şi mult noroc! 


Mircea Eliade 


NOTE 


1. Hîrtie cu antetul HISTORY OF RELIGIONS... etc., acelaşi tip 
de plic ca la scrisoarea anterioară. Ştampila poştei Chicago, 
28 februarie 1974, destinatar Mr. Ioan Culianu, Via Necchi 9, 
20123 Milano, Italy. 

2. Lecţiune incertă. 


12! 
27 Oct. 1974 


Dragă Culianu, 


Nu-ţi mai cer iertare pentru întîrzierea cu care răspund celor 
trei scrisori ale D-tale?, ci „intru direct în materie”. 

1. Am trimis la Numen articolele”, şi, acum în urmă, corectia. 

2. Despoina mi-a plăcut foarte mult! Am recitit-o, deja, cu 
aceeaşi încîntare. Aştept romanul. (Şi mă tot gîndesc la „nume” !... 
Sper să găsesc ceva care să ne placă la amindoi). 

3. Am trimis articolul despre M.E. lui Tâcu“ (editorul Cahiers 
de l'Herne). 

4. Îndată ce am primit „dosarul” D-tale l-am rugat pe 
MarghescuS să cerceteze pe unde se cuvine şi să afle ce trebuie 
să fac, cu cine să vorbesc. Azi, mîine, vom şti — şi-ţi vom scrie; 
eu, pe scurt (deocamdată), el, aşa cum trebuie... 

5. Încă n-am citit „Myth Pattern in Initiation...”€. Îţi voi scrie, 
şi spune unde îl vom publica. (Ţi-a căzut în mînă Diss. Göttingen 
1972: Wolf Dietrich Berner, Initiationsriten in Mysterienreligionen, 
im Gnostizismus u. in antiken Judentum? ). 

6. Îţi voi trimite din nou „Spirit, Light & Seed” şi alte extrase, - 
dar cu poşta aeriană recomandat. Sper să le primeşti. 

Îţi urez, deocamdată, multă sănătate şi (puţină) răbdare, dar 
sînt sigur că toate se vor întîmpla după cum le doreşti, şi le 
dorim şi noi, ceştilalţi... 


Al D-tale cu prietenie, 
Mircea Eliade 

NOTE 


„ Hîrtie cu antetul HISTORY OF RELIGIONS... etc., plic-tip Via 


Air Mail. Ştampila poştei Chicago, 28 octombrie 1974, destinatar 
Dr. I.P. Culianu, Via Necchi... etc. 


.. Între data - îndepărtată - a scrisorii anterioare expediate de Eliade 


(26 februarie) şi data celei de acum, se petrecuse, pe 3 septembrie 
1974, la Paris, întîlnirea dintre Eliade şi Culianu. Cele trei 
scrisori la care se referă Eliade datau probabil doar din septem- 
brie-octombrie. Se observă uşor că după întîlnirea de la Paris, 
începînd aşadar cu acest text, tonul scrisorilor lui Eliade se 
schimbă, denotînd o mai mare apropiere a celor doi, implicarea, 
aici, a lui Eliade în pregătirea primei călătorii a tînărului Culianu 
la Chicago, apoi în general în urmărirea activităţii febrile, ştiinţi- 
fice şi literare, a acestuia. 


. Numen. International Review for the History of Religions, publicaţia, 


creată în 1954, a International Association for. the History of 
Religions (IAHR), editată de E.J. Brill la Leiden, a fost iniţial 
condusă de Pettazzoni. Culianu a publicat în Numen studiul „La 
femme céleste et son ombre” (an XXIII, 1976, nr. 3, pp. 191-209). 


. Este vorba despre Constantin Tâcu (Tacou) (1926-2001), exilat 


în Franţa după război, coordonator, la Editions de 1'Herne din 
Paris, al cunoscutelor Cahiers de 1'Herne. C. Tacou strîngea 
materialul pentru volumul dedicat lui Mircea Eliade (nr. 33 din 
Cahiers...), care avea să apară în 1978. Culianu a publicat în 
acest volum studiul „L anthropologie religieuse” (pp. 203-212 ; 
pentru trad. rom., v. Studii româneşti I, op. cit., pp. 211-226). 
Referitor la acest volum important în literatura critică despre 
Eliade, v. şi alte referiri infra, pp. 67, 94 (scrisorile 14, 26) şi 
mai ales scrisoarea 43 (p. 136). 


. Mircea Marghescu, absolvent al secţiei de franceză a Universităţii 


din Bucureşti şi prieten al lui Culianu, preda în acea vreme franceză 
la Chicago. El este cel care l-a ajutat pe Eliade să îndeplinească 
formalităţile necesare venirii lui Culianu la Chicago, la Divinity 
School, cu o bursă de studiu pentru trimestrele de iarnă-pri- 
măvară 1975. 


. Studiu al lui I.P. Culianu din 1974, inedit, păstrat în manuscris. 


13! 
8 Dec. 1974 


Dragă I.P. Culianu, 


Aproape că mi-e ruşine de întîrzierea cu care răspund scrisorilor 
D-tale — dar ce pot face? Mă aflu din nou într-o perioadă de fobie 
epistolară... Sper că va trece şi asta. 

Pe scurt: fii, te rog, sigur că toate vor merge ca pe roate. 
Marg[h]escu are mînă bună! Evident, voi garanta pentru D-ta acolo 
unde va fi nevoie. De asemenea, îţi asigur banii de drum. Marghescu 
îmi va spune la timp sub ce formă (cec, mandat poştal etc.). 

Cele şase pagini din Cărticica la care lucrezi mi se par, în orice 
caz, „stimulante” şi originale. (Şi limba engleză în care e scrisă 
e foarte bună ; puţine greşeli). La $ 02.00 aş face observaţia că 
homo faber e contemporan cu homo religiosus. 

La începutul lui Januarie vom fi la Paris (4 Place Charles Dullin) 
pentru sărbătorirea celor 25 de ani de căsătorie. Ne vom întoarce 
la Chicago pe la 15-17 Januarie. Şi sperăm să te găsim aici? !... 

Cu urări de bine, noroc şi sănătate - şi pe curînd! 


Al D-tale[,] 
Mircea Eliade 


NOTE 


1. Hirtie cu antetul HISTORY OF RELIGIONS... etc., acelaşi plic-tip. 
Ştampila poştei Chicago, 9 decembrie 1974, destinatar Prof. 
I.P. Culianu, Via Necchi... etc. 

Din pricina unor dificultăţi birocratice legate de obţinerea 
paşaportului italian, Culianu ajunge la Chicago abia în primele 
zile ale lui februarie 1975; la 10 februarie, Eliade nota în 
Jurnal: „loan Culianu a sosit acum cîteva zile. Din nefericire, 
după încheierea ciclului de conferinţe The Beginnings of High 
Religions” - ciclu de lectures „devenite, aici, la Universitate, 
«clasice»”, la care ar fi vrut să participe şi tînărul sosit din 
Italia. Jurnalul lui Eliade consemnează cîteva dintre întilnirile cu 
I.P. Culianu, între 10 februarie şi sfîrşitul lui mai (v. Mircea 
Eliade, Jurnal, vol. II, Bucureşti, Humanitas, 1993, pp. 191-198). 
În acea primă şedere americană a sa, Culianu audiază şi prelegeri 
ale lui Carsten Colpe, care preda atunci la Chicago, şi îl vizitează 
pe Hans Jonas la New Rochelle. „Aici [în America] am audiat 
cursuri de interes, am cunoscut personalităţi importante, am 
lucrat în relativă linişte...”, îi scria el lui Gianpaolo Romanato la 
Milano (scrisoare din 5 aprilie 1975; v. Gianpaolo Romanato, 
„Amintirea unui prieten: loan Petru Culianu”, în Sorin Antohi 
(coord.), op. cit., pp. 119-120). Se hotărăşte să se întoarcă totuşi 
în Italia cu o lună mai devreme decît plănuise iniţial, adică la 
sfîrşitul lui mai. 


14. 
25 Iunie 1975 


Dragă loan Culianu, 


Multe, sincere mulţumiri pentru scrisori, care-mi dau impresia 
că sîntem împreună, şi pe care le recitesc ca să prelungesc 
convorbirile prea grabnic întrerupte. (Îmi dau seama acum că, 
încăpăţinîndu-mă să termin un capitol început de mult - aproape 
n-am avut prilejul să stăm pe îndelete de vorbă...). 

Cred că n-am fost limpede în legătură cu cartea D-tale : „teza 
mea era că e preferabil să debutezi cu o monografie? ; dar, pe de altă 
parte, ştiu că o carte atîrnă greu într-un curriculum, şi întotdeauna 
mi-am îndemnat prietenii şi studenţii să publice cărţi. În al 
doilea rînd, eram sub impresia că mai mult de jumătate este sau 
va fi tipărită. în reviste - şi văd acum că e vorba de mult mai 
puţin. Deci, nu ezita : pregăteşte cartea de tipar. Cînd va fi gata, 
trimite-mi o c6pie ca să scriu prefața. 

În privinţa curriculum-ului : nu prea ştiu ce sfat să-ţi dau. În 
orice caz, nu strică. Dar aş prefera să fie „încărcat” cu lucrurile in 
Statu nascendi : diploma, cartea, studiile în curs de redactare. Aş 
Vrea să te văd scăpat cît mai repede de teză şi examene ; între 
altele, şi pentru a-ţi face o propunere de colaborare. Şi anume : un 
Dictionnaire d'Hist/oire] des Religions’, la care mă gîndesc de 
mult, şi pentru care am scris multe articole (publicate în diverse 
Enciclopedii). L-am plănuit pentru Gallimard (sau Editions du 
Seuil [dar Gall. nu mi-a dat îngăduinţa]). Insistînd asupra termenilor 
(concepte, structuri, figuri) cheie (mit, ritual, magie etc.), şi foarte 


» 


68 | DIALOGURI ÎNTRERUPTE 


scurt în tot ce priveşte materialul (Indra, Osiris, Milarepa etc.). 
D-tale ţi-ar reveni articolele care te interesează (gnosticismul, înce- 
puturile creştinismului etc.) şi majoritatea notiţelor scurte (zei, 
mistici, reformatori etc.) ; acestea din urmă, evident, compilate 
la repezeală căci, fiind succinte, nu implică nici o interpretare 
originală. Dacă eşti de acord, vom mai sta de vorbă; poate, la 
toamnă, la Paris. Volumul, nu prea mare (poate, ca cel al lui 
König), va fi semnat Eliade-Culianu -— şi sper că va deveni indis- 
pensabil, va fi tradus în multe limbi şi vom avea drepturi de autor 
importante ! Trebuie anunţat destul de curînd, ca să-l adaugi la 
curriculum — şi semnat contractul iarăşi repede, astfel ca, orice 
surpriză mi-ar rezerva viitorul, D-ta să-l poţi duce la capăt. 


kkk 


...Dar văd că m-am antrenat, cu acest proiect, şi nu ţi-am dat 
lămuririle pe care le aşteptai. Deci: 


1) Nu ştiu nimic despre volumul omagial pentru 1977. Poate 
e o „surpriză”. Sau, poate se confundă cu acel Cahier de l'Herne, 
la care ai trimis şi D-ta un articol. 

2) Recenzia despre Storia, ed. 6, a întirziat, aşteptind să se 
încheie şi Hist. d. Rel., ed. Pléiade. Dar, la întoarcere, în Oct., 
o voi scrie - discutînd şi alte lucrări recente (i.e. Hist. Relig. 
Widengren-Bleeker). 


...De data aceasta, mi-au trebuit vreo zece zile ca să-mi revin, 
în urma celor şase ceasuri pe care „le-am sărit”, traversînd 
Oceanul. Dar, în orice caz, am fost mai norocos ca D-ta: n-am 
fugit prin ploaie şi, deci, n-am zăcut cu febră !... 

Christine! îţi trimite salutări şi te invită la o mămăligă pripită ! 

Îţi strînge mîna cu prietenie şi-ţi urează noroc, al D-tale[,] 


Mircea Eliade 

pS. Articolul despre interpretarea lui Altizer a apărut într-un vol. 
de omagiu pentru el. Îţi voi comunica referinţa exactă de la Chicago. 


NOTE 


l. 


Hîrtie cu antetul HISTORY OF RELIGIONS... etc., plic-tip. 
Ştampila poştei Paris, 27 iunie 1975, expeditor M. Eliade, 4 Place 
Charles Dullin, Paris 18, destinatar M. Ioan Petru Culianu, Via 
Necchi... etc. ` 


. Era vorba despre o anumită monografie, chiar cea pe care avea 


s-o scrie Culianu despre Eliade. Culianu discutase în octombrie 
1974 posibilitatea publicării unei asemenea lucrări cu profesorul 
Italo Mancini, care preda pe atunci filozofie la Urbino şi con- 
ducea colecția „Orizzonte filosofico” la Cittadella Editrice din 
Assisi. 


. Apare aici formulat pentru prima dată proiectul Dicționarului, 


proiect pe care Culianu nu-l va uita şi îl va duce singur la îndeplinire, 
ca un omagiu adus memoriei profesorului său. Dictionnaire des 
religions, semnat Eliade/Culianu, va apărea la Plon (nu la Gallimard, 
aşa cum se gîndea Eliade în 1975), cincisprezece ani mai tirziu... 


15. 


Paris, 19 Sept. 1975 


Dă 


Dragă Culianu, 


Iartă-mă că răspund atît de tîrziu scrisorii din 3 Sept. Acum 
un ceas am primit-o pe cea din 13 Sept. (asta înseamnă că a pus 
şase zile, a fost, pesemne, transportată cu bicicleta...). Evident, 
poţi să anunţi, în toate cererile de subvenție pe care le vei face, 
proiectul dicționarului pe care-l vom face în colaborare. Iar o 
dată la Chicago, îţi voi trimite adresa Asoc[iaţiei] Am[ericane] 
[de] Ist[orie] [a] Religiilor] şi fişa bibliografică a vol[umului] 
[lui] Altizer. 

Îţi scriu în mare grabă, pentru că sînt hărțuit şi plictisit; — 
noroc că mi-am venit în fire după o lungă răceală, complicată cu 
o indispoziţie gastro-intestinală. Ne-am aminat plecarea pentru 
10 Oct., probabil că sora mea va fi operată aici, şi vom sta cu ea 
în timpul convalescenţei. 

Mă bucur că vei petrece câtva timp în India?. Cît de mult s-ar fi 
schimbat (Mare Putere, şi încă atomică ! ), tot o fi mai rămas ceva. 

Amiînările lui Bleeker mi se par enigmatice - dar nu trebuie 
să-ţi baţi capul. 

Importantissim = să nu te mai obsedeze iminenta cădere a 
Italiei. Ai să vezi mai tîrziu că, oricum ar ieşi lucrurile, schim- 
bările politice nu prea au importanţă. (În ceea ce te priveşte 
personal, destinul ţi-a indicat deja, de mai multe ori, în ultimii 
ani, că vei fi apărat — şi păstrat pentru mai tîrziu...). 


CORESPONDENŢĂ MIRCEA ELIADE - IOAN PETRU CULIANU 71 


Îți urăm amîndoi multă sănătate şi noroc. 
Cu veche prietenie, 


al D-tale[,] 
Mircea Eliade 


NOTE 


1. Hirtie albă simplă (fără antet), plic de asemenea simplu. Ştampila 
poştei Paris, 19 septembrie 1975, adresa expeditorului din Paris, 
destinatar Monsieur I.P. Culianu, v. Necchi... etc. 

2. Proiectul unei şederi în India după susţinerea tezei de la Milano, 
ca docent la Hyderabad, unde era invitat, a fost abandonat de 
Culianu, deşi îl atrăgea enorm. La 7 septembrie 1975, el nota în 
Jurnal: „Aş fi foarte bucuros să merg în India: mă simt bine în 
redutabila proximitate a necunoscutului, a oboselii, a dispariţiei 
fără nici un «sistem de referinţă». Adică nu mă simt bine, ci mă 
atrage : reprezintă sfera în care eu exist plenar, deşi i-aş prefera 
oricînd liniştea...”. 


16! 
10 Nov. 1975 


Dragă Culianu, 


Cele mai sincere felicitări pentru Summa cum laude?! Am 
primit telegrama în ziua cînd mă lecuisem de urmările unui 
flegmon (îl operase cu o săptămînă mai înainte un doctor român, 
aflat în trecere la Chicago...). De bucuria succesului D-tale se 
leagă şi bucuria de a putea înghiți şi altceva decît lichide... 

Azi dimineaţă am primit scrisoarea din 31 Oct. Ca de obicei, 
bogată în amănunte, pentru mine, stenice şi reconfortante : să 
asist, chiar din depărtare, la un şantier multiform şi febril, aşa 
cum îţi stă bine D-tale (şi cum trebuie să fie şantierul oricărui 
expatriat responsabil, mai ales român! ). Mă bucur de tot ce faci 
şi ai de gînd să faci în anul care vine. Mă bucur, de asemenea, 
că vei termina cartea despre mine ; cine ştie dacă va mai putea 
apărea după 1977-78! Ţine-mă la curent şi cu planurile privi- 
toare la monografia istoric-rel[igioasă], a cărei primă versiune 
am citit-o la Chicago. Îndată ce e definitiv pusă la punct, scriu 
prefața - şi o prezentăm unui editor parizian. Cred că şi romanul 
are şanse să fie publicat. Leonid Mămăligă îmi spunea că e 
dispus să tipărească „texte semnificative” în colecţia lui, Caierele 
Inorogului. 

Despre mine : flegmonul m-a ţinut inactiv în casă, o săptămînă ; 
am amânat deci primele două „public Lectures” (Sham/anism] & 
Hallucinogenes) ; dar am putut corecta şpaltele [sic ! ] volumului] 
de la Payot şi Chicago U. Press (o nouă colecţie de eseuri). N-am 

avut încă timp să parcurg dosarele Dicţionarului. Te vom sărbători, 
cu Marghescu şi şampanie. Christine! îţi trimite salutări priete- 
peşti. Vorbim mereu de D-ta!... Cu prietenie, al D-tale[,] 


Mircea Eliade 


NOTE 


1. Hîrtie cu antetul HISTORY OF RELIGIONS... etc., plic-tip. 
Ştampila poştei Chicago, 6 noiembrie 1975, destinatar Dr. 
I.P. Culianu, Via L. Necchi... etc. 

2. Pe 5 noiembrie 1975, Culianu îşi susţine la Universitatea Catolică 
din Milano teza de licenţă cu titlul Gnosticismo e pensiero 
contemporaneo : Hans Jonas, sub îndrumarea profesorului Ugo 
Bianchi, autoritate în domeniul cercetării gnosticismului. Această 
teză îi conferă în Italia titlul de Dottore in lettere, în disciplina 
istoria religiilor. Teza stă la baza volumului despre gnosticism în 
viziunea (dramatic colorată existențialist) a filozofului Hans Jonas, 
publicat la LErma di Bretschneider (Roma), în 1985. După 
susţinerea tezei, i se oferă un contract la aceeaşi universitate, la 
Milano, cu posibilitatea de a preda de asemenea la Roma. 


17! 
30 Dec. 1975 


Dragă Culianu, 


Îţi urăm amîndoi, şi din toată inima, un An Nou fericit şi 
spornic ! 

Rîndurile acestea sînt cele dintîi pe care le scriu din 19 Dec., 
de cînd o gripă intestinală m-a redus la condiția de larvă. Am 
pierdut aproape toată vacanţa, bolind şi dormind ! ... Şi încă nu 
mi-am venit în fire... 

Mi-ar fi plăcut să stăm de vorbă despre Incognito... Dacă voi 
găsi un exemplar dactilografiat al ultimei nuvele (scrise astă-vară), 
Pelerina, ţi-l voi trimite. 

Dacă ai vreo carte interesantă de recenzat, sau dacă vrei s-o 
obţii, scrie-ne. Am vrea să-ţi publicăm recenzii”, în aşteptarea 
articolului (pe care nu trebuie să-l amîni prea mult! ). 

Trimite-mi, te rog, curriculum vitae, în mai multe exemplare 
(dacă ai la îndemînă ; dacă nu, le vom multiplica aici). 

Pe la mijlocul lui Februarie vom fi, pentru vreo zece zile, la 
Paris. 

Încă o dată, îţi urăm tot binele şi toate bunătăţile, şi te 
îmbrăţişăm[, ] 


Mircea şi Christinel Eliade 


P.S. Pe la 5-6 Jan., trimite romanul (versiunea românească) lui 
L. Mămăligă, 4 rue du G-ral H. Berthier, Neuilly sur Seine. 

NOTE 


1. Hârtie cu antetul HISTORY OF RELIGIONS... etc., plic-tip. 
Ştampila poştei Chicago, 30 decembrie 1975, destinatar Dr. 
I.P. Culianu, via Necchi... etc. 

2. Eliade îi cere să scrie pentru History of Religions, revista pe care 


o întemeiase la Chicago în 1960, împreună cu Joseph M. Kitagawa 
şi cu Charles H. Long. 


18! 
6 Feb. 1976 


Dragă Culianu, 


Iartă-mă că răspund atît de tirziu! O serie de „eveni- 
mente-surpriză” mi-au dat peste cap toate programele... Miine 
zburăm - prin New York - la Paris. Sorbona mi-a făcut onoarea 
de a-mi decerna un doctorat h.c. (în ziua de 14 Feb.), şi vom sta 
vreo zece-douăsprezece zile. Dacă poţi veni, ar fi admirabil ! 
Mămăligă mi-a scris că aşteaptă ms-ul romanului. 

Am dat la „revizia stilistică” curriculum vitae şi am scos 
zece câpii. Una [i-]am trimis-o lui Chuck Long?, ca să-mi suge- 
reze la ce Universităţi să mă adresez. La întoarcere, voi 
multiplica o parte din materialul documentar pe care mi l-ai 
“trimis, ca să am la îndemiînă „dosarul”, cînd va fi nevoie. 

Primii cititori ai articolului „Experiences of Ecstasy” n-au fost 
prea entuziasmați. Punctul lor de vedere: prezinţi, cum spun, 
numai status quaestionis ; aşteaptă interpretarea pe care o anunţi 
la sfîrşitul articolului. La întoarcere, ne vom întîlni, „editorii”, 
şi vom decide. În orice caz, voi da articolul la „revizie stilistică”, 
şi vom vedea unde va apărea. 

Ce te rugăm, Christine] şi cu mine, este să nu-ţi pierzi firea 
(sau „nervii”...) din cauza evenimentelor. Tragedia nu este pentru 
anul acesta. Şi într-un an, se vor întîmpla multe. Profită cît poţi 
de „timpul liber”; o dată intrat în cercul infernal al vieţii 
universitare americane, nu vei mai regăsi „timpul liber” decît în 
vacanţa de vară. 

Îţi urez curaj şi multă sănătate. Cu prietenie şi încredere, al 
D-tale[,] 
Mircea Eliade 


NOTE 


1. Hiîrtie cu antetul HISTORY OF RELIGIONS... etc., plic-tip. 
Ştampila poştei Chicago, data neclară ; ştampila poştei cps 
13 februarie 1976, destinatar Dr. Ioan P. Culianu, Via Necchi.. 

2. Charles H. Long. 


19! 
31 Martie 1976 


Dragă Culianu, 


lartă-mă că n-am răspuns la celelalte scrisori. Credeam că 
erai la Paris, cu Mircea] M[arghescu]. Răspund însă pe loc 
scrisorii D-tale din 22 Martie. Singurul sfat pe care ţi-l pot da 
este să hotărăşti după cum te îndeamnă inima. (Cum spunea 
Jung : urmează întotdeauna ce-ţi indică „intuiţia”). Fiecare pro- 
gram are avantagiile şi dezavantagiile lui: la Roma? ai trăi mai 
bine, ai fi mai aproape de Tucci, Brelich etc., şi ai avea un post 
universitar superior - dar... sînt toate celelalte, pe care mi le-ai 
înşirat. Nu cred că ai pierde prea mult timp predînd limba şi 
literatura română. În curriculum, vei spune că te-ai ocupat mai 
ales cu folclorul şi cultura populară românească etc. Dar, încă o 
dată, alege după „inspiraţia” D-tale. În orice caz, poţi accepta 
postul pentru un an. Aici, eu am speranţe - dar dacă Charles 
Long va găsi ceva disponibil, nu va fi înainte de toamna 1977. 
Pînă acum, nu mi-a dat nici un răspuns - sînt sigur că se consultă 
şi caută. Mi se pare de neconceput ca după „raportul confi- 
denţial” pe care i l-am făcut despre D-ta, să nu se zbată să te 
aducă în USA. N-am scris, niciodată, despre un tînăr savant aşa 
cum am scris despre D-ta. Nu se poate să nu reuşim! 

Completarea (la Stat. quaest.) pe care mi-ai trimis-o este 
foarte utilă. Voi vedea unde e mai nimerit să publici articolul. Îţi 
voi trimite un volumaş apărut la Chicago UP. 

Îţi urez multă sănătate şi mult curaj. Al D-tale cu veche 
prietenie[,] 


Mircea Eliade 


NOTE 


1. Hîrtie cu antetul HISTORY OF RELIGIONS... etc., plic-tip. 
Ştampila poştei Chicago, 31 martie 1976, destinatar Dr. loan P. 
Culianu, Via Necchi... etc. 

2. V. supra, p. 70, n. 2. Culianu îi cerea sfatul lui Eliade în privinţa 
alegerii între Milano-Roma şi postul de românistică din Olanda. 


20! 
16 Aprilie 1976 
Dragă Culianu, 


Nu prea ştiu la ce să răspund mai întîi !... Eu, în orice caz, 
am scris la Santa Barbara, trimiţind şi curriculum vitae. Aştept 
răspunsul, ca să văd despre ce este vorba. Chuck Long, probabil 
supărat că am contramandat venirea pentru o lună (în Oct.), 
tace ; dar îl voi căuta la telefon. 

Dacă Olanda? e sigură, acceptă. Vei putea pleca(” mai târziu, 
îndată ce vei primi o propunere mai interesantă. (În locul D-tale, 
eu aş fi ales India, cu toate riscurile de a fi izgonit într-o zi...). 
Important e să nu te laşi terorizat de „momentul istoric” — şi 
să-ţi continui lucrul. Am impresia că „atmosfera” italiană ţi-a 
ajuns insuportabilă. Deci, dacă vezi că nu ai încotro, trebuie s-o 
părăseşti - Olanda, India sau ce-o mai fi (mai tîrziu). 

Vei primi, de la Payot, Histoire P. I-am trimis cartea (adică, 
i-o trimite Payot) şi lui Bianchi. Cred că am indicat adresa cea 
bună (Via Todara 2, Bologna). 

Iartă-mi scrisul - şi grafia! Am avut iar plictiseli gastro-he- 
patice, şi abia îmi revin. 

Christos a înviat! 


Al D-tale cu prietenie, 
Mircea Eliade 


(*) Adică, vei putea renunţa la postul de „românist”. 

NOTE 


1. Hîrtie cu antetul HISTORY OF RELIGIONS... etc., plic-tip. 
Ştampila poştei Chicago, data neclară. Destinatar Dr. Ioan P. 
Culianu, Via Necchi... etc. 

2, Printr-un concurs fericit de împrejurări, graţie profesorului Marin 
Mincu, care preda româna la Torino şi Milano, şi profesorului 
Willem Noomen de la Universitatea din Groningen, Culianu avea 
de la începutul lui 1976 şi perspectiva numirii la această univer- 
sitate - care s-a realizat şi pe care a şi preferat-o finalmente, deşi 
părăsirea Italiei a însemnat să renunţe pentru o perioadă la a 
preda istoria religiilor. Italia dominată de o stingă culturală 
dogmatică şi ameninţată de venirea la putere a partidului comu- . 
nist chiar la alegerile din toamna 1976 îi devenise lui Culianu 
imposibil de suportat. După cum spunea prietenul său Romanato, ` 
Culianu „a trebuit să descopere (şi a fost, fără îndoială, o des- 
coperire amară, dureroasă) că lucrurile de care fugise părăsind 
România nu lipseau deloc din (...) mediul în care ajunsese” 
(v. Gianpaolo Romanato, studiul citat). 

3. Primul volum din Histoire des croyances et des idées religieuses. 
De l’âge de la pierre aux mystères d'Eleusis apare în 1976 la 
Payot. 


2! 
1 Iunie 1976 


Dragă Culianu, 


Mulţumiri pentru scrisori şi pentru toate veştile bune pe care 
mi le comunici. (Pe cele rele, le uit...). Am citit cu interes 
articolul din Verifiche? ; are un singur cusur: se termină prea 
abrupt. Ai fi putut continua şi adînci concluziile... Dar despre 
toate astea vom sta de vorbă la Paris, unde sosim cîteva zile 
înaintea D-tale (pe la 20 Iunie). 

Panikar mi-a scris că a trimis „dosarul” (comunicat de mine) 
la Fordham University. Nathan Scott încearcă să-ţi obţină un 
post la Charlottenville (unde a decis să se mute - deocamdată, 
pentru cîţiva ani). De la Chuck Long, încă nimic precis. Dar şi 
el încearcă. 

Toate astea, ca să ştii că n-am stat cu mîinile în sîn! (Am fost 
furios aflînd, zilele trecute, că o Universitate a angajat un black, 
pentru că e specialist în... Vodoo! L-a angajat ca assistent prof. 
HR!...). 

O rugăminte: îmi poţi procura o fotocopie după articolul 
meu „La concezione della libertă nella filosofia indiana”, apărut 
în Asiatica (revista pe care o edita Inst. Oriental al lui Tucci), 
1938 ? Îţi mulţumesc de pe acum. Dacă poţi, mi-l aduci la Paris. 

Cu cele mai bune urări (şi încurajări ! ) din partea noastră, al 
D-tale sincer[,] 


Mircea Eliade 

NOTE 


1. Hîrtie cu antetul HISTORY OF RELIGIONS... etc., plic-tip. 
Ştampila poştei Chicago, data neclară. Destinatar Dr. Ioan P. 
Culianu, Via Necchi... etc. 

2. Este vorba despre studiul lui I.P. Culianu, „La religione come 
strumento del potere e mezzo di liberazione”, în Verifiche, 4, 
1975, pp. 236-255. Paginile din Verifiche vor constitui punctul 
de plecare în redactarea eseului „Religione e accrescimento del 
potere”, inclus în volumul semnat împreună cu G. Romanato şi 
M.G. Lombardo, Religione e potere, Torino, Marietti, 1981 
(v. şi trad. rom., Religie şi putere, Bucureşti, Nemira, 1996). 


22) 
Paris, 15 Oct. 1976 


Dragă Culianu, 


Îți mulţumesc pentru scrisori şi, mai ales, pentru frunza din 
nucul D-tale pe care ai trimis-o. Sibylle, emoţionată, a aşezat-o 
alături de Evanghelii, pe măsuţa ei de noapte... (Inutil să-ţi mai 
spun că durerile persistă, chiar cu noul tratament chimic pe care 
l-a început acum două săptămîni). 

L-am cunoscut bine pe Raphael Girard. A venit să mă vadă la 
Hôtel de Suède în vara 1950, cînd mi-a adus cele cinci volume 
din Los Churtis ante el problema Maya. Era entuziasmat de 
Traité şi Le Mythe de L'et/ernel] ret[our] (din care s-a inspirat 
prea mult în reconstituirea „istoricităţii”, atunci cînd a scris El 
Popolo-Vuh, fuentes históricas). R.G. era un om de afaceri 
elveţian, stabilit - pe atunci - de vreo 30 de ani în Guatemala. 
Devenise „americanist” fără voia lui, dar subiectul îl pasiona şi 
ştia o sumă de lucruri. Din păcate, a rămas pînă la sfîrşitul vieţii 
un diletant. Deşi a „văzut” mai bine şi mai profund ca mulţi 
specialişti, numai W. Schimdt îl aprecia (cf. lungul articol, 
elogios, pe care i l-a dedicat, în Anthropos, la apariţia cărţii 
Popol-Vuh, fuentes). L-am întrebat odată pe Jul Tax ce-i repro- 
şează : „Amestecă lucrurile. Nu ştii niciodată ce e adevărat şi ce 
pune de la el...”, mi-a răspuns. Nici în USA[,] nici în Mezo- şi 
Sud-America, nu prea e luat în serios. (Dar asta nu înseamnă că 
e lipsit de valoare. Eu l-am utilizat, mai ales Los Churtis - în 
cursul despre religiile sud- şi mezo-americane. Dacă voi ajunge 

vreodată să închei „South-American High Gods”, III-IV, vei 
vedea că îl citez destul de des). 

Mi-am amînat plecarea pentru începutul lui Nov. În sfîrşit, am 
reuşit să închei revizia For/gerons] & Alch/chimistes] ; corectări, 
adaosuri (vreo 20 pag. dact.) şi bibl. pusă la punct. Mă întreb 
însă dacă, la vîrsta mea, merită să pierd 15 zile ca să pregătesc 
ediţia a Il-a a unei cărţi concepute în tinereţe... 

Sper[,] totuşi, că te voi vedea la Paris, în drum spre Groningen. 
Curaj, sănătate şi toată prietenia ! 


Mircea Eliade 


P.S. Chiar acum am primit, şi citit cu interes, recenzia din Aevum. 
Mulţumiri ! Uitasem să-ţi trimit salutările şi urările de bine de la 
Christinel. 


M.E. 


PPS. Mă interesează articolul despre Popol-Vuh, aşa cum mă intere- 
sează orice text al D-tale. Dar nu cred că te-ar servi publicarea lui 
înainte de apariția studiilor despre gnosticism, religiile indiene şi 
metodologie. Nu trebuie să sperii „specialiştii” înainte de a te 
cunoaşte, adică înainte de a te afirma într-o „arie de cercetări” 
precisă. 

Evident, dacă problema te „obsedează”, scrie articolul şi publică-l 
în vreo revistă din Italia. Va folosi la bibliografie. Dar în USA 
ar fi bine să te impui, de la început, prin ceea ce eşti mai tare! 


$ M.E. 


NOTE 


l. Plic alb, simplu, hîrtie la fel. Ştampila poştei Paris, 15 octombrie 
1976. Destinatar Prof. I.P. Culianu, Università Cattolica del 

S. Cuore, Dipt. di Scienze religiose, 20123 Milano, Largo A. 
Gemelli, 1, Italie. 


. Poate fi vorba despre recenzia la Mircea Eliade, Religions 


australiennes, semnată de Culianu în Aevum. Rassegna di 
Scienze Storiche, Linguistiche e Filologiche (Milano), 48/1974, 
pp. 592-593, sau de aceea la Mircea Eliade, La nostalgia delle 
origini, id., 49/1975, pp. 207-208. 


23! 
Paris, 5 Jan. 1977 


Dragă Culianu, 


Mulţumiri pentru scrisoarea din 28 Dec. — şi pentru cele pe 
care le voi găsi la Chicago în zece zile ! 


Răspund telegrafic la întrebări : 


1) „Discursul” de la Acad. Belg. s-a amînat pentru 19 Feb. ; 

2) Plecăm la 14 Jan. la Chicago, Christinel se reîntoarce pe 
la 25-26 Jan., iar eu la 10 Feb.; 

3) Brill va publica teza lui Douglas Allen?, dar nu se ştie cînd. 

4) Între 6 Nov. şi 22 Dec. am scris un recif de 125 pagini 
dactilo, pe care ţi-l voi trimite, împreună cu cele două nuvele 
(Pelerina şi Les Trois Grâces) de la Chicago. A trebuit să scriu 
această cărţulie ca să mă apăr - şi să o apăr şi pe Christinel — de 
deznădejdea provocată de agravarea situaţiei lui Sibylle. (Chi- 
mio-therapia, extenuantă şi dureroasă, încă nu-şi arată roadele. 
Trebuie să mai aşteptăm trei luni)... Deşi, cum ai să vezi, nici 
„Subiectul”, nici „scriitura” nu au nimic de a face cu expe- 
rienţa noastră din ultimele patru luni... Mămăligă şi Paruit vor 
Citi Les Trois Grâces la 8 Jan. Nu ştiu cu ce rezultat. Cine 
rezistă la 1 14 ceas de lectură ? 


Ne bucurăm că ai acum „o casă” şi eşti mai liniştit. Îţi urăm 
amîndoi un An Nou fericit şi fecund! Cu veche prietenie, al 
D-tale[,] 


Mircea Eliade 


88 DIALOGURI ÎNTRERUPTE 


i NOTE 


1. Hîrtie simplă, fără antet, plic alb, simplu, fără nici o ştampilă. 
Destinatar Prof. loan Culianu, Instituut voor Romaanse Talen 
der Rijksuniversiteit, Grote Kruisstraat 2°, Groningen, Pays-Bas. 
Expeditor M. Eliade, 4 Place Ch. Dullin, 75018 Paris. 

2. Cercetătorul american Douglas Allen susținuse o teză de doctorat 
despre Mircea Eliade în 1971, la Vanderbilt University. Teza va 
fi publicată în 1978, cu titlul Structure and Creativity in Religion : 
Hermeneutics in Mircea Eliade's Phenomenology and New 
Directions, nu la E.J. Brill (Leiden), ci la Mouton Publishers (La 
Haye, Paris, New York). 

3. Este vorba despre Tinerețe fără de tinerețe (în franceză Le temps 
d'un centenaire), datată „noiembrie-decembrie 1976”, care poartă 
dedicaţia „Pentru Sybille”. 


24! 
Paris, 10 Jan. 977 


Dragă Culianu, 


Citind Cronotassťľ, găsesc cîteva inadvertenţe. 

1930, 1. 1: guerra civile = campania de desobedienţă civilă. 

1940: 1. 3 „dopo la morte...”. Greşit. N[ae] I[onescu] a murit 
la 15 Martie 1940. Al. Rosetti îmi „aranjează” (C.C. Giurescu era 
ministrul Culturii) postul de consilier cultural la Londra, unde 
plec la 10 Aprilie 1940. Transferat la Lisboa, 10 Februarie 1941 
(chiar în ziua cînd Anglia rupe relaţiile diplomatice cu România, 
din cauza prezenţei masive a trupelor germane). 

1942: în August, după o lungă audienţă la Salazar, plec 
pentru zece zile la Buc. Aş putea spune că aveam un „mesaj” 
pentru Generalul Antonescu. Pe „foarte departe”, Salazar îi 
spunea asta: forţa D-tale e armata; atunci de ce-o distrugi la 
Cotul Donului şi în Caucaz ? În locul D-tale, eu aş păstra cît mai 
multe divizii acasă, pentru mai tîrziu... Salazar „a înţeles că am 
înţeles mesajul” cînd a aflat că, a doua zi după audienţă, luasem 
avionul pentru Bucureşti. Evident, Gestapoul şi Serv. Secret 
român m-au luat în primire de la aeroport. În audiența la Ică, 
am făcut imprudenţa că i-am transmis „mesajul” pentru General. 
Aşa că, n-am mai ajuns să-l văd pe „Conducător”. (De altfel, 
cinstit cum era, n-ar fi urmat sfatul lui S. şi ar fi continuat să 
Participe cu entuziasm la campania din Rusia. În acea vară, 
Probabil că încă credea în victoria Germaniei). 

Nu cred că e necesar de a aminti că n[u lj-am putut vedea pe 
Mihail Sebastian. (Nu l-am [sic ! ] văzut nici pe Maniu“, Brătianu 
etc.). 

1946-48... „ma non riesce...” De fapt, Puech şi Dumézil mi-au 
propus integrarea, dacă făceam cererea de naţionalitate franceză. 
Aşa că, e mai bine să suprimi fraza. 

Mulţumiri - şi multă sănătate. Cu veche prietenie, al D-tale[,] 


Mircea Eliade 


NOTE 


1. Hîrtie simplă, fără antet - trei pagini dintr-un carnet; plic alb, 
simplu. Ştampila poştei 70 ianuarie 1977. Destinatar Prof. Ion 
Culianu, Instituut... etc. 

2. Culianu punea la punct anumite capitole din cartea sa despre 
Eliade, iar profesorul intervine cu atenţie şi generozitate, ca 
întotdeauna, pentru a-i corija micile „inadvertenţe”. Numai că 
aici, după cum se va vedea mai ales din paragraful următor, se 
plonjează dintr-o dată - pentru prima oară în această corespon- 
denţă - în ceea ce s-ar putea numi perioada „arzătoare” a lui 
Eliade, iar terenul devine brusc delicat şi alunecos, ceea ce Culianu 
nu avea cum să bănuiască atunci. Eliade a fost într-adevăr salvat 
in extremis — Al. Rosetti şi alţii, cu suficientă influenţă în cercurile 
puterii, au făcut tot ce-a fost cu putinţă pentru a-i pune la adăpost 

1E pe cîțiva intelectuali de valoare, implicați într-un fel sau altul în 
degringolada legionară, de valul represaliilor reînnoite şi intensi- 
ficate, începînd din primăvara anului 1938, împotriva Mişcării. 

3. Tot acest paragraf este cuprins într-o acoladă trasată cu cerneală 
roşie, cu care este făcută şi o însemnare pe marginea hîrtiei : „Astea 
ţi le spun D-tale ; nu trebuie să faci vreo aluzie”. De multă vreme, 
Eliade îşi redacta, în paralel cu lucrările ştiinţifice şi cu cele de 
ficţiune, scrierile autobiografice, desfăşurînd o uriaşă operaţiune 
„de imagine”. Amintiri I. Mansarda apare în româneşte la Madrid 
(Colecţia „Destin”) în 1966, Fragments d'un journal I. 1945-1969 
în traducere franceză în 1973 (Gallimard). În 1977, la data 

redactării acestei scrisori, paginile ce vor acoperi perioada 
1907-1937 într-un singur volum erau în curs de traducere ; ele 
vor apărea în 1980 (Mémoire I. Les promesses de l’ équinoxe. 
1907-1937, Gallimard, 1980). Acestea fuseseră uşor de produs, 
nu-i ceruseră autorului vreo atenţie specială. Cu totul alta se va 
dovedi situaţia perioadei cuprinse aproximativ între 1937 şi 1945, 
cu deosebire cea dintre 1937 şi 1940. Erau aici episoade care 
trebuiau prezentate cu multă grijă - şi finalmente profesorul nu 
avea să publice cît timp a trăit povestea acelor ani ai vieţii lui ; 
ea va apărea postum: Mémoire II. Les moissons du solstice. 
1937-1960 (Gallimard, 1988). În paralel cu existenţa sa „diurnă”, 
social-profesională, Eliade a fost chinuit, putem presupune, poate 
terorizat chiar, de gîndul că trebuia să ascundă, faţă de o anumită 
parte a publicului şi a confraţilor săi, taina — devenită din ce în 
ce mai transparentă - a apropierii sale de o mişcare de dreapta 
dinainte de război, mişcare pe care tragediile care urmaseră o 
făcuseră să fie condamnată în bloc şi fără recurs la nuanţe. Felul 
în care avea să pună în pagină evenimentele anilor 1937-1940 era 
decisiv pentru reputaţia sa şi este sigur că Eliade a revenit în 
multe rînduri asupra redactării, după consumarea episodului 
Toladot din 1972-1973 (incluzînd şi schimbul epistolar cu Gershom 
Scholem, din aceeaşi perioadă - două scrisori ale lui Scholem şi o 
scrisoare a lui Eliade pot fi acum citite în Mircea Eliade, Europa, 
Asia, America... Corespondenţă, volumul III, R-Z, Bucureşti, 
Humanitas, pp. 122-141); căci într-o primă formă redactarea era 
gata, se pare, încă din 1968 (v. scrisoarea către Dumitru Micu din 
21 februarie 1968, în Mircea Eliade, Europa, Asia, America..., 
vol. II, op. cit., p. 245, în care spune: „Volumele II şi III din 
Amintiri sînt scrise ducînd povestirea pînă la plecarea la Londra, 
în martie 1940...” ; aceeaşi afirmaţie este repetată în mai multe 
locuri - în epistole către Radu Gyr sau Mircea Handoca în 1969, 
către Adrian Păunescu în 1970 sau Mac Linscott Ricketts în 1971, 
în Jurnal, vol. II, la 10 martie 1973 ; în 1980 însă îi scria lui Ionel 
Jianu: „N-am încheiat Autobiografia...” — v. Jurnal, vol. Il, ed. 
cit., p. 69 -, iar în anii următori îşi informa deseori cores- 
pondenţii sau nota în Jurnal că revedea textul în chestiune). 
Poate din neatenţie, pasajul scos în evidenţă în această scrisoare 

conţine şi el, coroborat cel puţin cu Jurnalul portughez şi cu 
versiunea finală, publicată, a autobiografiei, cîteva „inadvertenţe” 
şi neclarităţi: de exemplu, călătoria lui Eliade în România din 
iulie 1942 fusese hotărită încă de la sfîrşitul lui mai, determinată 
de propunerea venită din ţară de a se discuta posibilitatea unei 
catedre pentru el la Universitatea din Bucureşti ; călătoria trebuie 
pusă însă în legătură şi cu dorinţa mareşalului Antonescu de a 
relua tratativele cu intelectualii apropiaţi de vechea Gardă - 
respectiv cu speranţele puse de unii dintre legionari în eventualele 
tratative care, se ştia, se duceau (s-ar fi dus) prin Mihai Antonescu 
(la întoarcerea lui Eliade de la întrevederea cu Ică Antonescu, în 
strada Palade îl aşteptau „mulţi prieteni”, ce au fost dezamăgiţi 
de felul în care se desfăşurase audiența ; speraseră „că Ică avea 
să încerce o înţelegere cu Legiunea”, prin Eliade - v. Mircea 
Eliade, Diario portugués, op. cit., p. 41). Data plecării fusese 
fixată tot din mai, independent de audiența la Salazar (în plin 
război, biletele de avion nu se cumpărau de pe o zi pe alta...); 
Eliade luase avionul Lisabona-Berlin, petrecuse două zile acolo, 
apoi ajunsese la Bucureşti cu trenul (iar la Bucureşti, de altfel, a 
stat cel puţin o lună de zile — cf. Florin Ţurcanu, Mircea Eliade. 
Le prisonnier de l'histoire, Paris, Editions de la Decouverte, 
2003, p. 325) ş.a.m.d. Evident, toate acestea sînt mărunţişuri, 
numai că omisiunile sau retuşurile uşoare aduse întîmplărilor 
converg spre a-l îndepărta pe tînărul cercetător de realitatea 
acelei perioade din biografia profesorului. Versiunea finalmente 
produsă public a călătoriei din 1942 a fost ţesută începînd din 
1972 (v. scrisoarea către Gershom Scholem din 3 iulie 1942, în 
ed. cit. a corespondenţei, pp. 122-127, în special p. 125), iar 
varianta din această scrisoare către Culianu este una intermediară, 
mai bine pusă la punct decît cea din scrisoarea către savantul de 
la Ierusalim (care, după cum se ştie acum, l-a aşteptat în van pe 
Eliade în vara lui 1973 pentru o discuţie clarificatoare...). 


. Sugerînd că ar fi avut oarecare tangenţă cu „«deschiderile» pentru 


un armistițiu” care „aveau loc, sau se pregăteau, la Lisabona, 
Stockholm şi Ankara”, Eliade menţionase şi în scrisoarea către 
Gershom Scholem din 3 iulie 1972 că îi ceruse o audienţă lui 
Iuliu Maniu, dar că, urmărit de poliţia secretă, se văzuse nevoit 
să facă ocoluri, întîrziase şi nu-l mai găsise acasă pe Maniu... 


25! 
Chicago, 13 Feb. 1977 
Dragă Culianu, 


Miine la 2:00 zbor spre Paris. La 19 Feb. trebuie să-mi ţin 
„Discursul de Recepție” la Acad. Belg. (Cît timp am pierdut! 
Nu sînt bun la asemenea treburi...). 

Ultima D-tale scrisoare e plină de „semne”. Cine va îndrăzni 
să le descifreze ? Prezenţa simbolică a „tovarăşei” e cît se poate 
de „semnificativă”... Aşa că, te pomeneşti că te vedem „însoţit” ! 
În orice caz, lasă-te condus de inspiraţie - nu judeca la rece! 

Am făcut fotocopii după bibliografia critică, dar sînt la Tâcu. 
Voi căuta şi ţi le voi trimite. 

Sper, pe curînd! (Eu voi rămîne la Paris pînă pe la 10-12 
Martie). 

Cu prietenie[,] 


Al D-tale[,] 
Mircea Eliade 


NOTĂ - 


1. Hîrtie cu antetul HISTORY OF RELIGIONS... etc., plic-tip. 
Ştampila poştei Chicago, 14 februarie 1976 [sic ! ]. Destina- 
tar Prof. loan Culianu, Rijksuniversiteit, Groningen, Grote 
Kruisstraat Z, Holland (adăugat de o mînă străină: Romaans 
Instituut). 


26! 
Paris, 7 Martie 977 


Dragă Culianu, 


Treburi şi plictiseli fără număr (inevitabila răceală, texte inutile 
de terminat, „expediţia” la Bruxelles etc.) m-au împiedecat să 
răspund scrisorilor D-tale din 8 şi 25 Februarie. Încerc s-o fac 
acum, prea tîrziu, căci între timp a avut loc acea catastrofă, 
cutremurul de pămînt care, cum spune Cioran, „într-un minut, a 
ruinat România...” (El spune : „a distrus”, dar asta n-o pot crede). 
Nu mai am chef de nimic. Este deprimant să constaţi, de 30 de ani 
încoace, cum ne urmăreşte nenorocul. Şi această nouă tragedie 
(ca şi inundaţiile de acum cîţiva ani) verifică, spectacular, norocul 
lui Ceauşescu: a scăpat de încurcăturile pe care i le provocase 
[sic!] Goma şi ceilalţi „contestatari” ; şi, mai ales, a găsit 
justificarea haosului, sărăciei şi teroarei pe cel puţin cinci ani de 
aici înainte... 

Mă bucur că ai să închei curînd cartea despre mine. Din cît 
am citit (pp. 1-56, 102-08), mi se pare bine echilibrată, utilă 
pentru nespecialişti şi pasionantă pentru „specialişti”, pentru că 
aduci atîtea informaţii în legătură cu „începuturile”. Vom mai 
sta de vorbă după ce voi citi restul. Eliberat de această trudă, 
sper că te vei concentra asupra unuia din proiectele începute. 
Cît am fost la Chicago (17 Jan.-15 Feb.), n-am primit nimic de 
la Fordham University. Sper să am veşti cînd mă voi întoarce 
(început de Aprilie). Bine, cel puţin, că ai un contract care îţi 
îngăduie să trăieşti omeneşte (Şi, sper, să faci economii ! ). Trecerea 


CORESPONDENŢĂ MIRCEA ELIADE - IOAN PETRU CULIANU 95 


de la 2 500 $ la 13 000 - mi se pare „simbolică” : între 1950 şi 
1956, aveam şi eu o bursă Bollingen de 2 400 $ - apoi, deodată, 
în toamna 1956, Chicago U. mi-a oferit 12 000 $. Curind după 
aceea n-am mai avut problema zilei de miine. 

Caietul Herne va apărea, probabil, pe la 15 Oct. Întîrzierea 
se datoreşte, între altele, şi faptului că nu pregătisem anumite 
texte şi bibliografia. (Îţi voi trimite săptămîna aceasta paginile 
referitoare la biobibliografia critică). 

În afară de asta, tot veşti proaste: Sibylle e la spitalul lui 
Israel (marele cancerolog), dar pînă acum speranţele sînt minime ; 
Payot e nervos pentru că cinci capitole din Histoire II sînt culese, 
şi nu i-am dat restul (pentru simplul motiv că, departe de manu- 
scrisele, notele şi bibliotecile din Chicago, n-am putut pune la 
punct decît două capitole din opt...). Cartea nu va putea apărea 
înainte de Januarie-Feb. 1978. Toate planurile au fost răsturnate - 
dar mă încăpăţînez să-mi păstrez optimismul. 

Mulţumiri foarte sincere pentru paginile din Limite?, care 
l-au entuziasmat pe Ierunca. 

De la Chicago îţi voi trimite o novella scrisă în Nov.-Dec. 

Te îmbrăţişează cu veche prietenie, al D-tale[,] 


Mircea Eliade 


NOTE 


1. Hîrtie albă, simplă, plic la fel. Ştampila poştei 7 martie 1977. 
Destinatar Prof. Dr. I.P. Culianu, Instituut... etc. 

2. Este vorba despre articolul intitulat Exil, apărut în revista pariziană 
de limbă română Limite, nr. 19/1975, p. 13 (republicat în Ioan 
Petru Culianu, Păcatul împotriva spiritului. Scrieri politice, 
Bucureşti, Nemira, 1999, pp. 9-12). 


27! 
3 Mai 1977 


Dragă loan Culianu, 


Nu-ţi mai cer iertare pentru întîrzierea cu care răspund 
ultimelor scrisori !... Am găsit aici restul dactiloscriptului?, pe 
care l-am aşteptat zadarnic la Paris. L-am răsfoit pe loc, dar de 
abia aseară l-am citit („cu atenţie” !), de la prima la ultima 
pagină. Mi-a plăcut, te felicit, şi îţi sînt recunoscător ! Cel puţin 
în Italia, voi fi mai puţin răstălmăcit ca pînă acum. (Sper să 
apară şi în engleză sau franceză). Mi-a plăcut, întîi şi-ntii, pentru 
CĂ, deşi te ştiu „eliadian”, n-ai căzut în păcatul hagiografiei (aşa 
cum am făcut eu, în Introducerea la ediţia Hasdeu, în 1936). 
M-au interesat îndeosebi consideraţiile despre Istorie (pp. 68 
sq., 99 sq.), pe care trebuie să le meditez mai pe îndelete într-o 
zi (ca şi critica noţiunii de „arhetip”, termen impropriu pentru 
ce voiam eu să indic: model exemplar). Excelentă interpretarea 
„irecognoscibilităţii miracolului” (pp. 74 sq.). Sînt încîntat că 
ai subliniat importanţa morfologiei lui Goethe (pp. 87 sq.). Pe 
Propp l-am descoperit mai tîrziu, dar cu obsesiile morfologice 
şi alchimice ale lui Goethe eram familiar din liceu. (Tot în liceu, 
după ce am citit Originea speciilor, în franţuzeşte, şi o biografie 
a lui Linnaeus — mi-am spus că Darwin n-ar fi putut „vedea” istoria 
speciilor dacă n-ar fi existat morfologia elaborată de Linnaeus ; 
ar fi mai exact să scriu : fundată axiomatic de L. ; în fond, dacă 
L. n-ar fi definit insectele : toate speciile care pot fi, morfologic 
vorbind, „secţionate” în trei părţi: cap, corp, membre - cine ar 

fi „văzut” asemănarea între un fluture, o albină, o ploşniţă şi un 
ţinţar ? Dar să nu crezi, ca Doeing, că de la 13-14 ani n-am mai 
„descoperit” nimic !...). 

Ar fi atîtea altele de spus... Mă bucur mult că stăpîneşti deja 
toate instrumentele care îţi vor permite să „aperi şi să ilustrezi” 
nefericita noastră disciplină. Personal, ca şi Granet şi Dumézil, 
n-am fost obsedat de metodologie — deşi, cred, toţi trei am încercat 
să interpretăm sistematic documentele. Acum, însă, trăind momen- 
tul Crizelor (cu majusculă), istoricul (fenomenologul etc.) reli- 
giilor trebui să înfrunte the methodological challenge. Dar să le 
[sic !] înfrunte ca istoric al religiilor, i.e. cunoscînd izvoarele şi 
bibliografia a cel puţin trei religii primitive şi ale tuturor reli- 
giilor „istorice”. (Nu ca excelentul meu prieten, şi fost elev, Ben 
Ray, care, în afară de ce-a învăţat din cărţile mele, nu cunoaşte 
bine decit religiile Africii occidentale. E drept, citeşte multă „antro- 
pologie teoretică” — deşi îl sfătuiam, pe vremuri, să[-i] citească 
mai bine pe Hegel, sau Aristot...). Întrebat cine este „maestrul” 
sau „modelul” meu, răspund întotdeauna : R. Pettazzoni. Şi apoi 
explic: am învăţat de la el ce să fac — nu cum să fac (el este 
istoricist etc.). R.P. a încercat să facă, toată viaţa, istoria 
generală a religiilor. Asta a fost marea lecţie ; de aceea în Italia 
există cîţiva istorici ai religiilor, pe cînd în Franţa, în Germania, 
în Anglia nu mai există nici unul. Din tînăra generaţie, deocam- 
dată, eşti D-ta şi Bruce Lincoln. (Jonathan Smith are aproape 
40 de ani...). 

Îţi trimit tot astăzi, prin poşta aeriană, bibliografia critică ; 
dar nu e nevoie să complici bibliografia D-tale, care e destul de 
întinsă. Întîmplător, la Paris, am aflat de cele vreo şase-şapte 
teze despre M.E. la Louvain; iar aici, am identificat încă vreo 
patru-cinci, toate în USA (dar nu [o] posed decît pe cea din urmă, 
15 Mai 1977: R.W. Kraay, Symbols in Paradise : A Theory of 
Communication Based on the Writings of M.E., Iowa Univ. 

Autorul, tînăr şi f. simpatic, a studiat electronica şi apoi teologia ; 
e şi poet...). 

Citeva observaţii : unele pagini sînt ca în Proust, fără paragrafe ; 
e.g. pp. 11-12, 60-62 etc. Crezi că în curriculum vitae trebuie 
menţionat episodul Maitreyi? Subsecţia despre alchimie mi se 
pare cea mai puţin reuşită (dar nu merită să-ţi baţi capul, pentru 
că nu e o problemă centrală). Miti, sogni e misteri a apărut anul 
trecut. 

„„„Sper să termin Histoire II pînă la 15 Iunie. Regret acum 
(dar e întotdeauna prea tîrziu?) că m-am înhămat la această 
carte, utilă (ca şi Source-book) profesorilor şi studenţilor, dar 
mai puţin „personală”. Dacă mă încăpăţinez s-o închei e pentru 
Că, sînt sigur, este ultima istorie universală pe care a redactat-o 
cineva, fără colaboratori, şi chiar fără secretari. Cum ar spune 
Cioran: Atunci merită s-o închei ! ... 

Te îmbrăţişează cu prietenie, al D-tale[,) 


Mircea Eliade 


NOTE 


1. Hîrtie cu antetul HISTORY OF RELIGIONS... etc., plic-tip. 
Ştampila poştei Chicago, 5 mai 1977. Destinatar Prof. Ioan 
Culianu, Înstituut... etc. 

2. Culianu îi trimite dactilograma monografiei sale Mircea Eliade, 
care avea să apară în martie 1978, la Cittadella Editrice, Assisi. 
O parte din această scrisoare a profesorului va constitui prefața 
volumului (cf. şi infra, scrisoarea 31, p. 106). V. şi ediţiile 
româneşti ale cărţii, Mircea Eliade, traducere de Florin Chiriţescu 
şi Dan Petrescu, cu o scrisoare de la Mircea Eliade şi o postfață 
de Sorin Antohi, Bucureşti, Nemira, 1995 (ed. a II-a, 1998). 


28! 
May 25 '77 
Dragi Doamnă şi Domnule Profesor, 


Din nou nu ştiu dacă vă expediez scrisoarea bine. Oricum, 
sper s-o găsiţi la Paris la venirea Dvs. Vă urez o vacanţă plăcută 
şi sper să vă revăd dacă veţi mai fi în Paris la sfirşit de iunie. 

Trecerea mea la acea dată, prin Paris, depinde exclusiv de 
prezenţa Dvs. acolo, deşi i-am promis lui L. Mămăligă că voi 
participa la o şedinţă a cenaclului D-sale. Dar aceasta nu mă 
entuziasmează în mod deosebit. Voi fi în drum către Italia, iar 
calea cea mai scurtă ocoleşte Franţa. Din păcate nu-mi pot îngădui 
anul acesta o vacanţă propriu-zisă (ca anul trecut), fiindcă trebuie 
să scriu teza pentru Sorbonna. Cu regret a trebuit să renunţ la 
invitaţia familiei Mămăligă. În Italia merg pentru a vorbi cu prof. 
Mancini’, editorul cărţii despre M. Eliade, şi pentru a întilni câteva 
persoane dragi, şi voi sta numai zece zile. 

Este probabil că în toamnă voi rămîne aici — nu am avut nici 
un răspuns de la Fordham, dar am aflat, cum v-am scris, că ar 
fi ales o persoană fără post. De altfel, la paritate de salariu, nu 
aş fi plecat de aici. Mă simt oarecum exilat, deşi Olanda e o ţară 
f. plăcută, din cauză că mă ocup de lucruri care mă interesează 
doar marginal. Deşi am primit o propunere de lucru care m-ar 
readuce pe un făgaş mai interesant, nu cred că şeful meu mă va 
lăsa să plec (trebuie să ţin seama de el, deoarece noul loc de 
muncă ar fi tot aici la universitate, la secţia de italiană). De 
Istoria religiilor nici nu poate fi vorba - nu sînt de ajuns de bun 

filolog. Nu cred, deocamdată, că am pierdut „pari-ul” : totul va 
depinde numai de sănătate, adică de cantitatea de energie pe 
care o voi putea cheltui în anii următori. Mai depinde şi de 
faptul dacă voi reuşi să fac din teza cu Meslin? o carte publica- 
bilă, ceea ce n-ar fi imposibil. Din păcate, informaţia mea nu e 
chiar desăviîrşită (este, totuşi, bună). Sper ca [hjermeneutica să 
permită o punere interesantă a problemei. Dar faptul că va trebui 
să scriu în franceză se anunţă deja împovărător, întrucît am 
pierdut orice obişnuinţă. 

Cum se mai simte D-na Sibylle ? Sper mult că este mai bine. 

Cu mult drag şi cele mai alese sărutări de mîini şi salutări, 


Ioan Culianu 


NOTE 


1. Scrisoare manuscrisă pe hîrtie cu antetul Joan P. Culianu, 
H.W. Mesdagstraat, 28-1, Groningen. 

2. Profesorul Italo Mancini, v. supra, p. 69, n. 2. 

3. Este vorba despre teza pe care o pregătea Culianu, sub conducerea 
profesorului Michel Meslin, pentru un doctorat 3-e cycle în istoria 
religiilor la Sorbona, ce avea să fie susținut la 17 iunie 1980 ; 
titlul tezei: Expériences de l’extase et symboles de l'Ascension 
de l’Hellénisme à l'Islam. 


29! 
13 Iunie 1977 


Dragă Ioane, 


Plecăm mîine spre Paris, de aceea îţi. scriu în mare grabă (ca 
de obicei, de altfel...). Vom rămîne la Paris, probabil, toată 
vara. (Sibylle este destul de slăbită ; nu cred că va putea merge 
pe Coastă, în luna August, aşa cum plănuisem - şi nu vrem să 
ne depărtăm de ea). 

Sînt, deci, şanse să ne întîlnim la Paris. Dacă lucrurile se 
îndreaptă, poate ne repezim în Olanda - şi te vizităm. 

Evident, voi prezenta articolul la R/evue de 1']H[istoire des] 
R/eligions]. Sper să am mai mult noroc decît la H/istory of] 
R[eligions] (unde articolul despre „Shamanism” n-a fost reţinut, 
datorită - între noi ! ... — lui Jonathan ; de cînd a gustat din „puterea 
administrativă” [a fost numit pe 1 Iulie Dean of the College], vrea 
neapărat să şi-o impună pretutindeni. Pentru că ştie că sîntem 
prieteni şi compatrioți, ştie de asemenea că nu voi face scandal... 
Pe de altă parte, sînt sigur că voi putea prezenta, curînd, un alt 
studiu al D-tale, care va fi acceptat cu entuziasm...). 

Trimit o parte din bibliografie - pentru ca să te amuzi... Pe 
curînd. 

Cu prietenie[,] 


al D-tale,] 
Mircea Eliade 

P.S. Toate au un sens (secret, fireşte). Probabil că trebuie să mai 
rămili în Europa, şi să publici acolo cărţi şi articole. Vei pătrunde 


z” 


astfel mai repede în „viața academică” americană. 


NOTĂ 


1. Hîrtie cu antetul HISTORY OF RELIGIONS... etc., plic galben 
simplu format ⁄2 A4, autocolantă Air Mail. Ştampila poştei 
Chicago, 5 iunie 1977. Destinatar Prof. loan Culianu, 
Rijksuniversiteit, Groningen, Grote Kruisstraat 2°, Holland. În 
plic, pe lîngă scrisoare, se află 12 pagini de bibliografie despre 
Mircea Eliade, parte dactilografiate, parte scrise de mînă. 


30! 
June 21 '77 


Dragi Doamnă şi Domnule Profesor, 


Azi am primit scrisoarea expediată de Domnul Profesor [de] 
la Chicago, pe 13 iunie, pentru care mulţumesc f. mult! Între timp, 
eu am scris şi telefonat de nenumărate ori la Paris, ca să aflu dacă 
aţi ajuns, dar n-am primit nici un răspuns. Asta m-a făcut, din 
păcate, să iau deja bilet de avion pentru Milano, unde voi pleca 
sîmbătă 25. Aş dori nespus de mult să vă văd. Înţeleg că veţi mai 
fi la Paris şi în septembrie, iar dacă cumva treceţi prin Olanda aş 
fi mai mult decît fericit dacă aţi putea să-mi fiţi oaspeţi. Acest 
lucru este posibil, din păcate, numai pînă la 1 august, deoarece 
după 1 aug. iau un apartament minuscul, în care abia am loc să 
respir (economii !). Eu voi fi înapoi în Olanda în jur de 5 iulie. 

Mă bucură să aud că Doamna Sibylle este mult mai bine. 
Poate va veni şi D-sa pe aici? 

Acum 5 minute (este ora 6) am sunat pentru a treia oară la 
Dvs., fără rezultat. Voi mai încerca şi în zilele următoare. 

Am primit înapoi mss. de la HR, în acelaşi timp cu un mss. 
de la Numen, după „schimbarea gărzii” (Zwi Werblowski mi l-a 
trimis înapoi). Pe moment mi s-a părut o „înfrîngere”, dar acum 
înțeleg că va trebui în sfîrşit să scriu mai îngrijit. Articolul 
publicat în Numen are atîtea greşeli (şi de ortografie! ), încît 
m-am ruşinat grozav de el. Doar lucrurile apărute în Italia au un 
aspect mai ca oamenii. În fine, sînt convins că voi putea „produce” 
lucruri decente, şi în scurt timp (timpul îmi cam lipseşte, dar am 

multe idei ; din păcate nu prea sînt bine fizic, probabil din cauza 
schimbării de climă). | 

Olanda continuă să fie o ţară amuzantă. Îmi permit să vă 
împărtăşesc din experienţa mea lingvistică, şi a altor străini : 

Eu: cer la bar „un whisky fără pahar” (glas) în loc de „un 
whisky fără gheaţă” (ijs). 

Liliana Alexandrescu : cere studenţilor ei „un prohab” (gulp) 
în loc de „ajutorul lor” (hulp). 

O asistentă de neogreacă: cere la măcelărie „c...” (cuvîntul 
românesc cel mai urit) (hehakt) în loc de carne tocată (gehakt) 
(g în olandeză este un h gutural sonor = y). 

Un asistent de engleză: cere, la gară, „o fesă” (billetje) în 
loc de „un bilet” (biljet). (Se afirmă că ar fi homosexual). 

O muncitoare italiancă (povestită de o terță persoană) afirmă, 
la primirea salariului, că va putea să-şi plătească prostituata 
(hoer) şi pe luna aceasta. Vorbea, natural, de chirie (huur)... 

Pentru a reveni la lucruri mai serioase: pe 28 iunie am 
întîlnire cu editorul cărţii despre M. Eliade, la Urbino. Mi-a 
spus că va da mss. la tipar în luna august. Pot să fie speranţe să 
iasă deja înainte de sfirşitul anului. 

Mulţumesc mult pentru bibliografie. Mă reconfortează faptul 
de a vedea că informaţia mea (tot datorită Dvs. !) nu e depăşită. 
Am mai adăugat cîteva pagini la carte, mai bine scrise (o concluzie 
mai lungă etc.). 

A apărut în fine revista lui Sorin (Int/ernationalj Journal of 
Rumanian Studies). M. Zamfir scrie ceva despre Iorga, M. Eliade, 
L. Blaga şi Portugalia ~- dar art., mărturisesc, este mizerabil. 

Ff. bună recenzia lui Marino la Histoire des croyances... în 
Tribuna (Cluj). At văzut-o? Observă lucruri pe care alţii nu 
prea le-au observat. 

Meslin vă transmite, deja de la începutul lui mai, multe 
salutări. Sper să-mi trec doctoratul în toamnă. (Am înţeles că vă 
datorez în totul facilităţile înscrierii, şi vă mulţumesc). 

Truda mea cea mai mare acum e să învăţ să conduc maşina. 
Cu mult drag şi cele mai bune urări de vacanţă şi de sănătate 
tuturor, 


Ioan 


P.S. Am înţeles de ce nu aţi primit mss. cărţii mele la Paris, 
dintr-o inscripţie a poştaşului pe plic: a crezut că titlul în 
olandeză (De Hooggeleerde = Mult Prea Învăţatul) era numele 
destinatarului. A scris: DE HOOGEBERDE ? 


NOTĂ 


l. Scrisoare manuscrisă pe hirtie cu antetul Rijksuniversiteit, 
Instituut voor Romaanse Talen. 


31! 
Padova, 29.6.77 


Mult Stimate Domnule Profesor, 


Mai întîi vă rog mult să mă iertați că folosesc o astfel de hîrtie 
( indice dezafectat la cartea despre M.E....). Sînt singur în casa 
nor prieteni, şi nu îndrăznesc să deschid sertarele biroului... 

Urgenţa cu care vă scriu se explică astfel: ieri am vorbit cu 
directorul colecţiei la Urbino, care era de-a dreptul entuziasmat 

€ cartea mea. M-a întrebat care a fost impresia Dvs. personal[ă], 
ȘI i-am spus că mi s-a părut, după o scrisoare a Dvs., de ajuns 
a pozitivă. 

M-a întrebat dacă aş putea obţine permisiunea Dvs. de a 
Publica în traducere parte din scrisoare, şi de aceea vă scriu cît 
Pot de repede. Dacă la întoarcerea mea la Groningen voi găsi un 

Met de încuviinţare din partea Dvs., vă voi trimite imediat 
t@ytul bătut la maşină. Dacă nu, vă voi telefona oricum. 

Cartea va ieşi sigur anul acesta : azi a fost trimisă la tipografie. 
~ Eu voi mai rămîne în Italia pînă la epuizarea resurselor. 
La cerc să[-mi] urmez „inima” pînă la capăt, pentru că simt că 
Aya trebuie. Ca de obicei, n-am nici [o] speranţă în nimic, şi 
totuşi „sufăr”. Nu ştiu de ce. Oricum, simt în mine o mare 
încărcătură de forţă, şi „ard timpul” (Abhinavagupta). 

Cu mult drag şi sărutări de mîini Doamnei, precum şi cele 
hai bune urări de vacanţă, 


loan 


m LAERE Nae eR 

P.S. Editorul mi-a cerut deja o altă carte, şi i-am dat un mss. 
mai vechi. Colecția are un succes, dacă nu f. mare, oricum 
deosebit (se şi vinde !). Ba chiar am fost asigurat că şi cartea 
mea va „vinde” bine... 


NOTĂ 


1. Scrisoare manuscrisă, pe hîrtie albă, simplă. 


32! 
Paris, 5 Iulie 1977 


Dragă Ioane, 


Ne-am amuzat mult, cu Virgil, Monica şi Marie-France, 
Ioan Cuşa şi I. Negoiţescu (vezi ce public ales!), citindu-le 
experienţele cu fonetica olandeză. Dar n-am ştiut ce înseamnă 
„prohab”. Ne-a lămurit Cuga, telefonîndu-ne după ce consultase, 
acasă, unul din dicționare. 

Sîntem, eu şi Christinel, foarte încîntaţi că volumul va apărea 
în cursul anului. Evident, te autoriz(ez ?) să traduci şi să publici 
acele pasagii din scrisoare care ţi se par utile. 

Acum o săptămînă am început să înregistrez pe bandă o serie 
de Entretiens avec M.E. pentru editorul Belfond. (În colecţia în 
care au apărut, mai de mult, Entretiens avec Eug. Ionesco etc.). 
De data aceasta am acceptat, pentru că m-au asigurat că pot 
modifica radical dactiloscriptul, că-l pot, chiar, rescrie în între- 
gime. Este, totuşi, neobişnuit de greu, cel puţin pentru mine. 
Prezenţa dictafonului mă paralizează. Probabil că pînă la urmă 
vom completa „convorbirile” prin corespondenţă... 

Sibylle luptă greu cu chimiotherapia. De la 8 la 30 August 
vom fi cu toţii la Toulon, într-o vilă, se pare, spațioasă şi 
confortabilă. Înainte şi după aceste date rămînem la Paris. 

Salutări şi vacanțe bune îţi transmite Christinel. 

Te îmbrăţişează cu prietenie[,) 


Mircea Eliade 


——d 

NOTĂ 


1. Hiîrtie albă, simplă, plic la fel. Ştampila poştei 6 iulie 1977. 
Destinatar Prof. loan P. Culianu, H.W. Mesdagstraat 28-1, 
Groningen, Holland. 


33! 
Groningen, 15.7.77 


Mult Stimate Domnule Profesor, 


Vă sînt foarte recunoscător pentru autorizația de a reproduce 
scrisoarea Dvs. 

Vă trimit cu maximă urgenţă, abia întors din Italia, fotocopia ` 
textului Dvs. şi traducerea italiană. Am scos doar un pasaj privind 
„episodul Maitreyi” (p. 6). V-aş ruga să-mi scrieţi dacă doriţi ca 
şi altele să fie scoase sau, eventual, dacă nu aveţi timp, vă voi 
telefona eu. 

Aş dori nemaipomenit de mult să vă văd în septembrie. Dacă 
este posibil, aş vrea să vă prezint o mare admiratoare a Dvs., care 
mi-a fost studentă în Italia, şi care a ajuns la Dvs. prin Evola. În 
afara faptului că este foarte frumoasă, că are 21 de ani şi deci e 
extrem de distractivă, e de o inteligenţă cu totul neobişnuită 
(Bianchi i-a făcut o curte asiduă, iar pînă la urmă a fost cîştigată 
pentru istoria religiilor). Inutil să vă spun că ea explică desele 
mele călătorii în Italia, că am fost (şi pesemne mai sînt) foarte 
îndrăgostit de ea, după o perioadă lungă în care, ca profesor, am 
„rezistat tentaţiei”?... 

Ultima călătorie în Italia a fost îngrozitoare, deoarece, deşi 
evident curtea mea nu-i displăcea deloc, mi-a comunicat că ea 
este „o fată foarte normală”, iar eu „un geniu” (eufemism pro- 
babil pentru „anormal”), şi că nu am nici o şansă... Se vede că 
îmbătrînesc, deoarece pînă acum n-am avut mari înfrîngeri 
sentimentale. În fine, mai multe persoane mi-au prezis că va 

veni timpul cînd voi suferi şi eu (şi, realmente, a venit). Departe 
de a fi tînărul Werther, sînt totuşi „intoxicat” de fetiţa asta, în 
sensul că în fiecare dimineaţă mă trezesc cu gîndul la ea şi-mi 
y dau seama că toată noaptea am fost într-o meditaţie continuă ca 
i într-un execiţiu yoghic. Vă scriu toate astea deoarece sînteţi 
| într-un fel „responsabil” : mi-aţi spus să urmez „calea inimii”, 
şi am făcut aşa cum mi-aţi spus, împotriva prudenţei şi a eviden- 
tei. În fine, sînt tînăr şi sănătos, mă voi vindeca şi de asta... Dar 
tot oscilez între „inimă” şi „calea mîinii stîngi”, fără a alege (în 
sensul că cele două nu pot fi niciodată împreună : calea mîinii 
stîngi anulează inima şi viceversa. Cînd am vrut să trec în acest 
caz la calea mîinii stîngi, era prea tirziu, „inima” devenise deja 
hipertrofică, şi m-am simţit mai degrabă ca o pisică bătută sau 
plouată...). Vă plictisesc dacă vă cer un sfat? Să „distrug”, sau 
să continui pe calea „inimii”, împotriva oricărui bun simţ, ştiind 
că unica ieşire nu este decît suferinţa ? 

| În situația asta (dar corpul se simte bine), trebuie să renunţ la 
vacanţă ca să scriu teza pentru Sorbonne. Visez numai stîncile 
de la Carqueiranne?... În plus, venirea mea în septembrie la 
Paris depinde de soluţionarea incredibilelor complicaţii legate 
de paşapertul meu, pe care italienii nu vor să-l reînnoiască (deci 
depind de bunătatea autorităţilor olandeze...). S-ar putea ca 
după 27 august să nu mai pot ieşi din Olanda... 

Vă rog să transmiteţi cele mai calde urări de sănătate D-nei 
Sibylle şi cele mai alese sărutări de mîini D-nei Eliade. 

Cu mult drag şi mulţumiri, 


Ioan Culianu 


NOTE 


l. Scrisoare dactilografiată pe hîrtie cu antetul Rijksuniversiteit... etc. 
2. Sub data de 10 aprilie 1976, în Jurnalul inedit al lui I.P. Culianu, 
un poem este scris pentru această tînără, intitulat chiar cu numele 

ei: Paola. lată un fragment: „O interesa Julius Evola,/ filosofia 
indiană, tantra,/ şi-i tremurau uşor mîinile./ Gîndea frumos,/ iar 
eu îmi promiteam mereu/ înainte de a adormi/ să-i dau o lecţie/ 
despre măreţia războinicului/ pînă la venirea comuniştilor în Italia/ 
sau s-o iau cu mine la Amsterdam./ M-ar fi decepţionat profund/ 
S-o ştiu infidelă acestor alternative...”. Cu aproximativ o lună în 
urmă faţă de data acestei scrisori, în atmosfera halucinant de 
violentă a Italiei, răsunînd de atentate şi răpiri, fosta studentă a 
lui Bianchi şi a lui Culianu, provenind dintr-o bună familie 
burgheză, fusese arestată, împreună cu alţi treizeci de tineri, în 
urma unui denunţ anonim care-i implica pe ea şi pe prietenii ei 
într-o istorie de procurare de arme. După o săptămînă de anchete 
în închisoare, fuseseră toţi eliberaţi. Paola îl chemase pe Culianu, 
care alerga din Olanda pentru a fi lîngă ea. Dar această întîlnire 
din vara anului 1977 avea să marcheze şi sfîrşitul legăturii lor, 
care nu va fi durat mai mult de un an şi jumătate, fiind totuşi 
pentru tînărul Culianu cea mai tulburătoare şi mai complicată 
dintre istoriile sale sentimentale de la începutul exilului. Eliade, 
de departe, înţelegea să ia foarte în serios avatarurile sentimen- 
tal-intelectuale ale discipolului său şi îi telefona îngrijorat, după 
cum înregistrează Jurnalul lui Culianu, imediat după primirea 
acestei scrisori... Tinerei Paola îi sînt dedicate şi cîteva fragmente 
de proză aflate între manuscrisele italiene ale lui Culianu, grupate 
sub titlul F,*, C,", S,.. K (Frater Confraternitatis Sacrae Kadosh). 


. La Cargueiranne, pe malul mării, se afla casa de vacanţă a lui 


Leonid(a) Mămăligă, unde Culianu era deseori invitat. 


34! 
Groningen, Jul. 21, '77 


Mult Stimate Domnule Profesor, 


Cerîndu-vă cu anticipare nenumărate scuze, îndrăznesc să vă 
plictisesc din nou cu o rugăminte. Dacă vă amintiţi, în 1975 mi-aţi 
dat un scurt interviu?. Era vorba să se publice în Limite, dar apoi 
nu s-a mai auzit nimic. M-am uitat din nou la el, şi îl găsesc 
extrem de interesant. Mi-aţi îngădui să public traducerea italiană 
la sfîrşitul cărţii despre Dvs. ? 

Vă trimit, oricum, textul (aţi văzut deja textul românesc şi n-aţi 
avut nici o obiecţie faţă de corectitudinea transcrierii ; textul italian 
e o traducere fidelă). 

Cum vă spuneam în ultima scrisoare (vă cer scuze pentru 
toate amănuntele neconcludente din ea), aş dori foarte mult să 
vă revăd, pe Dvs. şi pe Doamna Eliade. Voi veni neapărat la Paris, 
în septembrie. În august, dacă primesc paşaportul, voi merge la 
Franos-Tagung la Ascona. Şeful meu a găsit banii necesari 
pentru a mă trimite acolo, iar eu, ingrat, într-un prim moment 
i-am spus că nu mai am timp să mă duc (ceea ce e adevărat). 
Lucrarea de doctorat merge bine (am scris 3 pagini!): vreau 
neapărat s-o transform într-un text publicabil, şi de aceea îmi 
dau toată silinţa s-o scriu bine. 

Trec printr-o perioadă de muncă de ajuns de febrilă (de 
obicei nu mă culc înainte de ora 4) şi în afară de toate „tomurile 
brăcuite” în nemţeşte, citesc cu mare entuziasm (pe furiș ! ) cărţile 
lui Evola. Entuziasmul se opreşte evident la premise, deoarece 

îmi definesc libertatea ca drept de a mă opune oricărei pretenţii de 
posesiune a adevărului absolut. Dar cărţile sînt bune şi recunosc 
că de cînd sînt n-am făcut altceva decît să „călăresc tigrul”. Că 
tigrul era să mă mănînce, asta este altceva: sînt din nou pe 
spinarea lui, şi niciodată n-am fost instalat atît de confortabil... 
Ce e drept, aş dori ca perioada asta de „cavaler al infinitului”, 
cum spunea Kierkegaard, să se termine odată prin sinteza cu 
„inima”. Ceea ce iarăşi vă întreb : de ce să urmez „calea inimii”, 
dacă inima nu mi-a adus decit suferinţă ? 

Am primit o stranie scrisoare din România, de la George 
Bălan, care îmi aminteşte de „Legăturile (noastre) mai presus de 
cele strict personale - le-aş putea numi legăminte”, ba chiar îmi 
cere şi o fotografie... Eu i-am răspuns că de mult am ales calea 
faustică, care mă împiedică să mă opresc, sub pedeapsa damnării, 
şi că Dvs. rămâîneţi exemplul meu cel mai bun. Pe de altă parte, 
eu mă rupsesem deja din România de „antroposofii” lui Bălan 
(printre care roiau, cred, nebuni, arivişti şi securişti), după o 
cvasi-ceartă cu maestrul (relativă, nimic mai puţin, decît la 
credinţa în vise şi la uzul cărnii... Aveam 21 de ani, şi treceam 
prin perioada de izolare „şamanică” a mea, care a durat pînă în 
1973, urmîndu-i, din fericire, o „renaştere”...). 

Aici este un calm extraordinar. Atîta vreme cît mai pot 
recurge la trecutul „ascetic”, adică pot împiedica mintea s-o ia 
razna, locul este ideal pentru a produce... Apoi, s-o vedea. Dar 
sînt ferm convins că destinul meu este deschis, şi că deocamdată 
nici O previziune nu-mi poate stăpîni drumul. 

Cu mult drag şi cele mai alese sărutări de mîini Doamnei, 


Ioan Culianu 


P.S. Am modificat o singură frază în interviu, la p. 4, unde la 
întrebarea „unde este Graalul”, Dvs. vorbeaţi literal „de o lume 
dominată nu atît de marxism cît de poliţia secretă”. Mi-am 

permis să înlocuiesc fraza cu: „controlul secret” (eliminînd cu 
totul marxismul, deoarece cartea va apărea în Italia...). V-aş 
ruga să-mi spuneţi dacă sînteţi de acord cu substituţia. 


NOTE 


]. Scrisoare dactilografiată pe hîrtie cu antetul Rijksuniversiteit... etc. 

2. Interviul, de cca 7 pagini, cu o versiune în româneşte şi una în 
italiană, înregistrat la 18 mai 1975 în biroul lui Mircea Eliade de 
la Meadville Theological Seminary, este încă inedit. 

3. Cavalcare la tigre. Orientamenti esistenziali per un’ epoca della 
dissoluzione este titlul unei cunoscute cărţi postbelice a lui Julius 
Evola (Milano, Vanni Scheiwiller, 1961, ed. a II-a adăugită 1971). 
Temele gîndirii „tradiţionale”, în ocurenţă cele ale metafizicii lui 
Evola, văzută ca auto-realizare deopotrivă contemplativă şi activă, 
eroică, sînt de decelat şi ele în scrierile lui Culianu, dialogul cu 
ele fiind mai intens prezent în cele legate de vremea şederii în 
Italia : studiile din Zter in silvis, Religione e potere, Gnosticismo 
e pensiero moderno... 


35! 
Groningen, Aug. 10, '77 
Mult Stimate Domnule Profesor, 


Am semnat azi contractul privind cartea despre M. Eliade. 
Vă cer iertare că vă deranjez din nou, cu privire la unele puncte 
din scrisoarea redacţiei. Ei mă întreabă dacă am contacte cu edituri 
străine pentru eventuale traduceri. Am răspuns că nu, sfătuindu-i 
totuşi să se adreseze eventual la University of Chicago Press (dar 
bănuiesc că e, oricum, timp pierdut). 

V-aş ruga mult să-mi spuneţi dacă cumva cunoaşteţi vreo 
editură pe care cartea despre Dvs. ar interesa-o, în Franţa sau în 
USA. Eu am răspuns că este mai bine ca mai întîi cartea să iasă 
în librării, dar intenţia lor este de a prezenta cartea bună de tipar 
în octombrie la expoziţia de la Frankfurt, unde se întîlnesc toți. 
editorii europeni. Dacă cumva aveţi vreo sugestie în sensul de mai 
sus, v-aş fi extrem de recunoscător dacă mi-aţi putea-o comunica. 

Am comunicat pasajele de suprimat în scrisoarea Dvs. dar, 
oricum, le voi suprima în şpalturi (mi-am amintit cuvîntul „româ- 
nesc” pentru „6preuves” ; nu ştiu dacă tot acesta se folosea mai 
de mult). 

Teza mea pentru Meslin înaintează f. încet, din dorinţa de a o 
face „acceptabilă”. Sînt, evident, foarte obosit şi parcă „lichefiat” 
de muncă. Mă simt uşor ca asceţii care practică wo-wei şi 
zboară pe nouri... Evident, în toată această vreme, Ate, fata lui 
Zeus, se joacă cu mine - în sensul că sînt f. distrat etc. 

Sper că Doamna Sibylle este mai bine, şi-i urez însănătoşire 
cît mai grabnică, de care nu mă îndoiesc. Mi-a spus-o prietenul 
meu, Capricornul Tui Sung, pe care-l port la gât de o bucată de 
vreme şi care, trăind la mari înălţimi, receptează mai uşor mesa- 
jele zeilor... 

Cu cele mai dragi sărutări de miîini Doamnei şi salutări, ca şi 
urări de bună vacanţă şi de sănătate, 


loan Culianu 


P.S. Articolul meu despre „Imnul Perlei” a fost în fine acceptat 
de rev. Kairos?. Pentru traducerea germană mi-au fost ceruţi... 
455 guldeni! ($ 180!). Salariul meu pe o lună în Italia! 


NOTE 


1. Scrisoare dactilografiată (cu excepţia ultimelor două paragrafe, 
scrise de mînă), pe hîrtie cu antetul Rijksuniversiteit... etc. În 
dreapta sus, numele şi adresa destinatarului: Prof. Dr. Mircea 
Eliade, 4, Place Charles Dullin, 75018 Paris France. 

2. Studiul „Erzăhlung und Mythos im «Lied von der Perle»” a fost 
publicat în revista Kairos, XXI, 1979, pp. 60-71 (traducerea din 
engleză în germană a fost făcută de I.P. Culianu şi revăzută de 
Peter V. Zima), şi inclus ulterior în volumul fer in silvis. Saggi 
-scelti sulla gnosi e altri studi, Messina, Edizioni Dott. Antonino 
Sfameni, 1981, pp. 97-108. La baza acestui studiu se află comu- 
nicarea prezentată de Culianu la Congresul IAHR de la Lancaster 
(15-22 august 1975; v. şi I.P. Culianu, D.M. Cosi, „Il XIII 
Congresso Internazionale dell'Associazione per la Storia delle 
Religioni”, Aevum, 1976, pp. 169-174). 


36! 
Aug. 29, '77 
Dragi Domnule Profesor şi Doamnă, 


Vestea morţii Doamnei Sibylle m-a îndurerat mult, întrucît 
speram, după ceea ce aflasem la telefon de la Dvs. la sfîrşitul lui 
iulie, că starea D-sale era mai bună. Vă rog încă o dată să primiţi 
cele mai sincere condoleanţe, laolaltă cu asigurarea că particip la 
durerea Dvs. 

Deoarece nu vreau să vă deranjez în nici un fel în această 
perioadă - afară doar dacă vă pot fi de folos cu ceva, în care caz 
vă Stau acum şi totdeauna în întregime la dispoziţie —, voi amîna 
călătoria la Paris. Nu ştiu dacă mai sînteţi acolo şi dacă m-aţi 
putea eventual primi pe la sfîrșitul lunii septembrie sau începutul 
lui octombrie. 

În ziua de 24 august mai eram la Ascona - implicit gîndin- 
du-mă la Dvs., deoarece Ascona mă interesa în măsura în care 
Mircea Eliade a participat la întilnirile de la Eranos. N-am fost 
total decepţionat, dar nici extrem de entuziast. În ultimele zile 
am tras chiulul plimbîndu-mă cu barca pe lac sau colindînd prin 
munţi în mod foarte romantic. Locurile sînt foarte frumoase, mă 
voi întoarce la anul să-mi petrec vacanţa acolo (sper). În ce 
priveşte Eranos, se cere, cred, o împrospătare a sîngelui. Nu 
ştiu deocamdată dacă merită să mă mai duc în continuare acolo. 
L-am ascultat pe G. Scholem, l-am zărit de departe pe H. Corbin, 
aceasta a fost realizarea mai de seamă. 

Acum mă lupt cu experienţele extatice ; s-ar putea ca lucrarea 
să iasă de ajuns de bine, dacă nu mă voi grăbi prea tare. Dar şi 
în acest caz sînt oricum hotărît s-o refac. 

S-ar putea ca începînd din octombrie să primesc întregirea 
normei la secţia de italiană, în care caz voi preda în cîteva luni 
un volum de eseuri despre filozofia Renaşterii. Contractul meu 
a devenit, între timp, permanent (de la 1 nov.), ceea ce înseamnă 
că probabil nu mă voi mai mişca de aici pînă şi dacă nu voi fi 
realizat ceva destul de bun. Am în şantier un volum de analiză 
istorico-religioasă a folklorului românesc şi balcanic şi un volum 
despre „orizontul imaginar al lui M. Eminescu”; apoi, mai 
mărunt, un volumaş despre un poet român care-mi permite să-mi 
dezvolt pasiunea pentru romantismul german şi pentru Trakl?. 
De istoria religiilor am în şantier mai multe lucruri. Cu cele mai 
alese sărutări de miîini, salutări şi urări de sănătate, 


Ioan Culianu 


NOTE 


1. Scrisoare dactilografiată pe hîrtie cu antet personal. 

2. În însemnările lui Culianu, proiectul acestui volum apare în varii 
forme ; în 7-8 septembrie 1977, de exemplu, schiţa următorul 
plan: volumul trebuia să se numească L'arbre des cendres şi să 
aibă două părţi - prima, „Le plus inquiétant des hôtes”, cu o 
expunere teoretică şi comentarii la Hölderlin, Novalis, Traki, 
Eminescu, Bacovia; a doua ar fi fost cea care dădea titlul 
volumului şi s-ar fi oprit în special la poezia lui Dan Laurenţiu. 
Studii parţiale cu tematica plănuită pentru Arborele cenuşii au fost 
incluse în volumul /fer in silvis. Saggi scelti sulla gnosi e altri 
studi, ed. cit. (v. şi Studii româneşti I, op. cit., pentru studiile 
despre Eminescu). 


37! 
Paris, 11 Oct. 1977 


Dragă Ioane, 


Am citit cu mult interes şi multă bucurie scrisoarea din 1 Oct. 
Vestea că teza? „ameninţă” să se apropie de 450 de pagini m-a 
încîntat. Singurul lucru de care trebuie să ţii seama: timpul. 
Scapă de ritualul tezei cît mai repede. Numai după aceea să te 
gîndeşti la problema publicării (revizuiri etc.). 

Plecăm mîine spre Chicago. Din fericire, n-am decît un 
Seminar săptămînal, cu Frank Reynolds : istoria disciplinei, de 
la Max Miller la Van der Leeuw. Sper să închei ultimele $$ din 
Histoire II. (Tipograful e în pragul neurasteniei...). În principiu, 
revenim la sfîrşitul lui Martie. Îţi voi vorbi atunci despre lunga 
agonie a Sibyllei. 

Te îmbrăţişăm amîndoi cu prietenie|,] 


Mircea Eliade 


NOTE 


1. Hîrtie albă, simplă, plic la fel. Ştampila poştei Paris, 1/1 octom- 
brie 1977. Destinatar Prof. loan P. Culianu, H.W. Mesdagstraat 
28-1, Groningen, Holland. 

2. V. supra, p. 100, n. 3. 


38! 
Thanksgiving 1977, 24 Nov. 


Dragă Ioane, 


Poşta merge halandala -— la noi, sau undeva în Europa. Am 
primit alaltăieri, 22 Nov., scrisoarea D-tale din 8 Nov., cu arti- 
colul. Veştile cu apariţia mereu amânată a cărţii sînt amuzante. 
Acelaşi lucru se întîmplă cu Cahier de |'Herne; trebuia să 
apară la 15-20 Nov., dar nu cred că a intrat sub tipar, deşi tot 
materialul era gata înainte de plecarea mea. (À propos, am văzut 
anunţată, pentru Dec., cartea lui Guilford Dudley III, Religion 
in [on] Trial : M.E. & his Critics, 208 p., $ 12.50, Temple U.P, 
Iar Mouton, spune, va publica monografia lui A. Douglas? 
înainte de sfîrşitul anului). Eventuala trad. fr. a cărţii D-tale - Ed. 
„Seuil” e preferabilă lui Payot — ar fi binevenită (francezii nu prea 
ştiu ce să creadă despre ansamblul scrierilor mele) ; evident, poţi 
adăuga acel capitol despre scriitor, dar nu te gîndi la o „bibliogra- 
fie completă” ; ar lua prea multe pagini ; pe de altă parte, există 
un „project” — nu mai ştiu în ce stadiu - aici, în USA. 

Am citit de abia astăzi articolul „L Eschatologie céleste” (de 
abia — pentru că mi se întîmplă foarte rar să păstrez necitit, 48 de 
ceasuri, un manuscris care mă interesează...). La o primă lectură, 
articolul mi-a plăcut foarte mult. Dacă vrei, îl trimit imediat lui 
A[ntoine] Guillaumont, la RHR. Dar poate ar fi bine să precizezi, 
într-un paragraf sau într-o notă, că originea greacă a „infernului 
celest” a fost susţinută de F. Cumont (deja în Symb. fun., pp. 36 sq., 
dar mai ales în Lux perp. , 191 sq.?), de L. Rougier (cu argumente 

discutabile, criticat de Cumont şi Burkert), şi, în special, de W. 
Burkert (Weisheit u. Wissenschaft; am la îndemînă numai 
traducerea americană, Lore & Science in Ancient Pythagoreanism, 
Harvard U.P., 1972, pp. 357 sq.), cu admirabile argumente şi cea 
mai recentă bibliografie. Reciteşte paginile lui Burkert, te vor 
încînta... Un detaliu : citatul din Bulton, p. 151, ms. p. 8, sus, nu 
e clar; cred că ai sărit un cuvînt. (Între noi fie vorba, meritele lui 
Bianchi sînt mai modeste ; Simone Pâtrement, Le dualisme chez 
Platon etc., a susţinut cam acelaşi lucru încă din 1947...). Dar, 
încă o dată, articolul e original, interesant şi bine scris (deşi ar fi 
bine să-l revadă un francez ; ti-au scăpat cîteva inadvertenţe, e.g. 
p. 14, 1.10 de jos: „Rome a conqucri...”). 

Sper să obţii repede paşaportul şi, mai ales, să închei redac- 
tarea tezei. Şi, trebuie să înveţi să conduci. Maşina îţi simplifică 
viaţa - chiar în Europa. 

De abia aştept să ne revedem. Dar, cînd? Nu înainte de Mai 
1978. Soarta a făcut să nu ne întîlnim în anul cînd am petrecut 
6-7 luni la Paris... Între altele, aş vrea să te prezint lui Payot, 
oarecum oficial, căci contez pe D-ta să îngrijeşti noile ediţii din 
Traité etc., cînd eu nu voi mai fi disponibil. 

Ce să-ţi mai spun despre noi, aici ? Christine! a căzut bolnavă 
(gripă ?, bronşită ?) de cum am venit ; n-a ieşit 15 zile. Dar a trecut 
şi asta. Chiar astăzi, de Thanksgiving, avem pe soţii Ricæœur, 
Kitagawa şi John String - şi Chr. e agitată (curcanul ! cîte ceasuri 
trebuie să-l ţină la cuptor ?...). Eu mai am de pus la punct încă 
două capitole. Payot îmi telegrafiază nervos - dar nu e nimic de 
făcut! 

Te îmbrățişăm amîndoi cu multă prietenie[,] 


Mircea Eliade 


P.S. Referințele bibliografice nu sînt citate conform „regulilor 
actuale” ; e.g. n. 62: trebuie: „La femme céleste...” in Numen ; 
„La passione...” in Aevum. 


CORESPONDENȚĂ MIRCEA ELIADE - IOAN PETRU CULIANU 123 


NOTE 


1. Hiîrtie cu antetul HISTORY OF RELIGIONS... etc., plic-tip. 
Ştampila poştei Chicago, 28 noiembrie 1977. Destinatar Prof. 
Ioan P. Culianu, H. W. Mesdagstraat, 28-1, Groningen, Holland. 

2. V. supra, p. 88, n. 2. 

3. Este vorba despre lucrările lui Franz Cumont (1868-1947) 
Recherches sur le symbolisme funéraire des Romains (1942) şi 
Lux perpetua (1949). 

4. Titlul complet al cărții lui Walter Burkert este Weisheit und 
Wissenschaft. Studien zu Pythagoras, Philolaus und Platon, 
Nürnberg, 1962. ' 


39! 
3 ianuarie 1978 


Dragă Ioane, 


Îţi urăm un An Nou fericit şi „spornic” ! Aceasta este încă o 
„bouteille ă la mer”, înainte de reîntoarcerea la Chicago (6 Jan.). 
i-am mai scris din Yucatán şi Copán? (Honduras), însă se pare că 
„ilustratele turiştilor” sînt „des-timbrate” şi incinerate... Guatemala 
este cea mai frumoasă ţară din America. Te îmbrăţişăm, 


Christinel şi Mircea E. 


NOTE 


1. Carte poştală ilustrată Castillo de San Felipe, Guatemala. Ştampila 
poştei Guatemala, dată neclară. Destinatar Prof. loan P Culianu, 
Inst. v. romaanse Talen, Universiteit Groningen, Holland. 

2. Cărțile poştale nu s-au păstrat — poate nici n-au ajuns la destinație. 


40! 
17 Jan. 1978 
Dragă Ioane, 


Cu întîrziere - îți urăm un An Nou fericit şi norocos! 

Răspund pe loc scrisorii din 9 Jan., ca să nu se repete 
povestea. (Cred că nu ţi-am mai scris din Noiembrie! ...). 
Mulţumiri pentru articolul-recenzie şi pentru completările din 
scrisoare?. E adevărat, nuvelistica mea e din ce în ce mai 
criptică ! Singura hermeneutică posibilă ar fi ignorarea sensului 
(sau al [sic !] „simbolului”) şi considerarea fiecărei nuvele ca 
un „Univers paralel”, cu structurile, morfologia şi limbajul lui 
specific”. Dar despre asta ar trebui să stăm de vorbă într-o 
zi!... Cred că faci o confuzie: Antim nu vorbeşte despre 
Boddhisattva - ci numai Ieronim şi cercul lui de „actori”. În 
privinţa „petei de igrasie”, m-am gîndit la „estetica mistică” a 
lui Rikyu, la wabi (vezi însemnarea din „Caiet de toamnă”, 
Limite, Nr. 15, Martie 19769). 

Trebuie să recunosc: referinţa la C.Z.C.5 nu mă încîntă, 
pentru că poate da loc la „confuzii”. (Asta îi reproşam şi lui 
Scagnof: simpatia faţă de Legiune a fost indirectă, prin Nae 
Ionescu, şi n-a avut nici o influenţă în gîndirea şi scrierile mele ; 
a fost doar pretextul de-a-mi pierde Conferinţa la Univ. din 
Bucureşti, şi, mai ales, de a fi calomniat între anii 1944-1968, 
în ţară şi în străinătate...). În privinţa lui C.Z.C. nu ştiu ce să 
cred ; a fost, desigur, cinstit şi a izbutit să trezească o generaţie 
întreagă ; dar, lipsit de spirit politic, a provocat cascada de 

represiuni (Carol II, Antonescu, comuniştii) care a decapitat 
întreaga generaţie pe care o „trezise”... Nu cred că se poate 
scrie o istorie obiectivă a mişcării legionare şi nici un portret al 
lui C.Z.C. Documentele la îndemînă sînt insuficiente. În plus, o 
atitudine „obiectivă” [îi] poate fi fatală autorului. Astăzi, nu 
sînt acceptate decît apologiile (pentru un număr infim de fanatici, 
de toate naţiile) sau execuțiile (pentru majoritatea cititorilor 
europeni şi americani). După Buchenwald şi Auschwitz, chiar 
oamenii cinstiţi nu-şi mai pot îngădui să fie „obiectivi”... 

Îmi pare rău că m-am antrenat în aceste „consideraţii”, 
sumare şi grăbite. Îţi trimit totuşi paginile astea, ca să-ţi propun 
măcar începutul unei lungi discuţii viitoare... 

Am petrecut vacanţa de Crăciun în Florida, cu Lisette”. N-a 
fost ca acum patru ani - soare şi cald — dar m-am odihnit. 
Acum, de două săptămîni, din nou în zăpada şi gerul chicagoan. 

Mă bucur că va apărea cartea. Să sperăm că va fi tradusă curînd. 
Aştept articolul - şi-l voi expedia lui A[ntoine] G[uillaumont] 
la RHR. 

Îţi urăm sănătate - dar şi toate celelalte! 

Cu veche prietenie[,] 

te îmbrăţişează[, ] 


Mircea Eliade 


NOTE 


1. Hîrtie cu antetul HISTORY OF RELIGIONS... etc., plic-tip. 
Ştampila poştei Chicago, 18 ianuarie 1978. Destinatar Prof. 
Ioan P. Culianu, Instituut... etc. 

2. Putem presupune că această scrisoare, absentă din epistolarul de 
acum, ca şi cea anterioară, din 17 decembrie 1977, ajunsă cu 
întîrziere la destinaţie, despre care vorbeşte textul următor al lui 
Eliade, notează momente nu lipsite de interes în desfăşurarea 
unor întîmplări care antrenează mai multe personaje ale exilului 


CORESPONDENŢĂ MIRCEA ELIADE - IOAN PETRU CULIANU 127 


românesc şi ale vieţii culturale din Italia, începînd aproximativ 
din decembrie 1977. La sfîrşitul anului 1977, Horia Stamatu îi 
trimitea lui Culianu, la sugestia lui Eliade, ca material informativ 
despre Legiune, scrierea lui Corneliu Zelea Codreanu, Pentru 
legionari. Din Italia, în decembrie parveneau la Groningen insis- 
tente semnalări privind articolul (nesemnat) despre Eliade din 
Enciclopedia Europea (Garzanti, 1976, p. 449), în care savantul 
era desemnat drept „unul dintre exponenţii cei mai expliciţi ai (...) 
dreptei tradiţionale în domeniul ştiinţelor umane”, şi mai ales atacul 
dur, de ultimă oră, din altă lucrare de mare circulaţie : articolul 
„Fenomenologia della religione” din Enciclopedia delle religioni 
a lui Ambrogio Donini (Milano, Teti Editore, 1977, p. 189), în 
care Eliade este declarat „antisemita [s.a.] e filonazista”. Pe de 
altă parte, pe 8 ianuarie Culianu nota în Jurnal : „...scriu recenzia 
la ultimul volum al lui E.” - volumul era În curte la Dionis, 
Paris, Caietele Inorogului, 1977. „Nu mi se pare că personajele 
din spectacolul lui Ieronim ştiu secretul ; bluffează, pur şi simplu. 
Oare blufful e soluţia lui E. ?” Şi, gîndindu-se la acelaşi text, 
Incognito la Buchenwald : „There is something wrong.” A doua 
zi, îi expediase, desigur, lui Eliade „articolul-recenzie” tocmai 
scris, comentat în răspunsul profesorului, îşi exprimase, probabil, 
din nou dorinţa de a completa cartea cu discutarea prozei lui 
Eliade şi îi pusese (din nou) întrebări despre Codreanu şi Legiune, 
dorind, de asemenea, să adauge la monografie cîteva pagini 
privitoare la acest subiect, de neocolit în acel moment în Italia. 
Aştepta de la Eliade, evident, o discuţie mai deschisă. Pe 10 ianuarie, 
Jurnalul lui Culianu conţine rînduri amare : „Citesc cu disperare 
Pentru legionari, exasperat de antisemitismul lui delirant.” Şi, 
întrebîndu-se dacă Eliade a fost într-adevăr apropiat de legionari : 
„Nu pot fi solidar cu el: ideologia legionară îmi este tot atît de 
Străină ca şi cea comunistă. Ele seamănă foarte mult. Eu (...) sînt 
un (...) străin: m-am simţit străin printre «rromânii» din România 
şi sînt, efectiv, un metec în Italia, un metec în Olanda. (...) 
Surpriza că M.E. a fost partizanul unei mişcări totalitare şi că a 
rămas toată viaţa credincios mitologiei sale mă umple de amără- 
ciune...”. (Revoltei îndurerate din acel moment îi face pandant o 
însemnare în 30 octombrie din acelaşi an: „Mă gîndesc la E. : 

cît de mult îl iubesc, în fond...”.) Tot atunci, Citind Pentru 
legionari, tînărul Culianu descoperă că Un om mare este o 
alegorie pentru Codreanu şi Legiune, că Noaptea de Sânziene 
este cea a formării Mişcării şi că, în multe locuri din literatura 
profesorului, fărîme din istoria legionară (judeca după puţinul pe 
care îl ştia despre ea) şi mai ales mirologia legionară continuă să 
răzbată (de coincidenţe cu cea din urmă nefiind scutită nici opera 
ştiinţifică a lui Eliade). Pe de altă parte însă, Donini, fost elev al 
lui Ernesto Buonaiuti, istoric a] creştinismului convertit la poziţii 
dogmatic marxiste, era şi o figură politică bine cunoscută în 
Italia, un comunist de obedienţă moscovită ; Donini încercase 
încă din 1949-1950 să împiegice publicarea operei lui Eliade în 
Italia, făcînd ecou unor denunţuri venite de la ambasada României, 
iar acum informaţiile pe care îşi întemeiază judecăţile sînt şubrede 
sau de-a dreptul eronate. Ce este adevărat şi ce este fals aici? 
Prietenii din Italia îl sfătuiesc să nu intervină imediat în discuţiile 
din presă, oricum, nu înainte de apariţia cărţii sale. Culianu alege 
să scrie un „Appendice” suplimentar la carte, pe care i-l trimite, 
într-o primă variantă probabil , jui Eliade, încă din 17 decembrie - 
pentru această discuţie, v. infrą, scrisoarea următoare a lui Eliade. 
Lucrurile nu se vor opri aici, după cum arată alte scrisori din 
1978 şi 1979, atacurile împotriva lui Eliade vor continua, Culianu 
va scrie mult încercînd să ofere un tablou inteligibil al istoriei 
şi gîndirii eliadiene, între altele va dori să publice altă carte în 
Franţa etc. 


. Un subterfugiu similar îi expunea Eliade şi lui Mircea Handoca, 


negînd aluziile politice din Pe strada Mântuleasa : „În privinţa 
«<aluziilor» (politice ?) la «persoane reale» de care vorbiţi, cred că 
vă înşelaţi. Totul este «mitologizat», iar Anca Vogel nu are 
«model», ci constituie, ea însăşi, un arhetip. (Dacă m-aş fi 
inspirat din realitate, mi-ar fj fost greu să ignor anumite trăsături 
caracteristice.)” - scrisoare din 21 mai 1969, în Europa, Asia, 
America... Corespondenţă, ~ol. 1, A-H, op. cit., pp. 368-369). 
Cu toate acestea, fiica Anei Pauker (adică a Ancăi Vogel, în 
carte) şi soţul ei, vizitîndu _] în 1976, îl întreabă: „Dar cum 
de-aţi cunoscut atitea detalii precise ? ” (v. Mircea Eliade, Jurnal, 
vol. II, op. cit., p. 235, la data de 6 iulie 1976). 


4. 


9.) 

Limite..., p. 10. Fragment cuprins şi în Mircea Eliade, Jurnal, 
vol. II, ed. cit., p. 139. 

Corneliu Zelea Codreanu. 

Roberto Scagno scrisese o substanţială teză de licenţă, Religiosită 
cosmica e cultura tradizionale nel pensiero di Mircea Eliade, în 
1972-1973, la Universitatea din Torino ; lucrarea a rămas inedită 
ca atare, Scagno publicînd însă în 1982 Libertă e terrore della 
storia. Genesi e significato dell'antistoricismo di Mircea Eliade 
(Torino). În vremea la care şi-a scris cartea şi în imposibilitatea 
accesului la surse istorice primare fiabile, Culianu socotise teza 
prietenului său Scagno drept „indispensabilă pentru o încadrare 
istorică a formaţiei eliadiene” (loan Petru Culianu, Mircea Eliade, 
op. cit., 1998, p. 27), contrazicîndu-l totodată exact în privinţa 
tangenţelor lui Eliade cu Garda de Fier. Eliade îl cunoscuse în 1974 
pe tînărul cercetător, care era atunci lector de italiană la Univer- 
sitatea din Iaşi — v. Jurnal, vol. II, ed. cit., p. 174, unde pasajul 
referitor la teza lui Scagno este o mostră strălucită de „strategie” 
eliadiană : „Îi mărturisesc că, de obicei, citesc cu mare efort 
asemenea lucrări (...). Cînd sînt bine înţeles, nu am nimic de 
adăugat; iar dacă nu sînt înţeles, ce-aş mai putea adăuga ?”. 


„Roberto Scagno îl apropiase, pare-se, prea mult pe Eliade de 


Garda de Fier, în teza sa. 
Cumnata lui Mircea Eliade (soră cu Christinel şi cu Sibylle, 
n. Cottescu), soţia dirijorului Ionel Perlea. 


4j! 
13 Feb. 1978 


Dragă loane, 


- Am primit acum cîteva ceasuri scrisoarea D-tale din 17 Dec.?, 
data poştei : 20. XII.77. Deşi ai indicat Via Air Mail - Luchtpost, 
scrisoarea a călătorit pe îndelete, ca pe vremurile bune... 

Citind-o, am înţeles cîteva aluzii (enigmatice, acum 5-6 săptă- 
mâîni) din scrisorile anterioare. Să încep cu o rectificare : L. Blaga 
nu mai era de mult ministru la Lisabona, cînd am sosit eu de la 
Londra, în 10 Feb. 1941. Nu ştiu cînd a plecat; probabil prin 
1940. Cum ţi-am mai spus, nu mă încântă „discuţia” atitudinii 
(sau neatitudinii) mele politice — pentru că, pentru a fi cinstită şi 
exhaustivă, implică zeci, dacă nu sute, de pagini - şi nu am nici 
timp, nici tragere de inimă pentru aşa ceva. Repet: Scagno a făcut 
o greşeală lăsîndu-se antrenat în polemica cu Furio Jesi. Încă 
din 1938 am înţeles (şi am spus-o — dar numai prietenilor !...) că 
„generaţia noastră nu are destin politic” (aşa cum a avut generaţia 
părinţilor noştri, care au făcut „România Mare”). Dacă aş fi bănuit 
că într-o zi te vor interesa asemenea lucruri, ţi-aş fi dat să citeşti, 
cînd erai la Chicago, toate articolele mele publicate în presa din 
exil între 1946-1960. Deşi eram, ca toţi ceilalţi, „angajat”, şi 
atacam regimul din ţară — teza mea era următoarea : exilaţii nu pot 

face nimic pe plan politic imediat ; singura noastră „armă politică 


(*) Zaharia Stancu fusese agent de Siguranţă. Nu ştiu nimic despre 
Beniuc. 

este cultura ; orice creaţie românească importantă constituie o 
şansă de „supravieţuire a neamului” ; dat fiind că în ţară (era epoca 
Roller şi a „rusificării”) istoria, filologia, istoria literară etc. sînt 
falsificate, este de datoria noastră (trăiau pe atunci N.I. Herescu, 
Al. Busuioceanu, Gafencu, G. Nandriş şi mai erau Baldoviceanu, 
Turdeanu, Lozovan, Adameşteanu” etc.) să „facem ştiinţă”, spunînd 
ceea ce savanții din ţară nu mai erau liberi să spună. 

Dar, ca să nu mă lungesc prea mult, trec la o altă „chestiune” : 
semnificaţia politică pe care ai descifrat-o în cele două nuvele. Îţi 
mărturisesc foarte sincer că nu m-am gîndit niciodată la aşa ceva. 
Adrian, în orice caz, credea că misiunea (politică a) poetului era 
să „coboare printre lupi şi mistreți”, să-şi recite versurile pe 
stradă sau prin cîrciumi. Cînd vorbea cu Orlando, nu-l interesa 
că „are milioane” ; încerca să-l convingă că poetul e singura 
speranţă „politică”. În ceea ce[-l] priveşte pe Albini, am aplicat 
şi aici aceeaşi tehnică din Mântuleasa sau Pelerina : prezentarea 
poliţistului în atitudini neutre, sau chiar „simpatice”, pentru a 
evita atmosfera de teroare realistă şi a revela o altă dimensiune 
a Universelor [sic ! |] concentraţionare. (Cîţi Români nu mi-au 
reproşat portretul „Anei Pauker” !). | 

Şi acum, pe scurt, să răspund la scrisoarea din 25 Jan. Regret 
foarte sincer că te-ai lăsat prins în capcană mulţumind[u-i] lui 
Lavastine?. Nu bănuiam că numele lui este tabu! Încearcă să-ţi 
precizezi „neutralitatea”, evitînd discuţiile cu Italienii (sau chiar 
cu Olandezii). Vocaţia şi destinul D-tale se îndreaptă spre „alte 
orizonturi”. Trebuie, cu orice preţ, să închei teza şi s-o publici. 
Aştept noua versiune a articolului pentru RHR. Şi, mai ales, 
sperăm să te vedem amîndoi la Chicago, în Aprilie. Noi vom fi, 
pentru trei săptămîni (13 Martie-3 Aprilie), la Chapel Hill (Univ. 
of N. Carolina), invitaţi de Chuck Long. 

Te îmbrăţişează cu veche prietenie, al D-tale[,] 


Mircea Eliade 


132 


DIALOGURI ÎNTRERUPTE 


P.S.-14 Feb. 

Nu cred că eşti obligat să publici explicaţiile din Apendice II5. 
N-ai discutat scrierile mele literare, ca să te poţi concentra 
asupra celorlalte — atunci, de ce trebuie să faci aluzii la Iphigenia 
sau Salazar? (Pe aceasta din urmă am scris-o în speranţa că vom 
avea o presă mai bună în Portugalia...). 


NOTE 


1. 


Hîrtie cu antetul HISTORY OF RELIGIONS... etc., plic-tip. 
Ştampila poştei Chicago, 14 februarie 1978. Destinatar Prof. 
Ioan P. Culianu, Instituut... etc. 


. V. supra, pp. 126-128, n. 2. 


Imediat după venirea sa din Portugalia la Paris, Eliade a încercat 
să coaguleze realmente o unitate culturală a exilului, cu valenţele 
ei substitutiv-politice, aşa cum argumentează aici, ca şi în atitea alte 
pagini de memorialistică sau jurnalistică de după război; sumar 
şi schematic, am putea spune că planurile lui au vizat unirea în 
jurul generalului Rădescu (acesta încetează din viaţă în 1953, la 
New York) şi că ele au prins formă prin crearea „Asociaţiei culturale 
Mihai Eminescu”, scurt timp prin revista Luceafărul (1948, 
1949 ; v. şi supra, p. 50, n. 2), finanţate de general, precum şi 
prin fondarea în 1949 a Centrului Român de Cercetări din Paris, 
patronat de Principele Nicolae. Figurile de cărturari şi oameni 
politici pe care le aminteşte aici — istorici precum Emil Turdeanu 
sau Dinu Adameşteanu, filologi şi lingvişti ca Grigore Nandriş 
sau Eugen Lozovan, diplomatul Grigore Gafencu, fost ministru 
al Afacerilor Externe între 1938 şi 1940, ulterior ambasador la 
Moscova (1940-1941) înainte de-a se exila, scriitori ca bunul său 
prieten N.I. Herescu sau mult preţuitul Al. Busuioceanu - erau 
sau fuseseră „piese grele” în această întreprindere, pentru a cărei 
realizare Eliade înţelegea să treacă (și îi ruga insistent şi pe ceilalţi 
să facă la fel) peste toate disensiunile interpersonale existente în 
grupurile de exilați - aflaţi în Franţa, Statele Unite ale Americii 
sau America de Sud, Germania, Spania etc. Nu mai puţin, alibiul 
anticomunist al ideilor care îi puteau uni pe exilaţii români era, 
cu puţine excepţii, susţinut de un substrat foarte apăsat de dreapta. 


-d 


CORESPONDENŢĂ MIRCEA ELIADE - JOAN PETRU CULIANU 133 


O prezentare corectă a împrăştierii grupurilor de legionari în 
lume ar oferi o bună introducere la istoria exilului românesc. 

. Philippe Lavastine, orientalist, tradiţionalist, esoterist, posesorul 
unei remarcabile biblioteci de istoria religiilor, ocultism etc., a 
stat cinci ani în India (1958-1963). Eliade îl cunoscuse la Paris 
după război. 

.. În fundalul acestei corespondențe din care cele mai multe scrisori 
ale lui Culianu lipsesc, în iarna 1977-1978 se desfăşoară poate 
cea mai gravă criză morală prin care a trecut tînărul Culianu în 
exil (v. şi supra, pp. 126-128, n. 2). Ea este legată de descoperirile 
pe care le face documentîndu-se asupra istoriei ţării sale şi a 
felului în care ea fusese trăită de Eliade în deceniul patru, 
descoperiri în urma cărora ajunge la concluzia că, pe baza 
simplelor afirmaţii ale maestrului său, avansase în cartea sa aflată 
sub tipar unele opinii grăbite şi neacoperite (de genul: „Este de 
respins însă orice legătură directă între Eliade şi mişcarea legionară 
a lui C.Z. Codreanu...” - v. Mircea Eliade, ed. rom. cit., p. 33). 
Cînd începe să înţeleagă (parţial, incomplet, trebuie spus, căci, 
prin obrocul pus asupra informaţiei sau prin felul tendenţios în 
care informaţia ajungea la el, decodarea nu se putea face decît 
treptat) ceva din tangenţele lui Eliade cu Mişcarea Legionară şi 
să vadă cum anumite scrieri ale profesorului prind un alt sens 
decît cel pe care li-l dăduse anterior, îi cere cu insistenţă lămuriri 
şi scrie „Appendice II” la carte, prezentînd în cîteva pagini, cu 
toată sobrietatea, ceea ce înţelesese la ora aceea: că pe lîngă 
mişcarea mistic-iniţiatică centrată pe figura lui Codreanu, mişcare 
şi figură demne de un uriaş interes din punctul de vedere al 
istoriei religiilor, s-a dezvoltat o mişcare de tip terorist, antisemită 
pe criterii social-economice, greu discernabilă uneori de centrul 
iniţial ; că Eliade însuşi s-a aflat la intersecţia lor, urme ale 
acestei situaţii de „sfişiere” aflîndu-se în drama sa Jphigenia ; 
scrierea despre Salazar ar oferi, după el, datele unei poziţii mai 
coerente politic şi mai acceptabile a lui Eliade. V. şi infra, 
scrisorile 42, 43, 54. Pentru o discuţie succintă a „Apendicelui 
II”, v. Dan Petrescu, „Ioan Petru Culianu şi Mircea Eliade : prin 
labirintul unei relaţii dinamice”, în Sorin Antohi (coord.), Joan 
Petru Culianu. Omul şi opera, op. cit., pp. 440-441 (n. 17). 


42! 
1 Martie 978 


Dragă Ioane, 


La repezeală, cîteva rînduri. Cuvintul a fost, pe rînd, 
naţional-ţărănist (1926-29), carlist (29-31), pro-legionar (1933-34 — 
după care a fost desfiinţat) pînă în 1938; a reapărut numai trei 
luni - lanuarie-Martie 938 ; apoi a reapărut încă o dată (eu eram 
la Londra) sub Antonescu-Sima, Sept. 1940-Jan. 1941, director 
fiind P.P. Panaitescu ; de data aceasta, ziarul era 100% legionar. 

Eu n-am fost nici antisemit[,] nici pronazist. În polemica cu 
Gh. Racoveanu, ă propos de De două mii de ani, am scris două 
articole în Vremea, „Iudaism şi creştinism”. Etc. Etc. Dar nu mai 
rezist amintindu-mi cît sînge rău mi-au făcut aceste tîmpenii 
(calomniez, calomniez, il en restera toujours [quelque] chose ! ...). 
N-am răspuns şi nu voi răspunde niciodată. În ceea ce[-i] pri- ` 
veşte pe Jesi, Donini şi ceilalţi, îmi amintesc fraza lui Cioran, în 
gară, la Paris, în toamna 1943, cînd s-a pus trenul în mişcare: 
„Să-i spui lui Salazar să mă pupe în cur!...” 


* 


Scrie-i lui Tacou, pentru că nu-ţi cunoaşte adresa. Vei primi, 
cred, exemplarul. 

Între 13 martie-2 Aprilie vom fi la: Department of Religion[,] 
The University of North Carolina at Chapel Hill, Chapel Hill, 
N.C. 27514. 


CORESPONDENȚĂ MIRCEA ELIADE - IOAN PETRU CULIANU 135 


Te îmbrăţişează cu prietenie[,] 
Mircea Eliade 


NOTĂ 


1. Hîrtie cu antetul HISTORY OF RELIGIONS... etc., plic-tip. 
Ştampila poştei Chicago, 2 martie 1978. Destinatar Prof. 
I.P. Culianu, Instituut... etc. 


43! 
Straussin. 8 Groningen, 17 martie '78 


Mult Stimate Domnule Profesor, 


Azi primesc L'Herne şi vă felicit din toată inima! A ieşit 
f. frumos (poza din India e nemaipomenită, şi-mi deşteaptă fel 
de fel de nostalgii...) şi ceea ce am citit din art. despre Dvs. e 
f. interesant (mai ales cele ale lui S. Vierne, G. Durand şi cel 
despre raportul Kubrik-Eliade, pe care de fapt şi eu l-am analizat 
încă în 1974 - poate vă mai amintiţi mss. ; i-l dădusem D-lui 
Ierunca, dar el a găsit că n-are „specific naţional”. Restul relativ 
„ştiut”, afară de foarte interesantul art. al lui Ion Bălu şi de 
excelentul art. al Dvs. despre alchimie). Sînt cam multe greşeli 
de tipar, iar mie mi-au redus art. la 1/3, ceea ce însă e perfect 
explicabil şi nu-i mare pagubă - fiindcă voi scrie un capitol 
despre M.E. scriitor dacă cartea mea se va traduce în franceză. 

Acum cîteva zile, foarte trist că v-am amărit cu toată povestea 
Donini & Cie, la care replicile mele au fost f. stîngace, am telefonat 
ca să retrag nota finală? adăugată in extremis. Acolo explicam cu 
argumente că n-aţi fost nicidecum antisemit şi că n-aţi fost filona- 
zist, fiindcă eraţi filosalazarian. Mai multe persoane mi-au spus 
însă că ultima parte a argumentării nu merge“. Am telefonat, cum 
spuneam, şi am avut surpriza (plăcută) să aflu că volumul a apărut 


(*) După părerea mea, totuşi, argumentaţia e corectă: în fond, 
Salazar n-a fost ceea ce se cheamă „fascist”, cred, n-a avut, 
adică, o ideologie... Dar poate mă înşel şi spun prostii... 

deja în librării, fără nota respectivă. Îl veţi primi de îndată ce-l 
primesc şi eu. În fine, va mai trebui doar - în urma încercărilor 
mele avocăţeşti idioate - să-i conving pe Monica Lovinescu şi 
Virgil lerunca că n-am înnebunit încercînd să iau apărarea Gărzii 
de Fier şi nici acceptind stilul unui birou comunist de presă care ar 
încerca să vă „reabiliteze”... Vrînd-nevrînd, am fost contaminat de 
atmosfera italiană şi o doză de perfidie s-a suprapus peste naivi- 
tatea mea funciară (care, însă, a rămas la fel de supărătoare€...). 

Pe curînd (după „vacanţă”...) veţi primi şi versiunea, de astă 
dată cam prea pedantă, a art. despre „Eschatologie céleste”. 
Este de presupus că nu mă voi duce nicăieri, deoarece prin 
schimbarea de rezidenţă am intrat în nişte complicaţii birocratice 
de nedescris şi posed acum un paşaport de străin, care mă 
obligă să cer viză la Amsterdam ori de cîte ori vreau să ies din 
Olanda... În fine, şi aceasta se datorează în mod egal prostiei şi 
grabei - deoarece am „ales” soluţia asta numai ca să nu trebuiască 
să-mi reînnoiesc din an în an sâjour-ul la Milano. Dar nu ştiam 
că titlul de refugiat politic îşi pierde valabilitatea în Olanda (unde, 
de o bucată de vreme, Înaltul Comisariat ONU nu mai are nici 
o putere). În fine, îmi plîng în pumni, dar n-am ce face... Ar fi 
trebuit să consult un avocat, dar treburile păreau mai simple... 
În Italia, acum, haosul e de nedescris : a fost răpit Aldo Moro! ! ! 
Încep să devin tot mai apocaliptic... 

Cu mult drag, sărutări de mîini Doamnei şi cele mai bune 
salutări şi Hristos a înviat! 


loan 


i 


P.S. Sînt foarte bucuros că vi s-au tradus, în fine, în franceză, 
articolele din tinereţe. Drept să spun, găsesc Cahier de l'Herne 
chiar mult mai bine şi fericit făcut decît mă aşteptam, în tot cazul 
mult mai util pentru cunoaşterea Dys. decît Myths & Symbols’. 
Extraordinar de interesant art. nou „Le mythe de l'alchimie” ! 

NOTE 
1. Scrisoare manuscrisă pe hirtie cu antet personal. 


. Adică „Appendice II”, v. supra, p. 133, n. 5. 


Exilul românesc parizian a jucat un trist rol, cu consecinţe pe 
termen lung catastrofale, în toată această istorie a lui Eliade în 
general şi în acest moment în particular, înţelegînd să aplice o 
dezastruoasă politică a struţului. Ca urmare, Culianu a fost supus 
la mari presiuni „prieteneşti”, care urmăreau să nu se scrie şi să 
nu se publice nimic despre „chestiunea delicată” privitoare la 
Eliade. Un nucleu cu autoritate, dar deopotrivă autoritar, al exilului 
parizian îşi fixase încă dinainte de anii '50 o anumită conduită în 
această privinţă (v. ceea ce Alexandra Laignel-Lavastine a numit 
„Le mur protecteur de lexil”, în Cioran, Eliade, Ionesco : 
l'oubli du fascisme, Paris, Presses Universitaires de France, 
2002, pp. 412-416) şi înţelegea, mai mult sau mai puţin conştient, 
s-o aplice şi treizeci (dar şi cincizeci) de ani mai târziu, rigid şi 
nediferenţiat. 

Joseph M. Kitagawa şi Charles H. Long editaseră în 1969 volumul 
Myths and Symbols. Studies in Honor of Mircea Eliade (Chicago, 
Londra, University of Chicago Press). 


44! 
6 Aprilie 1978 


Dragă Ioane, 


Ne-am întors ieri din North Carolina. Am petrecut trei săptămîni 
într-un proto-paradis, în plină primăvară (la Chicago, zăpadă şi 
ger) —, într-o admirabilă casă chiar în pădure... Abia acum îmi 
dau seama cît am pierdut acceptînd catedra din Chicago - dar 
nu-mi pare rău. Probabil că în proto- şi para-paradisuri aş fi 
avut alte plictiseli ; dar, mai ales, sînt sigur că nicăieri n-aş fi 
avut libertatea din Chicago... 

Am găsit volumul D-tale?, ne-a plăcut mult la amîndoi ; încă 
nu l-am parcurs, dar o voi face curînd (de asemenea, voi citi cu 
interes „A Dualistic Myth. ..”°). 

Inutil să-ţi spun cît de încîntat sînt că prima carte scrisă de 
un român despre mine este a D-tale!... 

Vom fi la Paris de la începutul lui Iunie, şi de abia aştept să 
ne întîlnim. Vestea despre teză (definitiv încheiată la toamnă) 
m-a liniştit. Cînd ne vom vedea am să-ţi arăt programul despre : 
„Coincidentia oppositorum. The scholarly & litterary Worlds 
of M.E.”, colocviul care se ţine la Notre Dame de la 12 la 
14 Aprilie“. Din păcate, nu voi putea asista decît la ultima 
şedinţă. Trebuie să: „pun la punct” l’état des questions la vreo 
zece paragrafe din Histoire II. 

La Charlottenville [i-]am vorbit lui Nathan Scott despre D-ta. 
Tocmai le pleacă profesorul de Ist. Rel., Denny(”, islamist şi 


na Eee e pai aaa 
(*) Fostul nostru student. 

generalist ; şi ar vrea un generalist tînăr etc. Am încă exemplare 
din curriculum vitae de acum doi ani. Dar aş vrea să-mi trimiţi 
lista ultimelor publicaţii. (Nu uita că, în fond, eşti un istoric al 
religiilor şi că singurul loc unde se poate face ist. rel. este 
USA). Te îmbrăţişăm amîndoi cu dor[,] 


Mircea Eliade 


NOTE 


1. Hîrtie cu antetul The University of North Carolina at Chapel 
Hill, Department of Religion, plic-uip History of Religions..., 
ştampila poştei Chicago, 7 aprilie 1978. Destinatar Prof. loan P 
Culianu, Straussi/aa]n 8, Groningen, Holland. 

2. Tocmai apăruse în Italia monografia Mircea Eliade, v. supra, p. 98, 
n. 2. După unele opinii ale apropiaților săi însă, Eliade nu era 
chiar fericit de cartea lui Culianu, care atrăgea şi mai mult 
atenţia asupra sa în Italia, unde fusese şi mai era încă obiect de 
controverse (v. mărturia lui Cicerone Poghirc în Florin Ţurcanu, 
Mircea Eliade. Le prisonnier de l’histoire, op. cit., pp. 506-507. 

3. Poate fi vorba despre eseul lui Culianu „A Dualistic Myth in 
Roumanian Folklore”, care va apărea în Dialogue, 4-5/1980, 
pp. 45-50. 

4. Colocviul consacrat operei lui Eliade de la Universitatea Notre . 
Dame, Indiana, era organizat de fostul său student, istoricul 
religiilor Norman Girardot. 


45! 
13 Iunie 1978 


Dragă Ioane, 


Este de necrezut, dar de abia azi noapte am încheiat ultima 
pagină a vol. II Histoire - şi de abia de azi dimineaţă am început 
să răspund la scrisori (pe foarte scurt! ...). 

Am expediat săptămîna trecută articolul lui A. Guillaumont. 
I-am scris şi îl voi vedea la Paris. 

Noi zburăm la 15 Iunie la New York, şi la Paris la 20, unde 
ajungem a doua zi dimineaţă. Vom rămîne o bună parte din 
Iulie. Dar planurile sînt încă „fluide”. 

` Sper să ne revedem curînd! 
Te îmbrăţişează cu prietenie[,] 


al D-tale[,] 
Mircea Eliade 


NOTĂ 


1. Hîrtie cu antetul HISTORY OF RELIGIONS... etc., plic-tip. 
Ştampila poştei Chicago, 13 iunie 1978. Destinatar Prof. loan 
Culianu, Instituut... etc. 


46. 
26 iunie '78 
Mult Stimate Domnule Pofesor, 


Am primit scrisoarea Dvs. de la Chicago, în timp ce eu, 
deja de vreo lună, vă scriam la Paris (unde veţi găsi, cred, vreo 
patru-cinci scrisori inutile). N-am înţeles bine dacă abia acum aţi 
terminat corecturile sau mss. Histoire II. Abia aştept să apară. 
Dar îmi închipui cîtă muncă v-a fost necesară. 

Între timp a venit mama?, şi plănuiam să venim împreună la 
Paris. Dar formalităţile m-au speriat, aşa încît voi veni singur, 
după plecarea ei (17 iulie), cînd şi dacă vă pot întîlni. 

Mama vă transmite multe salutări şi-şi aminteşte de Doamna 
Eliade, pe care a cunoscut-o la Petroşani (sau Lupeni?) în 
timpul războiului, mi se pare. I-am spus că Doamna Eliade îşi 
aminteşte doar de sora ei (Mărioara), fiindcă era personajul cel 
mai ciudat din familie (care, în vremea aceea număra, numai la 
Petroşani, vreo zece membri, mari şi mici...). 

A apărut prima „recenzie” (de fapt, un articol despre M. Eliade) 
a cărţii mele, datorată bunului meu prieten din Padova, Paolo 
Romanato. Într-un număr ulterior din acelaşi ziar va apărea şi 
[un interviu al meu, de fapt un articol pe care l-am] redactat 
împreună cu Paolo, şi are un aspect foarte „urban”. 

Cărţulia, deşi foarte prost difuzată, se vinde totuşi în unele 
locuri. Tot încerc terenul pentru a stabili contacte mai stabile cu 
vreo editură, unde aş putea publica mai mult. 

Vă mulţumesc f. mult pentru expedierea articolului către 
Guillaumont. Între timp am descoperit unele greşeli de formă, 
cîteva omisiuni de citate greceşti şi o greşeală de fond (care însă 
se poate corecta), privind cele două ordini planetare („caldee” 
şi „egipteană”). Pregătesc acum o recenzie mai lungă a cărţii lui 
J. Flamant, Macrobe et le neo-platonisme latin etc. şi un articol 
în italiană, „Ordine e disordine delle sfere. A proposito di 
Macrob. In S. Scip. I 12, 13-14”5, parte din teză (care va fi gata 
în septembrie). Inutil să vă spun că am renunţat la orice vacanţă, 
dar şi aşa pierd timp cu neplăcerile vieţii occidentale (maşina la 
reparat etc.). Şi plouă, plouă, plouă... (încît mama, care a visat 
pesemne urit, era sigură că azi sîntem în plină inundaţie...). 

Cu cele mai dragi sărutări de mîini şi salutări, precum şi urări 
de sănătate şi vacanţă plăcută, rămîn în aşteptarea emoţionată a 
Histoire II, al Dvs., 


loan 


NOTE 


1. Scrisoare manuscrisă, pe hîrtie cu antetul Rijksuniversiteit... etc. 

2. Mama lui I.P. Culianu, Elena Bogdan-Culianu, reuşeşte în 
iunie-iulie 1978 să facă o călătorie în Olanda. 

3. Cele trei texte vor apărea în anii următori: „Demonisation du 
cosmos et dualisme gnostique”, în Revue de l'Histoire des Religions, 
nr. 98, 1979, pp. 3-40; „Ordine e disordine delle sfere...”, în 
Aevum, 55, 1981, pp. 96-110; şi recenzia întinsă la Jacques 
Flamant, Macrobe et le neo-platonisme latin..., în Aevum, 53, 
1979, pp. 190-193. 


47! 
Paris, 10 August 1978 


Dragă Ioane, 


Ne-am întors azi din Provența (o săptămînă petrecută la „moşia” 
lui Ioan şi Ileana Cuşa) şi am găsit recenziile din Aevum - fără 
nici un rînd. Îmi închipui că, şi de astă dată, poşta îşi cam bate 
joc de noi. La sfîrşit de Iunie, abia ajunşi la Paris, ţi-am scris 
cîteva rînduri (pe aceeaşi adresă), anunţîndu-ţi „programul” 
nostru pentru vară. Apoi, în mijloc de Iulie, ţi-am telefonat (mai 
precis, Christine! ţi-a telefonat) la numărul de la Universitate şi, 
din nou, acasă. Fără succes. Înţelesesem din ultima scrisoare că 
vei veni pe la noi în a doua jumătate a lui Iunie. Ce s-a întîmplat? 

Am fost cîteva zile la „Decada Cerisy” despre L'Imaginaire. 
Miine plecăm din nou, pentru trei zile, la „Decada Ionesco”. Voi 
„vorbi” şi eu (aşa cum am „vorbit” acum două săptămîni - adică, 
repetînd ce-am spus de atitea ori). 

Apoi: 13-16 Sept., Stockholm, 23-25 Sept. Frankfurt. Restul 
timpului, pînă la 2 Oct., la Paris. (La 15 August vine, pentru 
zece-douăsprezece zile, un fost elev al meu, Prof. Jan Kim). 

Deci, cînd ne vedem? Cu veche prietenie, al D-tale[,] 


Mircea Eliade 
NOTĂ 
1. Hîrtie albă, simplă, plic la fel. Ştampila poştei Paris, 1I august 


1978. Destinatar Prof. loan P. Culianu, Instituut... etc. Expeditor 
M. Eliade, 4 Place Charles Dullin, Paris 18e. 


48! 
Groningen, 10 august 1978 


Mult Stimate Domnule Profesor, 


Îmi îngădui să vă trimit cap. III din teză (aici în versiune italiană, 
pentru Aevum’). Bănuiesc că e lucrul cel mai bun pe care l-am scris 
pînă acum. 

După cum vedeţi, teza înaintează. Sper că va fi gata pînă în 
octombrie (nu va depăşi 200-250 pp., de felul celor pe care le-aţi 
văzut deja). Am găsit şi pe cineva care va face corecturile. 

Nu ştiu dacă scrisoarea mea vă va găsi la Paris. V-aş fi extrem 
de recunoscător dacă mi-aţi putea da vreun semn cînd vă întoarceţi, 
ca să ştiu cînd aş putea veni să vă văd. A trecut mai bine de un an 
şi jumătate de cînd nu v-am văzut, adică tocmai perioada petrecută 
în Olanda... ` 

Mama mea a plecat de aici acum două săptămîni, după o 
perioadă de şapte săptămîni petrecute împreună. Sper să mai 
vină anul viitor”. 

Nu am multe noutăţi, decît că prof. Vermaseren a fost de acord 
să publice teza, după susţinere, în EPRO?. Altfel, mă zbat să găsesc 
vreo editură pentru alte proiecte, în primul rînd Antinomismul. Mai 
multe lucruri aşteaptă publicarea (un articol despre Eminescu sper 
să vă placă, iar unul despre „Pons subtilis”? nădăjduiesc să vă inte- 
Teseze ; am ajuns la concluzii ciudate : podul Cinvat din Vendidad 
s-ar putea să provină din reprezentări judeo-creştine, iar nu invers). 

Am lucrat şi am citit foarte mult în ultima vreme. Beneficiez 
de o linişte în adevăr excepţională. 

V-am visat în dimineaţa de 6 august, de asta vă scriu, fiindcă 
m-am uitat în jurnal... 

Cu mult drag, şi cele mai alese sărutări de mîini Doamnei şi 
salutări, 


Ioan 


NOTE 


1. Hîrtie cu antet Rijksuniversiteit, Instituut voor Romaanse Talen. 
Scrisoare dactilografiată, cu ultimele rînduri scrise de mînă. 

2. V. supra, p. 143, n. 3. 

3. Elena Bogdan-Culianu avea să-şi mai revadă fiul o singură dată, 
în 1985. 

4. „Etudes Prâliminaires aux Religions Orientales dans 1’ Empire 
Romain”, seria condusă de M.J. Vermaseren la Editura E.J. Brill 
din Leiden. 

5. Acesta va fi studiul „Pons subtilis. Storia e significato di un 
simbolo”, Aevum, 53, 1979, pp. 301-312. 


49! 
13 sept. '78 Prof. Dr. Mircea Eliade - Parijs 


Mult Stimate Domnule Profesor, 


Vă mulţumesc din inimă pentru primirea de la Paris, pentru 
mss. povestirii pe care mi l-aţi dat să-l citesc (şi despre care eu 
n-am avut, din păcate, timp să vă vorbesc mai mult ; însă ştiţi cît 
mi-a plăcut) şi pentru cuvintele de răspuns ambasadorului care 
v-a decorat. 

Deoarece m-aţi prezentat, i-am expus D-lui Ticu? ideea de a 
face o carte mai lungă despre M.E. Am impresia că ar fi cu totul 
altceva dacă şi Dvs. i-aţi spune măcar un cuvînt, eventual prin 
telefon. Ceea ce eu pretind, mi-a spus, nu se face: anume un acord 
prealabil care să-mi îngăduie să nu fac munca de pomană. Ar 
trebui să-i trimit mss. Cu o cerere tip (! mai rău ca în România !) 
care ar fi luată în considerare de nişte „specialişti” (pare-mi-se, 
doi la număr) şi abia după aceea mi-ar putea da un răspuns. 
Evident, toate aceste paveze birocratice ar putea fi înlăturate 
prin cuvîntul Dvs. şi eventual prin recenziile f. favorabile la 
carte”, Eu i-am scris astăzi că dacă lucrurile s-ar fi prezentat 
vreodată aşa, aş fi rămas nepublicat toată viaţa, şi nici cartea 
despre M.E., nici cartea care va ieşi la Brill nu ar fi apărut sau 
[nu] vor apărea. I-am scris că, după evaluarea editurii italiene, 
cifrele de vînzare a cărţii despre M.E. sînt foarte satisfăcătoare 
şi că în Franţa interesul pentru Dvs. este mult mai mare, deci şi 
cifrele de vînzare ar fi mai mari. În fine, este evident că fără un 
acord de principiu (nu neapărat contract), deoarece în momentul 

de faţă am enorm de mult de lucru, n-aş putea să mă apuc să 
remaniez cartea cu vaga speranţă că doi „specialişti” vor decide 
că este bună... 

Vă trimit un interviu“ (primul şi, cred, ultimul de acest fel) 
luat de un prieten, în speranţa că anumite părţi vă vor plăcea. 

Mulţumesc mult Doamnei Eliade pentru primire, şi-i sărut 
mîinile cu căldură. Sărut mîinile Doamnei Lisette şi-i mulţumesc 
pentru minunatul disc cu Simfonia fantastică, prin care a „nimerit” 
una din bucăţile mele preferate. Şi D-relor Jacqueline şi Jeanine. 
Multe şi cordiale salutări D-lui Oani şi D-nei Lily Perlea. 


Cu mult drag, 
Ioan 


P.S. La recepţia pentru „Légion d’Honneur”, am stat de vorbă, 
după mai bine de doi ani, cu Marghescu, apoi am continuat, în 
prezenţa lui V. Tănase. Regret foarte mult că vreodată am spus 
lucruri rele despre el, deoarece în felul ăsta comportarea nedemnă 
a fost a mea. Sper să învăţ să mă stăpînesc mai bine, şi vă cer 
iertare. 


NOTE 


1. Scrisoare manuscrisă pe hîrtie cu antetul Rijksuniversiteit... etc. 

2. Şi cu această grafie, este vorba tot despre Constantin Tacou. 

3. Printre primele comentarii foarte favorabile la monografia din 
Italia: Gianpaolo Romanato, în JI Popolo, Roma, 10 iunie 1978, 
p. 3, şi Augusto Romano, în Tutto Libri, 24 iunie 1978. Au 
urmat apoi articolele lui Giovanni Filoramo, în Rivista di Storia 
e Letteratura Religiosa, nr. 2, 1980, pp. 233-234, şi Paolo Scarpi, 
în Studia Patavina XXVIII, nr. 2, 1981, pp. 390-394. 

4. Este vorba despre interviul luat lui Culianu de Gianpaolo Romanato, 
apărut în cotidianul Z7 Popolo, Roma, 29 iulie 1978 ; v. versiunea 
românească în loan Petru Culianu, Păcatul împotriva spiritului, 
Bucureşti, Nemira, 1999, pp. 176-181. 


50! 
18 sept. 78 Prof. Dr. Mircea Eliade — Parijs 


Mult Stimate Domnule Profesor, 


Îndrăznesc să vă deranjez iar cu o rugăminte. Nu vă mai 
povestesc în ce mod, s-ar putea să reuşesc să public în Franţa o 
carte de popularizare despre filozofia Renaşterii?. O scriu în 
româneşte ca să meargă mai repede. 

Vă trimit primul capitol (celelalte vor fi gata în c. trei săptămîni 
şi le veţi primi la Chicago), cu rugămintea să-mi spuneţi dacă vă 
interesează şi, în acest caz, dacă aţi fi dispus să scrieţi un cuvînt 
de prezentare, pe care aş ţine foarte mult să-l am pe prima mea 
carte „originală” (teza fiindu-vă dedicată, nu vă pot cere acest 
lucru). V-aş ruga să nu luaţi în considerare lipsa de perfecţiune 
a bibliografiei ; în Renaştere sînt la mine acasă şi-mi pot permite 
să citez mai mult sursele. Capitolele ulterioare sînt însă mult 
mai informate şi sub aspect bibliografic. 

V-aş fi recunoscător dacă n-aţi spune nimănui, nici de carte, 
nici de rugămintea mea, mai ales nici unui român. 

În plus, v-aş fi foarte dator dacă mi-aţi putea da vreun răspuns 
privind articolul trimis d-lui Guillaumont, întrucît aş avea posibi- 
litatea să-l traduc şi public în altă parte, dacă nu e considerat 
„suficient” pentru RHR. 

Cu mult drag şi cele mai alese mulţumiri, 


Ioan 

Sărutări de mîini Doamnei Eliade şi Doamnei Lisette Perlea. 


NOTE 


1. Scrisoare dactilografiată pe hîrtie cu antetul Rijksuniversiteit... etc. 

2. Apare aici formulat pentru prima dată proiectul cărţii despre 

Renaştere intitulate într-o primă formă Jocari serio. Ştiinţă şi 

| artă în gîndirea Renaşterii, proiect despre ale cărui peripeții, 

| modificări şi redactări succesive va fi vorba în scrisorile urmă- 

toare. Jocari serio... va fi publicat postum (Iaşi, Polirom, 2003, 

cu o postfață de H.-R. Patapievici), dar în locul avatarului aban- 

donat va apărea Eros et magie la Renaissance. 1484 (Paris, 
Flammarion, 1984). 


SI! 
26 sept. [1978] Prof. Dr. Mircea Eliade - Parijs 


Mult Stimate Domnule Profesor, 


Mă grăbesc să vă mai prind la Paris... Miine sper că scrisoarea 
asta va pleca împreună cu al doilea capitol din carte (c. 50 pp.), 
care încă nu e cel mai interesant. Al treilea, care este, vă va 
parveni la Chicago. 

Între timp am văzut Limite şi vă sînt cum nu se poate mai 
recunoscător, şi Dvs. şi D-lui Ierunca, pentru locul unde a apărut 
pagina mea (în fond, nu meritam atîta...). În fine... Deşi am devenit 
(poate aţi văzut) tot mai încrîncenat pe munca mea şi pe dorinţa ca 
această muncă să devină cunoscută, lăsînd la o parte multe prostii, 
erori şi entuziasme Care au trecut cu tinereţea, faptul m-a înduioşat 
mult. În fond, toată himera copilului de 17 ani cu un creier perfect 
care eram, bun la toate şi mai ales la matematică, a început din 
lectura Comentariului la legenda Meşterului Manole. Şi, la fel, 
toată formaţia mea a fost o goană după cărţile Dvs., apoi după 
cărţile citate în cărţile Dvs., acum după istoria Dvs. - iar acesta 
este singurul fapt care mă mai leagă de România. 

Recenzia la Histoire IÊ merge greu, dar sper să fie gata pînă la 
sfîrşitul lui octombrie, scadenţă la care trebuie să umplu Aevum de 
un nou „val” de recenzii, pentru următorii trei ani (scriam doi, 
fiind optimist...). M-am pus să rescriu recenzia la În curte la 
Dionis, dar nu reuşesc să mă debarasez de propriile [mele ? sale ? ] 
formule. Şi, în plus, am atât de putin timp, încît e greu să nu scriu 
prost. Din momentul în care voi preda teza la Paris şi cartea la Brill, 

am de gînd să „dispar” într-un fel, să fug cîteva luni şi mai ales să 
încerc să meditez şi să scriu bine Antinomismul. Cel puţin, acum, 
înţeleg bine de ce nu pot scrie literatură : pentru că n-am timp, 
pentru că literatura cere migală. Sper că mai tirziu voi mai scrie şi 
sper să vă pun în mînă cîndva primul volum tipărit de povestiri, ori 
primul roman fipărit. Nu credeam să dureze atit, dar n-am ce face. 

În ce priveşte cartea asta despre Renaştere, unicul motiv pentru 
care aş ţine mult s-o public este ca numele meu să înceapă să fie 
cunoscut. lar acest lucru mă interesează numai şi numai fiindcă 
un om care a publicat o carte publică mai uşor o a doua, şi mult mai 
uşor o a noua. După cum veţi vedea, e vorba de „popularizare”, 
dar de nivel de-ajuns de serios (mult mai serios decît putea să 
apară din cap. I). Dacă voi avea inspiraţie, cap. III — despre iubire, 
melancholie etc. la Ficino, va trebui să fie foarte interesant. În ce 
priveşte capitolul despre Leonardo, acum e f. erudit, iar cel despre 
Bruno este unicul în întregime bun. Aşa cum vă spuneam, cu tot 
respectul pentru Frances Yates, eu cred că se poate merge mult 
mai departe în studiul lui Bruno. 

Nu sper, repet, ca lucrarea să vă placă în întregime ; dar dacă 
nu vă displace, o să vă rog să-i scrieţi o pagină de introducere. Asta 
ar însemna pentru mine că recunoaşteţi că aveţi în faţă un om, nu 
pentru ceea ce a făcut, dar pentru ceea ce speră că va face. 

Nu ştiu dacă Doamna Eliade şi Doamna Lisette s-au întors de 
la Roma. Oricum, le transmit cele mai călduroase sărutări de mîini. 

Cu mult drag şi... drum bun la Chicago! 


Ioan 


NOTE 


1. Scrisoare manuscrisă pe hîrtie cu antetul Rijksuniversiteit... etc. 

2. Recenzia lui Culianu la Histoire II... De Gauthama Bouddha au 
triomphe du christianisme va apărea în Studi storico-religiosi, 
IV, 1980, nr. 1, pp. 167-168. 


52! 
Paris, 23 Sept. 978 


Dragă Ioane, 


Numai după ce am ajuns acasă mi-am dat seama că nu te-am 
prezentat lui Pidoux-Payot! Dar nu face nimic, o voi face la pri- 
măvară. (Eu, în orice caz, i-am vorbit de D-ta ca [de] „editorul 
viitoarelor ediţii” ; deocamdată, Payot le reproduce una după 
alta, fără să ţină seama de corecturile propuse ; cf. ed. III din 
Histoire IF). 

La „recepţia” de alaltăieri, l-am văzut pe A. Guillaumont. 
Mi-a spus că i-a plăcut articolul (evident, vor fi mici ameliorări 
stilistice) şi-l va publica în RHR, dar cam târziu : în 18 luni! L-am 
asigurat că „sîntem amindoi” de acord... ÎI voi revedea, şi vom 
pune la punct etapele (Cui trebuie să i te adresezi la RHR etc.). 

Meslin te-a lăudat (tot la cocktailul Payot), dar (aşa cum mi-ai 
spus deja) crede că trebuie să „ştiinţificezi” teza pentru colecţia 
Vermaseren. 

N-am discutat încă problema cărţii cu C. Tacou. O voi face 
la reîntoarcerea de la Frankfurt (joia viitoare). În orice caz, sînt 
şi alte posibilităţi. 

La Stockholm, „mare succes”. Aşijderea aici, la Paris, unde, 
vrăjit de soţii Pidoux-Payot[,] am acceptat multe interviuri 
(cinci numai la France Culture ! ). Probabil că mă vor da gata! 
Dar, dacă supraviețuiesc, am jurat să nu mai accept nici un fel 
de „declaraţii”. 


‘i 154 DIALOGURI ÎNTRERUPTE 


Entretiens? va ieşi foarte frumos. Cartea e bună şi utilă. O 
vei primi pe la 25 Oct. Te îmbrăţişează cu prietenie, 


Mircea Eliade 


NOTE 


1. Hîrtie cu antetul HISTORY OF RELIGIONS... etc., plic simplu, 
alb. Ştampila poştei Paris, 24 septembrie 1978. Destinatar Prof. 
Ioan P. Culianu, Rijksuniversiteit, Instituut voor Romaanse Talen, 
Grote Kruisstraat 2°, Groningen, Pays-Bas. Expeditor M. Eliade, 
4 Place Charles Dullin, Paris 18°. 

2. Probabil ediția a III-a a volumului I din Histoire des croyances et 
des idées religieuses. De l’âge de la pierre aux mystères d'Eleusis, 
1976, 1977, 1978. Volumul III va apărea abia în 1986. 

3. Mircea Eliade, L'Epreuve du labyrinthe. Entretiens avec 
Claude-Henri Rocquet, Belfond, 1978. 


53! 
1 Oct. 1978 


Dragă Ioane, 


Am încheiat adineaori cap. II din Jocari serio, şi mă grăbesc 
să-ţi scriu măcar cîteva rînduri. Textul m-a interesat, mi-a plăcut, 
m-a instruit — şi de-abia aştept să citesc urmarea. Alaltăieri seară 
am discutat cu V[irgil] Tănase „tactica editorială”. Şi eu, şi el, 
ne-am gîndit la colecţia dirijată de Yves Bonnefoy la Flammarion. 
Eu îi voi vorbi, înainte de plecare (11 Oct.) lui Y.B., spunîndu-i, 
între altele, că voi scrie prefața („teza” mea : cartea e prețioasă 
pentru că reintroduce Renaşterea italiană nu numai în contextul 
şi orizontul helenismului şi hermetismului, dar şi în universul 
de semnificaţii la care ai acces datorită Istoriei religiilor ; după 
cîte ştiu, eşti primul autor înarmat cu aceste instrumente de 
lucru...). Totuşi, probabil, Y.B. îmi va cere fragmente - sau 
capitole — din versiunea franceză. Îl voi asigura că le va primi ; 
V.T. se va ocupa de rest. 


ora 8 seara 


După ce-am vorbit la telefon, inutil să continui. Sîntem deci 
întelegi: eu îi scriu lui Y.B. etc. 

Sînt sigur că vei completa bibliografia. În orice caz (pp. 9-10), 
nu trebuie prezentat Paracelsus prin citatul lui Sherlock (Holmyard), 
Cînd ai la îndemână excelenta monografie a lui W.B. (singurul 
Care a examinat exhaustiv relaţiile Paracelsus-gnoză-hermetism 

hellenistic). De asemenea, cred că e inutil să citezi de docta 
ienorantia după Cassirer, cînd ştiu cu cîtă dragoste şi interes ai 
studiat acest text! (Poţi doar adăuga: cf. şi comentariul lui 
Cassirer...). 

Te îmbrăţişăm cu prietenie[,) 


Christinel şi Mircea Eliade 


NOTĂ 


1. Hîrtie cu antetul HISTORY OF RELIGIONS... etc., plic alb, 
simplu. Ştampila poştei Paris, 2 octombrie 1978. Destinatar Prof. 
loan P. Culianu, 9712 TS Groningen, Grote Kruisstraat 2%, 
Pays-Bas. 


b 


54! 
Groningen, 19 oct. '78 


Mult Stimate Domnule Profesor, 


Sper că ați ajuns cu toții cu bine în America şi că... v-aţi 
E liniştit puţin! Deşi urmăresc cu încîntare faptul că în ultimii doi 
+ ani interesul pentru Dvs. a atins, cred, apogeul (premiul Nobel 
, nu m-ar mira deloc), totuşi îmi închipui că nu trebuie să fie 
_ foarte confortabil pentru Dvs. Voi ţine minte toată viaţa felul în 
care aţi răspuns cu ocazia conferirii Legiunii de Onoare. 

În fine, vă scriu ca să mă scuz că va mai dura circa două 
săptămîni pînă ce cartea va fi gata. După reînceperea cursurilor am 
avut ocazia să înţeleg că olandezii au impresia că vorbesc bine 
limba olandeză, deoarece am fost invitat la un număr impresionant 
de şedinţe şi grupuri de lucru altminteri foarte selecte (printre altele 
şi la grupul de istoria religiilor, graţie D-lui Vermaseren, lui Drijvers 
şi lui Kippenberg, ex-elev al prof. Colpe). De aceea cum ajung 
acasă cad zdrobit pe canapea, iar în ultimele zile nu prea am 
avut timp să mănînc. Ceea ce e bine şi rău, fiindcă din cele trei 
capitole prevăzute, doar unul e în întregime gata, unul aproape, 
iar pentru al treilea (despre Lună în gîndirea Renaşterii, introdus 
ad hoc) mai am de citit o carte (groasă...). Pînă mîine dimineaţă 
trebuie să predau un articol, pentru care trebuie să citesc două 
Cărţi şi să recitesc patru povestiri. Sper f. mult că al treilea 
Capitol v-a parvenit şi Chiar... că v-a plăcut, măcar în parte. 

Mai trebuie să vă vorbesc despre o chestiune neplăcută, anume 
intervenţia D-lui Stamatu? la Dvs., Leonid, Dl. Ierunca şi Sorin 


aa 


158 DIALOGURI ÎNTRERUPTE 


însuşi, intervenţie în care mă acuză nici mai mult nici mai puţin 
că aş vrea să-l „distrug” pe motive „politice” (! ! !). A trimis la 
toată lumea o traducere a articolului, însoţită de un comentariu 
de... 27 pp.! Traducerea nu merită comentariu, iar comentariul 
nu l-am citit. Printre „perlele” traducerii, spicuiesc : mushrooms 
e tradus prin „furnici” (poate prin asonanţă cu „muşuroi”...), 
Carmelite Friar, călugărul carmelitan S. Juan adică, e tradus cu 
„(doamna) Carmelita Friar” (de unde H.S. e revoltat că-i atribui 
ei nişte poezii ale lui San Juan) etc., etc. Dar chiar aşa cum e, 
numai într-o minte bolnavă această traducere ar fi putut deştepta 
asociaţiile pe care le-a deşteptat: H.S. afirmă, nici mai mult 
nici mai puţin, că eu scriu pentru a demonstra că el e... „fascist”5, 
că dispreţuieşte lumea (ori cine ştie ce) etc., etc. 

Eu am ales o metodă aşa-zis obiectivă exact pentru a nu-l 
jigni pe H.S., care e un mare poet, dar în ochii mei e asociat de 
un defect al meu personal: acela că mie poezia lui nu prea-mi 
place. Oricum, însă, am schimbat (neputind retrage articolul, care 
e în tipografie) tot ceea ce l-ar fi putut leza, aducîndu-i elogii, 
în schimb, pe care nu le-am adus niciodată nimănui. lată deci un 
paradox şi o inconsecvenţă : despre Dvs. n-am îndrăznit să scriu 
că sînteţi „mare” ori „cel mai mare”, deşi ştiţi că o cred, fiindcă. 
în lumea universitară asta ar fi fost privit cu suspiciune. Despre 
H.S. am ajuns să scriu că e un mare poet, deşi o cred numai pe 
jumătate, pentru a nu-l leza personal... Dacă nici în urma acestei 
intervenţii în text nu va fi mulţumit, nu mai e nimic de făcut, şi-l 
voi uita complet. 

Trebuie totuşi să vă dau un amănunt: am scris articolul în 
1977, iar prima versiune a fost primită de Sorin, cred, în mai 1977. 
Pe atunci, nu citisem nimic altceva despre Garda de Fier decit 
teza lui Scagno, pe care însuşi H.S. (care a citit-o şi el la mare) 
a găsit-o excelentă... N-aveam, deci, nici un fel de „apercepţie”, 
ca să spun aşa. Am încercat mai demult să-l conving cu blindeţe 

şi dragoste pe H.S. că din partea mea el putea să fie şi un 
membru al RAF, pe mine asta nu mă interesează deloc, fiindcă 
apartenenţa politică a cuiva interesează doar în cadrele în care 
face uz de ea. Mi se păruse că a înţeles asta... 

În fine, din fericire şi Leonid şi D1. Ierunca au găsit că inter- 
pretarea delirantă a lui H.S. nu se potriveşte cu articolul meu. 
Leonid mi-a dat excelente sfaturi, pe care le-am urmat, cum să dreg 
anumite părţi în aşa fel încît H.S. să nu fie jignit. Cel jignit - şi încă 


IE cuprisosinţă - rămîn eu, deoarece H.S. nu mi-a scris mie nimic. 


' Aşadar, toată corespondenţa sa calchiază sistemul denunţurilor 
pe care, mi se pare, l-a deplorat public întotdeauna, în ce priveşte 
România „socialistă”... Acum însă am impresia că dacă H.S. ar 
fi rămas acolo, lucrurile nu s-ar fi schimbat cu mult. 

I-am scris lui Leonid că, în contrast cu această atitudine în 
adevăr suburbană, am fost profund mişcat de mărinimia Dvs. 
într-un caz în care, într-adevăr, dădeam o interpretare cel puţin 
în parte politică unor opere ale Dvs. Am realizat abia mai tîrziu 
oroarea faptului, cînd mi-am dat seama cu cine vă alăturam. Sper 
că aţi înţeles totul şi m-aţi iertat. Numai că în acest caz buna 
mea credinţă nu putea fi pusă la îndoială: văzut din perspectiva 
cuiva care înţelegea şi ceea ce am înţeles eu ulterior, era vorba 
de riscul cel mai mare pe care l-am trecut în viaţă, acela ca Dvs. 
să mă consideraţi fie un tîmpit (ceea ce încă n-ar fi fost rău), fie 
un ticălos (ceea ce ar fi fost mortal). După toate aceste întîmplări, 
teoria lui H.S. a găsit la început credit la DI. Ierunca, care mi-a 
scris o scrisoare foarte rece. Citind însă articolul meu, a observat 
că unicul reproş pe care i-l putea aduce era acela de a nu fi în mod 
explicit favorabil. Versiunea care va apărea va fi, vai, prea explicit 
favorabilă ! E tot ce am putut face, întru liniştea D-lui Stamatu. 

Cu mult drag, sărutări de mîini Doamnei şi cele mai calde 
urări de sănătate, 


Ioan 

NOTE 
1. Scrisoare manuscrisă, pe hirtie cu antetul Università Cattolica 


2. 


del Sacro Cuore, Dipartimento di Scienze Religiose. 

Culianu fusese invitat să scrie pentru International Journal of 
Roumanian Studies un articol despre poezia lui Horia Stamatu ; 
prima versiune a articolului, după cum se spune şi în această 
scrisoare, data din mai 1977; articolul a suportat mai multe 
modificări, în urma a nenumărate scrisori cu sfaturi şi rugăminți 
venite de la Paris, din Germania şi Spania, şi a apărut, cu titlul 
„Some Considerations on the Works of Horia Stamatu”, în numă- 
rul 2/1980 al revistei (ieşit efectiv în 1983), pp. 123-134. Episodul 
vîrtejului de rumori şi epistole stîrnit între exilați de cîteva pagini 
considerate a nu fi fost suficient de elogioase este unul nesfirşit de 
întristător şi nociv - şi iarăşi, cu consecinţe funeste în timp. Cu 
titlul de episod întristător l-a povestit Culianu în Lumea liberă 
românească (nr. 105, 6 octombrie 1990), desemniîndu-l pe poet 
cu inițialele H.S., întîmplător identice cu ale altui personaj 
aparţinînd aceleiaşi istorii nocive pînă la criminale pe care Eliade 
o cunoştea, din nefericire, prea bine : Horia Sima. În 1990-1991, 
unele dintre scrisorile de ameninţare sosite pe adresa revistei 
Lumea liberă îi reproşau lui Culianu atacuri la adresa lui Horia 
Sima. 


„ Se pare că Horia Stamatu suferea de „mania persecuției”, într-un 


sens precis: „...seară prelungită şi totuşi destinsă, dacă n-ar fi 
fost ideea fixă a lui Stamatu că toţi îl persecută ca... legionar” - 
nota Monica Lovinescu în Jurnal, sub data de 30 octombrie 1982 
(cf. Jurnal. 1981-1984, Bucureşti, Humanitas, 2002, pp. 144-145), 
ca să adauge apoi, într-o paranteză, la 23 aprilie 1983, obiceiul 
poetului de a-l bombarda pe Virgil Ierunca „cu scrisorile şi 
tipetele [sale] cînd se păcătuieşte cu o virgulă împotriva lui” (ib., 
p. 196). Să notăm şi opinia lui Theodor Cazaban, probabil bine 
cunoscută în exilul parizian, că „Eugen Ionescu a scris Rinocerii 
gîndindu-se la figura, la chipul lui Stamatu” (Theodor Cazaban 
în dialog cu Cristian Bădiliţă, Captiv în lumea liberă, 
Cluj-Napoca, Echinox, 2002, p. 125). 


55! 
1 Nov. 1978 


Dragă Ioane, 


Răspund pe loc scrisorii din 23 Oct. În ultimele zile la Paris 
am încercat zadarnic să-l găsesc pe Yves Bonnefoy la telefon (asta, 
ca să „economisesc” o scrisoare !...). O dată ajuns la Chicago, 
am fost antrenat în ciclul infernal (între altele, două zile la 
Billings, pentru un check-up. Rezultatele : sînt mai zdravăn ca 
niciodată ! ...). Dar îi voi scrie lui Y.B. zilele acestea. Vreau să 
te asigur: n-am nici o îndoială asupra cărţii; cele trei capitole 
m-au convins că merită să apară, şi cît mai repede (asta, ca s-o 
pot utiliza în vol. III, partea 2-a!). 

Mă bucur că s-a lămurit „criza Stamatu”. (Cred că omul e 
bolnav, dar nu e nimic de făcut!...). Îţi admir, şi invidiez, 
activitatea scriitoricească. Încearcă, totuşi, să nu te laşi antrenat 
în prea multe direcţii; asta, cel puţin deocamdată, pînă ce-ţi 
publici teza. (Nu te-ai putea descotorosi de unele recenzii pentru 
Aevum? ). I-ai scris lui A. Guillaumont? Cum ţi-am spus, m-a 
asigurat că studiul va apărea în 1979 ~- dar cu unele corectări 
(stil? conţinut? bibliografie ?). În ceea ce[-l] priveşte pe Tacou : 
i-am vorbit (la 13 Oct.) despre carte ; mi-a răspuns că el e de 
acord, dar nu poate (din principiu?) semna un contract înainte 
de a „vedea” (Ce? tabla de materii? cîteva capitole ?...). 

Nu-ţi bate capul să scrii şi recenzia Convorbirilor cu Rocquet. 
Dar dacă ai scris-o deja, trimite-i-o lui Sorin... 


| 

Te îmbrăţişează cu prietenie, al D-tale[,] 


Mircea Eliade 


NOTĂ 


1. Hîrtie cu antetul HISTORY OF RELIGIONS... etc., plic-tip. 
Ştampila poştei Chicago, 1 octombrie 1978 (neconcordantă cu 
data scrisorii; nu poate fi vorba despre altă scrisoare, deoarece 
pe i octombrie Eliade era încă la Paris). Destinatar Prof. loan P. 
Culianu, Instituut... etc. 


56. 
22 Nov. 1978 


Dragă Ioane, 


La întoarcerea din New Orleans (pe care ne-am învrednicit, 
în sfîrşit, să-l vizităm), am găsit scrisoarea din 15 Oct., cu 
„istoria” gripei. Sper că ai scăpat şi din această „încercare”. 

Scrisoarea către Yves Bonnefoy a plecat la 11 Noiembrie. 

Vei primi în curînd o „invitaţie oficială” din partea redacţiei 
HR de a scrie un review-article? despre cele mai importante 
lucrări de Ist. Rel. apărute în Italia în ultimii (să zicem) 8-10 ani. 
Nu e nevoie să fie lung: de la 10 la 20 p. dactil. Multe titluri le 
menţionezi doar. Scrii în ce limbă vrei (ital., fr., engl.). Nu e 
nici o grabă. Dead-line pentru numărul din Noiembrie 1979 este 
2-5 Martie, iar început de Iunie pentru numărul Martie 1980. 
Cînd vei scăpa de teză şi „Renaştere”, te poţi gîndi şi la un 
articol pentru HR. Alege o temă pasionantă ! ... 

Mă bucur că articolul pentru RHR e pe cale... 

De cînd am venit, n-am făcut mare lucru; am pregătit doar 
textul Autobiografiei pentru trad. fr. (pe care o va întreprinde 
Grigorescu?) şi o parte din J/urna]l 1970-77 (în sarcina lui 
Marie-France Ionescu). Nu am terminat nuvela !... 

Te îmbrăţişăm amîndoi cu prietenie[,] 


Mircea Eliade 


AR RE 

NOTE 


1. Hîrtie cu antetul HISTORY OF RELIGIONS... etc., plic-tip. 
Ştampila poştei Chicago, neclară. Destinatar Prof. loan P. Culianu, 
Rijksuniversiteit, 9712 TS Groningen, Grote Kruisstraat 2°, 
Holland. 

2. Acest articol va fi „History of Religions in Italy: The State of 
the Art”, History of Religions, 20, 1981, pp. 253-262, urmat de 
„History of Religions in Italy: A Postscript”, în id., 22, 1982, 
pp. 191-195. 

3. Este vorba despre Constantin N. Grigoresco, traducătorul în 
franceză al volumului lui Mircea Eliade Mémoire I. 1907-1937. 
Les promesses de l'équinoxe, Gallimard, 1980. 


57! 


Mult Stimate Domnule Profesor, 


Vă mulţumesc din inimă pentru ultima Dvs. scrisoare. Cum 
mă gindesc că această scrisoare va ajunge o dată cu urările de 
sărbători, le repet şi aici, şi voi bea un pahar în sănătatea Dvs. şi 
a Doamnei cu prietenii italieni (Padova) pe care-i voi avea aici de 
Crăciun. 

Îmi pare rău că nu voi putea rupe în întregime tradiţia „bucă- 
ţelelor” pe care vi le trimit: n-am prididit să bat la maşină 
Introducerea şi ultimul capitol al cărţii, de aceea vă trimit numai 
cap. IV-VI inclusiv. Sper ca măcar cap. V şi VI să vă intereseze, 
poate în parte să vă şi placă. 

Sînt foarte fericit că, în fine, se rupe puţin gheaţa cu History 
of Religions. Număr cărţile pe care va trebui să le citesc (după 
cum ştiţi, sînt cel puţin doi autori italieni demni de acest nume 
pe care nu-i Cunosc încă) şi... să sparie gîndul! Voi merge în tot 
cazul la Milano, dar asta înseamnă că nu vă pot trimite art. 
înainte de iunie. 

Bianchi a publicat la Brill o culegere f. interesantă a artico- 
lelor lui despre gnoză şi mistere?, care costă... f[I]. 144! ($70!). 
De data asta n-o cumpăr nici eu... Calculînd după dimensiuni, 
cartea mea va costa c. $ 100 ! În fine, iertaţi-mi spiritul mercantil 
(din ultimii ani, de fapt... ; e o compensație pentru prima parte 
a vieţii...). 

Îmi vine în minte că, buimac cam ca de obicei, am uitat 
astă-toamnă să cer adresa Doamnei Lisette ; nu vă mai deranjez 

rugîndu-vă să mi-o daţi, dar v-aş fi recunoscător dacă i-aţi 
comunica cele mai calde urări de Sărbători din partea mea. La 
fel şi D-lui Kitagawa, dacă mă ţine minte (îi voi trimite curînd 
un extras din Kairos? care tot aştept de mult să apară; articolul 
a fost scris la Chicago...). 

Mă bucură f. mult ce-mi scrieţi în legătură cu cele două 
traduceri în franceză. Bănuiesc, repet, că acest „boom” M.E. 
din 1978 va duce în mod necesar la Nobel. Nu prea cred că asta 
vă interesează, dar mi se pare totuşi că acest „ultimate triumph” 
al recunoaşterii umane ar însemna foarte mult — mai mult decît a 
însemnat acordarea lui către Hermann Hesse în 1946, un Hesse 
care a avut curajul să spună adevărul în faţă şi unora şi altora. 

În legătură cu Hesse, care a fost librar, mă gîndesc totuşi să 
vă spun că am luat o hotărîre în legătură cu „viitorul” meu: 
bănuiesc că peste nu mai mult de zece ani, dacă voi mai trăi, cînd 
deci voi fi „in mezzo del cammin”, voi părăsi activitatea univer- 
sitară (poate voi face comerţ cîţiva ani, ori aşa ceva ; în fine, vă 
voi povesti vreodată aceste planuri şi motivul lor. Oricum, 
înainte de asta vreau să ajung „cunoscut”). Toate astea sînt cam 
nebuloase, dar cred că aşa ar trebui să fie ; însă vom vedea. 

Pentru a rămîne în temă: am impresia că „adaptarea” mea la 
lume, care se pare că nu vrea să mă distrugă, asumă forma som- 
nului gnostic. Mă trezesc foarte des, în anumite scurte momente 
pe care, în micimea mea, le compar totuşi cu satori, deoarece 
caracterul şi efectul lor seamănă perfect cu „descricrile” de 
atîtea ori citite şi reflectate. Totuşi cred că va veni un moment în 
care îmi voi recupera autenticitatea în mod mult mai radical şi 
plenar, acea autenticitate în faţa morţii pe care am avut-o pînă la 
23 de ani, apoi am pierdut-o pentru a mă „adapta” ca să pot 
realiza ceva la scară umană. De aceea, prevăd că în acel moment 
mă voi retrage într-un fel din lume, deşi nu ştiu încă cum. Ştiu 
că toate acestea sună [ca] himerice. Dar dacă - presupunînd că 
aş fi putut să vă vorbesc real aşa cum v-am vorbit ani la rînd în 

imaginaţie - v-aş fi spus vreodată că totuşi, deşi n-am nici o 
calitate practică, voi reuşi să străbat (nu ştiu cum) distanţa de la 
Bucureşti la Chicago, mi-aţi fi spus că nu se poate. La fel, toți 
oamenii pe care i-am întîlnit mi-au repetat o lecţie pe care n-am 
învăţat-o : că nimic din ce am făcut nu se poate (nu că aş fi făcut 
mare lucru ; dar au fost lucruri care nu se puteau). De aceea, aştept 
ca alte lucruri care nu se pot să se împlinească, cu încetineală de 
moldovean, şi totuşi... 

Lucrul de care mi-e teamă şi pe care îl detest în mine este 
hipercriticismul la care m-a obişnuit mediul universitar, mai 
ales din cei trei ani petrecuţi la Milano ; fiindcă este distrugător, 
în sensul că nu mai salvează nimic, nici din jur şi mai ales nici 
din mine. Voi încerca să-l corijez cît mai mult. Dar cînd mă uit 
la bogăţia Dvs. de răbdare faţă de oameni, mi se face o ruşine 
îngrozitoare de egoismul la care am ajuns. În fine, sper că toată 
această „psychomachie” va avea ca rezultat vreun echilibru 
orientat pozitiv. 

În fine, am impresia că v-am bătut la cap ca în „timpurile 
bune”... Odată voi îndrăzni să vă rog să aruncaţi în foc toate 
scrisorile pe care vi le-am trimis, sau să mă lăsaţi s-o fac eu 
însumi. l 


NOTE 


1. Ciornă manuscrisă pe hîrtie cu antet personal, nedatată şi 
neterminată, constituind însă răspunsul direct la scrisoarea lui 
Eliade din 22 nov. 1978, încrucişată pe drum cu o epistolă a lui 
Culianu, tot din 22 nov., după cum reiese din piesa imediat 
următoare a epistolarului. 

2. Este vorba despre Ugo Bianchi, Selected Essays on Gnosticism, 
Dualism and Mysteriosophy (Supplements to Numen XXXVIII), 
Leiden, E.J. Brill, 1978. 

3. V. supra, p. 117, n. 2. 


58! 


9 Dec. 1978 


Dragă Ioane, 


Răspund atît de tîrziu scrisorii din 22 Nov., pentru că, îndată 
ce-am citit-o (şi a citit-o şi Christinel), scrisoarea a dispărut 
printre dosare - şi mi-a fost imposibil s-o găsesc, pînă adineaori 
cînd, căutînd telefonul florăresei, ca să-i trimit cei nouă trandafiri 
lui Christinel, am dat de ea. Nu voiam să-ţi răspund înainte de 
a reciti scrisoarea, şi a-mi reîmprospăta anumite detalii... 

Mărturisesc că întreg scenariul „maşinii albe” mă impre- 
sionează şi mă intrigă în acelaşi timp - pentru că sînt sigur că 
semnificaţia profundă transcende sensul imediat, facil, al simbo- 
lismului „trecerii dincolo” ; dar nu ştiu în ce direcţie să caut. 
Mai ales că, în noaptea care a urmat lecturii scrisorii, am avut 
acest vis : te întîlnesc la Bruxelles (unde erai profesor) şi aflu că 
ai intrat în posesiunea uriaşei biblioteci a lui F. Cumont (în vis, 
uitasem că biblioteca fusese dăruită de F.C. Institutului Belgian 
din Roma); foarte fericit de această şansă unică, îţi spun: 
„Acum o să dispui, la Groningen, de cea mai bogată informaţie 
în istoria religiilor, şi chiar în specialitatea D-tale”. Fără să mă 
priveşti (am vag impresia că priveai în altă parte) şi parcă puțin 
jenat că „mă contrazici”, mi-ai spus: „Nu, biblioteca asta o 
trimit în ţară, la Bucureşti...” Îmi aduc aminte că vestea m-a 
bucurat foarte, dar am uitat explicaţia acestui gest (dacă cumva 
mi-ai dat-o...). 

Vezi, dară, că „synchronicitatea” maşinii albe cu care te 
plimbai la Bucureşti se prelungeşte în visul meu; f. probabil, 
îmi spuneai că ai să duci chiar D-ta biblioteca lui F.C. în 
România... 

Te îmbrăţişăm amindoi cu prietenie[,] 


Mircea Eliade 
P.S. O scrisoare f. pozitivă de la Y.B. 


NOTĂ 


1. Hârtie cu antetul HISTORY OF RELIGIONS... etc., plic-tip fără 
colţul din dreapta sus (timbrele au fost desprinse). Destinatar 
Prof. loan Culianu, Rijksuniversiteit... etc. 


| 


59! 
18 Jan. 1979 


Dragă Ioane, 


Răspund cu întîrziere la scrisoarea din 18 Dec., pe care am 
găsit-o aici acum vreo zece zile, cînd ne-am întors din Yucatán 
(mai precis, din Guatemala). Împreună cu soții Ricoeur am petre- 
cut trei săptămîni umblînd „pe urmele civilizației Maya” (cum 
ar scrie un gazetar bine informat). Sper că ai primit ilustratele 
din Chichén Itzâ, Tikal şi Cobán (sau Chichicastenango, nu mai 
ţin minte...), deşi am aflat mai tîrziu că, dacă nu le predai direct 
la Poşta centrală, asemenea mesagii nu ajung? (pentru că, zice-se, 
li se scot timbrele...). 

Deci, întîi şi-ntii, An Nou fericit şi tot ce-ţi doreşte inima. Să 
încep prin a-ţi mărturisi că nu sînt de acord cu „defetismul” D-tale ; 
îmi place că eşti „modest”, dar n-ai dreptate à propos de „un al 
doilea Cumont sau M.E.”. De unde ştii? Ai toate virtualităţile să-l 
ajungi şi să-i întreci ; îţi mai trebuie şi puţin noroc (să fii lăsat în 
pace, ca să-ţi vezi de lucru). Judecînd după traiectoria D-tale biogra- 
fică de pînă acum, eu sînt convins că „norocul” nu te va părăsi... 

Am citit cele trei noi capitole, care mi-au plăcut (dar poate nu 
atît de mult ca textul despre Ficino ; e drept, eu am mare slăbi- 
ciune pentru Ficino...). Pasionante mi se par observaţiile despre 
G. Bruno. (Ştiu că bibliografia şi notele vor fi elaborate. Totuşi, un 
amănunt : p. 114, n. 40 etc., Meslin n-a prea inovat. Cam totul 
fusese discutat de G. Widengren şi M.E. ; vezi bibl. Zalmoxis, 
pp. 37 sq.; Meph/istopheleles] et lAndr/ogyne], pp. 60 sq. ; 

lumina în grotă, deja în legendele buddhiste, cf. M/ephistopheles] 
et LA/[ndrogyne], pp. 39 sq. Supliment bibl. în Hist/oire...] H, 
p. 487). À propos de „bibliografie” : mi se pare mie sau [îl] 
citezi foarte rar pe Kristeller şi „şcoala” lui ? (În 1977 au apărut 
trei Festschr[iften] Olskar] Krist[eller] arătînd, cred, actuali- 
tatea operei lui). Dar cînd speri să închei volumul? V.T.* mi-a scris 
că lucrează, şi[-i] va prezenta în curînd o parte din ms. lui Yves 
Bonnefoy. Cred că ar fi bine să[-i] prezinte cel puţin trei-patru 
capitole, dacă nu mai mult. Cartea îşi dezvăluie „intenţiile” după 
vreo 80-100 pagini. (O observație: nu ţi se pare că citezi, i.e. 
traduci prea mult din unii autori contemporani? E drept, unii 
din ei — e.g. Agamben - sînt încă necunoscuţi de marele public). 

Înţeleg, şi aplaud, plictiseala D-tale faţă de „modelele” pe care 
le tot elaborează anumiţi savanţi, sperînd că vor putea transforma 
disciplina noastră (dar şi a lor...) într-o „ştiinţă”. Şi te înţeleg că 
preferi cercetările unui Colpe. În fond, de ce trebuie neapărat să 
copiem modelele ştiinţifice sau sociologice ? Pînă la urmă, tot 
„hermeneutica” mi se pare cel mai fertil approach. Cel puţin, ne 
trudim să descifrăm „sensurile” şi „mesagiile” documentelor spiri- 
tuale pe care le analizăm. Ştiu că operaţia aceasta nu este niciodată 
încheiată, şi nici rezultatele la care ajungem fiecare din noi nu 
sînt „definitive”. Dar asta cred că este condiţia şi destinul 
oricărei culturi — şi mai ales a noastră, la sfîrşitul sec. XX. Dacă 
ar trebui neapărat să avem un model, eu l-aş alege pe Nietzsche. 
Era un mare filolog (ai răsfoit vreodată volumul lui Philologica 
din Opere Complete ? Sau ai citit corespondenţa cu E. Rohde, 
acele duioase scrisori din tinereţe, cînd îşi ruga prietenul să cola- 
ționeze msse greceşti pentru articolele lui? ). Şi „interpretările” lui 
F[riedrich] N[ietzsche], de la Geburt la Ecce homo ! , au anticipat 
toate crizele omului modern, dar au şi contribuit să-l „creeze”... 

Te îmbrăţişăm cu prietenie[,] 


Christinel şi Mircea Eliade 

P.S. Pentru redactarea Prefeţei, aş avea nevoie şi de ch. I-II, pe 
care le-am lăsat la Paris. Îmi poţi trimite, mai tîrziu, un exemplar, 
poate chiar în traducerea lui V.T. ? 

P.P.S. Douglas Allen îmi scrie din Londra că în Catalogo dei 
libri in commercio 1976, a găsit: Leo Lugarini, Tema del sacro 
e la mentalità arcaica. R. Otto e M. Eliade, Japadre (? !). Poţi 
afla mai multe amănunte ? 


NOTE 


1. Hîrtie cu antetul HISTORY OF RELIGIONS... etc., plic-tip. 
Destinatar Prof. Ioan Culianu, Rijksuniversiteit... etc. 

2. Se pare că, într-adevăr, ilustratele nu au ajuns la destinaţie, 
întrucît nu apar între scrisorile lui Eliade. 

3. Virgil Tănase. 


60. 
14 Feb. 1979 


Dragă Ioane, 


Te îmbrăţişăm amâîndoi pentru admirabilul text despre „Îngerii 
Popoarelor”? ! ... 

Îţi scriu scurt, şi în mare grabă, pentru că „sînt prins” (cum se 
spune) în micul roman (= récit) început astă vară. Am ajuns la 
pagina 200 (ms.) şi vreau să-l termin (dar, nu se ştie...). 

Îți scriu mai ales ca să te îndemn să nu întrerupi redactarea 
cărţii despre Renaştere. Cu orice preţ, trebuie s-o publici (dacă nu 
la Flammarion, la Payot). Revizia anumitor pasagii şi completările 
bibliografice etc. - le vei face mai tîrziu. (Mai precis, după ce 
vei încheia lucrarea). De ce Thanase traduce atit de încet? 

Despre cele trei Feszschriften P.O. Kristeller poţi citi în J/ourna]! 
of the History of Ideas, XXXIX, Oct.-Dec. 1978, pp. 677 sq. 

Adaug, pentru a te amuza, un articol din New York Times ; în 
primele zece rînduri, o anecdotă (probabil apocrifă) care anunţă, 
totuşi, reactivarea creativităţii mitologice în USA! ! 

Te îmbrăţişăm[, ] 


Mircea Eliade 


NOTE 


1. Plic mare, A4, cu antetul The University of Chicago, History of 
Religions. Destinatar Professor loan Culianu, Instituut voor 
Romaanse Talen etc. Data poştei Chicago, 14 februarie 1979. 

2. Este vorba despre manuscrisul studiului lui Culianu care va fi 
publicat în versiune engleză sub titlul „The Angels of the Nations 
and the Origins of Gnostic Dualism”, în R. van den Broek & 
M.J. Vermaseren (Eds.), Studies in Gnosticism and Hellenistic 
Religions presented to Gilles Quispel, Leiden, Brill, 1981, 
pp. 78-91; şi în versiune franceză modificată: „Les anges 
des peuples et la question des origines du dualisme gnostique”, în 
J. Ries (ed.), Gnosticisme et Monde hellenistique, Louvain-la-Neuve, 
Peeters, 1982, pp. 131-145. 


GI! 
8 Martie 1979 


Dragă Ioane, 


N 


Mulţumiri pentru urările de 9 Martie şi pentru cele două 
recenzii (din? J/ourna]! [of] Roum[anian] Stud[ies]). Îţi răs- 
pund atît de tîrziu pentru că abia acum cîteva zile am încheiat 
micul roman, Nouăsprezece trandafiri ; a ieşit mai mare decît 
prevedeam în August, cînd l-am început; vreo 200 pagini dacti- 
lografiate. Îţi voi trimite un exemplar pe curînd. 

Mi-a plăcut mult Prefaţa la carte şi ideea ultimului capitol ; 
păcat, însă, că, aici, „încarci” textul cu (mi se pare mie) prea 
lungi şi „grele” blocuri din Hypnerotomachia. Am impresia că 
erai grăbit, ori „exasperat”, şi voiai „să scapi” de carte cît mai 
repede (cam asta se întîmpla cu multe cărţi ale lui lorga...). 
Concluziile la care ajungi sînt prea importante ca să rişti „deta- 
şarea” cititorului după o pagină, două citate in extenso ; de ce 
nu încerci o versiune mai dramatică, rezumînd, apoi citînd cîteva 
fraze, sau expresii etc., apoi un nou raccourci? E adevărat, 
Hypn. este un text foarte puţin cunoscut şi greu de înţeles. Dar 
prea lungile citate obosesc, tocmai în momentul cînd cititorul 
trebuie să fie „pasionat” de ce te pregăteşti să-i spui... Dacă 
n-ai chef acum, poţi reface cele şase pagini mai tîrziu. Important 
e că ai încheiat cartea şi că[-i] poate fi prezentată lui Yves B. 

Ne pare foarte rău că nu s-a rezolvat problema cetăţeniei ; 
credeam că vei putea veni oricînd la Paris... În ceea ce priveşte 

„Teview article” pentru HRS, nu e nevoie să prezinţi tot ce s-a 
publicat în ultimii 8-10 ani. Alege, iar restul (dacă merită) 
indică-l în note bibliografice. 

Christinel şi cu mine te îmbrăţişăm cu prietenie[,] 


Mircea Eliade 


P.S. Spune-i lui A. Marino că i-am scris, şi i-am trimis două 
materiale la 14 Dec. Îi scriu din nou, c/o Sorin. 

Post-scriptum „bibliografic, ch. VIL 

În ce ediţie citezi cartea lui E. Wind, Pagan Mysteries? Ar 
trebui utilizată „revised & enlarged edition” din 1968 (paperback, 
N.Y. Norton). Am vrut să verific nota 3 (Commento), unde 
indici Wind, p. 131 ; în ultima ediţie, este la p. 155, n. 7. Iarăşi, 
n. 6; Valeriane, cit. Wind pp. 130-31 — se află la p. 154. 

Deşi e f. important, mi se pare că citezi prea mult, in extenso, 
Hypnerotomachia. Nu crezi Că ar trebui rezumat, şi reproduse 
numai pasagiile esenţiale ? Traducerea franceză pe care o utili- 
zezi e obositoare (şi nu numai prin grafie ! ). De ce nu foloseşti 
Claude Popelin®®, Le songe de Poliphile, I-II, Paris 1883 (o 
aveam la Bucureşti ! ), care cuprinde un comentariu f. bogat şi 
inteligent? Erik Iversen, The Myth of Egypt & its Hieroglyphes 
in European Tradition (Copenhaga, 1968 - mi-a dăruit-o auto- 
rul!), pp. 67 sq. reproduce cîteva planşe[,] dar mai ales arată 
cît de „successful” a fost Colonna, cîţi imitatori a avut etc. (ŞI 
informaţii bibliografice utile). 

Şi un detaliu patriotic: în toamna trecută a apărut la 
Belles Lettres un somptuos volum (excelent ilustrat etc.) de 


(*) Acest P.S. a fost scris cîteva zile înainte de scrisoare. Îmi dau 
seama că repetă textul din 8 Martie. 

(**) Singura trad. fr. citată în studiile critice recente (cf. E. Iversen). 
Nu uita! E ultimul capitol; concluzia e atît de originală. De 
ce să oboseşti cititorul cu şase pagini de citat? 

„compatrioata”(”” noastră Emmanuela Cretzulesco (nu-mi 
amintesc precis titlul : ceva cu... Le songe de Poliphile...). Este 
nepoata Marthei Bibesco, fata contesei Madeleine Qumanta, şi 
a lucrat la această carte voluminoasă vreo 10-15 ani. O poţi 
consulta cu folos pentru iconografie şi informaţie. Ipoteza e 
sugerată de soţul ei, Cretzulescu, matematician. Roger Caillois, 
Marcel Brion etc. erau entuziasmați. 


NOTE 


1. Hîrtie cu antetul HISTORY OF RELIGIONS... etc., plic-tip. 
Destinatar Prof. Ioan P. Culianu, Rijksuniversiteit... etc. Ştampila 
poştei Chicago, 8 martie 1979. 

2. Lecţiune incertă. 

3. V. supra, p. 164, n. 2. 


(***) De fapt, e italiancă. 


62! 
21 Martie 1979 


Dragă Ioane, 


Cîteva rînduri, după ce am primit scrisoarea din 14 Martie. 

1. Mă bucur că vei putea călători uşor, deci că ne vom putea 
întîlni la Paris după 21-22 Mai. 

2. De acord cu review-article din HR : îl poţi face exhaustiv, 
iar dacă e scurt, cu atît mai bine! 

3. Sînt încîntat să aflu că ce-am citit nu este ultimul capitol. 

4. Menţin observaţia că abuzezi de citate lungi ; mă bucur că 
le vei reduce. 

5. În ceea ce priveşte „completările bibliografice”, nu trebuie 
să le iei prea în serios. Citindu-ţi capitolul, mi-am adus aminte 
de lecturi şi mărunţişuri din tinereţe. În loc să le însemn, ca de 
obicei, în vreun Caier-Jurnal, ţi le-am comunicat D-tale. 

6. Ştiam f. bine (mi-ai spus-o de la Paris) că aparatul 
bibliografic va fi pus la punct mai tîrziu. Nu asta e important - 
ci perspectiva în care situezi „Renaşterea”, şi care mi se pare nu 
numai originală, ci şi stimulantă. 

7. Dar... (vei fi şi D-ta de acord că la 72 de ani încep să 
sufăr de mania „sfaturilor-persecuţie”...) eu tot cred că e bine să 
pregăteşti cartea pentru tipar ; adică, să|-l] presezi pe V.T. - sau 
pe oricare altul vei găsi — să traducă cele şase-şapte capitole 
deja redactate. Astfel că atunci cînd vei încheia ultimul capitol 
şi Concluziile, versiunea franceză să fie aproape gata. Dacă 
Y.B. nu e dispus s-o publice, voi încerca la Payot. 

Cu urări de sănătate şi noroc, te îmbrăţişez, 
Mircea Eliade 


P.S. Ca să vezi ce admirabil reacţionează un poet (= scriitor ! ) 
la ceea ce facem în History of Religions, citeşte La Quinzaine 
Littéraire din 1 Martie (recenzia lui Le Clézio). 


NOTĂ 


1. Hîrtie cu antetul HISTORY OF RELIGIONS... etc., plic-tip. 
Destinatar Prof. Ioan Culianu, Instituut... etc. Ştampila poştei 
Chicago, 21 martie 1979. 


63! 
25 aprilie 79 
Mult Stimate Domnule Profesor, 


Mai întîi, din inimă, Dvs. şi Doamnei Eliade, Hristos a înviat ! 

Mă întorc după cinci zile petrecute la Paris şi am multe să vă 
povestesc. Voi încerca să fiu foarte succint, ca să nu vă plictisesc 
prea tare. 

1) Cartea (Renaşterea) : cu chiu cu vai, un capitol a fost tradus. 
I-a fost înmînat lui Bonnefoy abia ieri (24 aprilie), fiindcă Y.B. 
a fost trei săptămîni în USA. A încercat să vă găsească, dar n-a 
reuşit. Y.B. n-a putut lua deci, încă, nici o hotărîre. 

Dacă el găseşte cartea interesantă, abia un prim pas e făcut: 
Flammarion şi fiul său, unicii care au putere decizională asupra 
colecţiei, sînt ambii ff. bolnavi, deci necontactabili. 

Nu l-am văzut pe Y.B., abia întors din USA: n-ar fi avut 
rost. El i-a sugerat lui V.T. ca, la venirea Dvs. la Paris, dacă vă 
e posibil, să ne întîlnim toţi trei. Eu aştept să-mi comunicaţi, 
Dvs. sau V.T., momentul în care veţi fi disponibil pentru o astfel 
de întîlnire. 

Rămîne o altă posibilitate : cartea să nu se publice în colecţia 
lui Y.B., care nu e singura. Ideea acestei colecţii îmi aparţine în 
întregime şi nu cred că a fost f. fericită, întrucît colecţia e foarte 
încărcată. 

În sfîrşit, sper că pînă la venirea Dvs. la Paris, sau imediat 
după, veţi primi ultimul capitol şi încheierea. 

2) Teza. Am vorbit cu Meslin care mi-a comunicat dorinţa Dvs. 
de a participa la juriu. Vă sînt infinit de recunoscător pentru acest 
enorm ajutor ; în fine, nici nu ştiu dacă voi fi vreodată în stare să 
„plătesc” altora măcar o infimă parte din cîte aţi făcut pentru mine. 

Acum c. zece zile mi-au fost descoperite primele fire albe de 
păr... Nădăjduiesc că, o dată tinereţea trecută, voi reuşi să devin 
mai înţelept. Vă mărturisesc, totuşi, că descoperirea m-a şi întristat... 

Revin la teză: susţinerea ei depinde în întregime de disponi- 
bilitatea Dvs. După Meslin, dacă eu îi voi livra mss. definitiv pe 
1 sept., este imposibil ca susţinerea să aibă loc pînă la întoarce- 
rea Dvs. în USA (în general, prima jumătate a lui octombrie). 
De aceea ar putea rămîne pe la anul, la venirea Dvs. 

Vă trimit în plic separat un text nou pentru volumul în 
memoria lui A. Brelich?. Veţi primi în cel mai scurt timp (0 
lună, sper) şi articolaşul (scurt) despre HR în Italia. 

În încheiere, aş vrea să vă întreb dacă ştiţi cumva de unde 
provine şi ce înseamnă o amuletă rotundă pe care scrie, în 
scară[,] LATERA. În dreapta sus se află o roată cu 6 (7?) spiţe 
şi 2 aripi, în stînga jos un şoarece alb. N-am reuşit s-o identific, 
nici simbolurile nu-mi sînt clare. 

Cu mult drag şi recunoştinţă, 

Sărutări de mîini Doamnei şi cele mai alese urări de sănătate, 


loan 


NOTE 


1. Scrisoare manuscrisă, pe hirtie cu antetul Rijksuniversiteil... etc. 

2. Este vorba despre (o variantă la?) studiul, important în cadrul 
operei lui I.P. Culianu, „Inter lunam terrasque.... Incubazione, 
catalessi ed estasi in Plutarco”, în volumul Perennitas. Studi 
in onore di A. Brelich, Roma, Edizioni dell'Ateneo, 1979, 
pp. 149-172. Studiul va fi inclus în loan Petru Culianu, Iter in 
silvis..., ed. cit., pp. 53-77. 


64! 
Groningen, 11 mai 1979 


Mult Stimate Domnule Profesor, 


Şovăi mult înainte de a vă scrie. Dar cred că e mai bine să luați 
cunoştinţă de aceste poveşti triste şi tîmpite decît să nu luați. Regret 
doar că eu sînt cel care trebuie să vi le aducă la cunoştinţă. 

În fine, Furio Jesi s-a dat definitiv pe faţă : pare că victima 
de predilecție a cărţii sale Cultura di destra, [Milano,] Garzanti, 
176 pp., 4 500 lire, sînteţi Dvs. 

Asta se poate deduce din recenzia (apărută înainte de punerea în 
vînzare a cărţii?) lui Enrico Filippini din cotidianul cel mai vîndut 
în Italia, La Repubblica, din 4 curent, cu titlul „Quando Liala 
incontra Julius Evola”. Autorul, se poate citi printre rînduri, 
consideră pesemne terorismul din Italia ca o emanaţie a „culturii 
de dreapta”. Judecînd după spaţiul pe care vi-l consacră, în 
această „cultură” Dvs. aţi avea un rol mai „devastant” chiar 
decit al lui Evola! 

Nu rezum consideraţiile savantului, care sînt de o tîmpenie de 
nedescris. Aştept să citesc cartea. Dar, pe scurt, autorul afirmă 
că „profesorul M.E. îi dădea pe evreii români pe mîna SS-ului 
în vreme ce scria tratate f. serioase de istorie a religiilor” ! Asta 
o susţine cu un citat (apocrif, nu mă îndoiesc), dintr-un articol 
al Dvs. din 1937 (!). Mă abtin, oricum, să-l transcriu. Mă întreb 
însă: de unde a căpătat informaţia asta (desigur falsă) ? 

Consideraţiile ulterioare ies din polemica politică, pentru a 
intra pe domeniul istoriei religiilor. Dînd o importanţă excesivă 

problemei „retragerii zeilor” din religiile primitive p[înă] la 
gnostici, prezentă într-adevăr într-un capitol din Tratatul Dvs., 
autorul afirmă că Dvs. aţi fi... un discipol al lui Yish(? Jak Luria ! 
(Vă defineşte chiar... „un hoţ de mituri”.) După această inter- 
pretare, ca şi extremismul kabbalist, Dvs. aţi fi avut ca scop 
proclamarea maximei: „Ucide şi lasă-te ucis!” (dar, adaugă 
el: „Mai ales ucide! ”). Apoi vorbeşte de Auschwitz etc. 

Dacă lucrurile n-ar fi atît de tîmpit răuvoitoare, ca pasionat 
studios aş replica amuzat : şi-a găsit chiar în cine să vă „găsească 
naşul” ! Am un deosebit respect pentru Luria, este fără îndoială 
fondatorul cel mai important al nihilismului modern, gîndirea 
lui stă fără îndoială (inconştient) la baza Occidentului modern, 
dar nu văd absolut nici un raport între Luria şi Dvs. ! O tîmpenie 
mai mare Jesi n-ar fi putut născoci! Nu atît din cauza presupu- 
sului (de către Jesi) Dvs. „antisemitism”, ci fiindcă, dimpotrivă, 
gîndirea Dvs. e profund vitalistă!. Nu adaug restul nenorocitelor 
şi veninoaselor consideraţii ale autorului: ar fi de rîs, dacă n-ar 
fi, în primul rînd, înspăimântătoare ! 

M-am gîndit să dau un răspuns, dar e inutil: nici un ziar nu 
l-ar publica (iar prea „la dreapta” nici nu vreau să încerc, întrucît 
nu-mi place). 

Nu mai adaug nimic. Decît, poate, că autorul ar fi trebuit să 
mediteze mai mult pe seama raportului existent între blindul, 
învățatul şi piosul Luria, decedat în 1572 de ciumă[,] şi autorii 
ultimului război. Numai că raporturile astea, din cauza timpu- 
rilor nefavorabile, vor rămîne vreme îndelungată mai secrete 
chiar decît doctrinele cele mai secrete ale lui Luria însuşi, de 
care pare-se că Jesi a auzit ceva (cum am auzit şi eu ; există doar 
un singur articol, din 1908, asupra lor). 

Cu mult drag, cu rugămintea să uitaţi că eu v-am adus la 
cunoştinţă toate aceste halucinaţii, ca imaginea lor să nu se supra- 
pună pe a mea, şi cu cele mai alese sărutări de mîini Doamnei, 


Ioan 

NOTE 


1. Scrisoare manuscrisă, pe hîrtie cu antetul Rijksuniversiteit... etc. 
2. În scopuri vădit publicitare, pregătind apariţia cărţii, şi Furio Jesi 
însuşi publicase încă mai înainte un articol în care îl ataca pe 
Eliade: „Un caso imbarazzante”, Tutto Libri, 21 aprilie 1979. 

3. Din revista israeliană 7oladot, unicul număr apărut în ianuarie-mar- 
tie 1972, care cuprindea şi Dosarul Mircea Eliade (pp. 21-27), 
unde erau exploatate cîteva notații din Jurnalul (inedit, la acea 
dată) al lui Mihail Sebastian ; la data scrisorii, Culianu nu era la 
curent cu această publicaţie şi nu văzuse încă nici cartea lui Jesi, 
care trimite la ea. Pentru o discuţie detaliată a afacerii Toladot, 
v. Roberto Scagno, „Cîteva consideraţii fundamentale privind 
angajarea politică a lui Mircea Eliade în România interbelică”, în 
Observator cultural, nr. 204/2004, pp. 6-12. 

4. Furio Jesi pleacă de la un pasaj din Jurnalul lui Eliade 
(8 noiembrie 1959), în care istoricul religiilor, reflectînd asupra 
capitolului despre zeii celeşti din Tratatul său de istorie a religiilor, 
se întreba dacă „mesajul secret al cărţii, «teologia» implicată în 
istoria religiilor” fuseseră cu adevărat înţelese : „Totuşi sensul 
se degajă din ea destul de clar; miturile şi «religiile», în întreaga 
lor varietate, sînt rezultatul vidului lăsat în lume de retragerea lui 
Dumnezeu, de transformarea sa în deus otiosus şi de dispariţia sa 
din actualitatea religioasă. (...) Dar oare s-a înţeles că «adevărata» 
religie nu începe decît după ce Dumnezeu s-a retras din lume ? 
Că «transcendenţa» sa se confundă şi coincide cu eclipsa sa?” 
(Mircea Eliade, Jurnal, vol. I, op. cit., p. 339). Evident, impor- 
tantă este aici ultima interogaţie, întrucît ea merge în sensul 
identificării sacrului cu profanul afirmate de Eliade şi a „irecog- 
noscibilităţii” celui dintii ; Furio Jesi însă echivalează retragerea 
zeului suprem din lume de care e vorba în Tratat... cu fimțum, 
altfel spus, cu retragerea lui Dumnezeu în sine însuşi spre a da 
loc creaţiei, potrivit teoriilor cabalistului Isaac Luria (v. Furio 
Jesi, Cultura di destra, Milano, Garzanti, 1979, pp. 44-45 sqq.). 
Ipoteza e foarte riscantă, fiind vorba despre două momente complet 
diferite în economia creaţiei : o retragere, pe de o parte, tocmai 
spre a face loc acestei creaţii, la Luria, şi o retragere mult 


z 

ulterioară, după ce deja lumea este organizată în datele ei 
esenţiale, la Eliade. Restul consideraţiilor lui Jesi, bazate pe 
compararea antinomismului unor Şabbatai vi şi Iacob Frank cu 
antinomismul legionarilor, nu mai au nimic de-a face cu cele 
două accepţii ale „retragerii” divinității, de altfel confundate de 
el într-una singură. 


65! 
May 17, '79 
Mult Stimate Domnule Profesor, 


M-am simţit „chemat” azi la Universitate, unde mai fusesem 
o dată de dimineaţă şi deci n-aveam ce căuta. În plus, aveam de 
terminat, urgent, cartea lui H. Lewy Chald/ean] Or/acles] & 
Theurgy. Am înţeles cauza cînd am găsit 19 trandafiri. Am citit 
mss. pe nerăsuflate. Mi-a stîrnit un vîrtej de gînduri şi emoţii, 
care, de la re-re-lectura ultimului Dvs. volum sînt, parţial, contra- 
dictorii. Pot spune, totuşi, că vă înțeleg mai bine, dar nu total. 

V-am mai expus nedumeririle mele (de fapt, nici nu mai ştiu, 
fiindcă majoritatea scrisorilor către Dvs., cînd sînt scrise într-un 
moment de emotie, nu le trimit - asta de-acum de ani şi ani). 
Trebuie totuşi să vă spun ce înţeleg şi ce nu înţeleg. 

Înţeleg, din păcate fără nici o iluzie, că „libertatea”, în epoca 
actuală, oriunde, este o pură himeră. Înţeleg, pe cît se pare, că 
Dvs. consideraţi de-acum regimul socialist din România drept o 
damnaţiune inevitabilă. Consideraţi că el nu se poate schimba, 
că unica speranţă e modificarea lui internă. Însă eu am impresia 
că asistăm acum la un fenomen f. interesant, care poate duce la 
multe, o „ascensiune a unei stări”, cum ar spune Weber. E drept 
că toată istoria României n-a fost dictată decit din afară : aşa 
s-a făcut Unirea, aşa a fost şi cu 1877, aşa şi cu 1919, după ce se 
încheiase de fapt pacea de la Buftea. Unica puternică „ascensiune 
a unei stări” (fără nici o judecată de valoare !), între cele 2 războaie, 
n-a ajuns, în fapt, niciodată „la putere”! De aceea e posibil ca 

România să nu fie capabilă, prin forţe interne, de a-şi schimba 
situaţia. Prin forţe externe, acum, cu atît mai puţin... Încep să 
mă încurc în raționamente, de aceea mă întorc la ce voiam să 
spun : înţeleg că libertatea formală aparţine, pretutindeni, trecu- 
tului. Dar ce e „libertatea absolută” ? Ce legătură precisă, mai 
ales, are ea cu spectacolul? Ca orice biet interpret, mă zbat 
între mai multe ipoteze : 


1) libertatea e posibilă doar într-un spațiu artificial. Dar în 
acest caz nu poate fi vorba de libertate absolută ; 

2) libertatea e posibilă doar prin descoperirea unor noi zone 
ale conştiinţei. Dar aceasta e teza multor grupuri americane 
(Consciousness III cu teoreticienii lor) care, drept să spun, cred 
cam ca şi Essenienii că atunci cînd „răii” vor veni să-i „mănînce”, 
ei vor învinge „războiul” doar prin forţele lor mistice ; 

3) libertatea e posibilă doar dacă se activează o anumită 
zonă imaginară care produce raţiuni ludice de subzistență (mă 
refer la scena din „filmul” lui Ieronim). Această ultimă ipoteză 
provine dintr-o amalgamare a primelor două; 

4) libertate absolută înseamnă că e posibilă doar pe planul 
necontingent. Dar atunci ea se poate obţine doar printr-un act de 
credinţă (într-una din religiile tradiţionale sau în orice tip de 
doctrină supramundană). 


Cred că sînt teribil de plicticos, dar e vorba de o problemă, 
în adevăr, vitală. Or, eu vreau să înţeleg ce spuneţi Dvs., pentru 
Că eu cred că ştiţi mai mult, mult mai mult ca mine! 

Într-un anume punct vă înţeleg: cînd spuneţi că „secretul” 
stă în anamneză. Aici vă înţeleg chiar foarte bine, fiindcă sînt 
convins că ori de cîte ori am făcut ceva bun, am făcut-o amintin- 
du-mi de o situaţie în care existenţa mea era plenar intelectuală, 
nefragmentată. Dar iarăşi, cred, sau mai bine zis mi-e foarte 
teamă că acest „secret” îl înţeleg foarte puţini, mi-e chiar teamă 

că am cunoscut în viaţa mea o singură persoană, excluse [fiind] 
cele de care vorbeam, care ştia să-l aplice, dar manifestările sale 
ajunseseră la graniţa patologicului. Asta înseamnă pur şi simplu 
că „secretul” nu mai putea fi transmis de acea persoană. Că ea 
era redusă la solipsism. 

În fond, pare-se că totuşi vă înțeleg iarăşi, nu ştiu dacă bine. 
Important e că înțeleg ceva. Ce mă torturează e legătura cu 
spectacolul. Poate voi înţelege şi asta vreodată. 

Vă mulţumesc mult pentru aceste ceasuri de enigmă. O să le 
meditez din nou. 


*** 


Sînt nevoit, fiindcă tot vă scriu, să vă aduc la cunoştinţă un 
lucru neplăcut. Cartea lui F. Jesi Cultura di destra, recenzată deja 
în paginile cotidianului italian de cel mai mare tiraj La Repubblica, 
înainte de a fi pusă în vînzare, vă consacră, după cum am 
constatat din recenzie, un capitol dezgustător de calomnios?. Eu 
am mîinile legate : nu cred că cineva (vreun ziar) mi-ar publica 
răspunsul. Cînd veţi citi acele pagini, veţi vedea că, în anii 
trecuţi, nu numai că n-am exagerat greutatea „atacului”, ci chiar 
am subestimat-o. 

A. Marino mi-a trimis două mici articole, pagini din cartea 
sa. Din păcate, al doilea cuprinde pasaje traduse aproape cuvînt 
cu cuvînt din cărţulia mea despre Dvs. Ştiu că nu mă poate cita, 
dar se putea grăbi mai puţin, putea măcar să schimbe frazele ! 
Oricum, faptul nu mă supără deloc, însă am impresia că l-am 
supraestimat... 

Peste două săptămîni veţi primi articolul despre „HR in Italy”. 

Vă trimit primul articol despre Eminescu şi gnostici (al doilea, 
care va ieşi, sper, prin Germania”, e pe drum). Urmarea este mult 
mai interesantă. 

Am completat ff. mult din bibliografia cărţii despre Renaştere. 
Din păcate însă, situaţia a rămas blocată aşa cum o ştiaţi din 
ultima scrisoare. Numai prezenţa Dvs. o va putea „dezlega”. Pînă 
la sfîrşit de iunie voi încheia şi ultimele capitole. 

V-aş fi enorm de recunoscător dacă mi-aţi putea da de ştire 
cînd aş putea veni să vă văd la Paris. 

Cu cele mai dragi salutări, mulţumiri şi sărutări de mîini 
Doamnei, 


Ioan 


NOTE 


1. Scrisoare manuscrisă pe hîrtie simplă. 

2. Scrisoarea anterioară, din 11 mai, în care Culianu îi vorbea mai 
pe larg despre paginile răuvoitoare ale lui Jesi din Cultura di 
destra, ajunge la Chicago după plecarea soților Eliade spre New 
York şi Paris. Ea îi va fi retransmisă profesorului, care comen- 
tează în Jurnal, pe 6 iunie, ciudățenia atitudinii lui Jesi, atacator 
vechi şi înverşunat al său, în acelaşi timp dornic să-i publice 
lucrările în Italia (Jesi conducea o colecţie de istoria religiilor la 
editura italiană Rizzoli şi se angajase personal să traducă Histoire 
des croyances... în italiană — v. Jurnal, vol. II, op. cit., p. 383). 
Se poate presupune că, în cursul întîlnirii dintre Culianu şi Eliade 
din iunie-iulie 1979 de la Paris, subiectul atacurilor împotriva lui 
Eliade a fost mult discutat. 

3. Cele două studii sînt „Romantisme acosmique chez Mihai 
Eminescu”, Neophilologus, 1, 1979, pp. 74-83, şi „Les fantasmes 
du nihilisme chez Mihai Eminescu”, Romanistische Zeitschrift 
fiir Literaturgeschichte, 4, 1980, pp. 422-433 (v. şi trad. rom. a 
textelor, în volumul Studii româneşti I, op. cit., 2000, pp. 35-66). 


66! 
12 iulie '79 
Mult Stimate Domnule Profesor, 


Vă trimit un scurt rezumat al cărţii, ca să nu vă deranjez de două 
ori: azi primesc, în fine! recenzia la Histoire des croyances I... 
Vă trimit şi celelalte recenzii, fiindcă printre ele veţi întilni şi 
alţi (mai mult sau mai puţin) prieteni, ca Bianchi, Flamant şi 
Scarpi. În fine, nu ştiu dacă aţi văzut deja cartea lui S. Lunais? 
(care e cam proastă, dar nu lipsită de interes). 

Încerc cu disperare să-mi pregătesc (deocamdată) efortul 
scrierii tezei. Sper că va merge. Deşi, desigur, pe vremea asta aş 
fi preferat să alerg pe vreo plajă. Numai că am aşa de puţin timp 
(în cel mai bun caz, cîteva zeci de ani), încît simt nevoia enormă 
de a mă grăbi. 

Sper că Dvs. veţi intra sau aţi intrat deja într-o vacanţă pe 
care v-o doresc cît mai plăcută şi mai însorită. Dacă cumva 
treceţi pe aici, aş fi foarte fericit dacă mi-aţi da vreun semn, dar, 
evident, doar în cazul că vă rămîne timp, ceea ce m-aş îndoi... 
Oricum, îi urez Doamnei Corina o şedere cît mai plăcută şi în 
Franţa şi aici. 

Cu mult drag, sărutări de mîini şi reînnoite urări de vacanţă 
plăcută la toată lumea, 


Ioan 

NOTE 


1. Scrisoare manuscrisă, pe hîrtie cu antetul Rijksuniversiteit... etc. 

2. S. Lunais, Recherches sur la Lune, 1, Leiden, 1978, prezentată 
de Culianu în revista Aevum, 53, 1979, în acelaşi număr în care 
comenta Histoire... I (pp. 165-168) şi alte apariţii de ultimă oră din 
domeniul istoriei religiilor: In Mist Apparelled de F.E. Brenk, 
monografia Macrobe a lui Jacques Flamant, Prometeo, Orfeo, 
Adamo de Ugo Bianchi, Philosophie du catharisme de René 
Nelli, Letture sulla religione classica de Paolo Scarpi ş.a. 


cam 


67! 
3 august 1979 


Mult Stimate Domnule Profesor, 


Sper că între timp aţi primit plicul cu recenzia la Histoire 7, 
care apare după trei ani de la predarea mss. ! Ieri primesc, în 
fine, extrasele unui articol a cărui publicare a durat... patru 
ani! (L-am scris în perioada de neuitat de la Chicago?!) 

Îndrăznesc să vă adaug cîteva cuvinte, cu o rugăminte: 
deoarece nu mai e mult pînă la sfirşitul lui august, iar eu nu am 
adresa D-lui Bonnefoy, v-aş fi recunoscător dacă, o dată cu pagina 
de prezentare pe care aveţi marea bunăvoință de a o scrie, i-aţi 
putea adăuga şi precizarea alăturată din partea mea. Aş ruga să 
specifice în contract că numele meu, în toate raporturile cu 
editura, este Culianu, în timp ce, din motive lesne de înţeles, 
numele de pe coperta cărţii ar trebui să fie Couliano... 

Am O mulțime de noutăţi să vă comunic şi de-abia aştept să vă 
revăd, în septembrie, cînd vă voi înmîna şi mss. tezei (Vermaseren 
se arată tot mai binevoitor ; sper că o va publica). Între altele, 
dacă nu aveţi nimic împotrivă şi veţi avea, Dvs. şi Doamna, un 
moment liber, aş fi foarte fericit să vă prezint pe cineva. 

În fine, pînă la susținerea tezei (anul viitor, cînd veţi veni în 
Europa ; urmează să discut cu Meslin), sper să vă pot înmîna un 
nou mss., de c. 200 pp., intitulat (provizoriu) Mythologies 
roumaines. Mă gîndesc că poate Payot ar putea avea oarecare 
interes pentru subiect. 

În încheiere vă urez din inimă, la toţi, consumarea plăcută a 
vacanței. 
Cu cele mai alese sărutări de mîini Doamnelor, salutări şi 
mulţumiri, 


Ioan 


P.S. Regret mult, dar am pierdut (dacă am avut-o vreodată ! ) adresa 
Joanei Andreescu şi a lui Costin Miereanu. Îmi pare rău, fiindcă 
aş fi vrut să-i trimit Ioanei cîteva extrase şi să continui discuţia atît 
de interesantă începută prin bunăvoința şi sub auspiciile Dvs. 


NOTE 


1. Scrisoare manuscrisă, pe hirtie cu antetul Rijksuniversiteit... etc. 
2. Este vorba probabil despre „Erzählung und Mythos im «Lied von 
der Perle»”, v. supra, p. 117, n. 2. 


68! 
Paris, 3 Aug. 1979 


Dragă Ioane, 


Mă tot tineam să-ţi scriu ; pe de o parte, ca să-ţi mulţumesc 
pentru ampla şi frumoasa recenzie la Histoire, P; pe de altă 
parte, ca să-ţi spun cît de rău îmi pare că, luîndu-ne cu una şi cu 
alta, n-am „discutat” 19 trandafiri. Am recitit-o de curînd şi, în 
afară de cîteva inadvertenţe şi stîngăcii (pe care sper că le voi 
putea corecta), povestirea mi-a plăcut. Pe de altă parte, cam toţi 
cei care au citit-o pînă acum (Matei Călinescu, leruncii, Paruit), 
deşi laudă anumite părţi (niciodată aceleaşi ! ...), ezită sau fac 
rezerve asupra altora. Aşa că somehow, somewhere, something 
is wrong ! ... Dar încă nu-mi dau seama ce... În orice caz, de aici 
înainte voi rezista ispitelor de a scrie povestiri lungi ; mă voi 
reîntoarce la „nuvele fantastice”. 

Este curios că această dorinţă de concizie şi chiar laconism 
în „literatură” mă încearcă şi în ceea ce priveşte Histoire. Mă 
plictiseşte faptul că aproape nimeni (din toţi cei pe care îi 
Cunosc) n-a citit cartea în continuare, începînd cu începutul. 
Evident, îi sperie numărul mare de pagini. Dar, în acest caz, 
„planul” meu a eşuat. (Trebuia să înţeleg că cititorii de azi nu 
mai sînt cei ai lui Gibbon!...). De aceea mă bate gîndul să 
pregătesc acum acel breviar de 300-350 pagini, în loc să aştept 
încheierea operei... 

Mulţumiri pentru rezumat ; îi voi scrie lui Bonnefoy miine. 
Poimiîine, plecăm pentru două săptămîni la loan Cuşa, în Provence. 

Curînd după întoarcere (sfîrşit de August, început de Septembrie), 
ne vom îndrepta spre Olanda - şi, de data aceasta, te vom vizita 
la Groningen... (Corina a plecat ieri la Amsterdam). Evident, te 
vom anunţa cu multe zile înainte. 

Grigorescu a predat la Gallimard primul tom din Mémoire (la 
singular !): 1907-1937. Titlul (sau subtitlul) va fi titlul părții III 
(1932-1937): „Les promesses de l'&quinoxe”. În schimb, tradu- 
cerea lui Marie-France (J/ourna]l 1970-77) înaintează anevoie... 
Îţi urăm vacanțe adevărate şi te îmbrăţişăm[,] 


Christinel şi Mircea Eliade 


NOTE 


1. Hiîrtie albă, plic simplu. Destinatar Prof. Ioan P. Culianu, 
Instituut... etc. Ştampila poştei Paris, 4 august 1979. 
2. V. supra, p. 191, n. 2. 


69! 
Groningen, ll august [1979] 


Stimate Domnule Profesor, 


Vă mulţumesc din inimă pentru scrisoare. 

Îmi pare bine că nu v-a displăcut recenzia, deşi era cam prea 
„analitică”. Urmează cea la Histoire II, pe care o veţi primi în 
cîteva luni. 

Sîntem fericiţi că veţi trece pe aici şi vom face tot ce putem 
ca să vă simţiţi bine. Vă rog numai să ne telefonaţi cînd să venim 
să vă luăm de la A'dam. 

Cît priveşte 19 trandafiri : v-am spus că mi-a plăcut foarte 
mult. Altceva eu nu pot spune, întrucît poziţia mea faţă de tot 
ceea ce produceţi Dvs. e întrucîtva specială. În primul rînd, e 
cea a unui istoric, pentru care tot ceea ce Dvs. scrieţi, se rescrie 
în(tr-o) istorie. În acest caz, „judecăţile de valoare” nu-şi au 
rostul, ba chiar, acolo unde apar, mă jenează şi le alung cît pot 
de repede. 

În al doilea rînd, ceea ce scrieţi Dvs. mă interesează în 
primul rînd nu ca literatură, ci ca expresie a cu totul altceva, ca 
un mesaj care, din întîmplare, este transmis în acest fel. Eu rețin 
că acest mesaj are, pentru cititor, un caracter personal: e drept 
că, mai demult, l-am priceput prost, dar n-am renunţat. Cred că 
ăsta este lucrul cel mai important. 

Teza înaintează, cu toate că atenţia mea e cam dispersată de 
lucruri mai importante. Dar sper că pînă la sfîrşitul lunii va fi 

gata. Cred, chiar, că nu va fi o lucrare proastă şi, deocamdată, 
nu mi-e ruşine. | 
Cu cele mai dragi sărutări de miîini şi salutări, 


Ioan 


NOTĂ 


1. Scrisoare manuscrisă, pe hîrtie simplă. 


70! 
Groningen, 3 septembrie 1979 


Dragi Doamnă şi Domnule Profesor, 


- Mulţumesc din inimă pentru telefon. Sînt foarte fericit că vă 
“voi revedea săptămîna asta. 

Vă scriu înainte de a vă telefona, fiindcă prin telefon n-o să 
vă pot povesti prea multe... Ca întotdeauna, ce am de povestit 
sună cam romantic... Tot ce pot face este să mă abţin de a fi 
prolix. Acum o lună jumătate, pe 19 iulie, am întîlnit o fată, 
văzută bine o singură dată la vîrsta de 15 ani?, de care mi-am 
permis pe atunci să fiu foarte îndrăgostit. Pe atunci (19 iulie) era 
căsătorită cu un olandez. Acum nu mai este şi, de joia trecută 
(30 august), stăm împreună. 

N-am putut să vă scriu prea multe la Paris, fiindcă totul a luat 
o întorsătură rapidă. Voi fi foarte fericit dacă o să vreţi s-o 
cunoaşteţi sau, mai bine zis, să ne cunoaşteţi împreună. 

Cu toate evenimentele, sînt la capătul lucrului - îmi mai 
rămîn de bătut la maşină cele 300-350 pagini ale tezei. Sper ca, 
în forma finală, să nu vă displacă. 

Nu mai am prea multe de adăugat, fiindcă oricum sper să vă 
pot vorbi nu prea tîrziu după ce veţi fi găsit scrisoarea. Dar 
deoarece Doamna Eliade mi-a spus la telefon că e cam supărată, 
am fost alarmat şi m-am gîndit să vă explic „surprizele” aşa 
cum Sînt: după cum vedeţi, precipitarea timpilor a exclus orice 
posibilitate de a vi le comunica mai devreme. În plus, schimbarea 
e mare şi bună, dar „neconsfinţită”, ca să zic aşa, de legile 

vreunui stat, cel puţin deocamdată. Cred că de data asta n-o să 
mă trageţi de urechi ca să-mi spuneţi că m-am pripit... 

Cu cele mai dragi sărutări de miini, salutări şi urări de 
sănătate şi şedere plăcută prin aceste părţi ale lumii, 


Ioan 


NOTE 


|. Scrisoare manuscrisă, pe hîrtie simplă. 
2. I.P. Culianu şi Carmen (Zoe) Georgescu se întîlniseră, pe cînd 
erau elevi, la o olimpiadă de fizică, la Iaşi. 


TI! 
21 Oct. 1979 


Dragă Ioane, 


Tot aşteptam să-mi vin în fire după neînţeles-de-lungul jet-lag, 
ca să-ţi scriu şi să-ţi mulţumesc pentru ultimele scrisori. Mă 
hotărăsc s-o fac astăzi, succint şi la întîmplare, sperînd să revin 
mai pe larg într-una din zilele săptămînii viitoare. 


Pe scurt: 


1) Nici un semn de viaţă de la Yves Bonnefoy. Nici nu mi-a 
confirmat primirea textului meu. Christinel a încercat de mai 
multe ori la telefon; fără răspuns. Poate se află în USA ? 

2) Ne-au bucurat mult „succesele” D-tale de la Congresul 
din Roma?. La mai mare !... Şi pentru că „sîntem în Italia”: 
îmi poţi procura (şi trimite prin avion) cărţulia pe care mi-a 
arătat-o A. Marino: Luigi Alfieri, Storia e mito : una critica a 
Eliade (Editrice Technico-Scientifiche, Pisa, 1978, L. 25 000)? 
Îţi mulţumesc anticipat. 

3) Cartea lui A.M. (Hermeneutica) a fost oprită. (Aşa i-a 
telefonat soţia, pe la 15 Sept.). În schimb, Mircea Handoca îmi 
scrie că a primit primele corecturi la cartea (pe socoteala lui!) 
Bio-bibliografia lui M.E. (sau cam aşa ceva). Inutil să încercăm 
a înţelege ceva... 

4) Îndată ce-mi revin, îi scriu lui Meslin (mi-a făgăduit o 
cronică pentru HR); cu această ocazie, am să-l întreb dacă 
sfîrşit de Mai-început de Iunie convine „examenului”. 

Am păstrat pentru ultima frază bucuria noastră şi felicitările 
din inimă pe care ţi le trimitem aflînd de căsătoria cu Carmen. 
Vă îmbrăţişăm pe amindoi cu multă dragoste - şi vă urăm, 
deocamdată, sănătate şi noroc! ... 


Christinei şi Mircea Eliade 


NOTE 


1. Hîrtie cu antetul HISTORY OF RELIGIONS... etc., plic-tip. 
Destinatar Prof. Ioan P. Culianu, Instituut... etc. Ştampila poştei 
Chicago, 22 octombrie 1979. 

2. Culianu trecuse prin Paris, unde se întîlnise cu soţii Eliade, în 
septembrie 1979. Aflat apoi la Congresul de istoria religiilor de 
la Roma, din 24-28 septembrie, privind „Soteriologia cultelor 
orientale în Imperiul Roman”, ţinuse o comunicare de răsunet, 
„L «Ascension de l'âme» dans les mystères et hors des mystères”, 
ulterior inclusă (împreună cu o parte dintre discuţiile purtate pe 
marginea ei) în volumul La soteriologia dei culti orientali 
nell'Impero Romano, îngrijit de Ugo Bianchi şi de Maarten J. 
Vermaseren (Leiden, E.J. Brill, 1982). 


72 
6 Dec. 1979 


Dragă Ioane, 


Nici nu mai ştiu de cînd nu ţi-am mai scris !® Între timp, am 
fost internat 4 zile la Billings Hospital, ca să-mi fac toate 
analizele. Rezultatul : au descoperit un ulcer pe duoden, provocat 
de excesul de aspirine (8 pilule pe zi, în ultimele două luni !...), 
pe care le înghiţeam ca să-mi potolesc durerile arthritice. Deci, 
regim destul de sever (fără cafea, fără alcool, şi foarte puţin 
tutun...) pînă la 1 lanuarie!... Evident, lucrul se resimte. Şi 
tocmai acum am foarte mulţi studenţi (la Seminarul pe care-l fac 
cu Wendy O'Flaherty). Ca să mă pot reapuca de Histoire III, 
în 1980-81 nu voi ţine nici un curs, şi nu voi vedea studenţii... 

Christine] şi cu mine ne bucurăm de iminenţa căsătoriei, şi 
vă felicităm de pe acum. Îţi sînt recunoscător pentru dedicaţia 
tezei (pe care o voi citi în vacanţa de Crăciun, în Florida). I-am 
scris chiar acum lui Meslin, propunîndu-i pe Flamant. Noi vom 
fi sigur la Paris la sfîrşitul lui Mai-începutul lui Iunie. Îmi pare 
rău că din cauza distanţei trebuie să amî[n]i susţinerea tezei. 
Dar nu o poţi da de pe acum la tipar? 

Mulţumiri pentru recenzia Histoire II. (Te rog, cînd vei avea 
timp mai tîrziu, să-mi comunici lucrările importante în |. germană 
pe care nu le-am consultat. Le voi utiliza la o nouă ediţie). 


(*) De la 21 Octombrie ! ... 

Nici o veste de la Bonnefoy. V. Tănase îmi scrie că Y.B. se 
află încă în USA. Probabil că traducerea stă pe loc; dar îmi 
spuneai că vrei să refaci unele capitole. Constat, deocamdată, 
că ai două cărţi gata, şi un roman, şi că împrejurările te-au 
împiedicat să le publici. În orice caz, mă bucur că Mitologia 
românească înaintează. 

Ce veşti de la Guillaumont? Făgăduise să publice articolul 
în R/evue de 1'] H/istoire des] R/eligions]. Dar, cînd? 

Îţi trimit, în plic separat, contribuţia critic-bibliografică corec- 
tată şi redactilografiată pentru HR. Ceilalţi „editors” propun să 
renunţi la unele pagini (despre învătămîntul HR în Italia). 

Ai reuşit să găseşti cartea de care-ţi vorbeam în ultima scri- 
soare ? (Luigi Alfieri, Storia e mito. Una critica a Eliade. Editrice 
Technico-Scientifiche, Pisa, 1978). 

Bruce Lincoln mi-a scris cîtă plăcere i-a făcut reîntilnirea 
voastră la Roma. Întîlnire simbolică, a celor doi corifei, speranţa 
disciplinei noastre ! ... 

Christinel şi cu mine vă îmbrăţişăm pe amîndoi, cu dragoste 
şi prietenie, urîndu-vă tot norocul - şi să fie într-un ceas bun! 


Mircea Eliade 


NOTĂ 


1. Hîrtie cu antetul HISTORY OF RELIGIONS... etc., plic-tip. 
Destinatar Prof. loan Culianu, Instituut... etc. Ştampila poştei 
Chicago, 7 decembrie 1979. 


73! 
22 Dec. 1979 


Dragă Ioane, 


Foarte pe scurt, căci plecăm mîine la New York, iar la 27 Dec., 
cu Lisette, la Palm Beach (soare ! soare !...). Yale îmi cere sugestii 
pentru o catedră de „senior” în HR. Am dat trei nume: Girardot 
(pentru că din Iunie nu mai are post), Lincoln şi D-ta. I-am asigurat 
Că voi încerca să te conving să laşi Groningen (unde ai „tenure”) şi 
să te stabileşti în USA. I-am scris şi lui Meslin (fără să precizez : 
Yale) că există posibilitatea de a veni aici, întrebîndu-l dacă nu 
e prea tîrziu să-ţi iei examenul în Iunie. În fond, s-ar putea să ai 
dreptate : Vermaseren poate caută un motiv să nu-ţi publice cartea. 
De aceea, trebuie să ne grăbim. 

Evident, Yale nu e sigur. De obicei, candidatul vine pentru 
un „interviu” de cîteva ceasuri. Dar, în orice caz, numele D-tale 
există de-aici înainte „la dosar”. 

Mulţumiri pentru indicaţiile bibliografice. Sper ca odată să 
pregătesc o nouă ediţie din Histoire II; s-au strecurat prea 
multe greşeli de tipar şi chiar greşeli pur şi simplu! 

Vă urăm la amîndoi un An Nou fericit, şi vă îmbrăţişăm cu 
prietenie[,] 


Mircea Eliade 


NOTĂ 


1. Hîrtie cu antetul HISTORY OF RELIGIONS... etc., plic-tip. 
Destinatar Prof. loan P. Culianu, Instituut... etc. Ştampila poştei 
Chicago, 23 decembrie 1979. 


74! 
25 Jan. 1980 


Dragă Ioane, 


Mă grăbesc să-ți expediez „scrisoarea de recomandare ”?. 
Sper că am făcut-o cum trebuie... 

Pe foarte curînd, o scrisoare mai lungă - şi un exemplar din 
nuvela pe care am terminat-o acum două săptămîni. 

Și, mai ales, pentru că nu mai ştiu ce-ai primit şi ce s-a rătăcit — 
încă o dată, cele mai sincere urări de fericire şi mult noroc. 

Vă îmbrăţişează pe amîndoi[,] 


Christinel şi Mircea Eliade 


NOTE 


1. Hîrtie cu antetul HISTORY OF RELIGIONS... etc., plic-tip. 
Destinatar Professor loan P. Culianu, Strausslaan 8, 9722 KS 
Groningen, Holland. Ştampila poştei neclară. 

2. Reproducem aici scrisoarea de recomandare, scrisă de mînă şi 
aflată în acelaşi plic: „Chicago, January 25, 1980. To Whom It 
May Concern: Professor Ioan P. Culiano is an extremely gifted 
historian of religions ; he is well-known among specialists for his 
numerous, erudite and original published contributions. Already 
as å young student, Culianu was attracted to comparative, 
phenomenological and historical religious researches. However, 
in Romania there are no chairs of History of Religions. As a 
matter of fact, this field of study is not even recognized as a 
legitimate academic discipline. Moreover, the University libraries 
are very poor in resources and secondary literature relating to 

comparative religions. The only possibility for Culiano to follow 
his vocation and become an accomplished historian of religions 
was to leave his native Romania and settle in a western European 
center of learning. Mircea Eliade, Sewell L. Avery Distinguished 
Professor of History of Religions, Divinity School and Committee 
on Social Thought, University of Chicago”. 


75 
19 Feb. 1980 


Dragă Ioane, 


De-abia aşteptăm să ne întîlnim, ca să ne povesteşti[,] cu 
de-amănuntul, ceremonialul de la Biserică şi scenariul de la 
restaurant, şi, mai ales, să ne imiţi pe magister ludi obosit (şi 
neobosit...). 

Mă bucur că ai reluat cartea despre Renaștere (de la Bonnefoy, 
nici o veste — dar nu sîntem grăbiţi...). 

Privitor la articol: l-am rugat pe L. Sullivan să rezume înce- 
putul (istoria disciplinei în Italia), ca să nu mai pierzi timp D-ta. 
(Nu ştiu cît e de „mare” Jonathan, dar e invizibil. Pe la „redacţia 
HR” n-a mai dat de vreo doi ani...). Articolul va apărea în 1980; 
vei primi corectura în pagină. Te rog, gîndeşte-te de pe acum la 
studiul viitor (în legătură cu unul din „domeniile” pe care le 
parcurgi cu atîta voie bună). Pentru nr. 1-2 Anul 20 (număr 
dublu, 196 pagini), am scris un eseu: „History of Religions and 
«popular cultures»”, cu exemple mai ales româneşti. 

...Încolo, abia aştept să scap de Joint-Seminar (15 Martie) şi 
de un text promis eternei Ruth Nanda Anshen, ca să mă întorc 
la „uneltele mele” (deşi, mi-e teamă, fără entuziasm...). 

Foarte interesantă recenzia la În curte la Dionis? ; îţi mulţu- 
mesc, şi sper că vei primi de la Sorin (după ce o va primi el), 
ultima nuvelă: Dayan. 

Vă îmbrăţişăm pe amindoi cu multă prietenie[,)] 


Christinel şi Mircea Eliade 

NOTE 


1. Hîrtie cu antetul HISTORY OF RELIGIONS... etc., plic-tip. 
Destinatar Prof. I.P. Culianu, Instituut... etc. Ştampila poştei 
Chicago, 19 februarie 1980. 

2. Este vorba, probabil, despre articolul lui Culianu intitulat „Meta- 
morfoza lui Mircea Eliade” (varianta edită dintre cele trei 
scrise despre În curte la Dionis), apărut în Limite, 28-29, 1979, 
pp. 35-36 (v. Studii româneşti I, op. cit., pp. 293-298). 


76! 
29 febr. '80 


Mult Stimate Domnule Profesor, 


Scrisoarea Dvs. din 19 curent ne-a produs mare bucurie. 

Încep prin a vă trimite cele mai dragi şi calde urări de sănătate 
şi de activitate bogată pentru ziua Dvs. care se apropie (le vom 
trimite şi pe alte căi). 

Abia aşteptăm să vă revedem şi să vă povestim cîte şi mai cîte, 
cu poze şi „docomente”... Mulţumesc mult pentru vestea despre 
articol. Eu înţelesesem de la B.L. (convorbire la Roma) că toate 
„firele” sînt ţinute de J.S., care ar putea crea dificultăţi... Nu e 
prima oară că înţeleg prost... 

În ce priveşte un subiect viitor, îndrăznesc să vă trimit 
alăturat un articol care va apărea într-un volum colectiv editat 
de H.-G. Kippenberg? şi care a suscitat lungi (şi interesante) 
discuţii aici. Credeţi că ar fi cazul să reiau şi să adîncesc anumite 
subiecte? Abia aştept să citesc eseul Dvs. „History of Religions 
and «popular» cultures” ! 

Şi eu mi-am întrerupt activitatea pentru a livra două contribuţii, 
pentru volumul în onoarea lui G. Quispel şi pentru Congresul de 
la Louvain”, unde voi şi „conduce” discuţiile o după-amiază (Le 
pre-dualisme juif). Este evident că, nefiind iudaist, îndrăzneala 
mea e cam mare ; dar, cunoscînd documentele şi discuţiile, cred 
că am dreptul să mă amestec. De altminteri, am impresia că 
ipoteza „mea”, primită cu foarte mult interes, întruneşte acum 
multe sufragii. 

În ce priveşte teza, M.J.V. mi-a rezervat o mare surpriză : o 
vrea reluată, adîncită şi... publicată în patru volume, în engleză, 
primul urmînd să intre la tipar în octombrie. Sînt ferm hotărît ca 
după publicarea primului volum să public şi textul actual al 
tezei, întrucît proiectul lui M.J.V. e atît de filologic, încît nu va 
putea fi terminat înainte de 20 de ani... Cu multe mulţumiri, vă 
comunic că al treilea membru în jury va fi J. Flamant. 

Am avut aici vizita D-lui Poghirc, devenit „de-al nostru”, 
care ocupă la Bochum postul răposatului O. Buhociu. Eu sper să 
reuşim să-l invităm pe aici. 

Nu prea înţeleg la ce se referă „lipsa Dvs. de entuziasm” : la 
Histoire III? Nu ştiu care sînt motivele acestei „lipse de entu- 
ziasm”, dar mă gîndesc că această carte monumentală ar trebui 
să apară în ciuda sau tocmai pentru enorma ei dificultate. 

Aştept cu nerăbdare nuvela de la Sorin. 

În încheiere, vă comunic că ziarul italian La Repubblica din 
21 ian. 1980 publică, sub semnătura lui G.-C. Marmori, o foarte 
elogioasă recenzie la traducerea Histoire I, sub titlul „Eliade e 
il suo mosaico”?. Nici urmă din murdarele insinuări publicate 
nu de mult de F. Jesi (între altele, în paginile aceluiaşi cotidian). 

Cu cele mai alese sărutări de mîini, salutări şi urări respectuoase 
de bine şi sănătate de la 


Carmen şi loan 


NOTE 


1. Scrisoare manuscrisă, pe hîrtie cu antetul Rijksuniversiteit... etc. 

2. Studiul lui Culianu „Feminine versus Masculine: The Sophia 
Myth and the Origins of Feminism” va apărea în volumul Struggles 
of Gods editat de H.-G. Kippenberg (Berlin, New York, La 
Haye, Mouton, 1984, pp. 65-98). 

3. Privitor la aceste texte, v. supra, p. 174, n. 2. Congresul de la 
Louvain-la-Neuve, ţinut sub auspiciile Institutului de Orientalistică 

şi ale Universităţii Catolice din Louvain, a avut loc între Il şi 
14 martie 1980. Textul comunicării lui Culianu despre diteismul 
şi pre-dualismul iudaic a fost publicat în volumul Gnosticisme et 
monde hellenistique..., op. cit. 

. Giancarlo Marmori, „Eliade e il suo mosaico”, La Repubblica, 
în realitate din 2 ian. 1980, pagina de cultură, nenumerotată. 


77 
Apr. 18, '80 
Dragi Doamnă şi Domnule Profesor, 


Am aflat că Domnul Profesor a avut supărări cu ochii - şi ne 
pare tare rău. Sperăm că nu e nimic grav şi-i urăm însănătoşire cît 
mai grabnică. 

De asemeni, tragem nădejdea să vă vedem cît mai curînd. 

Abia aşteptăm să citim povestirea de la Sorin şi Liliana ! 

Am primit cărţile lui Marino şi Handoca - prima am şi 
recenzat-o? (lung). Sînt bune şi utile. 

Nu vreau să vă obosesc mai mult. 

Cu cele mai dragi sărutări de miini, salutări şi calde urări de 
sănătate, 


Carmen şi loan 


NOTE 


1. Scrisoare manuscrisă, pe hîrtie cu antetul Rijksuniversiteit... etc. ; 
scrisul e foarte lizibil, cu literele mărite şi rîndurile spaţiate. 

2. „Hermeneutica lui Mircea Eliade de Adrian Marino”, în Aevum, 
54, 1980, pp. 541-543. 


78! 
25 Aprilie 1980 


Dragă Ioane, 


Am primit ultima scrisoare (18 Aprilie) şi vreau să te liniştesc. 
Este vorba de o cataractă la amîndoi ochii care va trebui operată 
' Ja vară (în Germania). Pînă atunci, sînt obligat să limitez lectu- 
rile şi, mai ales, corespondenţa („concentrarea” ca să scriu 
lizibil îmi oboseşte ochii; notele [pe] care le iau pentru mine, 
chiar manuscrisele, le „zvîrl pe hîrtie” fără prea mare efort). 

Meslin mi-a scris : data e la 17 Iunie. Probabil că ai primit, 
de la Gallimard, Mémoire I - şi, de la HR, manuscrisul „editat” 
(cu fel de fel de întrebări). 

Am trimis f. tîrziu Dayan lui Sorin. De aceea nu ţi l-a trimis încă. 

Între noi fie zis : „morfologia beteşugurilor” e curioasă : întîi 
arthrita (care-mi mutilează grafia) şi ulcerul de duoden (provocat 
de excesul de aspirină ca să scap de durerile arthritice) ; apoi, 
vederea (aş putea-o compensa dictînd — dar sînt incapabil să mă 
„concentrez” fără un creion în mînă...). Exit the King ? (À 
propos, Rodica şi Eugen Ionescu vor fi aici între 16-23 Mai). 

De-abia aştept să ne reîntilnim la Paris! Christinel şi cu 
mine vă îmbrăţişăm pe amîndoi[,] 


R Mircea Eliade 


NOTĂ 


1. Hîrtie cu antetul HISTORY OF RELIGIONS... etc., plic-tip. 
Destinatar Prof. Ioan Culianu, Instituut... etc. Ştampila poştei 
Chicago, 25 aprilie 1980. 


79! 
5 iulie '80 
Mult Stimate Domnule Profesor, 


Mai întîi de toate, vă mulţumim din inimă, Dvs. şi Doamnei, 
pentru frumoasele întîlniri din Paris. Vă mai mulţumesc şi pentru . 
faptul că, datorită marii Dvs., mişcătoarei Dvs. disponibilităţi 
pentru mine, mi-am văzut, în sfîrşit, visul cu ochii: am dat un 
doctorat cu Dvs.?! 

Conform cu „semnele”, sper să-l dau şi pe ultimul. De aceea 
m-am grăbit să-i scriu lui M. Meslin, cu rugămintea de a mă 
accepta la „Doctorat d’État”. Dacă el nu e disponibil, voi încerca 
în altă parte. După cum ştiţi, am avut zile grele din cauza 
mutării — de aceea n-am putut să fac mai devreme notele pentru 
articol, pe care vi-l trimit alăturat. Celălalt, mult mai scurt, l-am 
făcut în schimb de cum am ajuns şi l-am trimis D-lui Guillaumont, 
amintindu-i că l-aţi apreciat (articolul) favorabil. 

Îmi pare rău că insistența mea, în teză, asupra „greşelilor” 
făcute de reprezentanţii „religionsgeschichtliche Schule” v-a 
contrariat. Eu am crezut întotdeauna că problema surselor şi 
originilor istorice nu v-a interesat în primul rînd. În ce mă pri- 
veşte, iudaismul mă preocupă mai ales pentru că descopăr în el 
originile nihilismului, care reprezintă, după cum spunea Heidegger, 
„destinul culturii occidentale”. Eu strîng, aşadar, material, pentru 
o parţială „teorie a civilizaţiei occidentale” - deşi o astfel de 
formulă sună cam pretenţios. Pînă acum ea s-a concretizat în vreo 
zece articole, majoritatea încă în curs de apariţie. 

Voi încerca să termin cît mai repede (şi bine ! ) cartea despre 
Renaştere, fără a mai conta pe terţe persoane şi promisiuni 
nesigure. Acum însă trebuie să trimit cartea (nescrisă ! ) în Italia? 
şi, pînă în octombrie, să-i dau D-lui Vermaseren mss. reelaborat 
şi redactat în engleză al cărţii“. Peste câteva luni vreau să-mi 
adun în volum şi parte din articolele publicate în Italia. Din 
păcate, nu mai am deloc timp pentru literatură, dar poate că 
vreodată voi mai avea o şansă. 

Ieri, privind prin noua casă, a cărei organizare se apropie de 
sfîrşit, m-am gîndit că veţi avea o şedere de-ajuns de confor- 
tabilă aici. Am fi foarte fericiţi dacă nu ne-aţi ocoli la venirea în 
Olanda. Mai jos aveţi adresa şi noul număr de telefon. 

Cu cele mai alese sărutări de mîini Doamnei, salutări, multu- 
miri şi urări de sănătate de la Zoe şi Ioan. 


Kometenstraat 14 
NL - 9742 ED GRONINGEN 
Tel. (050)-7178 87 


NOTE 


1. Scrisoare manuscrisă pe hîrtie cu antetul Rijksuniversiteit... etc. 

2. La 17 iunie 1980, I.P. Culianu a susţinut la Sorbona teza de 
doctorat cu titlul Expériences de L'extase et symboles de l'ascension 
de |'Hellenisme à l'Islam. Juriul a fost compus din profesorii 
L. Arnaldez, Mircea Eliade (membru onorific), Jacques Flamant 
şi Michel Meslin (rapporteur). Teza a stat la baza volumelor 
Psychanodia I. A Survey of the Evidence concerning the Ascension 
of the Soul and Its Relevance, Leiden, Brill, 1983, şi Expériences 
de |'extase. Extase, ascension et récit visionnaire, de l'Hellenisme 
au Moyen-Âge, Paris, Payot, 1984. 

3. G. Romanato, M.G. Lombardo şi I.P. Culianu pregăteau apariţia 
în Italia a volumului Religione e potere. V. şi scrisorile lui 
Culianu, din aceeaşi perioadă, către Romanato, în Gianparlo 
Romanato, „Amintirea unui prieten...”, loc. cit. 

4. Este vorba despre volumul Psychanodia I... ; v. supra, n. 2. 


80! 
Groningen, 29 august 1980 


Mult Stimate Domnule Profesor, 


Vă trimit alăturat romanul? promis, cu părere de rău că nu 
vi-l pot înmîna direct, în Olanda. Noi vă aşteptam cu multă 
dragoste şi făcusem deja toate pregătirile. 

Trec peste preliminarii, pentru a vă ruga foarte mult, dacă 
romanul nu vă displace, să mă ajutaţi să-l dau la vreo editură. 
Sînt de-acum vreo cincisprezece ani de cînd bat la maşină, cu 
multă îndîrjire, tone întregi de coli de hîrtie. Mă uit de pildă la 
cartea despre Renaştere : vreo mie de pagini scrise, vreme de 
zece ani, din care a fost publicat pînă acum doar un articol de 
cinci pagini. E drept, multe erau producţii grăbite, altele neco- 
respunzătoare cu ansamblul, totuşi eu acuz, pentru proasta 
difuzare a producţiilor mele, şi o mare doză de lipsă de noroc. 
Cît despre literatură, să nu mai vorbim: din 1970 n-am mai 
publicat absolut nimic, deşi am scris de-ajuns de multişor. 
Printre povestirile din exil, cel puţin patru erau foarte onorabile. 
Romanele poate nu erau grozave, dar cel predat D-lui Mămăligă 
era sigur publicabil. Nu ştiu de ce unii au avut impresia că era 
vorba despre un text... antisemit! ! ! 

V-aş ruga mult să-mi indicaţi cui să-i mai trimit noul roman. Eu 
am facut cinci copii : pentru Dvs., Tănase, Barbăneagră, Mămăligă 
şi Paruit. V-aş fi foarte recunoscător dacă mi-aţi putea transmite 
adresa lui Alain Paruit, pe care n-o am. Credeţi că textul româ- 
nesc ar mai trebui transmis cuiva ? 

Cînd voi avea puţin timp, voi face eu însumi o traducere 
italiană. Dar oare nu s-ar putea găsi cineva interesat de text care 
să-şi ia sarcina unei traduceri franţuzeşti? În Tănase nu sper 
deloc: nu are timp şi nici nu apreciază nimic altceva decît 
onirismul în literatură şi structuralismul în rest. Paruit este 
probabil prea asediat de traduceri ca să se ocupe de un text ca 
acesta. Nu am speranţa că o să-i placă prea mult, fiind un roman 
de science-fiction. Leonid Mămăligă, ca şi alţii, e sensibilizat 
de isteriile lui Stamatu şi de campania împotriva lui Marino, 
care s-a nimerit să mă citeze elogios tocmai pe mine! Nici de 
aici nu sper nimic. Cunoscîndu-le gusturile, nu mai trimit textul 
Monicăi Lovinescu şi lui Virgil Ierunca. Nu cred că le-ar plăcea. 

Cam aceasta cu romanul. 

Alăturat vă mai trimit şi o listă de subiecte pe care le-aş 
putea aborda pentru Enciclopedia pe care o editaţi?. Vă sînt foarte 
recunoscător că v-aţi gîndit la mine. Am însemnat cu negru 
articolele pe care le-aş putea eventual redacta, cu roşu pe cele 
pentru care sînt relativ competent, cu un = la margine pe cele în 
care îmi recunosc mai multă competenţă ; am încercuit cu roşu 
cifra corespunzătoare articolelor pe care cred că le-aş face bine. 
Total, 45 de cuvinte. Vă rog mult 'să selectaţi ce mi se poate 
acorda şi să-mi indicaţi, din oficiu, ce credeţi că aş mai putea 
face, eu obligiîndu-mă să mă achit foarte conştiincios de datorie. 

În ce priveşte cartea despre Renaştere, săptămîna viitoare voi 
extrage din ea un foarte lung articol pentru o revistă italiană, cu 
titlul „Magia spirituale e magia demonica nel Rinascimento”. 
Sper apoi s-o termin în cîteva luni şi să v-o trimit la Chicago. 

De curînd am primit, în fine, contractul pentru Religie şi 
Putere, care va fi gata pînă la 30 oct. 

În ce priveşte cartea pentru EPRO, mi-am blocat deocamdată 
toate planurile, fiindcă D-1 Vermaseren” a fost foarte grav bolnav 
(deşi, se pare, era numai o formă de gripă). Mă voi grăbi totuşi 
s-o termin. 


218 DIALOGURI ÎNTRERUPTE 


După cum vedeţi, sper ca, după 30 de ani, să mai pot încă 
realiza măcar o parte din ceea ce, cu puţin noroc, ar fi trebuit să 
realizez înainte. 

Carmen, la rîndul ei, învaţă de zor pentru un examen. 

Ne pare bine la amindoi că, după cum spuneaţi la telefon, 
cataracta nu vă mai supără atît de tare. Dar regretăm mult că nu 
aţi terminat acele operaţiuni dentare, ceea ce vă împiedică să ne 
faceţi vizita promisă. La anul, însă, venim noi şi vă luăm (evident, 
nu vă ameninţăm prea tare: numai dacă vreţi! ). 

Am înţeles că aţi avut vreme bună la mare, ceea ce, pentru 
noi cei de aici, pare o minune... 

Unicele noastre mişcări au constat în nişte scurte excursii 
prin Germania, pentru a face cumpărături, pentru noi şi în 
vederea venirii Dvs. (între altele, vă pregătisem un vin românesc 
de export care ~ mirabil! — este în adevăr excepţional ! ). 

În aşteptarea revederii, vă urăm multă, multă sănătate la 
amîndoi şi vă lăsăm cu dragi şi calde sărutări de mîini şi salutări, 


Carmen şi loan 


P.S. Dacă credeţi că e oportun sau necesar să mă prezint singur 
la o editură, aş putea eventual să vin pînă la Paris, deşi în 
perioada aceasta orarul meu e cam încărcat. 


NOTE 


1. Scrisoare manuscrisă, pe hîrtie simplă. 

2. Romanul în discuţie aici şi în scrisorile următoare este Hesperus. 

3. Pentru această vastă întreprindere ştiinţifică şi editorială coordo- 
nată de Mircea Eliade, The Encyclopedia of Religion, şi pentru 
contribuţiile semnate de I.P. Culianu aici, v. volumul lui loan Petru 
Culianu, Cult, magie, erezii, laşi, Polirom, 2003, cu postfaţa 
documentată (cu materiale inedite) şi pertinentă a lui Eduard 
Jricinschi, „În căutarea unei ştiinţe universale a religiei: Mircea 
Eliade, Ioan Petru Culianu şi Enciclopedia religiei” (pp. 199-262). 


4. 

„Magia spirituale e magia demonica nel Rinascimento” a fost 
publicat în Rivista di Storia e Letteratura Religiosa, 17, 1981, 
pp. 360-408. 


. V. şi supra, p. 215, nn. 2, 4. Este Sorba despre volumul în 


engleză Psychanodia..., care va apărea în seria condusă de pro- 
fesorul M.E. Vermaseren la Editura Brill, „Etudes Préliminaires 
aux Religions Orientales dans l’Empire Romain”. 


ŞI! 
25 sept. 1980 


Dragi Doamnă şi Domnule Profesor, 


Mi-a părut tare bine să vorbesc cu Doamna Eliade la telefon, 
mai puţin bine să aflu de sîcîielile cu sănătatea. Şi noi am trecut 
prin stări pre-gripale, datorită timpului, veşnic în schimbare. 

Îmi pare rău că n-am venit la Paris, ratînd ocazia să vă vedem 
înainte de plecare. Dar distanţa nu e indiferentă şi, în plus, 
amîndoi avem tare mult de lucru: Carmen cu un examen „mare” 
în octombrie, eu cu cartea pentru Brill, în speranţa că Prof. 
Vermaseren îşi va relua, în curînd, activitatea. În plus, datorită 
amenințărilor care planează în aer, cred că singurul remediu 
împotriva „nervilor” este munca. Apoi s-o vedea ce se alege... 

Am terminat un articol lung (50 pp.) în care-mi clarific singur 
nişte probleme legate de magia Renaşterii”. Este un preliminar la 
carte, de care mă voi apuca de îndată ce o termin pe cea de faţă. 

În privinţa romanului care, deşi scris grăbit, nu v-a displăcut, 
n-am primit încă veşti, nici de la Di. Mămăligă, nici de ia Tănase. 
Poate dacă descoperiţi adresa lui Paruit, veţi avea cîndva bunăvoința 
de a mi-o trimite. Nu vreau să apelez nici la Tănase, care e certat 
cu Paruit, nici la DI. Mămăligă, ale cărui opinii nu le cunosc încă. 

În plus, începem acum să regretăm afacerea cu casa, care € 
cam prea mare (ergo, greu de încălzit) şi ne gîndim deja să 
căutăm altceva, de dimensiuni mai modeste. Oricum, pînă nu se 
va clarifica situaţia de aici (reorganizarea generală a universităţilor), 
nu prea ştim ce să facem. Nu prea ştiu nici încotro să mă uit: la 


CORESPONDENŢĂ MIRCEA ELIADE - IOAN PETRU CULIANU 221 


Yale, cum era de aşteptat, deşi n-am fost respins, n-am fost nici 
reţinut pentru interviu. În Franţa nu e nimic de sperat. În 
Germania la fel. În Italia... În Olanda lucrurile merg tot mai 
rău, aşadar o schimbare de instituţie nu e de închipuit în momentul 
actual. Toate acestea au o parte negativă, dar şi una pozitivă, în 
sensul că ne obligă să tragem din greu. În fine, nu vă mai 
plictisim cu aceste probleme, deocamdată fictive. 

Îi las loc lui Carmen să vă transmită gîndurile ei şi vă 
îmbrăţişez cu mult drag, urîndu-vă din inimă multă sănătate 
şi... drum bun către Chicago! 

În aşteptarea revederii de la anul, vă sărută mîinile şi vă salută, 


Ioan 


P.S. Cînd cartea cu Renaşterea e gata, să vă expediez mss-ul? 


Dragi Doamnă şi Domnule Profesor, 


Îmi pare tare, TARE rău că nu aţi putut veni să ne vizitaţi în 
vara aceasta. Sperăm că la anul veţi veni totuşi şi vă vom aştepta 
cu mult drag, dîndu-ne silinţa să vă „răsfăţăm” din toate punctele 
de vedere. Între timp vom mai aranja casa - încetul cu încetul - 
în aşa fel încît să nu fiţi siliţi să găzduiţi în casa „spartană” a 
savantului meu soţ. M-am bucurat tare mult să aflu că v-a plăcut 
cartea lui loan - am pus şi eu o bucăţică de suflet în ea, asistînd 
de foarte aproape la elaborarea ei® şi la „chinurile facerii”. Mă 


(*) Adevărul este că, de fapt, Carmen-Zoe a contribuit din plin la 
eliminarea unor capitole de prost gust, la îndreptarea scriitorului 
către sobrietate (spre care mai are încă de făcut mulţi paşi) şi — 
pierzîndu-şi timpul - la discutarea planului detaliat al cărţii. Fără 
această constantă cenzură, cartea ar fi ieşit mult mai prost (aş 
zice chiar infinit mai prost) decît aşa, deşi stilul meu se ilustrează 
printr-o sublimă absenţă. 

alătur întru totul criticii Dvs. în ceea ce privesc [sic/] 
„barbarismele” - nici mie nu-mi place stilcirea lbii noastre şi 
schimonosirea ei (aici nu e cazul decît într-o f. mică măsură) 
după tipare occidentale, voit sau nevoit. Aş vrea tare mult ca 
această carte să aibă succes, mai ales că reprezintă o cotitură în 
activitatea de scriitor a lui loan. Mie mi-a plăcut foarte mult că 
vrea să spună ceva, că găseşti lucruri la care te poţi gîndi şi după 
ce închizi cartea. Sper f. mult să nu fiu subiectivă în aprecierile 
mele. Cu multă dragoste, 


Carmen 


P.S. Dacă cumva mai aveţi prilejul să vorbiţi cu M. Meslin, 
poate i-aţi putea aminti că a acceptat formal să conducă teza 
mea de Doctorat d’État. Deocamdată n-am primit de la D-sa 
nici o veste (despre înscriere etc). 


[loan] 


P.P.S. Cred că laudele şi mulţumirile lui loan sînt de prisos. 
Ceea ce este adevărat este faptul că sînt o duşmancă înverşunată 
a producţiilor lui literare anterioare (cît am citit!) fiindcă con- 

Ne cerem scuze pentru această scrisoare „tărcată” şi vă 
reamintim că am vrea tare, tare mult să ne vizitaţi, să ne trimiteţi 
o listă cu preferinţe[le] culinare ale D-nei Eliade, în special, 
spre a le putea îndeplini pe măsura talentelor mele. 


[Carmen] 


NOTE 


1. Scrisoare manuscrisă, pe hirtie cu antet personal. “ 
2. V. supra, p. 219, n. 4. 


82! 
Paris, 2 Oct. 1980 


Dragă Ioane, 


Sîcîielile de sănătate continuă ; după cum vezi, scriu cu greutate. 
Plecăm poimiine la New York, iar la 8 Oct. vom fi la Chicago. 
După primul „Joint-Seminar” din 1 Oct., mă internez la Billings 
Hospital ; cu orice preţ trebuie să „rezolv” problemele arthritei 
(= guta) şi a[le] ulcerului duodenal... 

Romanul : L. Mămăligă mi-a spus că i-a plăcut, dar că are o 
seamă de observaţii (stil, etc.). Adresa lui Paruit: 34 rue Clisson, 
Paris 70013. Tel.: 584-8429. 

„Cariera” : concentrează-te asupra celor două cărţi: Brill şi 
Renaşterea (dacă Y.B. ezită, o prezentăm la Payot; trimite-mi 
mss-ul la Chicago, ca să pot scrie Prefaţa). Încearcă să rămîi cît 
mai mult la Groningen. Apoi, cu 2-3 volume şi 100 de articole, 
se va găsi sigur ceva în USA. 

N-am izbutit, încă, să vorbesc (la telefon) cu M.M. Astă-seară, 
sau mîine. 

Ne-a părut rău că n-aţi putut veni la nuntă. Să vă convingeţi 
cît e de adevărată zicala : „Fă-mă, mamă, cu noroc - şi aruncă-mă 
în foc ! 7... Cinci ceasuri pe vaporaşul „Normandie”, şampanie şi 
supeu pentru 100 persoane - şi „Paris by night” văzut din mijlocul 
Seinei... 

Pe Carmen şi pe D-ta, Ioane, te îmbrăţişăm cu dor[,] 


Christinel şi Mircea Eliade 

NOTĂ 


1. Hîrtie albă simplă, plic alb simplu. Destinatar Prof. Ioan P. 
Culianu, Kometenstr. 14, Groningen, Pays-Bas. Expeditor 
M. Eliade, 4 Place Ch. Dullin, Paris 18. Ştampila poştei Paris, 
3 octombrie 1980. 


83! 
14 Nov. 1980 


Dragă Ioane, 


Am început tratamentul „arthritei-rheumatoide” de cum am 
sosit. Ceva progrese - dar scriu încă greu, şi ilizibil. În cîteva 
săptămîni, dacă mîinile nu-şi recapătă măcar 60% din posi- 
bilităţile normale, încep tratamentul „ultim” (...descoperit), cu 
săruri de aur. Într-un fel, ne întoarcem la aurum potabile... 

După cum îţi închipui, am lucrat f. puţin. 

Articolul „HR in Italy” va apărea în Nr. 3, Feb. 1981. Celălalt?, 
„circulă” pe la „Editori” (J. Smith, Betz). Te voi ţine la curent. 

Mă tot întreb de ce Verm[aseren] ţine morţiş să traduci cartea 
în englezeşte. Cei care o înţeleg, o pot citi şi în franţuzeşte. Ca 
să se mai piardă timp, să mai treacă încă un an, poate doi, poate 
trei? Ai atitea cărţi gata — în sertare ! Vă îmbrăţişăm pe amîndoi, 


Christinel şi Mircea Eliade 


P.S. Avem nevoie de recenzii scurte (două-patru pag. dactil.) şi 
cît mai multe, despre cărţi din Europa, de preferinţă bune: de 
ce nu ne rezervi şi nouă cîteva? În franceză sau engleză. 


NOTE 


1. Hirtie cu antetul HISTORY OF RELIGIONS... etc., plic-tip. Desti- 
natar Prof. loan Culianu, Instituut... etc. Ştampila poştei Chicago, 
16 noiembrie 1980. 
2. „Celălalt” articol la care se referă Eliade era poate „Ecology and 
„ Indo-Iranian Reconstruction”, care va apărea în History of 
Religions, 22, 1982, pp. 196-198. 


84! 
24 Martie 1981 


Dragă Ioane, 


Mulţumiri pentru scrisori şi pentru felicitare. (Un 9 Martie 
destul de melancolic, datorită arthritei-rheumatismale şi, mai 
ales, drogurilor pe care le ingurgitez - de altfel, fără rezultat ! ). 
Tot amînam scrisoarea -— şi din „laşitate” (fizic, nu rezist decit 
10-15 minute ; trebuie, apoi, să-mi „odihnesc” mîinile un ceas...), 
şi pentru că voiam să-ţi comunic cîteva observaţii ale lui Betz, în 
legătură cu articolul pentru HR?. Nu le găsesc acum, aşa că ţi le 
voi trimite mai tîrziu. (Lui B. i se pare că textul arată mai mult 
a capitol de carte decit a articol — dar asta e o prostie...). 

Sînt fericit că lui Paruit i-a plăcut romanul (întotdeauna l-am 
considerat mai deştept decît mulţi alţii, scriitori sau critici 
români). Voi scrie cu bucurie prezentarea — şi Prefaţa. Deocam- 
dată, am nevoie de: titlu (l-am uitat!) şi un rezumat în cîteva 
rînduri. Voi adresa scrisoarea lui Guilloux, dar i-o voi trimite 
lui Paruit, ca să i-o predea personal, împreună cu manuscrisul 
(şi, verbal, va adăuga şi impresiile lui). 

În privinţa vol. Renaşterea, îndată ce va fi pe 3⁄4 gata, îl duc la 
Payot (început de Iunie). Evident, după ce voi scrie — pentru ultima 
oară — lui Y.B. dacă îl mai interesează. Un singur lucru contează : 
să pui la punct cît mai repede primele patru-cinci capitole. 

Povestea cu A.M. va inspira, probabil, un tînăr romancier, 
neo-realist şi ispitit de fantastic ! ... 


N 

Legenda Premiului Nobel e mai simplă: întotdeauna am 
declarat că, dacă voi primi această „distincţie”, voi zbura imediat 
la Bucureşti, ca să proclam identitatea mea de scriitor român. 
N-am precizat nimănui ce voi face la Bucureşti. Ți-o spun doar 
D-tale : mă voi duce la Cimitirul Belu şi voi acoperi mormintele 
Tatei, Mamei, fratelui meu şi al lui Nae Ionescu, cu florile lor 
favorite... 

Sperăm f. mult să ne revedem în vara asta. Vom găsi soluţia. 
Am enorm de spus — în legătură cu Enciclopedia şi alte proiecte. 
(Deocamdată, am pus la punct „blocul” [...]'; D-tale ţi-am 
rezervat articolul „Thracii” (şi „Geţii”), circa 20 pag. dactil.). 

Christinel şi cu mine vă îmbrăţişăm pe amîndoi şi o implorăm 
pe Carmen să te apere de ispitele articolelor şi recenziilor, şi să te 
oblige (prin farmece) să pui la punct cărțile ! Cu veche prietenie, 


M.E. 


NOIE 


1. Hîrtie cu antetul HISTORY OF RELIGIONS... etc., plic-tip. 
Destinatar Prof. Ioan Culianu, Rijksuniversiteit... etc. Ştampila 
poştei Chicago, 25 martie 1981. 

2. V. supra, p. 225, n. 2. 

3. În scrisoare, trei sau patru cuvinte indescifrabile. Este vorba însă 
cu siguranţă despre „blocul B” al Enciclopediei religiei, cu 
articole despre „instituţii, ritualuri, concepţii religioase”, a căror 
listă o stabilise Eliade la începutul anului 1981; v. Eduard 
Iricinschi, „În căutarea unei ştiinţe...”, loc. cit., p. 219; şi 
Mircea Eliade, Jurnal, vol. II, op. cit., p. 408. 


85! 
12 Mai 1981 


Dragă Ioane, 


Mulţumiri, şi felicitări, pentru Jfer?...! 

I-am scris lui Gnoli că nu pot participa. Sărurile de aur mi-au 
redus „nivelul mental” la 10% şi mîinile îmi sînt tot atît de boante ! ... 

Articolul pentru HR e „programat” pentru Mai 1982. Vei primi 
traducerea ca s-o verifici. 

Mă bucur că Flammarion a acceptat cartea. (V.T. e un om 
curios...). Te sfătuiesc să nu-ţi retragi manuscrisul, decît dacă 
termenul de publicare e prea îndepărtat. Eu sînt sigur că Payot 
îţi ia cartea, dar pentru că ai aşteptat atîta la Flammarion, să nu 
riscăm o altă perioadă de aşteptare la Payot. 

Voi preda Hesperus lui Guilloux, îndată ce sosesc la Paris. 

Arthrita e tot atît de agresivă (după 20 de injecții cu săruri de 
aur ! ) şi mă simt sleit de puteri (mai ales „mintale”). Trebuie să 
stăm de vorbă pe îndelete, să vedem cum am putea „salva” vol. MI. 

Vă îmbrăţişăm pe amîndoi cu prietenie[,] 


Christinel şi Mircea Eliade 


NOTE 


1. Hîrtie cu antetul HISTORY OF RELIGIONS... etc., plic-tip. 
Destinatar Prof. Ioan P. Culianu, Rijksuniversiteit... etc. Ştampila 
poştei Chicago, 13 mai 1981. 

2. Este vorba despre volumul lui I.P. Culianu JZter in silvis. Saggi 
scelti sulla gnosi e altri studi, vol. I, Messina, Edizioni Dott. 
Antonio Sfameni, 1981. 


86! 
3 Dec. 1981 


Dragă Ioane, 


Mulţumiri pentru scrisorile din 27 Oct. şi 12 Nov., şi pentru 
carte (pe care n-am citit-o încă). Îţi sînt foarte sincer recunos- 
cător pentru tot ce ai făcut ca să-mi „limpezeşti situaţia” în 
Italia?. După cum ştii, nu mi-am dat niciodată osteneala să 
răspund criticilor şi calomniilor de acest fel. Pentru simplul motiv 
că înţeleg prea bine că, deocamdată, nu se poate face nimic ; şi 
nu am dreptul să mă supăr: după cele şase milioane de incine- 
rati, nu pot cere unui autor evreu să fie „obiectiv” ; traumatismul 
crematoriilor este încă prea virulent ca să nu se lase convins de 
orice „informaţie”. Poate unele lucruri se vor lămuri după publi- 
carea vol. II din Autobiografie. 

„..Dar m-am întins prea mult, şi trebuie să-mi economisesc 
mîna dreaptă (3-4 pagini pe zi, pe jumătate ilizibile). Deci, la 
repezeală, să vorbim despre altele (am atîtea să-ţi spun!). La 
p. 233 mă refeream în special la Henry Perset şi Cornelius Bolle 
(studentul meu în anii 1957-60). D-ta eşti, în această privinţă, 
unic! Rezervele pe care le făceai erau îndreptăţite. Cartea D-tale 
este admirabilă ; ţi-am reproşat doar (ca şi în alte lucrări pe care 
le citeam pe măsură ce le scriai) lungimea citatelor. (Deşi mă 


(*) Acesta ar fi trebuit să fie titlul, şi în traducerea franceză. Ediţia 
americană’, apărută în Oct., s-a epuizat (6 000 ex.) şi a avut 
critică excelentă. 

întreb, acum, dacă aveam dreptate ; este bine ca cititorul să fie 
informat direct...). 

I-am scris de curînd lui Payot, în legătură cu situaţia (dezas- 
truoasă ! ) a volumului III-1 Histoire. Încă de astă-vară i-am spus 
că eşti legatarul meu universal în tot ce priveşte cărţile mele, 
încheiate sau nu. Îi voi scrie după primirea ultimelor capitole 
din Eros, însoţind scrisoarea cu Prefaţa. 

Trimite[-i] Rel/igione] e Potere lui Bruce”; îl voi ruga să 
scrie recenzia pentru HR. L-am cunoscut pe Grotannelli; se 
întorcea de la colocviul organizat de Bruce. 

Sînt f. mâhnit de moartea lui Al-George. - La 59 de ani, după 
Congresul din Benares... 

Cu sănătatea n-o duc faimos. Am reînceput injecţiile cu aur, 
care mă idiotizează. Să sperăm Că va trece şi asta! ! 

Christinel şi cu mine vă îmbrăţişăm cu mult dor! Să nu se 
supere Carmen că nu i-am scris... 


Mircea şi Christinel 


NOTE 


1. Hîrtie cu antetul HISTORY OF RELIGIONS... etc., plic-tip. 
Destinatar Prof. loan Culianu, Instituut... etc. Ştampila poştei 
Chicago, 6 decembrie 1981. 

2. Demersuri - reînnoite, publicistice? discuţii particulare? - 
despre care vorbeau probabil cele două scrisori absente ale lui 
Culianu, din 27 octombrie şi 12 noiembrie. 

3. Mircea Eliade, Autobiography, New York, San Francisco, Harper 
and Row, 1981, în traducerea lui Mac Linscott Ricketts. 


(**) I-ai trimis Iter! Ar putea scrie şi despre aceasta. 


87! 
că 26 Jan. 1982 


Dragă Ioane, 


Doar cîteva cuvinte ca să-ţi spun că am primit manuscrisul şi - 
voi scrie Prefaţa îndată ce voi reciti cîteva capitole. Alătur scri- 
soarea (neaşteptată ! ) de la Gallimard. 

Sper să scriu articolaşul pentru Noomen. 

Christine! a început un tratament radioactiv şi sîntem amîndoi 
preocupaţi (ce fel de reacţie va avea?), dar încrezători. Un 
amănunt semnificativ : în ziua cînd C. a intrat în Clinică, am 
pierdut verigheta ; am găsit-o exact după e săptămînă, cînd s-a 
întors acasă !... 

Vă îmbrăţişăm pe amîndoi cu multă dragoste[,] 


Christinel şi Mircea Eliade 


P.S. În cîteva săptămîni vei primi de la Free Press-Macmillan 
(Enciclopedia) invitaţiile pentru primele contribuţii: Rel. 
geto-thracice, o parte din Gnosticism etc. 


NOTĂ 


1. Hiîrtie cu antetul HISTORY OF RELIGIONS... etc., plic-tip. 
Destinatar Prof. loan P. Culianu, 9712 TS Groningen, Grote 
Kruisstraat 2°, Instituut... etc. Ştampila poştei Chicago, 
26 ianuarie 1982. 


88! 
5 Feb. 1982 


Dragă. Ioane, 


Răspund pe loc scrisorii din 26 Ianuarie (zece zile de la 
Groningen la Chicago !...). Aseară am terminat de citit Eros & 
Magie ; ultimele capitole sînt încă şi mai pasionante ! Ajungi la 
rezultate senzaţionale ! ... Voi scrie Prefaţa zilele acestea, şi ţi-o 
trimit direct (2 câpii). Te previn că va fi sub-mediocră, dar n-are 
nici o importanţă. Cartea trebuie să apară, cît mai curînd. 
(Sub-mediocră - nu pentru că n-aş avea timp etc., ci pur şi 
simplu pentru că tratamentul cu aur m-a imbecilizat; şi tare 
mi-e teamă că „revenirea la normal” va mai cere timp...). 

Imediat după, voi redacta Prefaţa pentru roman. (Îl anunţ deja 
pe Paruit astăzi ; îi voi trimite şi lui o copie). În sfirşit, pentru 
că tot trebuie să-i scriu lui Pidoux-Payot, îl voi întreba ce se 
întîmplă, şi-i voi reaminti cine eşti (şi nu numai pentru mine! ). 

Pînă acum, Christinel suportă f. bine tratamentul radioactiv 
(care va dura încă 5-6 săptămîni). 

Vă îmbrăţişăm pe amîndoi cu mult dor[,] 


Christinel şi Mircea Eliade 


NOTĂ 


1. Hirtie cu antetul HISTORY OF RELIGIONS... etc., plic-tip. 
Destinatar Prof. loan P. Culianu, Instituut... etc. Ştampila poştei 
Chicago, 5 februarie 1982. 


89! 
11 Feb. 1982 


Dragă Ioane, 


lată cele două Prefeţe. Amîndouă sînt proaste - dar sper să-şi 

împlinească rolul lor „magic”, şi să grăbească publicarea cărţilor. 
Pînă acum, Christinel suportă destul de bine tratamentul. 
Vă îmbrăţişăm pe amîndoi cu mult dor[,] 


Mircea Eliade 


P.S. N[u ij-am trimis un „carbon” lui Paruit. Dar în viitoarea 
scrisoare îl anunţ că aşa-zisa Prefaţă există. 


NOTĂ 


1. Hîrtie cu antetul The University of Chicago, plic-tip format A4. 
Destinatar Prof. Ioan P. Culianu, Rijksuniversiteit... etc. Ştampila 
poştei Chicago, lI februarie 1982. Pe lîngă scrisoare, plicul 
conţine şi prefeţele scrise de Eliade în limba franceză pentru 
cărţile lui Culianu Eros er magie à la Renaissance. 1484 şi 
Hesperus. 


90! 
7 sept. '82 


Dragi Doamnă şi Domnule Profesor, 


Mi-a părut tare bine să vă aud la telefon şi am fost tare bucuroşi 
că starea sănătăţii Doamnei se îmbunătăţeşte pe zi ce trece. 

Aştept cu nerăbdare ca Unseld? să se manifeste : e o dorinţă 
permanentă de a relua cu totul altfel cartea despre M.E., de a o 
lărgi şi purifica de multe elemente care aveau sens numai în 
contextul italian. 

În pachet separat pleacă spre Dvs. dicţionarul român-francez, 
francez-român pentru Doamna Eliade. Alăturat, vă trimit contri- 
buţia mea la congresul „Gnosis und Politik”5, care sper să vă 
amuze. La congres va participa şi Dl. Cioran, cu care sper să fac 
cunoştinţă. 

Vara asta am stat lipit de scaun, producînd diverse lucruri de 
mult amînate. Din păcate, mi-a lipsit „inspiraţia” pentru a scrie 
literatură: am reînceput un roman amânat, dar, văzînd că după 
două săptămîni nu reuşesc să trec de 70 de pagini, l-am lăsat baltă. 

Am răsuflat uşuraţi aflînd de sfîrşitul favorabil al aventurilor 
lui Virgil T(ănase). „Cazul” ne-a frămîntat mult, cauzîndu-ne nu 
puţine nopţi nedormite, cînd ne întrebam dacă trăieşte sau nu... 
Abandonasem ipoteza optimistă, fiindcă absenţa se prelungea. 
Iată însă că trăieşte ! 

Am petrecut vara asta „la cămin” şi în mare sobrietate, întrucît 
casa continuă, cu rîvnă, să ne absoarbă multe resurse (anul acesta 
a trebuit vopsită pe dinafară). Ne pare rău că nu ne faceţi O 

vizită, pentru a profita de confortul apărut între timp, incomparabil 
cu ce v-am putut oferi anul trecut“. 

De la 1 oct. mă voi apuca numai de redactarea articolelor 
pentru Encyclopedia of Religion, pentru care am strîns material 
toată vara, plonjat în lectura unor texte gnostice din care, după 
două ceasuri, ieşeam K.O. şi mă apucam de alte lucruri. Nu pot 
să vă dau veşti bune în legătură cu cărţile „în curs de apariţie” : 
nici la Flammarion, nici la Brill, situaţia n-a progresat deloc. 
DI. Y. Bonnefoy m-a invitat să colaborez la un Dictionnaire des 
Poétiques cu vreo 4 articole, f. interesante ca subiect. 

Carmen vă transmite cele mai calde şi respectuoase salutări 
şi urări de sănătate, iar eu sărut mîinile Doamnei şi vă transmit 
cele mai alese salutări, 


Ioan 


NOTE 


1. Scrisoare manuscrisă, pe hîrtie cu antetul Rijksuniversiteit... etc. 
Între scrisoarea anterioară, datată de Eliade 1/7 februarie 1982, şi 
aceasta de acum, este de presupus că s-au pierdut nu numai 
scrisori ale lui Culianu, ci şi cel puţin una sau două trimise de 
Eliade. Tot în acest interval, Eliade şi Culianu se întîlniseră, ca 
de obicei, în iunie, la Paris. 

2. Germanistul Siegfried Unseld, director la Suhrkamp Verlag, 
propunea traducerea în germană a cărţii lui Culianu despre 
Eliade. Planul nu s-a realizat. 

3. Contribuţia lui Culianu la Congresul asupra gnozei ţinut în 
septembrie 1982 la Bad Hamburg, intitulată „The Gnostic Revenge”, 
a fost publicată în volumul Gnosis und Politik, Hrgs. von Jacob 
Taubes, Paderborn, Schâningh, 1984, pp. 290-306. Pentru ver- 
siunea românească, v. Ioan Petru Culianu, Studii româneşti I, 
ed. cit., pp. 162-208, cu nota explicativă de la p. 162. 

4. Christinel şi Mircea Eliade făcuseră o vizită la Groningen în vara 
lui 1981. 

5. Aceste articole, despre magie, alchimie şi hermetism în Renaștere, 
sînt acum publicate în volumul Cult, magie, erezii, ed. cit. 


oj! 
29 Nov. 1982 


Dragă Ioane, 


Iartă-mă că răspund atît de tîrziu caldelor scrisori din ultimele 
săptămîni. Am trecut printr-o perioadă penibilă (arthrita agra- 
vîndu-se, am reluat tratamentul cu aur, şi consecinţele au fost : 
depresiune, somnolenţă şi toate celelalte...). 

Privitor la volumul cerut de Goma?: sugerez acest titlu: 
Dialogues (poate cu precizarea: interrompus). Cartea va fi 
semnată de amîndoi: M.E.-I.P.C. Alături de „credinţele şi 
ideile” mele, le vei exprima pe ale D-tale. După prezentarea 
masivă de la început, urmează „dialogurile”, pe temele pe care 
le socoteşti interesante. Sînt sigur că îţi aduci aminte de atîtea 
convorbiri ale noastre din anii trecuţi, încît dispui deja de un 
„material brut” important. Din păcate, nu vom fi la Paris decît 
pe la sfîrşitul lui Mai, începutul lui Iunie. 

Nu prea am noutăţi (în nici un caz, nu prea bune). N-am 
încheiat încă acel capitol buclucaş din Histoire II], care nu este 
de altfel decît penultimul. Restul cărţii este cules. Îţi închipui 
„seninătatea” cu care lucrez (acele 2-3 ore pe zi, de 4-5 ori pe 
săptămînă). Encicl. mă plictiseşte, pentru că îmi mănîncă mult 
timp - dar sigur că îndatoririle mele de „Editor in Chief” se vor 
încheia curînd. 

Christine! şi cu mine vă îmbrăţişăm pe amîndoi cu mult dor[,] 


Mircea Eliade 

P.S. La Univ. of Chicago eşti invitat oricînd vei sosi în USA. 
[P.]P.S. Am primit a treia circulară. Dar nu era vorba să cola- 
borez prin articolul „Insula lui Euthanasius”? ? 


NOTE 


1. Hiîrtie cu antetul HISTORY OF RELIGIONS... etc., fără plic. 

2. Paul Goma proiectase la Hachette o colecţie intitulată „Est-Ouest”, 
care urma să fie inaugurată fie cu un volum de Cioran, fie cu o 
carte de convorbiri Eliade-Culianu. Culianu a văzut în propu- 
nerea venită de la Paul Goma şi de la Hachette ocazia de a relua 
şi aprofunda studiul dedicat lui Eliade în monografia italiană din 
1978 - dorinţă mai veche a sa, despre care mărturiseşte şi 
epistolarul acesta (v. şi supra, scrisoarea din 7 septembrie 1982). 
Din textul plănuit al cărţii de dialoguri cu Eliade s-a păstrat doar 
prima parte, scrisă de Culianu ca introducere: Mircea Eliade 
l'inconnu, tradusă şi publicată postum în volumul Mircea Eliade, 
Nemira, 1995 (ed. a Il-a, 1998). 

3. Este vorba despre contribuţia lui Mircea Eliade la volumul Libra. 
Etudes roumaines offertes à Willem Noomen ă l’occasion de son 
soixantième anniversaire, Groningen, Presses de l’Université, 
1983, îngrijit de I.P. Culianu, care a tradus şi studiul menționat 
al lui Eliade, din 1939, în limba franceză. 


92! 
3 Martie 1983 


Dragă Ioane, 


lartă-mă că răspund atît de tîrziu ! Pe de o parte, depresiunea 
provocată de injecțiile cu aur, pe de altă parte nevoia de a 
termina cu orice preț ultimul capitol din Hist. IHI, 1 - mi-au 
vorbesc de „gîndire”) îmi este un chin. Aşteptam să termin - ca 
să stăm de vorbă pe îndelete. Dar sfîrşitul capitolului se prelun- 
geşte mereu. Aşa că, pe scurt, situaţia ar fi cam următoarea : 

(1) Cartea (Introducere - sau Comentariu final) este foarte 
interesantă, chiar atunci cînd nu-ţi împărtăşesc opiniile (e.g. 
„Orthodoxia”). Ce mi se pare mai puţin util sânt [...]2 


28 Martie 


Dragă Ioane, dă-mi voie să te îmbrăţişez pentru îngereasca 
răbdare cu care ai îndurat lunga mea tăcere. Ce îţi voi scrie 
acum, despre starea (ca să nu spun sănătatea) mea te rog să 
rămînă între noi. Depresiunea continuă, şi, ca să scap de ea ar 
trebui să încep un tratament care „îmi va suspenda orice acti- 
vitate responsabilă”. Nu o pot face înainte de a lichida anumite 
lucrări în curs. Am încheiat, cu chiu cu vai (şi cît se poate de 
prost), Hist. III. Îmi rămîne : de scris o prefaţă de 2 pag. (dar 
oare nu e prea lungă ? ! ), de corectat „page-proofs” ale ultimelor 
3 capitole şi afle] „État des Questions”; de improvizat O 

conferință pt. 8 Mai (Study Conference, Chicago, unde vor veni 
şi Meslin şi Bianchi etc.), mai precis de compilat fragmente din 
două conferinţe oarecum interferente”, de acum cîţiva ani. La sfîr- 
şitul lui Aprilie, o nouă întîlnire a Enciclopediei, cu Annemarie 
Schimmel, care a acceptat să facă parte din Editorial Board. 
După 10 Mai, cînd se încheie Study Conference, sînt liber să 
încep tratamentul. 

Cum ţi-am mărturisit de la început, şi cum îţi dai prea bine 
seama, scriu cu f. mare greutate. Soluţia nu este dictafonul, ci 
„scrisul cifrat”, pe care, cu ajutorul meu, numai Christinel îl 
poate înţelege. 

Alătur fotocopii a[le] unor pagini dintr-o scrisoare (din Jan.) 
către Payot. Fără să te întreb, te-am declarat executorul meu 
testamentar. Îţi voi explica în Iunie la ce m-am gîndit. Tot în 
Iunie vom discuta cartea. Cred că ai stăruit prea mult asupra 
momentului politic, care nu m-a interesat decît 2-3 ani, datorită 
exclusiv iubirii mele faţă de Nae Ionescu. Iar despre literatură ai 
vorbit prea puţin (i.e. în comparaţie cu „politica”). M-am gîndit 
la această soluţie: 1) în Mai, voi reciti şi adnota textul; 2) îţi 
voi propune un număr de întrebări la care voi răspunde „con- 
centrat” (cu trimiteri la unele texte din Jurnal), răspunsuri pe 
care le poţi dezvolta în voie (dialogîndu-le etc.), pentru că le 
cunoşti în bună parte. Astfel că, la începutul lui Iunie, vom avea 
un material brut de Dialoguri. Sînt convins că vom fi amîndoi 
satisfăcuţi. 

Cerîndu-ţi încă o dată iertare, te îmbrăţişez cu vechea priete- 
nie. Şi, împreună cu Christinel, vă mai îmbrăţişăm cu dor - şi 
pe curînd! 


Mircea Eliade 


P.S. Îmi poţi trimite, repede, un curriculum vitae şi o bibliogra- 
fie? Şi un ter. 

NOTE 
1. Hîrtie cu antetul HISTORY OF RELIGIONS... etc., plic-tip. 


Destinatar Prof. Joan P. Culianu, Instituut... etc. Ştampila poştei 
Chicago, 31 martie 1983. 


. Scrisoarea se întrerupe aici. Textul se reia pe verso cu data de 


28 martie. 


. Lecţiune incertă. 
. In plic se află într-adevăr două pagini dintr-o scrisoare a lui 


Eliade către Jean-Luc Pidoux-Payot, din 3 februarie 1983, din 
care cităm: „Puisque je ne peux plus compter sur ma santé, et 
donc sur mes forces, j'ai pris la décision de charger I.P. Couliano 
et d’autres anciens élèves à moi de rédiger le IV-e volume [de 
P Histoire...]. (...) En moins de dix ans, le professeur I.P. Couliano 
sera considéré un des plus importants historiens des religions 
contemporains. Il est également mon légataire universel, et je lui 
ai confié la mise au point de tous mes écrits, publiés ou inédits”, 
Despre soarta celui de-al IV-lea volum al /sforiei..., v. scrisorile 
următoare ; de asemenea, Eduard Iricinschi, „În căutarea unei 
ştiinţe...”, loc. cit., în special p. 240, n. 3. 


93! 
21 Dec. 1983. 


Dragă Ioane, 


Am încercat de două ori să vă telefonăm. Fără succes. De 
altfel, în afară de bucuria de a vă auzi glasul, nu cred că ţi-aş fi 
putut spune mult. (E absurd, şi revoltător, că singurul prieten 
căruia am atîtea de spus, şi de întrebat [sic ! ], îmi este inaccesibil 
10-11 luni pe an!). Cum arthrita nu cedează, voi scrie scurt, 
despre multe şi variate „probleme”, fără nici o ordine. 

1. Mulţumiri pentru Libra (Singura critică: n-ai imprimat 
titlul şi pe cotor; în raft, riscă să pară un caiet...). Articolul tău 
m-a interesat enorm? ; va trebui, odată, să reiei problema (în 
special, criticile de ordin „metodologic”), într-o cărţulie... Îmi 
închipui ce bătaie de cap ţi-a dat traducerea atîtor texte. Dar 
ai obţinut un Festschrift pasionant. (W. Noomen mi-a scris o 
f. drăguță scrisoare de mulţumire). Citesc acum articolul lui 
Sorin. Am citit deja vreo alte 4-5 articole, unele (A. Duţu, 
Metzeltin) „stimulating”. 

2. Am citit cu interes textele lui H. Witte. Dar crezi că ar fi 
dispus să redacteze o „sinteză” de 30-35 pagini (format Payot, 
cu alte 8-12 pp. „Etat des Questions”), centrate asupra proble- 
melor specifice HR (morfologia şi funcţia figurilor divine majore, 
structura mitologiilor, sistemele rituale etc., etc.)? Asta, ca să 
păstrăm (oarecum) unitatea /storiei... 

3. N-am uitat de fotocopii. Huliganii (ed. III, corectată astă 
vară) se află la Paris. Îndată ce A. Paruit mă va anunţa că nu are 

nevoie urgentă, [0] voi ruga pe Giza să ţi-l expedieze. (Acasă — 
sau la Universitate ? în orice caz, pachet recomandat). Cum ţi-am 
spus, cred, de mai multe ori, Lumina... este ilizibilă. Începusem 
(în vara 1945) să „corectez” un exemplar - dar a trebuit să 
renunţ. Dacă ai absolută nevoie, ţi-aş trimite (avion, recomandat) 
acest exemplar. Dat fiind că e legat, s-ar fărîmiţa hîrtia (veche, 
proastă) cu prilejul fotocopierii. 

4. O întrebare, al cărei răspuns poate întirzia: aş vrea să 
adun într-un volum de circa 300 pp. o selecţie de Scripta minora 
(„High Gods of S. America”, „Popular Culture & HR”, alte 
Cîteva texte mai scurte, o parte din „Critical Reviews” publicate 
în HR - plus articolele din Critique şi, poate, 2 studii din 
Zalmoxis — acestea din urmă, corectate şi elaborate). Ştiu că Brill 
acceptă, în principiu, Opera minora, dar insistă să reproducă 
fotografic studiile. Dacă ar fi apărut toate în HR, aş fi acceptat. 
Dar Critique, Zalmoxis etc.? În plus, unele texte trebuiesc 
revăzute. Spune-mi ce crezi, şi cui să mă adresez. (Dar, încă o 
dată, nu e nici o grabă). 

5. In re: Encyclopaedia. Ai primit, sper, invitaţia pentru 
„Magic: Mediaeval & Renaissance”, 2 500 words. Şi, probabil, 
„Sexuality” (5 000 words) pe care l-am redacta împreună. (Alătur 
fotocopiaf. Nu ţine seama de dead-line). Dacă preferi să-l scrii 
singur, cu atît mai bine! Colaborarea mea s-ar reduce, în orice 
caz, la un dosar cu pasagii în care am atins această problemă, şi 
pe care le-ai utiliza, rezuma, modifica etc. 

6. Din fericire, acest ultim punct e doar un proiect; dar e bine 
să-l discutăm. Îţi aminteşti de planul nostru de acum vreo 8-10 ani: 
un Dictionnaire de l'Histoire des Religions (sau cam aşa ceva). 
Acaparat de Histoire şi de Encyclopaedia, n-am mai vorbit de 
el. Dar, din motivele pe care le voi aminti îndată, nu cred că avem 
dreptul să renunţăm definitiv la acest Petit Dictionnaire. Ar putea 
avea vreo 4-600 pagini format Payot. Ne-am concentra asupra 
„ideilor, formelor, structurilor”, şi asupra marilor ansambluri 

(Mediterana, India, Oceania etc.). Cam în genul lui Franz 
König; dar cu superioritatea de a fi elaborat 30 de ani mai 
tîrziu, şi numai de doi autori. Avantajul: se poate lucra la el în 
„les heures creuses” (bunăoară, o dată fixat numărul de cuvinte 
pentru religiile egiptene, un mare număr de divinităţi ar fi 
prezentate în Dict. doar prin cîteva cuvinte, urmate de indicaţia : 
vezi Egipt, $...). În bună parte, asemenea liste pot fi selectate 
din Traité şi Histoire (ca să nu se spună că prea ne inspirăm din 
alte surse !...). Cu timpul, am dispune de cîteva sute de fişe, 
clasate alfabetic. Iar de cîte ori avem „inspiraţie”, atacăm o 
„problemă” : tu, Gnoza, eu „Iniţierea” sau şamanismul etc. 
Evident, lista temelor majore o vom alcătui împreună (mai 
precis, o vom discuta într-o întîlnire, la vară). 

De ce spun că, deşi nu e urgent, e foarte important: Dict. 
ar deveni repede best-seller, şi va fi tradus, ca şi Histoire, în 
8-10 limbi; Payot ar fi încîntat, şi ar pregăti pe loc contractul ; 
în caz că, „pe parcurs” (ferească Dumnezeu ! ), aş fi incapacitat, 
ai încheia singur Dicționarul, dar ar apărea sub numele amîndu- 
rora. O asemenea compilaţie are meritul că „ia în serios creaţiile 
religioase” şi deci se înscrie în „curentul pozitiv” din ultimii 
30 de ani, în care am jucat şi eu un rol. (Şi încă ceva, care poate 
nu prea te interesează, dar care îmi stă pe inimă : eşti deja unul din 
adevărații istorici ai religiilor, unul din puţinii de care disciplina 
noastră, în criză, are mare nevoie. Eşti recunoscut ca atare de 
mulţi colegi şi studenţi; dar, ca şi în cazul meu - de altfel, 
norocos -, îţi vor trebui încă 15-20 de ani ca să fii proclamat în 
Academii şi Universităţi, şi să devii „popular” în marele public 
al diferitelor culturi. Şi nu prea avem timp de pierdut! Colaborarea 
noastră la o operă utilă ar putea accelera procesul...). 


22 Dec. 


Ţi-am făgăduit o scrisoare scurtă, şi iată ce-ţi trimit! 

Caut „contributors” pentru aceste articole: „Kingdom of 
God” (6 000 cuvinte), „Life” (4 000), „Love” (7 500), „Purity & 
Impurity” (5 000), „Sacrilege” (5 000). Numărul cuvintelor 
poate fi modificat - în plus sau minus. Dacă te interesează vreun 
articol, sau cunoşti pe cineva excepțional — scrie-mi un cuvînt. 

Nu ştiu dacă aţi aflat că Christinel a fost operată de hernie 
acum 3 săptămîni. Totul - perfect. Plecăm în Florida la 27 Dec., 
şi ne întoarcem la 6 Jan. 

Vă urăm la amîndoi cel mai prielnic An Nou, şi vă 
îmbrăţişăm cu dragoste, 


Mircea şi Christinel 


NOTE 


1. Hîrtie cu antetul HISTORY OF RELIGIONS... etc., plic-tip. 
Destinatar Prof. loan P. Culianu, Instituut... etc. Ştampila poştei 
Chicago, 22 decembrie 1983. 

2. Referire la articolul lui Culianu „Les fantasmes de la liberté chez 
Mihai Eminescu. Le paysage du centre du monde dans la nouvelle 
Cezara (1876)”, Libra, ed. cit., pp. 114-147. Pentru versiunea 
românească, v. loan Petru Culianu, Studii româneşti I, ed. cit., 
pp. 82-122. 

3. Este vorba despre remarcabilul studiu semnat de Sorin Alexandrescu 
în volumul Libra, „«Junimea»: Discours politique et discours 
culturel”, ed. cit., pp. 47-80. 

4. În acelaşi plic se află invitaţia adresată de editorii Enciclopediei 
lui Mircea Eliade şi loan Petru Culianu de a scrie articolul 
„Sexuality” de 5 000 de cuvinte, pînă la data de 1 februarie 1984. 


94! 
9 ian. 1984 


Dragă şi Mult Stimate Domnule Profesor, 


Un mic adaos scrisorii mele de ieri: 

Am stat astăzi de vorbă cu Hans Witte, expunîndu-i proiectul 
Dvs. privitor la vol. IV din Histoire. Hans Witte s-a declarat foarte 
onorat să întocmească o contribuţie despre religiile africane. Se 
consideră în stare să o facă şi doreşte să o facă. Din partea mea 
nu pot decît adăuga că este cel mai brillant africanist pe care 
l-am citit” — veţi vedea, de altfel, volumul său despre Yoruba 
care va apărea în curînd. M-a întrebat dacă există un contract şi 
cînd trebuie predată contribuţia. I-am spus că nu ştiu încă şi că 
un contract nu pare să existe. M-a întrebat care e rolul meu şi 
i-am spus că sînt un fel de coordonator pur material - deşi, 
deocamdată, aceasta e prima încercare de „coordonare”... 

Cu mult drag şi cele mai bune urări de sănătate la amîndoi, 


Joan 


NOTĂ 


1. Scrisoare manuscrisă pe hîrtie cu antetul Rijksuniversiteit... etc. 


(*) Afară de Griaule, bineînţeles, şi de Germaine Dieterlen. 


95! 
24 Feb. 1984 


Dragă Ioane, 


Mulţumiri (ca de obicei ! ) pentru scrisorile din 8 şi 19 Jan., 
ca şi din 15 Feb., şi pentru articolele şi studiile care le însoțeau. 
Şi tot ca de obicei, răspund telegrafic. 

1. N-am apucat încă să[-i] scriu lui Payot, dar va fi sigur de 
acord. 

2. Am utilizat numele savanților olandezi propuşi. Sper că 
între timp au primit invitaţiile de colaborare. 

3. Sînt de perfect acord cu ce-i scrii referitor la „criticii” mei. 
Duerr a avut dreptate să-i includă. (Chicago UP - la cererea lui 
Duerr - studiază posibilitatea unei selecţii. Ce articole ai sugera? ? ). 

4. Răspunsul lui Brill e superb! (Îl voi înrăma, şi-l voi 
expune în salonul din Charles Dullin)”. Ai avut dreptate : olandezii 
nu mă iubesc. (Eu, în schimb, am propus de la început numele 
lui van Baaren, [...]* etc. printre colaboratorii europeni la 
Enciclopedie). Dar Scripta minora nu constituie o problemă: o 
parte din articole le-am introdus în volumul Brancusi et les 
mythologies (Gallimard), pe care-l va edita Paruit. El va traduce 
cîteva texte româneşti ; studiile în englezeşte vor fi traduse de 
„echipa Gallimard” - pe care nu o cunosc. 

5. lartă-mă că ţi-a căzut pe cap şi articolul pentru „Medalie”?. 
I-l cerusem lui Ierunca. (Dar nu crezi că e prea bogat şi prea 
lung pentru „Buletinul” lor ?...). Mi-a plăcut mult şi articolul 
din Aurores€. 

Am lucrat prost şi puţin, pentru că scriu greu. În plus, sînt 
încă sub efectul „aurului”, adică „depresiv”. Adriana B[erger]” 
mă ajută să clasăm hîrtiile şi corespondenţa. Extenuant ! 

Ţi-am spus, cred, că o bună parte din biblioteca de aici o voi 
dărui-o Universităţii. Dacă te interesează anumite cărţi, trimite-mi 
lista — şi le voi pune deoparte (deocamdată ; vor fi expediate mai 
tîrziu). 

Christinel va fi operată de „hernia stîngă” la 1 Martie. 
Operația din Decembrie („hernia dreaptă”) a reuşit perfect. 
Sperăm amîndoi că astfel se vor încheia plictiselile. 

Nu voi putea asista la Conferința de la Brown. Sînt prea 
obosit (şi fizic, şi mental) ca să pot face faţă... Acele 2-3 ceasuri 
de lucru pe zi, la care am fost redus, prefer să le consacru 
Autobiografiei. 

În principiu, ne întoarcem la sfîrşitul lui Mai, începutul lui 
Iunie. Am acceptat premiul „Dante Alighieri”, dar nu ştiu dacă 
vom putea fi la Viena şi Florenţa în a 2-a jumătate a lui Mai. 
Christinel şi cu mine vă îmbrăţişăm pe amîndoi cu mare dor, 


Mircea 


NOTE 


1. Hîrtie cu antetul HISTORY OF RELIGIONS... etc., plic-tip. 
Destinatar Prof. loan P. Culianu, Instituut... etc. Ştampila poştei 
Chicago, 26 februarie 1984. 

2. Fără îndoială, referirea este la volumul editat de Hans Peter 
Duerr, Die Mitte der Welt. Aufsätze zu Mircea Eliade, Frankfurt 
am Main, Suhrkamp, 1984, din care University of Chicago Press 
plănuia să traducă o selecţie în limba engleză. 

3. La 24 ianuarie 1984, Dr. W. Backhuys, directorul Editurii 
E.J. Brill, îi adresa lui I.P. Culianu următoarea scrisoare : „Dear 
Dr. Culianu, I regret to have to inform you that I see no possibi- 
lities to publish the «Opera Minora» of Professor Eliade. In the 
meantime I remain, Yours sincerely, Dr. W. Backhuys, Director”. 

. Cuvînt indescifrabil. 
. I.P. Culianu, „Mircea Eliade et l'ideal de l’homme universel”, în Le 


Club francais de la Médaille, Bulletin 84 (1984), pp. 48-55. 


. Idem, „Mircea Eliade et son œuvre”, în Aurores, 38 (1983), 


pp. 10-12. 


. În legătură cu Adriana Berger, care a devenit după moartea lui 


Eliade o înverşunată detractoare a sa, v. notaţiile din Jurnal, 
vol. II, ed. cit., pp. 445 (19 nov. 1983), 446 (11 ian. 1984), 
452-453 (6 aprilie 1984). Concluzia lui Eliade după ajutorul pe 
care i-l dăduse Adriana Berger la aranjarea hîrtiilor şi a bibliotecii 
sale este următoarea : „Nu mă mai pot îndoi, acum, că desfacerea 
bibliotecii şi, mai ales, răscolirea manuscriselor şi clasarea cores- 
pondenţei a fost o imensă greşeală. Poate cea mai gravă eroare din 
ultimii douăzeci şi cinci de ani” (ib., p. 451, la 31 martie 1984). 


96! 
27 Martie 1984 


Dragă Ioane, 


Mulţumiri, şi iarăşi mulţumiri! Eşti fantastic! În două 
săptămîni am primit trei articole despre M.E. („persoană impor- 
tantă”...). Eşti pe cale de a funda o mitologie, ridicînd herme- 
neutica şi istoriografia la prestigiul modelelor exemplare... 

Am primit — şi-ţi mulţumesc şi pentru această trudă - „Prefaţa 
în chestiune”. Dar nu sînt de acord cu ultimul paragraf: anumite 
observaţii, utile într-o discuţie academică, nu-şi mai au rostul într-o 
carte... Voi modifica textul, şi-l voi trimite lui Payot (vei primi, 
evident, fotocopia). Payot mi-a scris de curînd, încîntat de proiectul 
nostru — şi de faptul că voi scrie Prefaţa. Îi răspund chiar azi ; 
singurul lucru important este ca volumul să fie trimis cît mai curînd 
la tipografie. (Prefaţa nu va trece de două pagini de tipar). 

Christine! este încă în convalescenţă. A doua operaţie de hernie 
a provocat o uşoară infecţie, şi a trebuit să se îndoape cu antibiotice. 

Pregătesc sumarul vol. IV, cu numele şi adresele colaborato- 
rilor. Pentru religiile africane, m-am hotărît să-l invit pe olandezul 
pe care mi l-ai recomandat : 40 pagini de carte, plus 8-12 pagini 
„État des Questions”. Să-i adresez o invitaţie oarecum „oficială” ? 
Evident, Payot îi va trimite contractul. O singură problemă, încă 
nerezolvată : ultimele două capitole ar trebui să prezinte creaţiile 
religioase” pe întreaga planetă, de la Iluminism la „God-is-dead 


(*) Cite or fi... 

theology”. O bună parte din acest finale l-aş scrie eu. Ţi-ai lua 
răspunderea pentru rest ? (Nu uita că am citit Religione e Potere). 
Am putea discuta toate astea în Iunie, la Paris. 

Vă îmbrăţişăm pe amîndoi cu multă dragoste, 


Christinel şi Mircea 


NOTĂ 


1. Hîrtie cu antetul HISTORY OF RELIGIONS... etc., plic-tip. 
Destinatar Prof. I.P. Culianu, Faculteit der Letteren, 
Rijksuniversiteit... etc. Ştampila poştei Chicago, 27 martie 1984. 


97! 
4 aprilie 1984 


Dragă şi Mult Stimate Domnule Profesor, 


M-a bucurat foarte mult primirea scrisorii Dvs.! Şi am 
înregistrat cu aceeaşi bucurie că parcă Scrisul v-a revenit la 
normal ! Îndrăznesc să sper că tratamentul la care aţi fost supus 
în ultimii ani şi-a dat efectul aşteptat. 

În aceeaşi ordine de idei, ne pare bine că a doua operaţie a 
Doamnei Eliade a reuşit atît de bine - şi suferim alături de D-sa 
pentru neplăcerile postoperatorii, care acum, Sper, sînt o amintire 
(îndepărtată). 

Aveţi oarecum dreptate : cu perseverență, încerc şi eu să îndrept 
marele mit românesc (şi nu numai) M.E. pe un făgaş bătut (de 
curînd) de nenorocita noastră civilizaţie occidentală. Dar încerc, 
de asemeni, de a nu-l trăda niciodată pe adevăratul M.E., care 
rămîne, pentru mine, exemplul cel mai frumos al acestor vremuri 
tulburi... 

Fiind vorba de astfel de vremuri : nu vă imaginaţi cîtă cheltuială 
de nervi şi energie mă costă acum reforma universitară olandeză 
şi încercarea de a nu fi măturat de ea! În tot cazul, eu nu mai 
am aici nici un viitor (admiţind că nu voi fi dat afară). Aproape 
îmi pare rău că nu pot trece pe non-activ, în aşteptarea pensiei : 
la 43 de ani aş fi putut s-o fac! Şi, cu toate acestea, statistic 
vorbind, sînt omul cel mai „productiv” din facultate ! 

lertaţi-mă pentru aceste reflecţii - nicidecum pesimiste, de 
altfel, ci numai uşor amare... 


DIALOGURI ÎNTRERUPTE 


Revenind la lucruri importante : 

Macmillan mă întreabă dacă vreau să colaborez la articolul 
Dvs. „Sexuality”, şi le-am răspuns că aş fi deosebit de onorat. 
Le-am scris de asemeni că, dacă, bineînţeles, este disponibil, aş 
face şi art. „Love”. 

Îmi pare rău că a mai trebuit să vă obosiţi cu prefața pentru 
volumul de la Payot. Eu speram că versiunea trimisă era conformă 
celor spuse de Dvs. Oricum, vă mai exprim încă o dată recunoştinţa 
pentru a 100l-a dovadă de bunătate pe care mi-o daţi. 

Sînt entuziasmat de partea pe care mi-o rezervaţi în acel „rest” 
al finalului magistralei Histoire des croyances. Şi, bineînţeles, 
sînt puţin îngrijorat de propria mea incompetenţă... 

Am comunicat lui Hans Witte că l-aţi ales drept colaborator 
pentru „Religions africaines” la Histoire şi a fost fericit şi 
mişcat. Veţi primi foarte curînd un foarte elegant volum al lui, 
intitulat [fa and Esu. Iconography of Order and Disorder. 

Am avut o foarte interesantă şi lungă şedinţă pe baza unuia din 
articolele mele care v-au parvenit (tema : M.E. despre simbolurile 
religioase). S-au confruntat - de prisos să vă mai spun! - diferite 
puncte de vedere. În fond, nepotrivirea de idei dintre mine şi 
catedra de istoria religiilor de aici este atît de mare, încit, cu toate 
gentileţile reciproce, nu se va ajunge nicicînd la o adevărată 
apropiere. Şedinţa M.E. (peste trei ore ! ) a fost cea mai animată 
de pînă acum! 

De la Paris îmi sosesc zvonuri, legate de Die Mitte der Welt, că 
iarăşi am făcut o stîngace şi nepotrivită încercare să vă... „apăr”?... 
Am transmis că ar fi cazul ca temătorii să citească articolul lui Zwi 
Werblowski. Sînt convins că aceasta este calea corectă şi justă. 
De aceea m-am bucurat că Bulletin des Monnaies et Médailles a 
acceptat în întregime şi neschimbat textul despre M.E. 

I-am scris de curînd D-lui Meslin, ca să-l întreb dacă, la 
venirea Dvs. la Paris, ar fi dispus să ţină o alocuţiune inaugurală 
pentru secţia de Sciences Religieuses a Centre Roumain de 

Recherches. De data asta vă promitem că vom închiria pentru 
Christinel şi Dvs. o limuzină luxoasă ca să vă transportăm prin 
Paris fără hurducături. Am putea încheia şedinţa la Relais Saint 
Germain, sau oriunde credeţi Dvs. mai bine. 

Sînt foarte entuziast de proiectul Dicţionarului de la Payot. 
Îmi va da, în fond, prilejul de a trece în revistă toate punctele 
majore ale istoriei religiilor. Mărturisesc că multe din ele nu le 
cunosc încă decit prin Mircea Eliade... 

Nu cred că pot veni în mai la Brown. Situaţia de aici e prea 
precară pentru a putea lipsi măcar o zi. 

Nu peste mult (28 aprilie) sperăm să vă auzim vocea la 
amîndoi - dacă vom telefona la vremea cuvenită. Şi sperăm că 
Doamna va fi pe deplin restabilită. 

Cu multă dragoste şi urări de sănătate la amîndoi, şi din partea 
lui Carmen, bineînţeles, 


loan 


P.S. Am corectat épreuves (peste 400 pp. !) la Eros et Magie. 
Sînt cam lipsit de modestie - dar cartea are părţi foarte intere- 
sante (0 spune şi Mircea Eliade în Prefaţa sa...) 


NOTE 


1. Scrisoare manuscrisă pe hîrtie cu antet personal. 

2. În volumul consacrat lui Eliade de Hans-Peter Duerr (ultimul din 
şirul de trei Festschriften), Die Mitte der Welt, Culianu publică 
textul „Mircea Eliade und die blinde Schildkröte” (pp. 216-243) ; 
y. versiunea românească, „Mircea Eliade şi broasca ţestoasă 
zburătoare”, în Studii româneşti I, ed. cit., pp. 328-361. V. şi 
supra, p. 138, n. 3, despre dorinţa contraproductivă a cîtorva 
persoane din diaspora pariziană de a se păstra tăcerea asupra 
„chestiunii delicate” a legăturilor lui Eliade cu Legiunea. 


98| 
9 mai 1984 


Dragă şi Mult Stimate Domnule Profesor, 


Ne-a părut deosebit de bine să vă auzim la telefon, iar veştile 
asupra îmbunătăţirii stării sănătăţii Doamnei ne-au bucurat mult. 

Vă deranjez din nou, la insistența lui Paul Goma, pentru un 
amănunt administrativ. Cum a rămas stabilit, interviul cu Mircea 
Eliade scriitorul ar putea să se facă în vara aceasta. Paul Goma 
insistă în tot cazul să se încheie contractul, iar aceasta nu se 
poate face decît pînă la 28 iunie (datorită plecării directorului 
colecţiei). Or, contractul se va face pe numele Dvs. (întrucît 
Dvs. sînteţi intervievatul). De aceea Goma vă roagă neapărat 
să-i expediaţi, sau să luaţi cu Dvs., o dovadă că plătiți taxele în 
USA. Altfel, spune el, v-ar fi percepute de două ori taxele, în 
Franţa în măsură de 50%. 

Abia aşteptăm să vă revedem pe amindoi în iunie la Paris. 
După cum v-am spus, avem de gînd să închiriem o maşină mai 
mare, pentru a vă putea transporta decent, de data asta, dacă va 
fi cazul. 

Pe 28 iunie voi lua parte la Masa rotundă de la Miinchen 
despre ortodoxie. Îmi pare că un număr tot mai mare de oameni 
îmi împărtăşesc, într-o măsură mai mare ori mai mică, ideile cu 
privire la rolul economic-social-politic funest al ortodoxiei în 
istoria română. Ca dovadă că autorităţile se tem de acest punct 
de vedere, notoriul securist Dan Zamfirescu a publicat un articol 
de „apărare a ortodoxiei” în noua revistă a D-lui C. Michael-Titus 

` (patriot mare). Evident, nu e vorba aici de valorile spirituale ale 
ortodoxiei, ci de roadele ei istorice (Arbeirserhos, etica socială, 
etica politică), care sînt cu totul altele decît în cazul catolicis- 
mului, dovadă Polonia de azi. Săraca Românie, care va avea de 
recuperat nu zeci, ci sute de ani întîrziere asupra Occidentului, 
datorită marii sale vecine pravoslavnice ! Dar astea sînt vechi, şi 
teoretice, amărăciuni. 

Îmbrăţişîndu-vă cu multă dragoste, vă urăm din inimă sănă- 
tate şi visăm la apropiata revedere? cu amîndoi, 


Ioan şi Carmen 


NOTE 


1. Scrisoarea manuscrisă, pe hîrtie cu antetul Rijksuniversiteit... etc. 

2. „Apropiata revedere” s-a petrecut la începutul lui iulie 1984 la 
Paris ; în august, Christinel şi Mircea Eliade au făcut o vizită de 
cîteva zile la Groningen, la Carmen şi I.P. Culianu, locuind în 
casa din Korreweg 60 A. V. şi începutul scrisorii următoare a lui 
Culianu, şi însemnările lui Eliade din Jurnal, vol. II, ed. cit., 
pp. 465-470. 


99! 
Groningen, 18 sept. '84 


Dragi Doamnă şi Domnule Profesor, 


În calitatea mea de sergent ocupat cu detaliile primirii Dvs., 
care ne-a produs, după cum sper că v-aţi dat seama, o nemăsu- 
rată bucurie, mă gindesc că totuşi unele lucruri nu au fost 
perfecte. De exemplu, cînd Doamna dorea ţigări, ar fi trebuit să 
alerg să le procur; iar cînd Dl. Profesor a dorit volumul Die 
Mitte der Welt, la Amsterdam, aş fi avut (cred) timp să mă duc 
să-l caut. Toate aceste - şi alte - imperfecţiuni ale primirii mă 
fac să insist ca să reveniţi mai repede la Groningen, unde vom 
încerca, de data asta, să vă primim fără imperfecţii. 

Cum nu vă voi revedea decît după 4 octombrie, după ce, nu 
mă îndoiesc, veţi fi avut o şedere plăcută în Italia pentru premiul 
L Elba, vă trimit totuşi această scrisoare, în speranţa că vă va 
parveni înaintea plecării. 

Scopul ei este, în primul rînd, să vă mulţumească la amindoi 
din inimă pentru prefața atît de frumoasă la Expériences de 
Ll'extase — scrisă de Dl. Profesor şi bătută la maşină de Doamna 
Eliade. Vă sînt adînc recunoscător pentru vorbele bune şi sper 
ca, vreodată, să le adeveresc (după cum ştiţi, eu cresc tare 
greu...). 

În al doilea rînd, vă trimit cîteva pagini a căror lectură, sper, 
vă va amuza. 

În al treilea rînd, bonul de comandă al revistei Dialogue - 
oare n-ar fi fost mai bine s-o comand eu pentru Dumneavoastră ? 

În penultimul rînd, aş vrea să vă spun că Dl. Meslin a 
acceptat, în principiu, propunerea de a fi prezident al Asociaţiei 
prietenilor lui Mircea Eliade?. Rămîne acum să formulăm foarte 
atent şi precis statutul şi scopul acestei Asociaţii, în strînsă 
colaborare cu Dvs. Lucrul va suferi oarecare întirziere, din 
motivele pe care vi le voi expune mai jos. 

În ultimul rînd, îmi cer iertare că n-am redactat încă cele 
5-10 pagini, pe care le am de mult în minte, cuprinzând lucrurile 
despre care, în vreo trei zile, aş dori să mai vorbesc cu Dl. Profesor 
pentru cartea Mircea Eliade (scriitorul). Ştiu, sau bănuiesc, că 
ideea acestei noi cărţi vă cam plictiseşte. Totuşi eu — şi nu numai 
eu - avem impresia că nu ar fi inutilă, dat fiind interesul suscitat 
în ultima vreme de scriitorul Mircea Eliade, o vreme pus în 
umbră de marele exeget al miturilor. 

Întîrzierea se datorează în întregime dorinţei de a încheia cât 
mai repede prima versiune a romanului fantastic la care scriu 
(Tozgrec*). Din cauza vizitelor unor români în Olanda şi 
Germania, lucrarea a suferit de întreruperi repetate. Acum, din 
păcate, a reînceput şi anul universitar, cu toate problemele sale 
acute (vom mai rezista? cît timp vom mai rezista? cum? etc.). 

În tot cazul, voi veni la Paris cu paginile redactate, în speranţa 
că veţi găsi puţin timp pentru mine. Vi le voi înmîna deja la 
sosire, ca să aveţi timp să le citiţi. Ştiu — intuiesc mai bine spus — 
că ideea acestei cărţi nu vă este tocmai agreabilă. Vă asigur însă 
că această carte nu va avea absolut nimic în comun cu acea 
introducere pe care v-am trimis-o anul trecut. Ea a fost oarecum 
„topită”, într-o formă mult superioară, cred, în articolul din 
Bulletin des Medailles. Acum ar fi vorba numai şi numai de 
scriitorul M.E., de situarea în context istoric a romanelor sale 
„realiste? şi de o discuţie pe seama literaturii sale fantastice. 

Mă opresc, mulţumindu-vă încă o dată din inimă - şi în 
numele lui Carmen şi, bineînţeles, al lui Andrei” (care, după 
părerea mea de sergent, a beneficiat cam mult de bunătatea 

Dvs. ! ) — pentru minunatele zile pe care ni le-aţi oferit la Groningen. 
Sperăm că vizita Dvs. se va repeta cît mai curînd şi, poate, va 
dura ceva mai mult — cît să ne daţi timp să eliminăm toate 
imperfecţiunile primei primiri. 


Cu mult drag, 
Ioan şi Carmen 


P.S. ~ 19 sept. 

Am primit acum tocmai o scrisoare de la Flammarion (cu coperta 
cărţii Eros et Magie, de-ajuns de frumoasă), în care mă anunţă 
că prezentarea va avea loc abia pe 7 noiembrie! Iată, dintr-o 
dată, mai multe proiecte care cad. Dacă şi Payot va urma pe 
Flamm., înseamnă că eu voi veni abia în noiembrie la Paris. Din 
păcate, Dvs. veţi fi deja plecaţi. Înseamnă că şi discuţia pentru 
carte se va realiza abia la anul... 


NOTE 


1. Scrisoare manuscrisă pe hîrtie simplă. 

2. Despre proiectul „Asociaţiei Mircea Eliade”, v. infra, p. 266, n. 5. 

3. Dintre toate prozele inedite scrise de Culianu în Italia şi în 
Olanda, Tozgrec este textul cel mai întins, însumînd mai bine de 
patru sute de pagini scrise de mînă ; este deopotrivă textul cel 
mai enigmatic, avînd mai multe niveluri : autobiografic, realist, 
esoteric şi mitologic. Romanul se păstrează în trei variante, nici 
una definitivată, avînd însă cîteva povestiri-„insule” de sine 
stătătoare. O primă variantă, printre cele mai complete epic, 
datată 2] august 1981, se intitulează Grădinile lui Tozgrec. Ultima 
datare notează o întrerupere a scrisului, la 72 octombrie 1984, 
aşadar după aproximativ o lună de la această scrisoare către 
Eliade. Povestirea inedită intitulată „Tozgrec”, din volumul La 
collezione di smeraldi (Milano, Jaca Book, 1989; v. şi trad. 
rom., în Pergamentul diafan, Bucureşti, Nemira, 1993 ; Pergamentul 
diafan. Ultimele povestiri, id., 1996; id., laşi, Polirom, 2002), 
are o intrigă diferită de cele existente în roman. 

4. Andrei este fiul lui Carmen Georgescu dintr-o căsătorie anterioară. 


100! 
Paris, 21 Sept. 1984 


Dragă Ioane, 


Răspund pe loc scrisorii din 18 Sept. Întii, ca să vă spun ce 
bine m-am simţit la voi. Al doilea, ca să-ţi mulţumesc pentru 
articole (în afară de „Geomanţie”?, pe care încă nu l-am citit; 
despre Liiceanu-Noica?, despre Duerr - pagini excelente). Al 
treilea, ca să-ţi propun o „soluţie provizorie” cu privire la carte. 
Chiar dacă nu vei putea veni la Paris, trimite-mi prima serie de 
întrebări. Aş putea schiţa răspunsurile fie aici, fie (foarte probabil) 
la Chicago. Răspunsuri succinte, cu referinţe la discuţiile din 
trecut sau la anumite texte imprimate (interviuri, Jurnal, 
Autobiografia etc.). În orice caz, la Chicago, [i-Jaş putea dicta 
lui Christinel, după notele mele, răspunsuri mai lungi, sau 
sugestii pentru eventuale întrebări. 

În altă ordine de idei: Petru Cîrdu, român din Jugoslavia, a 
venit să-mi ia un interviu pentru Polya („cea mai bună revistă”, 
zice el). Ar vrea să-mi consacre un întreg număr, 180 pag. 
dactilografiate. Dar îmi cere cîteva articole, deja publicate, în 
orice limbă, despre M.E. (literatură şi Ist. Rel. etc.). Mă gîndesc 
să-i trimit (de la Chicago) articolul tău din Bulletin, împreună 
cu cîteva texte semnate „de străini” (asta impresionează, mi-a 
mărturisit P. Cîrdu). 

Încă o dată, mulţumiri pentru ospitalitate : vom reveni, şi 
încă de cît mai multe ori! 

Christinel şi cu mine vă îmbrăţişăm pe tustrei. Vom telefona 
după Isola Elba. 


Cu tot dragul[,] 
Mircea 


NOTE 


1. Hiîrtie cu antetul HISTORY OF RELIGIONS... etc., plic alb 
simplu. Destinatar Prof. loan P Culianu, Korreweg 60 A, 9715 
AD Groningen, Pays-Bas. Expeditor M. Eliade, 4 Place Charles 
Dullin, 75018 Paris. Ştampila poştei Paris, 21 septembrie 1984. 

2. Studiul lui Culianu, „La g&omantie dans l'Occident médiéval. 
Quelques considérations”, în M. Gosman - J. van Os (Eds.), Non 
nova sed nove. Mélanges de civilisation medievale, Paderborn, 
Schâningh, 1984, pp. 290-306. 

3. Este vorba despre „Scrisoare deschisă către Gabriel Liiceanu”, 
Limite, 44-45, 1985, pp. 20-21, pe marginea Jurnalului de la 
Păltiniş. 


101! 


16 Nov. 1984 


Dragă Ioane, 


Am primit zilele trecute cele două cărţi? - şi nu pot striga 
decît: Ura ! (de mai multe ori, pînă mă înec şi încep să tuşesc...). 
În sfîrşit! Uneori, simţeam că-mi pierd răbdarea (aşa cum mi-am 
pierdut-o cu Yves Bonnefoy). 

Dacă editorii n-au aranjat deja traducerea italiană, roagă-i să 
le trimită (precizînd că o fac la cererea mea) cîte un exemplar la 

Editoriale Jaca Book 

19 Via Aurelio Saffi 

200123 Milano - mai precis directorului Editurii, Sante 
Bagnoli - şi lui David Brent, University of Chicago Press. 
(Acestuia din urmă i-am arătat deja volumele). 

Evident, trebuie să te aştepţi, de-aici înainte, şi la inevi- 
tabilele gelozii şi intrigi. (Un exemplu, dar rămîne între noi: 
astă primăvară, Betz încerca totul ca Facultatea noastră să-l 
reţină pe Kurt Rudolph. Din întîmplare, i-am dat să citească 
Psychanodia. Betz a crezut că „uneltesc” contra lui K.R., 
prezentînd un „concurent” la care nu se aştepta” — şi a găsit 
cartea „insuficient documentată”...). 

De cînd am venit în USA n-am făcut mare lucru. Noroc că 
aveam de citit cîteva kilograme de manuscrise expediate recomandat 


(*) Adevărul este că eu te prezentasem mai de mult — şi voi reveni... 

de Enoyl. of Rel. Ai văzut cumva Dictionary of Religions (ed. by 
John R. Hinnels - Penguin)? 
Cartea lui Tokarski? are 180 pagini, dar vreo 50 sînt bibliografie. 
Christinel şi cu mine vă îmbrăţişăm pe tustrei[,] 


Mircea 


NOTE 


1. Hîrtie cu antetul HISTORY OF RELIGIONS... etc., plic-tip. 
Destinatar Prof. I.P. Culianu, Korreweg... etc. Ştampila poştei 
Chicago, 20 noiembrie 1984. Între 21 septembrie şi 16 noiembrie 
1984, o scrisoare a lui Mircea Eliade lipseşte ; s-a păstrat plicul, 
cu ştampila poştei Paris, 26 octombrie 1984. 

2. Este vorba despre cele două cărţi ale lui Culianu apărute în 1984, 
prefaţate de Mircea Eliade: Eros et magie à la Renaissance. 
1484, Flammarion, şi Expériences de L'extase, Payot. 

3. Plicul conţine şi o copie după pagina de titlu a cărţii lui Stanistaw 
Tokarski, Eliade I Orient, Cracovia, Ossolineum, 1984. 

3 feb. 1985 


Dragă şi Mult Stimate Domnule Profesor, 


Iată, cu o întîrziere pentru care nici nu mai îndrăznesc să mă 
scuz, două materiale care vă sînt destinate. 

Să încep cu articolul: este „First draft” pentru articolul 
comun „Sexuality”?. V-aş ruga să-l vedeţi şi să-l schimbaţi după 
cum credeţi. Ca „First draft”, l-am trimis deja D-lui Moon? de 
la Encyclopedia of Religion, întrucît s-a arătat cam nemulţumit 
că depăşisem dead-line cu trei luni. Am vrut să-l liniştesc... 

Al doilea material, scris lizibil de mînă (întrucît caracterele 
româneşti erau închise în Institut şi n-am vrut să pierd şi mai 
mult timp bătîndu-l la maşină), este schema convorbirii pentru 
carte. Oricînd veţi avea cîteva ore libere, vom putea completa aici 
lucrurile pe care nu le-am discutat niciodată. Goma, tot pentru 
a fi „liniştit”, a primit şi el o fotocopie. 

Cu ocazia unor interviuri pentru cărţile apărute (mai ales 
Eros et Magie), am fost de două ori în Paris. Ultima oară l-am 
văzut pe Dl. Pidoux-Payot, care era foarte neliniştit în privinţa 
vol. IV. Din păcate, n-am putut să-i dau nici o veste. Şi amicul 
Hans Witte era cam agitat, vrea să-şi „programeze” cercetările 
pe următorul an. Aţi avut cumva timpul de a lua o hotărîre? De 
îndată ce mă veţi anunţa, voi face tot ce credeţi de cuviinţă 
pentru a vă uşura sarcina. Ulterior, Payot mi-a scris ca să-mi 
ceară din nou veşti despre vol. IV din Histoire. Le-am scris că 


264 DIALOGURI ÎNTRERUPTE 


a avut loc la Chicago o sărbătorire grandioasă a Dvs., care nu 
v-a lăsat timp pentru altceva. 

În privinţa Dicţionarului, l-am liniştit : cred că ar ajunge o 
oră ca să discutăm principiul (dacă credeţi, pot să vă prezint un 
plan deja), după care manuscrisul va fi gata în iunie anul viitor. 
(Nu se poate mai devreme, întrucît pînă în ianuarie 1986 trebuie 
să termin opus magnum al meu cu istoria gnozelor dualiste ; 
altfel nu-mi mai pot da Doctorat d’État...) 

În privinţa „Asociaţiei Mircea Eliade”S s-au ivit noi întrebări 
şi puncte de vedere. DI. Meslin mi-a scris, întrebîndu-mă dacă 
n-ar fi mai bine ca „Fondul M.E.” să fie situat mai central — 
adică în Paris. Evident, şi eu sînt de aceeaşi părere, dar există 
trei condiţii: să fie păstrat aparte de orice bibliotecă, să fie 
păstrat cu sfințenie şi să nu poată fi împrumutat. Dl. Meslin a 
sugerat că ar putea obţine el locul la Sorbona. Rămiîne ca Dvs. 
să decideţi totul. În cazul că Fondul ar fi în Paris, la loc sigur, 
atunci Asociaţia trebuie înregistrată în Franţa. Statutele, deci, 
trebuie redactate din nou, conform legii franceze. Desigur, eu 
personal aş putea prelua fondul, păstrîndu-l cu sfinţenie. Cred, 
pentru motivele pe care vi le-am înşirat altădată, că o Asociaţie 
e totuşi mai sigură din punct de vedere legal, prezentînd în 
afară mai mari garanţii de obiectivitate, chiar dacă înlăuntru e, 
uneori, mai „clătinătoare”. 

Acestea sînt parte din lucrurile care, mi-e teamă, cer din 
partea Dvs. o rezolvare - mai mult sau mai puţin urgentă. Abia 
aştept să reveniţi în Europa, unde, sper, totul va găsi repede 
soluţii optimale. 

În ce priveşte „presiunea” externă, cred că Payot este primul 
„nerăbdător” ; poate veţi avea grijă să ne comunicaţi hotărîrile 
în legătură cu Histoire IV. Eu vă stau întotdeauna şi imediat la 
dispoziţie (mi-e teamă că nu v-am spus totdeauna acest lucru, 
dar v-aş ruga să-l credeţi; în principiu, tot ce fac poate fi 

amînat pentru a da prioritate lucrurilor dorite de Dvs. ; singura 
excepţie e Dicţionarul, întrucît aş vrea să redactez mss. şi doar 
să vi-l prezint pentru revedere şi corectare ; pentru asta am nevoie 
de trei luni complet libere). Vă rog nu aveţi nici o reținere în 
privinţa mea, voi face tot ce doriţi în cel mai scurt timp posibil. 

Ne-a făcut mare bucurie să vă auzim glasurile la telefon ; să 
auzim că sînteţi sănătoşi, că sărbătoarea din Chicago a fost extra- 
ordinară, că aţi petrecut bine vacanţa în Florida. 

Carmen şi cu mine îi urăm Doamnei Eliade multă sănătate. 
Andrei şi cu mine îi sărutăm mîinile şi o aşteptăm ca să mîncăm 
Krupuk de la chinezi. La amîndoi, vă transmitem toată dragostea 
noastră, vă urăm multă sănătate, şi vă aşteptăm cu nerăbdare la 
Paris şi la Groningen, unde veţi fi primiţi, vă asigur, mult mai 
bine decît anul trecut. (Măsuri de pregătire au şi fost luate, cel 
puţin în mintea mea, pentru ca, de data asta, să nu vă mai 
lipsească chiar nimic.) 


Cu mult drag, 
Carmen şi loan 


NOTE 


1. Scrisoare manuscrisă, pe hîrtie cu antet personal. 

2. Pentru istoria acestui articol, v. Eduard Iricinschi, „În căutarea 
unei ştiinţe universale a religiei: Mircea Eliade, Ioan Petru 
Culianu şi Enciclopedia religiei” , postfață la Ioan Petru Culianu, 
Cult, magie, erezii, ed. cit., pp. 237-238. În „Addenda” volu- 
mului se află publicată chiar această primă formă a articolului 
comun (pp. 178-198), cu precizările necesare în note privind 
cele două paragrafe adăugate de Eliade. 


3. „D-l Moon” era de fapt Miss Beverly Moon (asistentă de istoria 


religiilor la New York, lucra şi ca Senior Editor Assistant la 
Enciclopedie), după cum îi subliniază Eliade în scrisoarea de 
răspuns, confundînd însă şi el numele cu cel al fostei sale studente 
Catherine Bell, care făcea şi ea pe atunci muncă de secretariat. 

4. 

La începutul lui decembrie 1984, la împlinirea a 75 de ani de la 
înfiinţarea American Academy of Religion, „banchetul oficial al 
celebrei AAR” l-a omagiat „public şi oficial” pe Mircea Eliade. 
V. Mircea Eliade, Jurnal, vol. II, ed. cit., p. 487. 


. În ultimii săi ani, Eliade era extrem de preocupat de soarta 


cărţilor şi a impresionantei sale arhive, trimiţînd cărţi prin 
ambasadă la Bucureşti, constituind din cea mai mare parte a 
manuscriselor Fondul „Mircea Eliade” de la Biblioteca Regenstein 
din Chicago etc. Printre planurile schiţate în această perioadă se 
numără şi constituirea „Asociaţiei Mircea Eliade”, de către 
Michel Meslin, I.P. Culianu şi africanistul Hans Witte, la 
Groningen şi Paris. Consiliul director al Asociaţiei urma să fie 
alcătuit din: Ugo Bianchi, Yves Bonnefoy, Emil Cioran, Carsten 
Colpe, Christinel Eliade, Pierre Emmanuel, Eugène Ionesco, 
Joseph Kitagawa, Claude Lévi-Strauss. Prin plecarea lui Culianu 
la Chicago - care se putea deja bănui în 1985 - şi avînd în vedere 
ce s-a petrecut după aceea, Asociaţia a rămas la stadiul de 
simplu proiect. La 20 martie 1985, Eliade, neliniştit de preca- 
ritatea sănătăţii sale, nota în Jurnal: „Dacă aş fi invalidat pe 
neaşteptate, nimeni nu va şti ce aveam de gînd să fac cu [hîrtiile 
mele], ce materiale vor fi trimise la Regenstein, în Place Charles 
Dullin, la Culianu...” 


103! 
14 Feb. 1985 
Dragă Ioane, 


M-a bucurat mult scrisoarea din 3 Feb. (primită ieri) şi 
„anexele”. Azi voi răspunde doar la cîteva „probleme” ; partea 
a doua, săptămîna viitoare, din Florida (unde plecăm mîine - 
goniţi de ger — şi ne întoarcem la 25 Feb.). Am avut o iarnă 
proastă (eu, cred, din cauza injecţiilor cu aur — am deja 2 grame 
şi 500 miligrame, dar rheumatologul vrea să continui). Oboseală 
fizică, depresiune, abaissement du niveau mental şi alte plicti- 
seli. Am stat două zile la Clinică şi pentru un check-up radical 
(mai ales inima, pieptul şi stomacul). Se pare că nu am nimic 
serios. Dar eu nu cred (aurul ! ...), şi voi consulta un rheumatolog 
celebru, în Florida, să văd ce se poate face... Mă interesează un 
singur lucru : să evit o „senilitate precoce” (ştiu că mă laud, dar...) 
şi să pot scrie (i.e. - să recapăt flexibilitatea mîinii drepte). 

Acum, pe scurt: 

1) ÎL voi linişti pe Pidoux-Payot. Am primit deja capitolul 
despre Japonia, a[l] fostului meu elev, Manabu Waida. Excelent ; 
40 p. text, + 5 p. foot-notes, + 12 p. critical bibliography. La 
1 Iunie voi primi capitolele despre Sud-America şi Mezo-America, 
iar în timpul verii, cap. China medievală etc. Îmi rămîne de ales 
colaboratorul pentru Nord-America ; vreau să fie, ca şi ceilalți, 
din „Chicago school”. 

2) Îmi cer iertare profesorului Witte ; îi voi scrie îndată ce mă 
întremez, dar te rog comunică-i de pe acum de ce este vorba: 

religiile africane, circa 40 p. text (distribuite în şapte pînă la zece 
„paragrafe”, ca în Histoire) + 7-8 pp. foot-notes, + 12-15 pp. 
bibliogr. Oarecum, în „stilul” cărții : problemele centrale, creati- 
vitatea diverselor culturi (restul informaţiei, în bibliografiile 
critice respective). Aş prefera, în franceză (sau, dacă alege limba 
engleză, va accepta să prepare, în timp util, versiunea franceză ? 
Cartea trebuie să apară întîi la Payot). Dead-line : Septembrie 1985. 

3) Chicago U.P. mi-a cerut Expériences de l'extase, şi le-am 
dat exemplarul meu. Sînt sigur că vor fi încîntaţi. 

4) Foarte bun textul Sexuality?. ÎI voi reciti, pentru eventuale 
adaosuri. Dacă nu va fi nevoie, te rog să accepti să-l semnezi 
singur. (Miss Beverly Bell” mi-a trimis manuscrisul: „you may 
change it as you will...” — dar dacă nu e nimic de schimbat ?). 

5) Încă n-am citit elementele pentru dialogul nostru. 

Mă opresc aici. 

Vă îmbrăţişăm pe toţi trei şi vă urăm numai bine, 


Christine] şi Mircea 


NOTE 


1. Hîrtie cu antetul HISTORY OF RELIGIONS... etc., plic-tip. 
Destinatar Prof. Ioan P. Culianu, Korreweg... etc. Ştampila poştei 
Chicago, 21 februarie 1985. 

2. V. supra, p. 265, n. 2. 

3. V. supra, id., n. 3. 


104! 
11 martie 1985 


Dragi Domnule Profesor şi Doamnă, 


(Scriu la maşină ca să scriu citeţ.) 

Am fost foarte fericit să vă aud vocile la telefon, ceva mai 
puţin să aflu că sînteţi „binişor” iar nu bine, aşa cum vă dorim din 
inimă, sperînd că o dată cu primăvara, şi probabil cu schimbarea 
definitivă a climatului?, multe lucruri vă vor necăji mai puţin. 
Abia aşteptăm să vă revedem pe aceste meleaguri, ba chiar aici 
de unde vă scriu. 

Vă mulţumesc pentru aprecierile la adresa articolului 
„Sexuality” şi vă rog să adăugaţi, modificaţi etc., tot ce credeţi 
necesar. 

I-am comunicat D-lui Pidoux-Payot că lucrul la vol. IV avan- 
sează în ritmul prevăzut, iar lui Hans Witte i-am comunicat 
toate datele din scrisoarea Dvs. privind articolul despre religiile 
africane. Va lua direct legătura cu Dvs., pentru a vă confirma 
cele de mai sus. Sper că veţi fi mulţumit de rezultat, Hans Witte 
scrie foarte bine. (Rara avis in terris Hollandiae ! ) 

V-aş rămîne îndatorat dacă mi-aţi spune ce aşteptaţi de la 
mine, în cazul în care prevedeţi vreo colaborare a mea la volum. 
Astă-vară îmi spuseserăţi ceva despre religiozitatea europeană 
de la Renaştere pînă acum, fără a stabili dimensiunile şi dead-line. 
Dacă nu aţi schimbat planul ansamblului, v-aş fi recunoscător 
dacă aţi vrea doar să-mi precizaţi dead-line-ul, pentru a-mi face 
timp. 

Cît despre Dicționar, cred că planul este clar, dar ar fi nevoie 
de cîteva zeci de minute de discuție pentru a stabili articolele 
„mari”, după care, începînd cu ianuarie 1986, voi lucra la first 
draft care vă va fi prezentat prin luna mai, astfel încît manu- 
scrisul să fie gata în iunie. 

Deşi în Franţa (şi în Olanda) volumul Eros et Magie nu a 
suscitat (încă ? ) vreun interes deosebit, drepturile au fost achizi- 
ționate de University of Chicago Press şi de Mondadori. 
Expériences de l'extase a fost respins de Chicago U.P. De o 
bucată de vreme tot ţin o grămadă de conferinţe pe temele cele 
mai diferite şi-mi termin lucrările restante. Sper ca de la 1 aprilie 
situaţia să se îmbunătăţească, ca să-mi pot încheia „opus magnum” 
cu gnoza. (Harvard mi-a respins o cerere de bursă întrucît nu 
aveam încă Doctorat d’État... Dar m-au sfătuit să încerc din 
nou, după...) 

Nu avem nici o noutate spectaculară să vă dăm. 

Sper să-l invităm prin mai pe Barbăneagră la Groningen, cu 
ciclul de filme care, în Franţa, a avut un succes deosebit. 

Prin octombrie-noiembrie, probabil, îl vom invita şi pe Meslin. 
Cu riscul de a vă plictisi: aţi stabilit ceva privind „fondul 
Eliade” (Meslin sugera să-l plasați, în siguranţă şi separat de 
orice bibliotecă, la Sorbona)? Dacă cumva lucrurile astea vă 
plictisesc prea mult, îl voi prelua eu în tot cazul, după care vom 
vedea care e cea mai potrivită formă pentru a-l face public şi 
accesibil. Sper că nu-mi luaţi în nume de rău toate aceste 
demersuri ; ele erau menite de a asigura fondului o acoperire 
juridică care să-l pună la adăpost de arbitrariul situaţiilor şi 
persoanelor, chiar dacă din rîndul ultimelor face parte şi subsem- 
natul. Pînă cînd nu vom afla hotărîrea Dvs., nu putem proceda 
la întocmirea definitivă a statutelor Asociaţiei — şi, bineînţeles, 
aceasta nu va fi făcută decît dacă şi Dvs. înşivă îi vedeţi nece- 
sitatea sau utilitatea. (lertaţi-mi insistenţele ; desigur, va fi timp 
destul să discutăm toate acestea la revenirea Dvs. în Europa.) 

Carmen lucrează din plin la teza ei de doctorat şi ne-am 
consfătuit serios cu privire la numele pe care l-ar avea un copil, 
dacă l-am face ; pentru o fată nu a existat nici un dezacord : s-ar 
numi Christinel (cu h). Desigur, trebuie ţinut seama şi de urmă- 
torul fapt: că nu vom face copii... (aut liberi aut libri). Andrei 
îşi aminteşte cu drag de Dvs. (et pour cause, aş îndrăzni să adaug, 
dacă aş vrea să fiu maliţios cu privire la funcţionarea memoriei 
copiilor...). De o bucată de vreme e la gimnaziu, cu latină şi 
greacă, dar ocupaţia lui principală au rămas jocurile la computer 
(dacă vă mai amintiţi acele forme de ordalie iniţiatică pe ecran). 

Oraşul acum e cam posomorit, dar cred că nu rămîne în urmă 
faţă de Chicago. Dacă cumva n-aţi citit-o, vă recomand o carte, 
foarte speculativă, dar pasionantă : Michael Baigent et alii, Holy 
Blood-Holy Grail (1983). Susţine că Isus ar fi avut cel puţin un 
copil cu Maria Magdalena, iar acest Neam Regesc a continuat 
să trăiască în Provence şi mai există şi acum. Un Ordin misterios, 
Protocoalele Sionului, Victor Hugo, nimic nu lipseşte din această 
carte. (E Anul Victor Hugo; au apărut o grămadă de cărţi 
interesante, pe care le citesc cu deliciu.) 

Închei aici îmbrăţişîndu-vă cu multă dragoste, şi din partea 
lui Carmen, şi urîndu-vă la amîndoi multă şi statornică sănătate, 


Ioan 


NOTE 


1. Scrisoare dactilografiată, pe hîrtie cu antetul Rijksuniversiteit... etc. 
2. Christinel şi Mircea Eliade luau în considerare în vremea aceea 
“şi o mutare definitivă la Paris. 

Groningen, 23 aug. 1985 


Mult Iubiti şi Stimaţi Doamnă şi Domnule Profesor, 


Vă scriu cîteva rînduri din climatul dublu febril al pregătirii 
„opus magnum” al meu şi a casei pentru primirea Dvs. ; şi, 
bineînţeles, a cărţii despre M.E. Cred că totuşi redactarea ei 
definitivă o voi lăsa pentru primele luni ale anului viitor. Şi iată. 
de ce: am promis că voi termina pînă la 1 oct. un articol despre 
„Mircea Eliade et la nouvelle anthropologie”. M-am hotărît ca, 
în versiunea engleză, acest articol să fie şi una dintre cele trei 
Hiram Thomas Lectures pe care am avut onoarea de a fi invitat 
să le ţin la Chicago’. Vreau ca acest text să fie deosebit de 
frumos. Îl voi cizela, deci, mai mult ca de obicei. „Nouvelle 
anthropologie” nu e deloc, pentru mine, ceea ce înţeleg unii 
francezi ; ci acea nouă direcţie antropologică născută din episte- 
mologia lui Kuhn şi Feyerabend care v-a recuperat atît de frumos 
pe Dvs. — şi o va face şi mai bine în viitor. E vorba de o situare 
a lui M.E. pe unul dintre locurile cele mai înalte din istoria 
ideilor contemporane. Pentru mine mai e vorba, bineînţeles, şi 
de un mic omagiu pe care cel din urmă discipol al Dvs. vi-l 
poate aduce. În speranţa că, la Chicago, îl voi putea face public 
în prezenţa Dvs., deşi, ca să spunem aşa, e vorba mai mult de 
istoria ideilor decît de istoria religiilor. 

Vă aşteptăm aici cu multă dragoste şi nerăbdare ; Andrei a 
declarat de curînd (pentru el în română toate substantivele şi 
adjectivele sînt masculine, întrucît le-a auzit întîi cînd îi erau 

adresate lui) că D-na Eliade este „eroul lui”... Vom încerca să-i 
facem o primire pe măsură. 

Cu cele mai calde sărutări de mîini Doamnei, salutări şi urări 
de sănătate, 


Carmen, Andrei & Co. 


NOTE 


1. Scrisoare manuscrisă, pe hîrtie simplă. 

2. Articolul „Mircea Eliade at the Crossroad of Anthropology” a 
apărut în Neue Zeitschrift fiir systematische Theologie und 
Religionsphilosophie, 27, 1985 (hrgs. von Carl Heinz Ratchow), 
pp. 123-131, şi a fost reluat cu minime schimbări în H.G. 
Hubbeling şi H.G. Kippenberg (Eds.), On Symbolic Representations 
of Religion, Berlin, New York, W. de Gruyter, 1986, pp. 45-46. 
Dar primele două Hiram Thomas Lectures ţinute de Culianu, pe 
5 şi 8 mai 1986, ca visiting professor de istoria religiilor la 
Divinity School, au fost, sub titlul comun de „The Witch and the 
Trickstress in Dire Straits”, „I. The Witch: Who Did the Hunting 
and Who Put an End to it?” şi „H. The Trickstress: Religious 
Dualism Revisited”. Textul primei prelegeri, de mare importanţă 
pentru evoluţia opţiunilor metodologice ale lui Culianu şi în care 
dă altă explicaţie privitor la moda culturală a vrăjitoriei decît în 
cartea sa din 1984, a fost publicat, în traducere românească, 
drept Anexa XII la ediţiile a II-a şi a III-a ale cărţii sale Eros şi 
magie în Renaştere. 1484: „Vrăjitoarea la ananghie”, în op. cit., 
Bucureşti, Nemira, 1999, pp. 364-387 ; id., laşi, Polirom, 2003, 
pp. 348-369. 


106! 
Groningen, 21 oct. 1985 


Dragi Domnule şi Doamnă Profesor, 


Vă trimit alăturat articolul promis despre M.E. - e o primă 
schiţă, foarte sumară, a ceea ce aş vrea să spun în prima 
conferinţă la Chicago. În versiunea franceză, anumite lucruri 
sînt neclare - le voi clarifica pe toate în mult mai întinsa versiune 
engleză. 

Andrei vă trimite şi el un desen executat pentru Dvs. special, 
cu multe mulţumiri (putem spune că, la vîrsta lui, e cel mai bine 
plătit artist din lume...). 

Desenul are nevoie de explicaţii : 

Cavalerul din stînga, al cărui scut se vede la extrema stîngă, 
este Mircea Eliade. El duce o luptă spirituală (simbolul cărţii de 
pe scut) împotriva comunismului (Cavalerul căzut din mijloc, pe 
care scrie SU = Soviet Union). La dreapta se află personificarea 
Europei de Est, pe care Cavalerul Mircea Eliade o eliberează din 
robie. (Europa de Est spune: Oh, I am free.) Doamna Eliade este 
cu spatele la public, în primul plan, şi rosteşte propoziţia: My 
hero ! (ne întrebăm dacă e vorba de Cavalerul Mircea Eliade sau 
de artistul însuşi ?). În spate mă aflu eu, pajul Cavalerului M.E., 
rostind, într-o engleză foarte aproximativă, propoziţia: Look, 
it's Mrs. Eliade ! , care serveşte pentru a identifica personajul 
din primul plan. După cum vedeţi, artistul a lucrat cu rîvnă şi cu 
skepsis, mînat din urmă de biciul sergentului (eu), nemulţumit 
de ritmul mult prea încet în care a lucrat. ` 


ee ea fa 


aaa. 


a, a ornat 

Noi toţi ne gîndim cu drag la Dvs. şi eu am scris cu drag 
rivnă articolul alăturat, care însă are nevoie de mult mai mu 
spaţiu şi de multe explicaţii. (Într-adevăr, mi-am dat seama că, : 
partea din urmă, un cititor neavizat ar putea crede că eu comp: 
calitativ pe M.E. cu Duerr, ceea ce e departe de a fi cazul.) Siîi 
foarte interesat să văd ce credeţi despre demonstraţia mea. 

Sperăm că voiajul Doamnei la Lourdes s-a desfăşurat cu bir 
şi folos. Vă urăm din inimă la amîndoi multă sănătate şi călători 
plăcută la Chicago. 


Cu multă dragoste 
Ioa 


NOTĂ 


1. Scrisoare dactilografiată, pe hîrtie cu antetul Rijksuniversiteit... et 


107! 
Groningen, 5 dec. '85 


Dragi şi Stimaţi Domnule Profesor şi Doamnă, 


Iată — înaintea tradiţionalelor urări, care vor urma - o ocazie 
plăcută să mă adresez Dvs., cu rugămintea ca Dl. Profesor să 
accepte de a face parte din Comitetul de Onoare al Ligii 
Indo-Europene?. 

Liga nu are un preşedinte, ci doar acest comitet de pari, care — 
mă grăbesc s-o spun - nu au nici o obligaţie. 

Trebuie totuşi să vă spun că, spre durerea mea, şi I.C. Drăgan 
a fost invitat (nu de mine, bineînţeles ! ) a face parte din comitet — 
dar nu are absolut nimic de spus în treburile ştiinţifice ale ligii 
şi revistei. Pentru noi toţi, v-am fi deosebit de recunoscători 
dacă aţi accepta această funcţie onorifică şi care — încă o dată — 
nu implică nici o răspundere. 

Eu personal l-am invitat şi pe Dl. Profesor Dumézil - să 
vedem ce va răspunde. 

Aştept cu mare nerăbdare să vă revăd cu bine şi mă pregătesc 
temeinic pentru toate. 

Cu multă dragoste, sărutări de miini Doamnei şi multe 
„urări la amindoi, şi de la Carmen - bineînţeles, ca şi de la 
Andrei, 


Ioan 

NOTE 


1. Scrisoare manuscrisă, pe hîrtie cu antetul Rijksuniversiteit... etc. 
2. Scrisoarea este însoţită de invitaţia următoare, adresată lui Mircea 
Eliade : „Cher Monsieur le Professeur, Le grand honneur me revient 
de vous adresser l'invitation qui suit: Un Comité des universités 
néerlandaises, dont je suis membre, est en train d'organiser une 
section inter-universitaire d'Etudes Indo-Europâennes, se 
rattachant à la «Ligue Internationale d'Etudes Indo-Europâennes» 
qui est également en train de se constituer. La Ligue aura comme 
organe la revue Acta Indoeuropaea, dont la rédaction, pour de 
simples raisons fonctionnelles, sera assurée en exclusivité par 
des savants hollandais (mais dont l'Editorial Board est, bien 
entendu, ouvert à tous les savants du monde). Je ne conţois 
nullement la possibilité qu’une Ligue d'Etudes Indo-Europ6ennes 
puisse se constituer sans votre présence dans sa présidence. Je 
me permets donc de vous prier d'accepter de figurer dans le 
Comité Presidentiel — qui est, à la fois, un comité d'honneur - de 
la Ligue. Je ne suis pas encore en mesure de vous préciser quels 
seront les autres savants de grand renom qui feront partie de ce 
Comité Presidentiel, puisque celui-ci n'existe encore qu’à l'6tat 
de projet. J'espere de tout coeur, Monsieur le Professeur, que 
vous pourrez accepter cette invitation qui nous honorerait tant. 
Nous vous saurions également gré si vous pouviez nous indiquer, 
parmi vos élèves et collaborateurs, des savants qui aimeraient 
faire partie de l'Editorial Board d'Acta Indoeuropaea. Un mot 
d'acceptation de votre part me suffira pour que votre nom soit 
inscrit à la place d'honneur qui lui revient. Ioan P. Culianu, 
Membre du Collège de Rédaction de Acta Indoeuropaea”. 


108! 
Groningen, 14 ian. 1986 


Dragi Doamnă şi Domnule Profesor, 


Convorbirea telefonică de alaltăieri m-a cam neliniştit — n-am 
vrut să vă pun mai multe întrebări ca să nu-l alertez inutil pe 
Dl. Poghirc, care nu ştie nimic despre problemele pe care le-aţi 
avut cu sănătatea. Sper din inimă că sînt trecătoare şi că toată 
vigoarea vi se va întoarce o dată cu primăvara. Sînt tare fericit 
că voi fi şi eu acolo, pe lîngă Dvs. Certificate of Eligibility ne-a 
fost trimis cu începere de la 1 aprilie, deci nu voi putea veni, aşa 
cum doream, pe 25 martie?. De asemeni, e puţin probabil că 
Andrei şi Carmen vor mai veni în vacanţă, datorită cantităţii 
enorme de lucruri pe care trebuie să le terminăm pînă la sfîrşitul 
anului (Thèse d’État ; Dictionnaire des Religions ; cartea despre 
M. Eliade ; iar Carmen : teza ei de doctorat, pînă la 1 sept. 1987). 

Andrei îi trimite Domnului Profesor cîteva timbre, iar „eroului” 
său, D-na Eliade, respectuoase sărutări de mîini. Noi ne gîndim 
cu multă dragoste la Dvs. şi vă urăm din inimă multă sănătate şi 
putere. Abia aşteptăm să vă revedem. Îmi închipui că eu voi 
aştepta să vă depun (cu maşina) în avionul către Paris, apoi voi 
zbura direct la Amsterdam, în jur de 15 iunie. Între timp, voi 
avea din nou privilegiul de a vă vedea mai des”. 

Sînt stupefiat de povestea cu incendiul (deşi Chicago îmi 
rămîne în amintire ca oraş al incendiilor)”. Se ştie cauza? Vă 
vom telefona în curînd pentru a afla amănunte. 

Cu cele mai dragi urări de bine şi sănătate, 


Ioan 

PS. De la 1 ianuarie am fost numit Associate Professor sau 
conferenţiar la Litere. Peste cîţiva ani, posturile vor deveni, 
probabil, de profesor plin - dacă nu cumva am şansa de a mă 
muta între timp. 


NOTE 


1. Scrisoare manuscrisă, pe hîrtie cu antetul Rijksuniversiteit... etc. 
2. 
3. Ceea ce a urmat a fost „plecarea” lui Mircea Eliade, 


Culianu a plecat totuşi din Groningen la Chicago pe 25 martie. 


Mahaparinirvāna, pe 22 aprilie 1986, apoi cei cinci ani extra- 
ordinari pe care i-a mai putut avea Ioan Petru Culianu la Chicago, 
pînă la asasinarea lui pe 21 mai 1991. 


„ În mod ciudat, şederile lui Culianu la Chicago sînt marcate de 


incendii. În 1975, îi scria lui Gianpaolo Romanato că liniştea 
lucrului său la Chicago a fost întreruptă „doar de o serie de 
incendii misterioase pe care cineva [...] le declanşa în biblioteca 
Regenstein...” (v. scrisoarea către Romanato din 5 aprilie 1975, 
în Gianpaolo Romanato, „Amintirea unui prieten: loan Petru 
Culianu”, Joc. cit., p. 119). 

„Corespondenţa dintre Mircea Eliade și Ioan Petru Culianu 
este, din mai multe puncte de vedere, extraordinară. Mai 
întîi, ea constituie, cred, cel mai bogat schimb de scrisori 
între Eliade și un corespondent individual al său, după 
acela cu Raffaele Pettazzoni, din cîte au ieșit la iveală pînă în 
momentul de faţă. În al doilea rînd, această corespondenţă 
spune povestea fascinantă a unei relații maestru-discipol, 
singura de acest fel dintre Mircea Eliade și un român mult 
mai tînăr, pe care Eliade ajunsese să-l considere «singurul 
prieten căruia am atitea de spus, și de întrebat» și să discute 
cu el de la egal la egal probleme de istoria religiilor și de 
literatură. În al treilea rînd, găsim în scrisorile lui Eliade 
(care răspundea unor întrebări repetate ale discipolului 
său) anumite clarificări ale opiniilor sale retrospective cu 
privire la Mișcarea Legionară... În sfirșit, corespondența 
Eliade-Culianu ilustrează evoluţia intelectuală a acestuia 
din urmă, discipol strălucit, care trebuia să-și afirme 
originalitatea față de maestru, să încerce să se elibereze de 
el, poate chiar să-l depășească... Acest epistolar, important 
pentru cercetătorii operei lui Mircea Eliade, are și meritul de 
a da o dimensiune umană, uneori uman-prea-umană, 
marelui, miticului erudit Ioan Petru Culianu.” 

